
Comment le Jouvencel, par sa grant vaillance, fut 
constitué lieutenant de Crathor et de tout le pays 
environ par le conte de Parvanchières, lieutenant 
general. 
Aprez ce jugement fait, le conte de Parvanchières 
se tira à son logeiz et manda querir tous les seigneurs, 
cappitaines et chiefz de guerre, qui estoient 
venus en sa compaignie, et tint conseil pour savoir 
qu'il estoit à faire. Et, par tous les seigneurs, chiefz de 
guerre et autres cappitaines, fut advisé qu'il envoiroit 
querir le cappitaine de Crathor, le Jouvencel et le 
sire de Rocqueton et le Mareschal, qui savoient les 
necessitez de la ville et les affaires du payz plus 
que nulz aultres. Et leur demanda et dist ainsi : 
« Seigneurs, vous avez bien et grandement servi le 
Roy, et scay bien que le Roy a bonne et grande fiance 
en vous ; et aussi la y doit - il bien avoir. Et pour ce, 
nous, qui sommes venus icy à vostre aide et secours 
par le commandement du Roy, voulons avoir vostre 
conseil. Dictes, cappitaine de Crathor, vous estes le 
plus ancien et avez le plus veu, et est raison que 
vous parlez le premier. Que vous semble que nous 
ayons à faire ? » - « Monseigneur, dit le cappitaine 
de Crathor, il n'y a cellui de tous mes compaignons 
qui n'en sceust mieulx parler que moy. Mais, quant 
le vous plaist me commander, je ne me doy pas 
excuser de parler et en dire ce que je sauray et 
pourray. Monseigneur, je croy que, quant vous estes 
parti de devers le Roy, vous n'aviez autre charge 
que de secourir ceste place et ville de Crathor, 
laquelle, la merci Dieu et la vostre ! vous avez secourue 
et levé le siège au grant honneur du Roy et de 
vous et au grant proffit du payz et de tout le 
royaulme. Vous avez bien et honnourablement executée 
vostre commission. Si vous entreprenez plus 
avant qu'il ne vous est commandé, et il vous avenoit 
aucun hazart, vous en pourriez avoir blasme. 
Je ne vois point que vous ayez artillerie pour mettre 
siège ; je ne scay comme vous estes fondez d'argent. 
Le duc Baudouin est aussi puissant que vous estes. 
Il est en son païs, en fortes villes et fors chasteaux. 
La saison est morte. Je ne congnoys point que puissez 
rien besongner. Vous mengez yci voz vivres et 
ne vous peut plus la ville soustenir ; et ne voy point 
pour ceste heure que vous puissez riens entreprendre. 
Et me semble qu'il est force que vous 
emmenez voz gens et vous retirez devers le Roy. 
Et là conclurez quelque bonne chose pour la saison 
nouvelle. Car, quant entrer on veult en païs ou faire 
conqueste sur ses ennemis, on doit preparer son 
fait dès l'iver. Et me semble que c'est quanque vous 
pourrez faire que de commencer, quant vous serez 
devers le Roy, voz preparatifz pour le temps d'esté. » 
Fynablement tous furent d'oppinion du viel cappitaine 
de Crathor. Après ce, le conte dit au cappitaine 
de Crathor qu'il se retirast lui et ses compaignons ; et 
ainsi le firent. Adoncques le conte de Parvanchières 
se retira en conseil avecques aucuns seigneurs, les 
Mareschaulx, le Maistre des arbalestriers, l'Admiral et 
autres cappitaines, et demanda qu'il estoit à faire. 
Tous furent de l'oppinion du viel cappitaine de Crathor 
et dirent au conte que force lui estoit de ainsi le 
faire, dont le conte fut bien desplaisant qu'il ne povoit 
entreprendre aucune chose sur ses ennemis. Mais force 
luy estoit d'estre de la plus grant oppinion. Puis 
demanda : « Messeigneurs, qu'est - il à faire ? » Tous à 
une voix dirent : « Allez - vous en le plus tost que 
vous pourrez, car vous destruisez ceste ville. Laissez 
aucun nombre de gens plus qu'il n'y avoit et 
quelque argent pour avoir des vivres en lieu de 
ceulx que vous avez mengez. » Et puis dist l'Admiral : 
« Messeigneurs les Mareschaulx, le Maistre des 
arbalestriers et aultres de messeigneurs qui cy sont, 
et moy en leur compaignie, avons debatu qu'il est 
necessité que vous laissiez en ceste frontière ung 
homme chief de par vous, qui estes lieutenant du 
Roy, qui soit vostre lieutenant et à qui les aultres 
obéissent. La guerre s'en fera mieulx et justice en 
sera mieulx gardée. Car partout fault ung maistre, 
ou la besongne n'yra ja bien. Et, à la verité, messeigneurs 
vous font dire par moy que vous ne povez 
mieulx que de y laisser le Jouvencel pour vous. 
Vous avez veu quel homme il est ; tous les gens 
d'armes l'ayment ; le cappitaine de Crathor nous en 
a avertiz, et si ont tous les cappitaines de ceste frontière. » 
Sur ce, respondit le conte de Parvanchières : 
« Messeigneurs, je croy que vostre parolle est la voix 
du Sainct - Esperit : car, en bonne foy, je le avoye 
ainsi deliberé en mon couraige et vous en vouloye 
demander vos oppinions. Dieu soit loué que vostre 
oppinion est la mienne ! » 
Tous furent joyeux de ceste conclusion et, sur ce, se 
departirent. Puis, le lendemain au matin, aprez la 
messe, manderent querir le cappitaine de Crathor et 
lui dirent qu'il fit venir le Jouvencel et les cappitaines 
et gens de bien de la frontière, qui estoient à la ville, 
et que le conte de Parvanchières voulloit parler à eulx. 
Et aucunement en toucherent audit cappitaine de Crathor 
touchant celle charge qu'il vouloit bailler au Jouvencel ; 
et lui donna charge de lui en parler, dont le 
cappitaine fut bien aise ; car il le aymoit comme son 
enfant. Et fit la charge bien et voulentiers. Et, à 
l'après - disnée, amena le Jouvencel et tous les gens de 
bien qu'il peust trouver de la frontière, tant cappitaines 
que aultres. 
Adonc le conte de Parvanchières fit preparer une 
grant salle, qui là estoit, pour tenir conseil comme 
lieutenant general, et se seist sur son siège, et tous seigneurs 
et chiefz de guerre environ lui, et dist les 
parolles qui s'ensuivent : « J'ay ouy les oppinions de 
vous aultres, messeigneurs de ce payz, aussi celles 
des seigneurs qui cy sont venus quant et moy, et de 
tous ensemble, et avons appointé que je m'en dois 
retourner devers monseigneur le Roy et que je doy 
laisser en ceste frontière homme de par moy, à qui 
tous obéissent pour tenir justice, tant sur les gens 
d'armes que pour garder le peuple et que pour faire 
la guerre. Et, pour ce que j'ay esté adverty que 
entre vous de ce payz avez bien agreable le Jouvencel, 
et aussi pour le bon rapport que j'ay eu par vous 
tous de luy, il a semblé à tous ces seigneurs, cappitaines 
et chiefz de guerre, qui yci sont, que le Jouvencel, 
qui est yci present, y peult bien servir le 
Roy et moy. Et, pour ce, en vostre presence, je le 
constitue lieutenant en lieu de moy et vous prie et 
commande à tous que vous luy obéissez comme à ma 
propre personne. » à quoy tous ceulx du païs respondirent 
au conte : « Monseigneur, très grant mercy ! Il 
nous semble que vous nous avez très bien pourveuz. » 
Sur ce, le conte appela maistre Guiet, son secrétaire, 
auquel il commanda ses lettres, dont tous, grans 
et petiz, furent tant joyeux que merveilles. En la presence 
desquieulx maistre Guiet reçeust le serement du 
Jouvencel, en tel cas acoustumé, par le commandement 
de monseigneur le conte, lieutenant du Roy. 
Si ala la nouvelle par la ville et parmi l'ost comment 
le Jouvencel estoit lieutenant du conte de Parvanchières, 
cousin et lieutenant general du Roy ; dont 
chascun fut joyeux. Et en brief les ennemiz le sceurent ; 
qui n'y prindrent point de plaisir ; car ilz doubtoient 
fort le Jouvencel. 
Ce soir, le conte ala remercier Nostre Dame de 
Bonne - Grace et le landemain à Sainct - Symphorien, 
acompaigné de chevaliers, escuiers et gens de tous 
estas en grant nombre. Au matin, aprez la messe, dit 
adieu à ceulx de la ville, prist ses armes et monta sur 
son coursier et tira aux champs, luy et son ost ; et là 
ordonna ses batailles et prist son chemin pour soy en 
retourner. Ainsi qu'il voulust marchier, le cappitaine 
de Crathor, le Jouvencel, le sire de Rocqueton et le 
Mareschal prindrent congié de lui et luy dirent beaucoup 
de belles parolles et notables, en luy recommandant 
le païs et leurs personnes et leurs affaires, et 
en le remerciant très humblement de l'honneur qu'il 
avoit fait au Jouvencel. Puis commença le Jouvencel 
ces parolles : « Monseigneur, je prie à Dieu qu'il me 
doint grace que je puisse faire service au Roy et à 
vous et chose dont vous soyez content de l'honneur 
que vous m'avez fait. Et Dieu me doint, avant la 
mort, que je face faulte au Roy ne à vous. » à quoy 
le conte respondist : « Jouvencel, je sçay bien que 
vous estes bon homme. Vous avez bien fait jusques 
ycy. Je vous prie que faciez encores mieulx. » En le 
prenant par la main et lui disant : « Jouvencel, je pri 
à Dieu que ma main vous puisse valoir bonne fortune. 
Et adieu ! » 
Ainsi se despartirent d'une part et d'aultre, et s'en 
alla chascun à son affaire, le conte devers le Roy et les 
aultres à la ville. Et puis chevaucha tant le conte par 
ses journées qu'il arriva devers le Roy, où il fut grandement 
repçeu. Et lui dist le Roy : « Beau cousin, vous 
avez très bien besongné. Vous soyez le très bien 
venu. Comment le fait - l'en par dela et comment se 
porte tout ? » - « Monseigneur, dit le conte, très 
bien. J'ay pourveu par le conseil de tous les gens 
du païs et de tous les seigneurs que vous aviez 
envoyé quant et moy ; c'est assavoir, que j'ay laissé 
le Jouvencel, dont avez oy parler, pour moy lieutenant 
ou païs. Et nous a semblé à tous qu'il le vaut 
bien. » Le Roy dist : « J'ay ouy bien bonne et grande 
renommée de lui et suis bien joyeux que y ayez 
pourveu de homme qui ayme la guerre et le païz et 
justice ; et je croy bien que le Jouvencel est bon 
homme. Et, se il fist onques bien, je croy qu'il fera 
encores mieulx, veu le bien et l'honneur que vous 
luy avez fait. » - « Monseigneur, dit le conte, c'est 
ung homme d'or pour la guerre, et pleust à Dieu 
que vous l'eussiez aussi bien veu sur les champs 
comme nous avons ; car le aimeriez bien. Mais, 
pour ce, monseigneur, que je ne suis que vostre 
lieutenant general par dela et que, sans vostre 
consentement, je ne puis commettre aultre lieutenant 
general en mon lieu, s'il vous plaist, vous ratiffirez 
et approuverez ce que j'ai fait touchant la lieutenance 
du Jouvencel. » Ce que le Roy fist très 
voulentiers pour les grans et bons rapportz qu'il avoit 
ouy de luy, et de la grande experience et diligence qui 
estoient en sa personne. 
Et, à briefz motz, tout quanque le conte de Parvanchières 
fit en ce voyage, fut loué et tenu pour bon 
et estre bien fait. Aussi en estoit - il digne : car, en tous 
lieux où il se trouvoit, il faisoit bien et estoit ung très 
bon preudomme et bon chevalier à merveilles. Mais 
atant se fault taire de parler du Roy et du conte de 
Parvanchières, et retournons au Jouvencel, à Crathor, 
pour ouir et savoir les belles apertises d'armes et subtillitez, 
dont nous enquerons chascun jour et pour 
quoy ce present livre est escript. Et est la fin de ce 
present chappitre. 

Comment, estant lieutenant du Roy à Crathor, fut 
devant lui faitte question d'un gentilhomme qui avoit 
admené ung prisonnier en ladicte ville et l'avoit mis 
dedens sans le congié du cappitaine ; comment, le cas 
bien debatu, fut trouvé qu'il estoit acquis au 
cappitaine. 
Quant le Jouvencel fut retourné à Crathor, aprez 
qu'il eust prins congié du conte de Parvanchières, se 
meust devant luy la question d'ung gentilhomme qui 
avoit amené ung sien prisonnier à la ville et l'avoit 
miz dedans sans le congié du cappitaine. Et, avant 
que faire autre chose, fallut qu'il le ouyst, pour ce 
qu'il estoit lieutenant du Roy. Les gens du cappitaine 
et ses officiers prindrent le prisonnier, en disant qu'il 
estoit leur acquis ; sur quoy, le Jouvencel fut bien 
dolent ; car il n'eust voulu faire chose qui eust despleu 
au cappitaine, et aussy celluy à qui estoit le prisonnier 
estoit ung vaillant homme, et aussy de paour de faillir 
à faire justice juste. Et piteuse chose estoit qu'il 
deust perdre son prisonnier qu'il avoit bien et loyalment 
gaigné. Le Jouvencel ne voullut pas faire de lui 
le jugement et l'envoya devers le Roy et son Grant 
Conseil. Sur quoy le Roy envoya commissaires sur les 
lieux pour savoir l'usance de la guerre. Et fut la chose 
plaidoyée et debatue, d'une part et d'autre, grandement 
et notablement, ainsi que vous orrez. 
Premièrement le gentilhomme, à qui estoit le prisonnier, 
debatoit qu'il l'avoit pris à grant dangier de 
sa vie et qu'il avoit esté pour servir le Roy et la chose 
publique du royaume ; par quoy lui sembloit, quant 
il estoit au parti du Roy, il devoit estre seurement lui 
et ses biens et povoit mener son prisonnier par toute 
son obéissance, et que autre part ne se povoit - il 
retraire que ès places et ès villes de son maistre, et 
que le cappitaine de Crathor le gaigneroit trop legièrement 
de les gaignier à la ville, et qu'il les savoit 
bien prendre aux champs. à quoy le cappitaine de Crathor 
respondit : « Vrayement, sire, je vous donne vostre 
prisonnier et veulx que vous l'ayez : car vous l'avez 
bien et loyaument gaigné et vaillamment, et seroye 
bien courrouchié de le vous faire perdre. Mais 
l'usance est telle qu'il est mien et l'avons toujours 
ainsi fait en ceste frontière. » Nonobstant ce, les commissaires 
du Roy voulurent savoir la verité et firent 
plaidoyer le contraire ou nom du cappitaine de Crathor ; 
et fut dit pour le cappitaine que le prisonnier estoit 
conquiz à lui par les raisons qui s'ensuivent : c'est assavoir, 
qu'on en avoit usé pour ce que les inconveniens, 
qui en estoient advenuz et povoient tous les jours advenir, 
estoient telz : quant ung prisonnier entre en ville, 
chastel ou autre fortification, sans le sceu du cappitaine 
ou de ceulx qui en ont le gouvernement, ce prisonnier 
peult estre malicieux, homme sedicieux, 
escheleur, trompeur, sayeur de portes ou de faulces 
poternes, peut seduire aucuns de la garnison, ou de la 
ville, ou de la compaignie, sans ce que on eust aucune 
congnoissance qu'il ne sauroit qui il seroit, et beaucoup 
d'autres maulx. Et pour ce est - il de necessité 
qu'il soit dit à l'entrée de la porte qui il est, et que on 
ait congié du cappitaine ou de ceulx aïans povoir ad 
ce faire. Car tel homme pourroit - il estre que pour 
riens le cappitaine ne se accorderoit qu'il y entrast. 
Et, posé ores qu'il s'y accordast, si se prendroit - il 
garde de lui et lui bailleroit compaignie et garde, par 
quoy il ne pourroit nul mal faire, et se garderoit l'en 
de parler devant lui. Car on pourroit dire et faire 
beaucoup de choses qui vendroient à trop grand prejudice, 
s'il n'estoit congneu. Pour ce, l'usance a esté 
telle que, qui met ung ennemy, soit prisonnier, soit à 
sauf conduit ou à quelque seurté que ce soit, sans le 
congié du cappitaine et des officiers, qu'il est confisqué 
à luy. Pour ce dit - on aux saufconduiz qu'ilz n'entreront 
en ville ne en chasteaulx sans avoir congé des 
personnes ad ce ayans povoir. Pareillement nul n'y 
doit mettre son prisonnier sans congié, sinon en deux 
cas, c'est assavoir : s'il est de la garnison, il y peult 
entrer sans congié ; mais, en ce faisant, il est tenu, 
quant il a mis le prisonnier ou prisonniers dedans la 
ville, d'en envoyer les noms au cler du cappitaine. 
Aussi, se ung homme estoit chassié ou en danger de 
ses ennemis, et qu'il n'eust loysir de le demander, en 
ce cas, il y peult entrer en disant aux portiers : « Vecy 
ung ennemy, qui est mon prisonnier, que je mets 
ceans pour la haste que j'ay ; allez le dire au cappitaine. » 
Et seurement il le doit nottifier. Mais le cappitaine 
ne le doibt ne peult refuser d'entrer. Et, quant 
il refuseroit et inconvenient adviendroit au soubdoyer, 
à qui seroit le prisonnier, le cappitaine seroit tenu et 
obligé de le lui reparer. Et, se vous voullez replicquer 
en ceste matière : « C'est grant pitié ! ung jeune homme, 
qui viendra en la guerre nouvellement, par faulte de 
savoir l'usance ou la coustume de la guerre, perdra 
son bien et son adventure ! Il aura exposé son corps 
à la mort pour le prendre et, à l'eure qu'il le cuidera 
avoir mis à seureté, il l'aura perdu ; qui sera à l'adventure 
prisonnier lui - meismes ou son amy, et par le 
moyen du prisonnier il peut raquiter lui et son amy. » 
Il est vray ; mais ung bien particullier n'est pas à 
preferer à la chose publique. Car, par une ville ou par 
ung chasteau, qui se peult perdre par ce cas, se perdroit 
bien ung royaulme et une monarchie. Et, pour 
vous baillier exemple en ceste matière, si en ung peage 
il passe ung marchant qui n'aquite, on confisque 
toute sa marchandise. En beaucoup de lieux ainsi 
est - il. Et toutteffoyes il ne fraude que cellui à qui est 
le peage ou les fermiers ; et, nonobstant, cette peine 
y est, qui est la destruction d'ung pouvre marchant, 
voire par adventure de plusieurs. Et n'en pourra 
mais le marchant, qui n'y sera n'ouy ne veu ; mais 
l'auront fait ses commis pour obliance ou pour peine 
d'aller aquiter, ou pour le rober au marchant meismes 
et lui faire acroire qu'ilz avoient aquitté. Toutteffoys 
n'y a - il consideracion nulle qu'il ne le perde, se la 
faulte y est. Or, regardez doncq une chose de si grant 
consequence comme d'ung royaume et d'une chose 
publique, qui touche à tant de gens, si on la doit bien 
garder à la lettre, quant on regarde si bien à un seigneur 
particulier pour lui sauver ses deniers, qui n'est 
que le prouffit d'ung homme seul. Pour ce, je diz que 
le prisonnier, comme il me semble, est bien et loyaument 
acquis au cappitaine de Crathor et que ceste loy 
ne se doit rompre pour la faveur d'ung homme seul, 
ne pour prouffit, ne pour dommaige qu'il lui en puisse 
advenir. Et, quant les gens viennent nouvellement 
aux armes, ilz se doibvent enquerir des ordonnances 
et des usances, telles qu'elles y sont, à leur povoir, et 
les garder songneusement. Et, pour vous monstrer que 
on doist estroitement garder et tenir les ordonnances 
faictes en guerre, anciennement les Roumains y tenoient 
telle justice que les infracteurs ne perdoient pas seulement 
les biens, mais y perdoient le corps. Car, quant 
aucun estoit rebelle ou contredisant à son chevetain en 
ordonnance de bataille, il perdoit le chef. Et, se aucun 
oultre l'ordonnance et deffence de son chevetain faisoit 
aucune entreprise, combien qu'il en venist au - dessus, 
encores estoit - il estroictement pugny pour 
la desobéissance. Semblablement, qui frappoit son 
cappitaine par maltalant, ou qui s'enfuioit de la 
bataille et les aultres y demourassent, ou se aucun 
estoit envoyé en ambassade devers les adversaires, ou 
pour les espier, et il revelloit sa legacion, il encouroit 
pareille peine. Et a esté par aucun temps que on 
bouchoit les yeulx des prisonniers, quant on les mettoit 
en une ville. Par quoy on peut congnoistre que 
les ordonnances faictes en guerre doivent estre plus 
estroittement gardées et tenues que nulles autres. 
Car, quant aucun inconvenient y advient, il est irreparable. 
Et pour ce je dy que le cappitaine de Crathor 
est bon et gracieux et scet bien que prisonniers 
coustent : car beaucoup de foys il a essayé et en a 
prins, qui luy ont cousté bien chier. Pour ce a voulu 
donner à ce gentilhomme son prisonnier. Mais messeigneurs 
les commissaires deposerent par sentence 
que, par les raisons aleguées et par les coustumes et 
usances de guerre, quiconques met ung prisonnier en 
lieu fort, sans le congié de ceulx ayans povoir à ce, il 
le pert et est confisqué au cappitaine, sinon ès cas 
dessusdits, mais qu'il soit deprié. Ainsi fine ce 
XIIIe chappitre et s'ensuit le XIVe chappitre. 

Comment le Jouvencel et sa compaignie allerent faire 
une course devant Escallon et destrousserent bien 
cent hommes, et, eulx retournés à Crathor, leur 
remonstra plusieurs belles doctrines de guerre. 
Aprez ceste sentence donnée, le Jouvencel dit à ses 
compaignons : « Ce procès a beaucoup duré. Et, à la 
verité, je croy que ung homme qui fait l'exploit de 
la guerre ne doit entendre autre part ; car c'est une 
chose qui se veult tousjours exerciter, et cellui 
qui l'exercite ne doit avoir autre entendement. Pourquoy 
je dy qu'il doit avoir gens pour la justice et 
hommes pour la guerre, et ne doit estre une mesme 
chose. Toutteffoys, je ne dy pas que ung grant prince 
ne puisse faire tous deux, car il n'est pas tousjours 
à l'exercite. Mais, à moy, il me fault faire plus fort : 
il me fault representer la personne de monseigneur 
le comte de Parvanchières ; ainsi, je suis seigneur. 
Il me fault faire la justice et, se je n'ay du sens, il 
m'en fault emprunter, c'est à dire que j'aye bon 
conseil. Et me fault faire l'exploict de la guerre en 
personne. Ainsi ce sont trois personnaiges qu'il me 
fault jouer. Dieu doint que je le sache et puisse bien 
jouer et faire ! Je croy que nous sommes bien establiz 
de conseil ; monseigneur le conte le m'a laissé 
bon ; aussi, j'en ay pris en ceste ville ce que je y 
en ay peu trouver, tant de gens de guerre que de 
clercs. Je leur en ay laissé le pensement et m'en 
voys à mon premier mestier serchier mes adventures, 
ainsi que Dieu me conduira. Quant à faire le 
seigneur, j'en feray bien la manière, mais que me 
faciez faire une belle robe. Or ça, je vous pri, pour 
ouvrir mes espriz, que je me arme demain et que 
j'aille courrir devant Escallon. » - « Quoy, dea ! 
dirent les autres ; ce n'est pas le fait d'ung lieutenant 
de Roy que de chevauchier, s'il ne chevauche par 
grant arroy et bonne ordonnance. » Le Jouvencel 
respondit : « Ne vous ay - je pas dit qu'il fault que je 
face trois choses où ung droit seigneur n'en feroit 
que deux. Je suis ung seigneur emprunté, et, pour 
ce, fault que en face trois. Je ne veulx pas oublier 
d'aller à la guerre ; car de cela me sont venus les 
autres. Se je oublioye la guerre, j'ay grant paour 
que je ne feisse gueres le seigneur, et feroye peu de 
jugemens ; pour ce, fault que je y aille. Messeigneurs, 
s'il vous plaist, je yray encore pour ceste foys 
comme Jouvencel : car dure chose est de laisser les 
choses acoustumées. Et puis je retourneray, se Dieu 
plaist, et vous me apprendrez comment je y doys 
aler comme lieutenant du Roy. » 
Tantost s'en partist le Jouvencel et avec luy cent 
lances, et arriva à quelque demye lieue d'Escallon 
ung peu devant le jour, et non si prez que le guet 
peust ouyr les chevaulx hennir. Et se mist en une 
petite vallée au couvert et laissa les grans chemins 
pour y aler et passa landes et boys tellement qu'il ne 
traversa nul grant chemin, par quoy on sceut riens 
trouver de son trac, et laissa derrière luy quatre 
hommes desarmez, affin qu'on ne lui feist point de 
bruit par darrière qu'il n'en feust adverty. Puis 
regarda la saillie de son embusche, qu'il n'y eust riens 
qui lui peust nuyre, qu'il ne peust venir tout serré 
luy et ses gens pour assaillir ses ennemyz. Puis regarda 
les chemins ad ce qu'il peust aler le couvert au plus 
prez d'Escallon qu'il pourroit. Et, ainsi qu'il faisoit ses 
ordonnances, le jour s'apparust. Si ordonna ses coureurs 
et leur enchargea aler jusques à la barrière 
d'Escallon et rebourser le chemin droit à l'abreuvoir 
pour prendre chevaulx et gens et tout ce que possible 
leur seroit. Et leur monstra par où ilz se retireroient 
et par où leur pourroit donner le secours le plus brief. 
Et, quant les courreurs eurent entendu ce que leur 
maistre leur commandoit, ilz s'en partirent diligemment, 
et très grant desir avoient de faire ce qui leur 
estoit commandé. Aussitost que la porte fut ouverte, 
ilz arriverent devant et rebourserent le chemin, ainsi 
que chargé leur estoit, et prindrent chevaulx, paiges, 
gens et ce qu'ilz peurent. Les autres fuioient à la ville 
en grant bruit en criant : « à l'arme ! » L'eschauguette 
sonnoit à tout ; chascun crioit pour son cheval ; quelque 
bon homme de la ville fut priz ; les vieilles crioient. 
Que vous diray - je ? Avant que les cappitaines fussent 
levez, les compaignons furent à cheval à la porte, 
les ungs à doz, les aultres sellez, demy armez 
et desarmez ; tout sault aux champs et fut la chasse 
grande et chaude aprez ces courreurs. Et tantost le 
guet du Jouvencel, qui estoit en ung arbre, dit : « Sus ! 
sus ! vecy noz gens qui viennent tost. Il y a bruit. 
Je voy là ung cheval en main. Il y a des espées 
tirées. Seurement ilz ont la chasse. » Sur piez le 
Jouvencel monte sur son cheval et dist à ses compaignons 
tout doulcement : « à l'arme ! à l'arme ! sans 
bruit. » Et, quant il fut prest, lui et ses compaignons, 
il mist trente lances et les archiers à part et 
bailla la charge à Gervaise Nardereau, et luy dit : 
« Gervaise, gardez que vous chargiez ces gens yci 
jusques à la porte, et je vous suivray avec le surplus 
sans ce qu'il en departe aujourd'hui homme. » Et 
se tourne vers ses gens et leur dit : « Je vous deffends 
à vous tous qui demourez avec moy que homme ne soit 
si hardy de me laisser ennuit, et nous serons tous 
à butin jusques au priz d'une esguillette. Car ilz 
sont grosses gens dedans Escallon, et, se nous ne 
tenons ordonnance, nous serions bien taillez qu'il ne 
nous en prist mal. » Chascun respondit : « Jouvencel, 
ne te soulcie ; tu ne trouveras aujourd'uy homme 
qui te laisse ne qui ne face ton commandement. » 
Adonc fait partir Gervaise devant luy atout ses 
trentes lances, qui ne faignist pas ; et, là où il vit ses 
ennemis, qui estoient terre couverte, à pié et à 
cheval aprez les courreurs, qui les menoient si chaudement 
que ja en avoient priz de beaulx et de bons, 
Gervaise donne dedans au beau millieu, et le Jouvencel 
le suit, lui et sa bataille, toute de bien prez. Et, 
quant ceulx d'Escallon le virent venir, ilz tournerent 
en fuitte devers leur ville, et Gervaise les chace au 
desesperé. Et les courreurs, qui avoient courru devant 
la ville, tournent quant et lui, tant archiers que coustilleurs ; 
et, aprez luy, le Jouvencel, qui demoura ferme, 
lui et sa bataille, en ung lieu bon et avantaigeux qu'il 
sceust bien choisir assez prez de la ville. 
Et tantost Gervaise se commença à soy retraire et 
tous ceulx qui avoient donné la chace avecques lui, 
chargez de chevaulx et de prisonniers comme un 
herisson de pommes. Et, quant le Jouvencel le vit 
venir, il marcha au devant de lui le petit pas, lui et 
tous les siens. Si rencontra Gervaise et luy dit : 
« Gervaise, tirez avant au large, droit à Crathor, et 
que chascun aille aprez vous : tous voz paiges et les 
nostres devant et dix lances devant eux ; voz prisonniers, 
voz coustilleurs et voz archiers aprez, 
tirant tousjours vostre chemin. Et me laissiez yci 
derrière, moy et ma bataille. » 
Ainsi le fit Gervaise, comme son cappitaine lui eust 
commandé. Et le Jouvencel marcha tousjours droit à 
la ville pour savoir que ses gens feroient et les secourrir, 
s'ilz en avoient besoing. Ainsi, comme il marchoit, 
il vit venir deux compaignons qui amenoient ung 
homme d'armes de la ville d'Escallon, nommé 
Peruche, lequel le Jouvencel congnoissoit bien et le 
tenoit à bien saige et vaillant homme. Et ja estoit 
homme d'aage et avoit beaucoup veu. Et, pour ce, le 
Jouvencel luy demanda : « Et comment, Peruche, 
faictes - vous maintenant le fol ? Devez - vous saillir à 
l'entreprise de vostre ennemy ? » - « Bon gré en 
ayt Dieu ! dist Peruche. Je n'y ay oncques sceu 
mettre remedde ; tous noz cappitaines dormoient 
encores, quant ces gens - yci sont sailliz au bruit de 
je ne scay quelz folz qui avoient perdu leurs chevaulx. 
Et je suis sailli en esperance de les faire 
retraire, et, quant j'ay esté aux champs, j'ay fait le 
fol comme eulx, et follement m'en est priz. » Et le 
Jouvencel dit : « On ne doit pas attendre à mettre le 
remede au besoing. On doit faire son ordonnance, 
avant que le besoing viengne. » Peruche respondist : 
« Elle estoit faitte. Que bon gré en ayt Dieu ! » 
- « Voyre, dist le Jouvencel ; mais elle a esté très 
mal tenue. » - « Il est vray, dist Perruche. Venez - vous - en 
et ne musez plus yci ; car il n'en sauldra 
meshuy homme, je vous en asseure. Aussi, tous 
voz gens sont devant et n'y a plus homme derrière. » 
- « Il dit vray, » dit ung des compaignons 
qui avoit prins Perruche. Ainsi le Jouvencel attendit 
ung bien petit et envoya Perruche devant avec les 
autres. Puis envoya deux ou trois compaignons droit 
à la ville veoir s'il y avoit plus ame, et ilz lui rapporterent 
que non. 
Ainsi se achemina le Jouvencel aprez ses gens tout 
bellement droit à Crathor. Et, quant ilz furent prez 
de Crathor, ceulx qui estoient demourez dedans saillirent 
dehors au devant d'eulx et leur firent bonne 
chière et dirent au Jouvencel : « Nostre maistre, il 
fault que vous soyez meshoan plus saige. » Et il 
leur respondit : « Ne suis - je pas bien saige d'avoir 
yci destroussé deux ou trois cens hommes ? » 
Ainsi entrerent dedans la ville, faisant grant chière, 
et ala à son logeiz soy desarmer, et chascun au sien. 
Et, ce soir, vindrent la pluspart des gens de bien de la 
ville soupper avec le Jouvencel et deviserent de leur 
besongne qu'ilz avoient faicte. Et y souppa Perruche, 
qui leur dist qu'il avoit plus de trente ans que il avoit 
esté trompé premièrement par telle entreprinse, et 
qu'il ne s'en estoit sceu garder ; et moult de bonnes 
choses leur dist au soupper, de quoy il les fist rire. 
Et, quant Perruche les vit rire, entre les autres choses, 
il leur dit qu'ilz avoient beau rire et qu'ilz avoient 
gaigné le jeu. Ainsi passa le soupper et la serée 
joyeusement entre le Jouvencel et la compaignie qui 
là estoit. Puis le Jouvencel se esjouit et dist : « C'est 
joyeuse chose que la guerre ; on y oït, on y voit 
beaucoup de bonnes choses, et y apprent moult de 
bien. Quant elle est en bonne querelle, c'est justice, 
c'est deffendre droicture. Et croy que Dieu ayme 
bien ceulx qui exposent leur corps à vouloir faire 
la guerre et faire la raison aux ingratz et descongneuz, 
aux prosternés et orgueilleux, et qui vont 
contre bonne equité. Ceulx qui se peinent de les 
reprimer sont à louer. Et, quant la guerre prent 
en cest entendement, c'est ung plaisant mestier et 
bon à jeunes gens. Car ilz en sont amez de Dieu et 
du monde. On s'entrayme tant à la guerre. On pense 
en soy - meismes : Laisseray - je ad ce tirant oster par 
sa cruauté le bien d'autruy, où il n'a riens. Quant on 
voit sa querelle bonne et son sang bien combatre, 
la larme en vient à l'ueil. Il vient une doulceur au 
cueur de loyaulté et de pitié de veoir son amy, qui 
si vaillamment expose son corps pour faire et acomplir 
le commandement de nostre Createur. Et puis 
on se dispose d'aller mourir ou vivre avec luy, et 
pour amour ne l'abandonner point. En cela vient 
une delectacion telle que, qui ne l'a essaiée, il n'est 
homme qui sceust dire quel bien c'est. Pensez - vous 
que homme qui face cela craingne la mort ? 
Nennil ; car il est tant reconforté, il est si ravi qu'il 
ne scet où il est. Vraiement il n'a paour de rien. 
Je croy qu'il est bienheureux en cest monde et en 
l'autre, qui sert les armes en ceste oppinion, et qu'il 
est vray commis de Dieu. Pour ce, je vous pri 
tous, mes freres, amys et compaignons, que vous 
ayez ceste voulenté et que jamaiz en guerre vous 
n'aillez sur mauvaise querelle, et que vous ne 
exploictiez pas ce don de grace que Dieu vous a 
donné, d'estre bons et vaillans au service du deable ; 
c'est assavoir, de servir gens en mauvaise querelle, 
orgueilleux, envieux, ne gens plains de vengeance, 
et, si Dieu plaist, nous acquerrons nostre sauvement 
à l'excercite des armes aussi bien comme 
nous ferions à estre en contemplacion et à ne mangier 
que racines. Aussi ceulx à qui Dieu fait la 
grace d'avoir bon corps, le doivent bien abandonner 
pour la foy de Nostre - Seigneur Jhesus - Christ et 
pour soustenir bonne querelle, non pas à boire 
d'autant et faire choses dissollues et desraisonnables 
ne excès sans cause, dont ilz ne sont requiz et ne 
prouffitent à eulx ne à aultrui, sans avoir consideracion 
de quelque bonne fin, comme ung cheval ou 
ung cerf, qui, de sa voulenté, saulte une haye ou 
ung fossé ou rochier là où il se met ung pal ou 
ventre ou se romp le col et les membres pour saillir 
de hault en bas sans penser le peril qui lui en 
peult advenir. Pour ce, je dy que cellui qui exploicte 
son corps et le destruit sans grant cause, est pire 
que une beste mue ; car Dieu a donné aux hommes 
leur sens de nature pour l'exploicter en bonnes 
euvres ; c'est assavoir : à ceulx qui sont en religion, 
pour adorer nostre Createur et prier pour tout le 
monde ; aux aultres, pour labourer et faire venir les 
biens de la terre, de quoy eux et les autres puissent 
vivre ; et aux gens de guerre est ordonnée la deffence 
des orateurs et des laboureurs de toute la 
chose publique et de ceulx à qui on fait tort ; en 
quoy ilz doivent employer leurs forces, non pas en 
euvres infructueuses qui ne servent, sinon à l'abreviacion 
de leur vie. Si vous pri que vous ne exploictez 
pas voz corps en telz exploictz et excès ne en 
choses qui ne servent à Dieu, à vostre proysine, à 
la chose publicque ou à vous - meismes. » 
Ainsi passa le Jouvencel toute cette vesprée, luy et 
ses compaignons. Et voulentiers, quant il estoit de 
loisir, leur disoit tousjours quelque bonne chose. Cy 
fine le XIVe chappitre et ensieut le quinziesme chappitre. 

Comment le Jouvencel, pour sa grant renommée, fut 
fait lieutenant du Roy à Crathor et en tout le païs, 
et comment le Roy lui envoya ses lettres et trois 
hommes de son Grant Conseil, dont l'un estoit nommé 
maistre Jehan Bienassis, qui lui remonstra plusieurs 
belles doctrines touchant le fait de la justice et de 
la police du païs. 
Le lendemain, arriverent trois des gens de l'hostel 
du Roy et ses conseilliers, c'est assavoir : ung maistre 
en theologie, nommé maistre Nicolle, le sire de Chamblay 
et maistre Jehan Bienassiz. Lesquelx dirent 
au Jouvencel qu'il feist assembler, le jour ensuivant au 
matin, messeigneurs de l'Eglise et les plus nobles gens 
de guerre et notables qu'il sceut en la place, aussi des 
plus gens de bien de la ville, et qu'ilz lui apportoient 
des lettres du Roy et à eulx aussi et à tous les cappitaines 
du pays, mais qu'ilz lui vouloient baillier ces 
lettres et parler à lui en la presence de tous. 
Ainsi le fist le Jouvencel. Et, lorsqu'ilz furent assemblez, 
les trois dessus nommez presenterent leurs 
lettres. Et dit le maistre en theologie : « Monseigneur 
le lieutenant et vous tous autres, messeigneurs, le 
Roy vous salue et vous envoye ces lettres. Il a chargié 
à monseigneur maistre Jehan Bienassiz vous 
exposer et dire aucune chose de par lui touchant la 
justice, police et gouvernement de ce payz, et veult 
qu'il parle le premier pour ce qu'il est homme de 
justice, et Dieu veult que justice aille devant. Car, 
sans ce, riens ne se peult bien conduire, soit en 
paix, soit en guerre. Et meismes les brigans et larrons, 
qui sont ès boys, ont justice entreux, et, sans 
cela, ilz ne se sauroient bien conduire. Et aprez, 
monseigneur de Chamblay vous parlera de la guerre. 
Et, ce fait, je vous feray une petite collacion, s'il 
vous plaist. Et vous servirons chascun de sa vocacion 
et selon sa charge, au mieulx que pourrons, 
ainsi qu'il nous a esté commandé. » 
Ainsi parla monseigneur maistre Jehan Bienassis, et 
dist au Jouvencel ces parolles : « Monseigneur, vous 
estes yci commis, en l'absence de monseigneur le 
conte de Parvanchières, son lieutenant, lequel est 
lieutenant general du Roy. Et, pour ce que ung lieutenant 
n'a pas puissance de commettre ung aultre 
lieutenant en si hault et grant estat, ne en si grant 
preeminence que soy - meismes, si ce n'est de l'auctorité, 
puissance et congié du Roy, pourquoy le Roy 
nous a ici envoyez, messeigneurs qui cy sont et moy 
en leur compaignie, pour vous instituer et constituer 
lieutenant de monseigneur le conte de Parvanchières, 
son lieutenant. Et toute telle puissance que 
a monseigneur le conte, le Roy veult que vous 
l'ayez en son absence, pour la bonne et grande 
renommée et rapport qu'il a eu de vostre personne 
par la bouche de monseigneur le conte de Parvanchières 
et aultres. Et veez - en cy voz lettres seellées 
de son grant seel. » Lesquelles il bailla au Jouvencel. 
Et, après, reprist les parolles et dist : « Monseigneur, 
vous voyez la grace que Dieu vous fait, qui vous a 
donné premièrement la grace de naistre de maison 
noble ; aprez, vous a donné sens et entendement et 
personnaige pour porter les armes, et de povoir 
conduire voz faiz en si grant honneur et si grant 
renommée que la louenge en va jusques à Dieu. 
Car, se Dieu ne vous aimoit, la commune renommée 
ne iroit pas de vous en bien, ainsi qu'elle fait, 
jusques au prince ne à monseigneur le conte de 
Parvanchières, son lieutenant, dont les biens vous 
viengnent. Aussi ung corps seul ne pourroit estre 
cappable de tant de honneurs ne de tant de biens 
comme Dieu vous envoye, sinon qu'il venist de la 
voulenté de Nostre - Seigneur Jhesus - Christ. Et, pour 
ce, mettez peine de recongnoistre premièrement 
Dieu, dont tout vient ; ne pensez ne en vostre force 
ne en vostre vaillance. Car en vous ne en aultre n'a 
nulle bonne vertu, se elle ne vient de Dieu premièrement. 
Si ayez tousjours le cuer à Dieu et à la vocacion 
en quoy vous estes convoqué ; faictes choses 
louables qui soient plaisant à Dieu et au monde ; ne 
soyez pas ingrat, et congnoissez l'onneur que Dieu 
vous fait et l'amour que le peuple a à vous. Car assez 
en y a qui vous vallent, se Dieu les voulloit appeler 
où il vous a appellé. Et, pour ce, ne vous 
enorgueillissez point et entendez songneusement, 
dilligemment et loyaument à faire ce que vous avez 
à faire. Gardez justice, tant à ennemiz que aux amyz. 
Et vous gardez bien qu'il ne soit fait injure ne villenie 
aux marchans publicques suyvans et frequentans 
la contrée où vous serez, ne ailleurs où vous pourrez ; 
mais les honnorez et prisez ; car ilz vont 
par tout le monde et rapportent la bonne et la 
mauvaise renommée des gens, tant du Roy que de 
ses subjectz, chiefz de guerre et de sa justice. Rendez 
et faictes rendre à chascun ce qui est sien par 
bonne justice. Ainsi seront les citez, que vous aurez 
en gouvernement, garnies de tous biens et les rentes 
du Roy multipliées, et croistra son honneur et sa 
gloire et de vous, et serez tous plus crains et redoubtez 
de voz ennemis. 
Et, pour brief vous dire, Justice ne se peult trop 
louer ; car elle est de la propre nature au glorieux 
Dieu, et la fit et ordonna sur tous royaumes et sur 
toutes creatures. Si la gardez songneusement, à 
vostre povoir, sans aucunement la laissier violer ou 
enfraindre. Et, puisque vous estes chief par dessuz 
tous les gens d'armes de ce païs et que la force est 
aux gens d'armes, ayez premier l'ueil sur eulx, qu'ilz 
ne usent point de leur force et qu'ilz ne facent violence 
à nul, pour ce que gens d'armes ne sont pas 
tousjours si saiges ni si advisez, comme besoing leur 
feust, et que, entre gens de guerre, sont recueilliz 
folz et saiges, et que l'exercice des armes les esmeut 
à donner coups et à espandre sang et à faire chose 
par force. Et communement ne sont pas clercs, ne 
n'ont pas leu les loix, ne en jeunesse eu doctrines, 
par quoy ilz puissent estre si resolus comme aultres 
gens. Pour ce est - il de neccessité que vous aiez la 
main sur eux et que vous les pugnissiez promptement, 
ainsi que les cas le requerront, sans long procès ; 
car ilz sont gens promps à l'execution. Aussi 
est - il de neccessité que soyez prompt à leur faire 
justice, c'est - à-dire faire justice des deffaillans, s'ilz 
le deservent, et aussi justice de ceulx qui leur 
tiennent tort, pareillement. Car ilz ne sont pas pour 
attendre les longs procès, pour ce qu'il fault qu'ilz 
servent continuellement à la chose publique. Vous 
les devez tousjours tenir en obéissance. Aussi gardez 
que nul ne leur face tort ; car seurement ilz ont 
de grans previleges et sont bien à supporter en leur 
bon droit. Aussi, monseigneur, tous les estas du 
payz, tant messeigneurs de l'Eglise, messeigneurs 
les nobles que le commun et la chose publique en 
general, vous devez avoir l'ueil à faire droit à ung 
chascun, à vostre povoir, et faire justice au foeble 
comme au fort et au povre comme au riche, ne avoir 
faveur ne hayne tant à amy comme à ennemy. Si 
vous savez que messeigneurs de l'Eglise facent 
aucuns abuz, vous devez advertir le Roy. Si messeigneurs 
les nobles veullent faire aucune force, 
vous ne leur devez pas souffrir, pour ce que vous 
avez la force. Et, si messeigneurs les advocas 
vueillent menger le peuple, vous devez faire belles 
informacions et les envoyer au Roy. Et, se vous ne 
povez trouver en ce payz gens pour ce faire, comme 
communement l'ung advocat porte l'autre, envoyez 
devers le Roy, et il vous envoyra bons commissaires 
et seurz qui n'espargneront riens, pas meisme 
ung bailly, s'il estoit entre leurs mains. 
Quant au fait de voz ennemiz, gardez l'onneur du 
Roy, tant en ses saufconduitz que ès vostres meismes, 
que injustice ne leur soit point faicte ; car le Roy 
veult soy acquitter envers tous et premièrement à 
ses subgectz, à ses amiz et aliez, et aprez à ses 
ennemiz. Et Dieu veult qu'on face raison à chascun. 
Et, pour ce, ne veult pas le Roy que nul ayt cause de 
soy plaindre de luy. Et, pour vous advertir touchant 
le fait des saufconduictz, beaucoup de gens y veullent 
donner des abuz en plusieurs manières et les 
vuellent empescher et y prendre marque ; ce qui ne 
se peult ne doit faire, pour ce que celluy qui prent 
le saufconduit est ton ennemy, et, si n'estoit pas ton 
ennemy, il n'achetteroit pas ton saufconduit et ne 
viendroit pas à toy, s'il n'estoit asseuré. S'il avoit 
tué ton pere et ta mere et toy meismes, et tu estoies 
retourné en vie comme devant, si ne lui pourroyes - tu 
riens demander par raison ne par justice depuis 
que tu luy as donné seurté. Ainsi, pour choses qu'il 
adviengne, tu ne doibz point rompre ta foy ne la 
souffrir rompre à homme du monde qui la doyve 
tenir. Et s'entend que tous ceulx de ton party la 
doivent tenir comme toy, se tu as ceste puissance du 
prince ou que tu soyes seigneur toy - meismes. Et, 
s'il y a aucun de ton party qu'il vueille dire qu'il 
soit interessé et pris soubz saufconduit, et, pour ce, 
qu'il te vueille demander marque sur les saufz - conduits, 
en disant qu'il a esté pris soubz saufconduit 
et, pour ce, il peult prendre soubz saufconduiz, 
je te dy que non. Car, se tu es priz soubz saufconduit, 
tu n'as pour seureté que l'obligacion de celluy 
qui t'a donné le saufconduit, et sur ceste seurté tu 
es alé. Et, pour ce que tu ne t'en peulx prendre que 
à ton obligacion et à cellui qui est obligé à toy, s'il 
est obligié sur son honneur, prens - t'en à son honneur ; 
s'il a obligé ses biens et tu les treuves sans 
seurté, tu les peulx prendre ; s'il est obligé alioquin, 
fais le excommunier. Car marque sur autre saufconduit 
n'auras - tu point. Tu scès bien que l'ung ennemy 
ne viendroit point à l'autre s'il n'avoit seureté. Et 
cellui qui te donne seureté, il n'oblige que son honneur, 
ainsi que la teneur des saufconduitz contient, 
qui ont tousjours courru et courent. Et, pour 
ce, tu ne t'en peux prendre que à son honneur. 
Item, plus je te dy que, se ung lieutenant ou officier 
du Roy avoit donné aucuns saufconduiz et le 
lieutenant ou officier alloit de vie à trespassement 
ou qu'ilz feussent despointez de leurs lieutenances ou 
offices, qu'on ne peult ou doit rompre leurs saufconduitz, 
et fault qu'ilz soient tenuz tant que la 
teneur du saufconduit dure. Car le marchant a bien 
et loyaulment achetté le saufconduit et payé de ses 
deniers, esperant de marchander et vivre à seureté 
soubz le saufconduit, et y aura mis par adventure la 
pluspart de son vaillant ou le tout, cuydant, soubz 
la seureté ou l'honneur du Roy ou de ses commis ou 
ses deputés, gaigner sa vie. Et le cas advient que le 
Roy meurt, ou son commyz, ou est desapointé ; est - ce 
pourtant cause que le marchant perde le sien ? Nennyl, 
ou il ne seroit riens seur et fauldroit avoir la 
seureté de Dieu avecques celle du Roy. Le saufconduit 
doit tenir tant que la teneur en dure, aussi bien 
le Roy mort que vif ou l'officier desappoincté comme 
appoincté, ou rendre aux marchans les deniers 
qu'ilz en auroient baillez. Ces choses, le Roy nostre 
souverain seigneur m'a commandé vous dire pour 
vous advertir ; car il seroit courroucé se faisiez aultrement 
pour l'esperance qu'il a de soy servir de 
vous au temps advenir, et pour la bonne relacion 
qu'il en a ouye. 
Monseigneur, vous estes bon et saige, et vous 
estes bien grandement et honnourablement, la mercy 
Nostre - Seigneur ! gouverné jusque yci et, si Dieu 
plaist, vous ferez encores mieulx. Oultre, monseigneur, 
je vous veulx dire XII petis vers de maistre 
Alain Chartier, qui ne sont pas de mon ambassade ; 
mais c'est un bel advertissement pour messeigneurs 
qui suivent les armes : 
Proesse fait aux nobles assavoir, 
Qui ont vouloir d'ensieuvyr sa banière, 
Que nul ne peut par elle priz avoir, 
N'estre repçeu à sa grant court planière, 
S'il n'a en soy trop plus fait que manière, 
Sens pour choisir bon party justement 
Et à l'exploict conduicte et hardement, 
Ferme propotz et arresté courraige, 
Diligence, secret et peu langaige, 
Et qu'en l'estour riens, fors Dieu, ne ressoigne, 
Mais choisisse, comme pour advantaige, 
Honneste mort plus que vivre en vergogne. 
Vecy monseigneur de Chamblay qui vous dira des 
advertissemens touchans la guerre que le Roy luy a 
chargé vous dire. Aussi, monseigneur, maistre 
Nicole vous fera une collacion tant pour l'amour de 
vous que pour l'amour des gens de tous estas, qui 
sont icy assistans. Monseigneur, vous me pardonnerez, 
s'il vous plaist, se je vous ay ennuyé. » 

Cy parle comment le sire de Chamblay, l'un des trois 
hommes dessusdis, commys et envoyés de par le Roy 
au Jouvencel, lui remonstra aucuns advertissemens 
touchant le fait de la guerre. 
Aprez que monseigneur maistre Jehan Bienassiz 
se fut bien et grandement acquitté de sa charge, 
monseigneur de Chamblay commença à parler au Jouvencel 
en ceste manière : « Monseigneur, monseigneur 
maistre Jehan Bienassiz vous a grandement et honnorablement 
remonstré ce qu'il avoit pleu au Roy nous 
commander touchant le fait de sa justice et de ses 
subjetz, qui est la chose du monde qu'il a plus à 
coeur. Et je voy bien que vous - meismes avez si bon 
voulloir à faire vostre honneur et tout ce qu'il plaist 
au Roy qu'il ne fault ja que je vous en parle plus. 
Le Roy a voulu que je vous deisse aucuns avertissemens 
touchant la guerre, combien que vous estes 
mieulx adverty que moy ; mais la grant amour qu'il 
a à vous et à tous ses bons serviteurs, dont vous estes 
chief en ses marches, le lui fait faire. 
Premièrement, il vous deffent que ne faciez riens 
à l'entreprise de vostre ennemy. Aprez il vuelt que 
vous chevauchez tousjours en ordonnance, quelque 
part que vous alliez, soit en paix, soit en guerre, 
pour duire voz gens à estre tousjours prestz. Car, 
quant ils l'auront de coustume, quant le besoing y 
viendra, ne vous ne eulx, ne traveillerez point à le 
faire. Car coustume rent maistre et devient nature. 
Aussi, monseigneur, je vous advertiz que, quant 
vous vous trouverez en quelque besongne, que vous 
ne souffrez nulles gens vous dire diverses oppinions 
ne parler, sinon ceulx que vous appellerez ou aucun 
qui vous apporte quelque nouvelle. Car plusieurs 
gens vuellent contrefaire les vaillans et vous diront : 
“ Monseigneur, faittes cecy ; monseigneur, faittes cela, ” 
et beaucoup de choses qu'ilz ne sauroient ne n'oseroient 
faire. Et encores ne saivent se elles sont 
bonnes ou mauvaises ; mais le dient seullement pour 
dire : “ J'en ay parlé ; ” et, si on le fait, pour se 
vanter : “ Qui eust fait ce que j'avoye dit, il en fut 
bien alé. ” Et communement sont gens qui riens ne 
vallent, et s'appellent ypocrites de guerre. Et je 
vous vueil bien advertir que vous vous gardez de 
telles gens et les chassez et faictes chasser d'entour 
vous et ne les ouez point parler ; car ilz rompent 
l'entendement du chief. 
Oultre m'a chargé le Roy vous remonstrer trois 
poins en quoy fault que tout chief se gouverne : c'est 
assavoir, quant il chevauche aux champs, ou qu'il est 
en bataille ou en guerre, qu'il ne doit avoir nul amy 
ne faveur à nul qui rompent ses ordonnances, que 
incontinent n'en face pugnicion. Et, dès ce qu'il sault 
aux champs, il doit avoir l'espée au poing et n'espargnier 
ne amyz ne ennemyz et ne doit plus cognoistre 
personne. L'autre point si est : quant il 
est à la ville, il doit tenir ses statuz et ordonnances 
pour la conduicte de sa compaignie pour les gardes 
des places ou villes qu'il a en son gouvernement. 
Le tiers point si est de tenir justice, tant au fort 
comme au foible, et n'avoir amour ne hayne. Et, en 
toutes aultres choses, il doit estre large, honnourable, 
franc et liberal et famillier à ses compaignons ; car 
il fault ces choses, especialement à gens d'armes 
pour bien les faire combattre, qui s'ensuivent, c'est 
assavoir : obéissance, crainte et amour à leur chief. 
Pour ce fault - il qu'il les tiengne en justice. Nous 
sommes nez soubz justice ; nous vivons soubz justice 
et à la fin nous allons à justice. Et, pour ce, monseigneur 
maistre Jehan Bienassis l'a bien comparée 
de la comparoir au très hault Dieu glorieux. Elle 
vient de luy et sans lui nous ne povons riens ; il fault 
remettre tout à lui et soubz lui faire ce qui est possible 
aux hommes ; car on dit : Ayde - toy, Dieu te 
aidera. 
Or retournons à parler de l'excercite des armes 
qui ne se peult faire sans chevaucher. Et, pour ce 
que en chevauchant il peult venir beaucoup d'inconveniens, 
pour ce est dit que on doit tousjours chevaucher 
en ordonnance. Vous savez assez la manière 
de descouvrir le païs, d'avoir gens devant et derrière 
et sur les costez, de ne passer nulz pas 
estroitz ne nulles embusches que tout ne soit descouvert, 
et avez assez acoustumé ces choses ; et, pour 
ce, je ne les vous vueil plus declairer. Ung grant 
dangier y a au logeis. Les remeddes sont de faire 
grans escoutes, grans feux et groz guet et tenir voz 
gens prest, quant on est en païz doubteux. Et aussi, 
au loger et au desloger, on doit faire tirer quelque 
nombre de gens aux champs, selon la puissance 
qu'on a, avant que les escouttes ne guettes soyent 
retournées des champs, pour servir de guet et 
pour arrester les ennemyz, s'ilz survenoient, tant 
que le logeiz puisse estre en ordonnance de bataille 
pour combatre. Car communement au desloger y 
a grant bruit et grant desroy et, avant qu'on ait priz 
champ ne soy miz en bataille, si les ennemiz surprenoient 
la compaignie, ilz la pourroient mettre en 
desconfiture. Pareillement, au loger, le chief doit 
demourer aux champs avecques ung nombre de 
gens, tant que tous soyent logiez et que le bruit soit 
passé et tout bien rapaisé et que les escoutes et guetz 
soient aux champs ; et doit estre le premier à cheval 
et le derrenier descendu. Et, quant vous saurez 
qu'il n'y a ame qui vous demande riens, vous devez 
sejourner voz gens le plus que povez sans les rompre 
ne travailler, affin que quant le besoing vient, qu'ilz 
en soient plus durs et plus fors. 
Ung prince doit mettre la tierce partie de sa despence 
en espies ; et, pour ce, n'espargnez point 
l'argent du Roy pour conduire ses fais ; car il ne le 
veult pas. Et ainsi vous ne serez jamais surpris et 
saurez tousjours la convine des ennemyz et pourrez 
entreprendre saigement sur eulx et eschever beaucoup 
de inconveniens. 
Il fault parler de tout, combien que je scay que 
vous en savez assez ; mais chascun n'est pas adverty. 
Pour ce, veult le Roy que je die icy devant tous le 
groz des batailles et des sièges et vous subtillerez 
par dessus en faisant l'excercice. Premièrement, en 
tant qu'il touche une bataille à cheval, vous savez 
bien qu'il fault descouvreurs de payz. Aprez il y fault 
courreurs et les mettez voulentiers fors, affin qu'ilz 
reboutent les courreurs des ennemyz, qu'ilz ne voient 
vostre convine et vostre puissance. Et, si les vostres 
sont les plus fors, ilz verront celles de voz ennemiz 
et voz ennemiz ne verront point la vostre. Aprez, on 
met une bataille, qui s'appelle avant - garde ; on met 
sur les deux costez deux esles ; et chascune esle a 
des courreurs, affin qu'ilz ne soient surpriz. La 
grosse bataille vient aprez avecques les bannières et 
enseignes ; et là est voulentiers le chief. Aprez ce, 
a une petite bataille, nommée arrière - garde. Et, aprez 
ceste arrière - garde, doit avoir ung petit tropellet de 
gens, affin que, par derrière, on ne viengne point faire 
crier alarme ne aussi que on ne leur courre sus ; car 
ung bruit, qui vient par derrière, fait plus de mal 
que celluy qui vient par devant. On doit avoir 
davantaige une petite bataille secrete, qui soit en 
une valée ou à l'ombre d'ung petit boys, qui vienne 
aprez que toutes les batailles seront assemblées, pour 
secourir où ilz verront que sera le besoing ; et ceste - là 
est voullentiers cause de gaigner la bataille ; car voz 
ennemyz ont autant de batailles comme vous, et, 
se Dieu vous a fait la grace que vous ayez ceste - là 
davantaige, c'est grant gain pour vous. Mais prenez 
que voz ennemiz en eussent une comme vous ; 
au moings sera la vostre pour contredire à la leur ; 
ainsi vous ne povez faillir à l'avoir. Les Ytaliens en 
ont encores plus la moittié ; car ilz combattent tousjours 
à cheval ; ce que autres nacions ne font pas. 
Et, se vous avez à faire à eux, il vous en fauldroit 
avoir plus largement. Mais, communement, les 
autres nacions n'en ont plus. Touteffoys, si vous 
voyez quelque chose de nouveau, à nouveau fait 
nouveau conseil. 
La bataille de cheval doit courrir sus à ses ennemis 
et y doit aller par fureur ; mais qu'ilz voient 
qu'ilz soient en païz où ilz puissent passer oultre ; 
car faire une pointe et retourner seroit perte de 
bataille. Et, pour ce, je ne le conseille pas, sinon 
qu'on le fit de propotz deliberé pour les tirer hors 
de là où ilz sont, s'ilz sont en lieu desavantaigeux. 
Touteffois on doit tousjours laisser à ses ennemyz, 
soit à pié ou à cheval, ung trou ouvert derrière, 
par où ilz s'en puissent fuir. 
Quant à la bataille à pié, elle est tout au contraire 
de la bataille à cheval ; car gens à pié ne doivent 
jamaiz querir ne requerir leurs ennemiz ; mais 
doivent demourer pié coy et garder leur alaine et 
trouver toutes les subtilitez qu'ilz pourront de faire 
marchier leurs ennemiz. Et, se leurs ennemiz ne 
veullent marcher, il leur vault mieulx demourer en 
leur place que eulx desroyer ne marcher ; car moult 
batailles s'en sont perdues. Et, pour ce, dit - on que 
une puissance ne se doit jamaiz mettre en lieu où 
ilz n'aient ung chemin ouvert pour avoir leurs vivres, 
affin que neccessité ne les contraingne point de faire 
chose à leur deshonneur ne à leur desavantaige. Car 
faulte de vivres les contraint d'aller assaillir leurs 
ennemis ; faulte de vivres les contraint d'eulx en aller 
et desemparer le lieu honteusement. La manière de 
renger sa bataille à pié est que on doit eslire et 
choisir place la plus avantaigeuse que on peult, et 
puis mettre une grosse tourbe de gens d'armes 
ou millieu ; et, devant et entour voz enseignes, doit 
avoir une bonne tourbe de gens d'armes, affin que 
on ne les puisse legièrement à terre porter ; et, aux 
deux costez, tout le traict, affin qu'il batte sur les 
costez de la bataille des ennemiz ; et, aux deux 
boutz de vostre traict, à chacun, une tourbe de gens 
d'armes pour les garder ; derrière vostre grosse 
bataille, ung bon tropeau de gens d'armes pour 
garder que homme ne reculle et aussi que on ne 
vous face nul bruit et qu'ilz puissent resister, si on 
vous y vouloit aucunement donner à besongner, et 
aussi, quant la grosse bataille est meslée, pour 
secourir où ilz voient qu'il est besoing, combien que 
vous devez mettre le cul de vostre bataille en lieu 
fort et avantaigeux, se vous povés. Vostre traict et 
vos esles doibvent charger sur les costez à l'eure 
que on assemble à la grosse bataille. Aucunes gens 
font une avant - garde ; mais je ne suis pas de ceste 
oppinion que elle serve de riens à gens de pié. 
Et souffist d'une grosse tourbe de gens bien esleuz 
devant vostre bataille ; et j'entens que vostre bataille 
soit à leur tallons. La cause pourquoy je suis d'oppinion 
que vostre bataille soit en tourbe, est affin 
qu'elle perce la bataille des ennemiz. Car, si une foys 
une bataille est percée, elle est perdue ; et, quant 
elle est clere, elle est aisée à percer. Et, pour ce, je 
suis d'oppinion que vostre bataille soit en tourbe. 
Il pourroit avenir beaucoup de choses que on ne 
pourroit pas faire tousjours ainsi, ne à pié ne à cheval ; 
car les lieux ne les places ne s'i adonnent pas, 
pour ce qu'on est aucuneffoys surpriz de si prez que 
on n'a pas loysir de choisir lieu ne de eslire place 
et que on ne peult pas avoir le loysir de faire son 
ordonnance. En ce cas, il fault que le chief soit diligent 
et qu'il ait sens prompt. Et, avec ce qu'il 
pourra recouvrer de ses gens, qu'il viengne rencontrer 
ses ennemyz le plus furieusement qu'il pourra ; 
et souffist seullement qu'il ordonne ung chief pour 
tenir quelque nombre de gens ensemble qui le 
suivent de prez ; car, en ce cas, se vous n'estes 
en ordonnance, ne sont pas voz ennemiz et fault 
qu'ilz se desroient pour vous cuider surprendre. Et, 
pour ce, s'ilz treuvent resistence en vous, si petit 
n'en pevent - ilz trouver qu'ilz ne soyent esbahiz. Et 
vous di qu'il fault peu de gens à deffaire gens qui 
viennent en celle façon et en quelque estat qu'ilz 
se treuvent. à la guerre, le principal point qui y soit, 
c'est de ne se esbahir point et d'avoir tousjours son 
sens avec soi et diligence sur toutes riens. On dit 
communement que fortune aide aux hardiz ; et, pour 
ce, soyez hardi en toutes les manières que pourrez 
avoir à besongner à la guerre ; car c'est ung point 
qui y est bien requis avec la bonne conduicte. 
Je vous vueil advertir d'une chose, qui est bien 
neccessaire à ung chief de guerre et sert en logeis, 
en champ et à mettre sièges. Ce sont une manière 
de chaynes où il y a paulx ferrez d'ung bout, pointuz 
pour entrer en la terre, et de l'autre bout 
d'amont, ilz sont ferrez en moulgnons, affin que 
on les puisse cogner avecques un mail de fer. Les 
paulx sont loing l'ung de l'autre de toise et demye 
ou, au plus, loing de deux toises. Les chaisnes 
doibvent estre si fortes que on ne les puisse 
coupper avecques une espée ou ung voulge ou une 
hache à coupper boys ; et il souffira (car les plus 
legières sont les meilleures ) qu'elles se puissent 
garantir contre ce que j'ay dit. Il ne fault que deux 
chainnes parmy les paulx, qui passeront parmy 
anneaulx de fer qui tiendront aux paulx. Il en fault 
de grandes et de petites ; mais toutes s'entretiendront 
par crochetz de fer qui se mettront les ungs dedans 
les autres. Les plus petites serviront, quant on vient 
en ung logeis, pour tendre aux venues, et en y aura 
de la largeur d'une rue seullement. Les aultres, plus 
grandes ainsi que les advenues, seront pour mettre 
ung guet devant une porte ou saillie. Quant on vient 
mettre le siège en une place, si la place est puissante 
de gens, il y fault grotz guet, comme vous 
savez ; et, selon que le guet sera, il vous fault tendre 
des chaynes. S'il y a grant guet, grans chaynes ; s'il 
y a petit guet, moings de chaynes fauldra. Et fault 
apporter quant et soy les chaynes contre la ville et 
les taudeys tout charpentés et prests à drecier. Et, 
ce fait, vous mettrez vostre guet en seureté. Et, les 
saillies rompues, vous devez prendre vostre champ 
le plus avantaigeux que vous pourrez, et le devez 
prendre si grant que tous voz gens y puissent bien 
estre rengez. Touteffoys je n'entens point qu'il soit 
si grant que on ne s'i puisse veoir l'ung l'autre. Et, 
se vous aviez tant de gens que vostre champ fut si 
grant que on ne se peust veoir l'ung l'autre, je vous 
dy que vous mettez ou milieu de vostre champ une 
bataille de gens qui soient tous prestz pour secourir 
où le besoing sera. Encores, quant vous ne aurez 
largement de gens, si est - il neccessité que vous ayez 
tousjours ung reffort ou millieu de vostre champ et 
le faictes avant plus petit. Et prenez vostre champ 
en lieu où ceulx de la ville ne puissent saillir sur vous 
ne vous batre de leur artillerie, se vous povez. Et 
puis vous povez partir de vostre logeis seurement 
et faire voz approches et descendre vostre artillerie ; 
aultrement non. Quant aux mines, par les mineurs 
vous y pourrez conseiller. Et, quant vostre guet est 
en seureté et vostre logeiz departy et tous voz gens 
bien assiz, vous devez faire trenchées pour aller 
d'ung siège à autre et rompre les saillies et deffences, 
tant canonnières que archières, et generallement 
toutes les choses où ceulx de dedans la place pourroient 
faire guerre, et, s'il y a aucunes tours ou 
triangles, les batre et abatre le plus que on peult. 
Et que tous les logeiz se puissent veoir et visiter, 
par les fossez et trenchées que ferez, sans doubte 
du traict de la ville. Aprez, vous devez faire trenchées 
pour approucher vostre artillerie, et, vostre 
artillerie assise, vous devez commencer à batre. Et, 
quant vous commencez à batre, que vostre artillerie 
soit toute preste. Et, quant voz bombardes commenceront, 
faictes que les veugloires et la menue 
artillerie tirent quant et quant aprez le coup de la bombarde, 
affin que ceux de dedans n'ayent puissance 
de riens boulvarder ne de amender le dommaige 
que la bombarde leur aura fait. Vous devez, durant 
la baterie de voz bombardes, faire trenchées pour 
entrer ès fossez. S'il y a eaue que vous puissiez oster, 
ostez là. Si vous ne la povez oster, on peult faire 
ponts de claies et butes de terre. S'il y a comblement 
à faire, le faire, affin que tout aille d'ung quant. 
Et, s'il y a aucun logeis à part, à qui on ne puisse 
donner secours, on le doit fortiffier en telle manière 
que le surplus du siège le puisse secourrir, et n'en 
doit - on riens laisser en dangier que on puisse. Et 
au derrenier, qui ne treuve bon traictié et honorable, 
il fault venir à l'assault ; mais ce doibt estre le 
plus tart que on peult pour les inconveniens qui en 
ensuivent : premièrement on y pert son traict, on 
y foulle ses gens et y en perd l'en ; et, si les ennemyz 
estoient prez, on en seroit beaucoup pirs pour 
donner la bataille. Aussi il y a des faultes, et peu 
de chose fait aucuneffoys faillir ung assault. On 
ne doibt donner l'assault que pour cinq poincts. 
L'ung, quant il y a faultes de vivres ou mortalité 
et qu'on ne peult plus tenir le siège. L'autre, quant 
on sent les ennemiz venir et que on se sent le plus 
foeble et que on ne les peult attendre. En ces deux 
points il fault donner l'assault pour en jouer à 
double ou à quitte. L'autre point, à quoy gueres 
de gens ne se laissent soubmettre, c'est que la 
place soit tant battue qu'il n'y ait plus de deffence. 
Le quart point est par deffault de soulde. Le quint 
point est que on aille au devant de ses ennemiz 
pour les combatre pour plus grant avantaige. 
Quant à la forme de donner l'assault, de raison 
les approches sont si bien faictes que on entre ou 
fossé sans perdre riens et envoye l'en une compaignie 
de gens pour le premier assault. Et puis, quant 
ceste - là a fait son effort, on y envoye une aultre 
aprez. La tierce doit estre la plus puissante et là où 
l'on doit garder le fort de l'artillerie et des gens. 
Ainsi on doit donner l'assault par trois foys, qui ne 
prent la place dès le premier, et le derrenier assault 
est le plus fort. Et, s'il y a lieux convenables, on 
doit assaillir en trois lieux et donner effroy en plusieurs. 
Et, s'ilz ont point de retraict, on ne leur doit 
pas estoupper ; car, en bataille ou en assault ou en 
quelque manière que on combate gens, on leur doit 
tousjours laisser ung huys ouvert par derrière pour 
eulx enfuir. Et, quant on veult donner l'assault, il 
fault envoyer aux champs quelque nombre de gens 
à cheval pour garder qu'il ne viengne riens, aussi 
pour retenir ceulx de la place qui s'enfuyront. Item, 
je vous conseille que vous ne assiégez jamais cité ne 
place où il y ait grosses gens tant que vous ayez 
conquis le pays d'environ ; car trop de romptures 
d'armes j'en ay veu advenir en mon temps. Les raisons 
sont que, se vous assiégez une cité ou autre 
place, où il y ait grosse garnison, il vous fault grosses 
gens et grans guetz et tousjours estre en armes 
devant voz ennemiz. Vous avez les places au derrière 
par quoy il ne peult venir vivres au siège ; vous 
estes tous les jours buffetez des places ; et, en la fin, 
il vous fault avitailler vostre siège à puissance ; vous 
avez affaire à ceulx de dedans et à ceulx de dehors, 
la ville ou place est bien plus legièrement secourue, 
quant elle a ses amis tout autour de elle, que quant 
ilz en seroient loing ; les assiégez ont tous les jours 
des nouvelles et sont plus courraigeux et plus vaillans 
que s'il n'y avoit point de places prez d'eulx ; et, 
si vous aviez prins les places d'environ, la cité, place 
ou ville, demourroit en neccessité et les vivres lui 
fauldroient et, parce qu'il n'y auroit que menger, 
il fauldroit que les gens d'armes vuidassent. Et, 
quant la place demourroit qu'il n'y auroit seulement 
que les habitants ou peu de gens, vous trouverez 
tousjours des moyens pour l'avoir ; car une place 
sans gens ne se peult deffendre. Et, pour ce, ne 
doit - on point assiéger une bonne place, tant que 
les menues places d'environ soient conquises, encores 
moings la bastiller ; car bastilles sont encores plus 
fortes à conduire et entretenir que n'est ung ost ou 
ung siège ; car en bastilles on ne peult tenir chevaulx ; 
bastilles sont separées l'une de l'autre et ne 
se pevent secourir ; s'il n'y a que une bastille seulle, 
elle est mieulx assiégée que n'est la ville devant qui 
elle est faicte ; car la cité ou ville est meilleure de 
soy mesme que n'est la bastille et de plus grant 
puissance d'argent, d'hommes, de manouvriers et 
de conseils. Oultre, il y a gens herittez qui ont leurs 
provisions de longue main et deffendent la ville pour 
sauver le leur tant qu'ilz pevent. On plaint plus à 
perdre une cité ou une ville que une bastille ; et, tant 
pour l'honneur que pour le prouffit, la cité ou ville 
sera plustost secourue que une bastille et, tant pour 
l'honneur que pour le prouffit, sera plustost espargniée 
de destruire ou cancheller que une bastille. 
J'ay tousjours ouy dire qu'il en est advenu mal, et 
encores en France de ces derrenières guerres les 
ay - je veu prendre et desconfire devant Orleans, 
devant Compiègne, devant Dieppe et devant le Mont 
Saint - Michel ; et je crois qu'elles ont plus proffité, 
quelque part qu'elles ayent esté mises, aux ennemyz 
que à ceux à qui elles estoient. Et me semble qu'on 
ne peult mieux bastiller ne assiéger une place puissante 
ne une cité que de prendre les places 
d'environ. 
Je ne vous ay point parlé des angins volans ; aussi 
n'ay - je de pontz, qui se font de pipes liées à cordes, 
ou de clayes pour passer rivières. Vous trouverez 
tousjours charpentiers ou ouvriers subtilz qui vous 
sauront mieulx diviser cela que je ne feroye. De 
pavoys, de pics, de peles, trenches, cables pour 
remuer vostre artillerie, je m'en rapporte aux 
maistres de l'artillerie ; aussi de quantité des bombardes, 
canons, pierres à bombardes pour voz 
sièges, voz canonniers vous le sauront bien dire ; 
car c'est leur mestier. Le Roi vous envoye touchant 
cela aucunes choses prinses en Vegece, lesquelles 
s'ensuivent : 
S'ensuit l'oppinion de Vegece pour assiéger une 
forte ville. 
Vegece dit de la forme et maniere d'assiéger citez, 
villes et chasteaulx et forteresses et de ce qui est 
necessaire pour ce faire. Il fault presupposer une 
très forte place estre assise sur mer d'une part ou 
sur une grosse rivière, et forte et très difficille à 
prendre, comme de telles en sont assez, à laquelle 
on veult mettre siège pour icelle prendre et subjuguer. 
Et, de neccessité, pour ce faire on doit premièrement 
avoir regard aux engins qui y sont 
necessaires. Et est assavoir qu'il y doit avoir deux 
grans engins et deux aultres moyens volans pour y 
getter, garniz de pierres et prests de toutes choses. 
Item quatre couillars tous neufz, garniz et prests de 
toutes choses pour getter, et chascun de deux cables 
et trois fondes pour changer quant besoing sera. 
Item quatre grans canons gettans de quatre à cinq 
cens livres pesant le plus groz, le second gettant 
environ trois cens livres et les autres deux gettans 
deux cens livres ou plus. Item ung canon especial 
de cuivre gettant cent livres pesant. Item vingt 
aultres canons communs gettant pierres. Item autres 
petiz canons gettans plombées et pierres communes 
de cent à six - vings livres. Item deux autres grans 
canons et six plus petis. Item encores deux autres 
gros canons gettant de trois à quatre cens livres 
pesant chascun, et quatre petiz. Item trois aultres 
canons, ung grant et deux petiz. Item vingt et cinq 
grans canons à pierre gettans de deux à trois à 
quatre cens livres pesant, et soixante autres petiz. 
Et doibvent tous estre estoffez de piez de bois et de 
ce qu'il y appartient. Et sont, en somme toute, deux 
cens quarante huit canons, qui divisement sont 
nommez comme vous avez ouy cy dessuz, pour ce 
que divisement doibvent estre assiz selon l'asiette 
de la forteresse. Pour lesquelz canons garnir de 
pouldres, charbon et autres estoffes neccessaires, il 
en fault ce qu'il s'ensuit. Premièrement, trente mille 
livres de pouldre à canon ou environ, dont la moitié 
soit mise en estoffes. Item trois milliers de charbon 
de saulle, deux milliers de sacz de charbon de chesne, 
vingt bacinetz, à trois piez chacun et une queue, pour 
le feu allumer pour lesdis canons, et vingt souffletz. 
Item pour les grands canons dessuz diz mener d'une 
place en aultre, à chascun ung chariot renforcié ; 
pour mener les pouldres et habillemens, vingt et cinq 
charretes à deux chevaulx chascune et garnie de 
ce qui lui appartient. Item de quatre à cinq cens 
tappons de bois pour lesdis canons avecques les 
manteaulx ad ce neccessaires, pierres à canons, 
plombées, peneaulx, treteaulx, clayes pour couvrir 
lesdiz treteaulx et faire bollevars, si besoing est, 
chevilles de bois de couldre, tonneaulx plains et 
autres choses neccessaires pour servir au siège et à 
l'ost. Et, avec ce, convient avoir du traict à main en 
grant et bon nombre selon la quantité des gens que 
vous avez audit siège, comme arbalestres tant à 
crocq que à tour, bien garnies de tilloles, baudriers, 
cordes, fil pour en faire, viretons, dondaines et groz 
traict, et tours tous neufz à tendre arbalestres, aussi 
des arcs pour les archiers, et que chascun arc ait 
plusieurs cordes et des flesches en grand et bon 
nombre à la discretion du maistre de l'artillerie et 
des archiers. En oultre, convient avoir grant nombre 
de pavoiz et de fallotz, tant grans que moyens 
avec tonneaulx de gresse pour faire ardre les fallotz 
dedans, et quatre cens haches de guerre tant à bec 
de faulcon que autres. Et, se d'aventure vous estes 
en lieu que puissiez miner, il est de neccessité que 
vous ayez ce qui s'ensuit, c'est assavoir : beches, 
peles de bois, esquipars pour vuider eaue, ung bon 
nombre de pyonniers, grans crocz de fer ayans 
chascun deux boucles, hottes toutes estoffées, lanternes, 
chevilles de fer d'ung pié et demy de 
long, un millier et, selon que verrez estre à faire, 
autant de petites ; item du clou de quatre sortes, 
dont l'une sera de demy pyé, l'autre de quatre dois, 
l'autre de trois, l'autre de deux, avecques les forges 
garnies de ce qu'il leur fault ; des cordiers, des 
charrons, tourneurs à faire tappons de canons et 
aultres choses ; et que chascun sache son mestier et 
soyt garny de ce qu'il luy sera neccessaire. 
Instruction pour donner assault à une ville. 
Et, pour donner assault par mine, quant vous 
verrez vostre opportunité, vous convient avoir cent 
cinquante piez de chièvre, seize joues de pont, vingt 
et quatre eschielles doubles grans et fortes à quatre 
rencs pour soustenir quatre hommes d'armes de 
front, qui ayent de XXXVI à quarante piez de long, 
et que chascune eschielle ait trois pouliettes au 
bout d'en hault ; item de VI à VIII vings autres 
eschielles de bois de vingt - et - quatre à vingt - et - cinq 
piez de hault et aultres plus petites. Et est à noter 
que, en tout siège, est expedient avoir certains engins, 
c'est assavoir : ung chat et ung beffroy, qui aura 
de VIII à IX toises de long et deux et demye de large. 
Pour lesquelz faire, convient avoir environ trois cens 
toises de bois quarré, ung millier d'aisselins, vingt - quatre 
roolles et grant quantité d'aultre menu bois 
avecq les clous ad ce neccessaires ; item, six gros 
arbres de soixante à quatre - vings piez de long, qui 
serviront ausdis beffroy et chat par la manière qu'il 
devra estre ordonné. Item, quatre moulins à chevaulx 
fais en manière qu'il n'y ait que deux roues ; et chascune 
roue fera mouldre deux moulins ; et seront 
assiz au lieu le plus convenable et prouffitable qu'il 
sera advisé. Quant aux ouvriers à faire les choses 
dessus dictes, il y en fauldra selon la discretion des 
gens congnoissans et expers ad ce. Et est assavoir 
que, pour les habillemens conduire dessus dis et 
aussi pour les vivres neccessaires pour le soustenement 
du siège, est expedient ordonner certain 
nombre de gens de l'ost feables, qui congnoissent 
le païz, tant pour garder les portz et passaiges 
comme pour conduire lesdictes choses, et que, en 
chascun lieu, en soit mis selon qu'il sera advisé par 
les chiefz de guerre. Et aussi, prealablement, on doit 
ordonner gens pour la garde et gouvernement du 
siège et de la bastille, s'aucune en y a. Et, ce fait, 
fault avoir l'ueil à embucher les portz et passaiges 
aux ennemyz et y trouver tous les remedes que on 
pourra tant par eaue que par terre. Lesquelles 
choses bien ordonnées, ainsi qu'il appartient, aprez 
que vous aurez fait batre la place des engins de vostre 
siège tant grotz que menuz, pourrez adviser le lieu 
le plus convenable et avantaigeux pour vous à 
assaillir la place. Pour laquelle chose faire, aprez que 
par certains moyens et subtilz engins aurez comblé 
les fossez, tant de bois que d'aultres choses, en 
manière que pourrez aller au pié du mur, vous 
menerez ung engin nommé mouton, qui est fait de 
merrien, en guise de maison couverte dessus ; et en 
la couverture et tout à l'environ sont clouez cuirs 
cruz et tous fraiz, qui en peult recouvrer, affin que 
feu ne s'y puisse prendre. Ou front de cette maison 
a ung grant tref, qui a le bout tout couvert de fer 
groz et massiz. Celluy tref on tire à chaisnes et est 
fait en manière que on le puisse bouter et retirer, 
tellement que ceulx qui sont dedans l'engin, pevent 
par ce tref ferir grans coups contre le mur, si que 
tout l'estonnent ; et donne ses coups tout à la 
manière d'ung mouton qui reculle, quant il veult 
ferir. Ung autre engin y a qui s'appelle vigne ; 
mais, pour ce qu'on ne s'en scet bonnement aider, 
je me passe d'en parler. Et semblablement d'ung 
aultre grant engin appellé tour, lequel de present 
n'est point en usaige. Mais, ledit engin bien assorti, 
ainsi que dit est, et voz eschielles bien dressées de 
tous costez, pourrez donner l'assault de toutes pars, 
selon ce que vous verrez qu'il sera expedient. Et 
tout ainsi que à mettre sièges et donner assault à 
places et forteresses, fault avoir engins, subtillitez et 
force pour ce faire. 
Pareillement recite Vegece qu'il y a des resistences 
à l'encontre et des subtillitez qui vaillent 
moult. Et y peut - on obvier par plusieurs et divers 
moyens, comme vous orrez cy apres. 
Et premièrement, quant aucuns sont assiégez en 
places ou forteresses et y sont gens qui ayent le cuer 
et le voulloir de eulx deffendre, ilz pevent estre 
secourruz par leur seigneur, s'il n'est en la place, 
lequel, à force de gens d'armes, pourra venir lever 
le siège et leur donner secours ou les pourra contre - assiéger, 
s'il est puissant ad ce. Ou aussi pourront 
estre secourruz par aucuns de leurs amyz tenans 
leur party, ausquelz ilz auront secretement fait 
savoir leur fait. Item, et s'ilz ont gens en bon 
nombre dedans la place, pourront saillir dehors en 
belle et bonne ordonnance, à l'eure qu'ilz verront 
leur point et que leurs ennemis ne se doubteront 
point d'eulx. Et pareillement les pourroient assaillir, 
comme leurs ennemiz font eulx ; car, par telle voye, 
a l'on veu advenir souventeffoys lever du siège les 
ennemiz. Item, et se les ennemiz sont puissans et 
qu'ilz ayent batu la place en manière que on les 
voye prestz d'assaillir, est de neccessité à ceulx de 
dedans avoir feu, fer et pierres, de quoy ilz se aident 
et deffendent par grant force et vigueur, et aussi 
coulleuvrines, ribaudequins, serpentines et aultres 
engins gettans pierres et plombées, avecques bonnes 
grosses arbalestres bien garnies de ce qui est neccessaire, 
et gens convenables pour jouer desdis engins. 
Moult d'autres engins y a, desquieulx on se peult 
aider pour la deffence d'une place, qui sont contenues 
ou livre du maistre de l'artillerie. Item, et se 
les ennemiz se veullent aider à faire et donner leur 
assault de l'engin devant dit, nommé le mouton, 
ceulx de dedans, ainsi que dit Vegece, y pevent 
remedier en la manière qui s'ensuit, c'est assavoir 
qu'ilz ayent coultes, matratz ou sacs pleins de fumier, 
larges comme coultes, et soient avallez contre le mur 
au droit où le tref doibt venir ferir ; et, par la molleté 
de la chose, les coups seront rompuz. Item leur 
fault avoir un autre engin, qu'on appelle loup, 
auquel a ung fer courbé, qui très fortes dens a et 
agües, qui soit assiz de telle manière sur le mur 
qu'il vienne engouller le tref du mouton et le tiendra 
si fort qu'il ne pourra tirer n'avant n'arrière ; et 
aucuneffoys le tire l'en en hault à force de cordes, si 
que plus ne leur peult nuyre. Item, et s'il advient 
à touteffins que, par force, soit le mur percié ou priz, 
ceulx de la forteresse, bien garniz de toutes estoffes, 
tantost et appertement facent et bastissent ung aultre 
mur de celle part et encloent, s'ilz pevent, leurs 
ennemis entre deulx murs où, se ilz s'y viennent 
embatre, si les occient. 
Aultre remede y a pour resister à ceulx qui 
viennent combatre par mine qui se fait soubz terre. 
Premièrement on doibt tellement aparfondir les fossez 
que nulle mine ne puisse passer par dessoubz, 
et, avecques ce, faire si bon guet et mettre si bonnes 
escoutes entour la place et les murs d'icelle que nul 
ne puisse approucher pour miner ne autrement 
qu'ilz n'en ayent la congnoissance. Et, se ainsi estoit 
qu'ilz sentissent que les ennemis commençassent en 
aucun lieu à miner, doivent tantost et incontinent 
contreminer et tant faire qu'ilz viennent jusques à 
la mine de leurs ennemyz et celle part, à force de 
lances et autrement en bien combattant, leur challengier 
le passaige, si que passer ne puissent plus 
avant. Et ayent à l'entrée de leur mine grandes 
cuves pleines d'eaue chaude, s'il se peult faire, et, 
en eulx retraiant, faignant d'eulx enfuir, gettent ladicte 
eaue contreval la mine ; car, par celle voye, 
pourront estre les mineurs agravantez et mors. Et, 
si l'aventure estoit telle que, par force, subtilité ou 
autrement, les ennemis feussent entrez en la forteresse, 
on ne doit pour ce delaisser à resister à l'encontre 
d'eulx ; mais vigoureusement et par bon ordre 
soy tenir ensemble par compaignies, ainsi que l'on 
pourra et, avecques l'aide des habitants et bourgeoys 
estans en leurs maisons avecques les aucuns gens de 
guerre, jetter traict, pierres, tuilles, mortiers et 
toutes telles choses en manière que on les garde de 
plus avant entrer en la ville ; et, pour ce faire, on 
doit estre bien asseuré et avoir grant fiance en 
Dieu. Et souventeffoys est advenu que par telles 
resistences et bonnes conduictes ont esté les places 
recouvertes. 
Ung enseignement apprent Vegece touchant ceste 
matière ; c'est que, se les habitans et gens de la place 
sont ad ce venuz, que bien se gardent de tenir toutes 
les portes de la ville closes ; car il dit qu'on doit 
donner lieu à son ennemy en ce cas pour s'en aller, 
se bon lui semble ; car le tenir enclotz lui pourroit 
doubler force pour ce que espoir n'auroit de povoir 
fuir, se besoing lui estoit. Encore plus dit Vegece 
que les assiégez et encloz en aucune forteresse 
doivent estre songneux de secretement enserchier et 
savoir, par subtilz moyens et bonnes espies, la convine 
de leurs ennemyz, ne n'est chose à eulx plus 
proffitable ne mieulx aidant ; car, par ce, pevent - ilz 
mieulx appointer de leurs affaires ; par quoy, s'ilz 
ont bon courraige, ilz pevent savoir l'eure que leurs 
adversaires ne soient sur leurs gardes, ou soient assiz 
à leur menger, ou se voisent esbatant çà et là, ne 
souspeçon n'ont qu'ilz doivent saillir. Adoncq tout 
à coup doivent aller sur eulx, et meismes, s'ilz pevent 
saillir hors par quelque faulse poterne par derrière, 
est leur meilleur. Et bien se gardent que leur convine 
ne soit accusée, par quoy embusche peust 
estre mise ad ce qu'on les occist au feur que hors 
ystroient. Mais, si par la voye dessus dicte les pevent 
surprendre et que hardi couraige les conduise, s'en 
pourront par celle voye despescher. » 

Comment le sire de Chamblay remonstra au Jouvencel 
le fait et les grans perilz de la mer et la manière de 
se y trouver et de y combattre ; et comment, en la fin 
de ce present chappitre, a une clause en laquelle 
sont recitées en brief plusieurs batailles sur terre 
perdues et gaignées sur lesquelles on puet prendre 
de beaulx et bons exemples. 
« En aprez, je vous vueil parler du fait de la mer 
et premièrement du fait de faire nefz et gallées. C'est 
assavoir, que en mars ne en avril que les arbres 
ont habondance d'umeur, ne doivent estre les arbres 
couppez pour nefz faire ; ains le doivent estre en 
juillet et en aoust, lorsque l'umeur des arbres commence 
à seicher ; et que mesmement les aiz ciées et 
faictes doivent estre laissées secher, tant que hors 
en soit toute la verdeur et que plus ne puissent 
retraire. Avec ce, dit que à clouer les aiz des nefz 
vallent mieulx cloux d'arain que de fer, combien 
que fer soit plus fort. Mais l'arain, pour ce qu'il a 
en soy plus de moitteur que le fer, mieulx se tient 
en l'eaue et plus longuement sans pourrir. 
Item, dit que ceulx qui par mer veullent aller, soit 
en armée, ou en quelque aultre voyaige ou affaire 
quelle que elle soit, doivent singullièrement eulx 
pourveoir de bons mariniers expers et maistres en 
cellui office et que bien saichent congnoistre l'estre 
et la naissance de tous les vents et quelles choses 
leur peut nuyre et quelles non. Des perilz de mer 
saichent les destours et voyes et aussi les adresses 
de tous les portz et passaiges, et bien soient congnoissans 
en la carte et ès signes et estoilles du 
ciel où mariniers prennent leur regart et qui les 
adressent. Aussi les signes doivent congnoistre qui 
demonstrent fortune de mer à venir prochaine, qui 
appeirent tant au soleil comme en la lune, ès vens, 
ès oyseaulx, et meismement ès poissons. Soient 
tous maistres de gouverner leurs voilles, tirer cordes 
à point et lascher, ancrer et desancrer, si que le 
besoing est ; que mainteffoys se soient trouvez en 
batailles de mer, en divers perilz et aultres adventures. 
Item, faictes les pourveances devant, si qu'il 
appartient, à très bien armer nefz ou telz vaisseaulx, 
comme on a, fournyes de bonnes gens d'armes et 
de traict. Dit que ceulx qui vont pour eulx combatre 
doivent estre mieulx et plus fort armez que 
ceulx qui sur terre se combatent ; car ilz ne se 
meuvent mye tant. Si doivent mener de petiz vaisseaulx 
coursaires avant eulx, èsquelz doivent de 
toutes pars envoyer espies pour savoir de la convine 
des ennemiz. Et, quant de prez les viennent 
requerre, adoncques les doit - on saluer de bonnes 
bombardes et pierres lancées de divers engins, de 
fortes arbalestes à tour. Et, les nefz approuchées, 
les vaillans hommes d'armes qui en leurs vertuz se 
fient, joinctes les nefz ensemble, avalent les ponts 
et passent ès nefs adversaires et là, à bonnes espées, 
haches et dagues, se combattent main à main. Et 
ès greigneurs vaisseaulx de guerre fait - on à la foys 
tours et barbacanes, affin que, ainsi que on fait des 
haulx murs, on puisse getter contreval et navrer et 
occire. Si est cruelle chose telle bataille où les 
hommes n'ont mye mort seulement par armes, 
mais par feu et par eaue perissent et, sans povoir 
fuir ne gauchir, ilz sont souventeffoys tous vifz et 
sains livrez à estre pasture aux poissons. Là sont 
traittes flesches ardantes enveloppées d'estouppes, 
de poix et d'uille, souvent et menu ; par quoy les 
ais des vesseaulx, qui sont de bois secq et toutes 
oinctes de poix, se alument de legier. Ainsi les ungs 
perissent par fer ; aultres sont ars, aultres contraints 
de sallir en l'eaue sans nulle merci et par 
ces voyes perissent diversement plusieurs qui en 
mer se combatent, qui moult est chose aigre et 
piteuse. 
Ici dit des provisions qu'il convient sur mer. 
Aprez, il dit des garnisons qu'il fault à gens qui 
en armes vont sur mer. Combatteurs en mer doivent 
estre garniz de vaisseaulx plains de poix noire, de 
raisine, de souffre et d'huylle et tout ce confit 
ensemble, enveloppé en estouppes ; et ces vaisseaulx 
alumez et embrasez doit - on lancer ès nefz et gallées 
des ennemiz, et tantost est temps de les assaillir 
fort, affin que loysir n'ayent d'estaindre le feu. Et 
est assavoir qu'il est une manière de faire et composer 
certain feu, lequel aucuns appellent feu grec. 
Pour ce peult - il ainsi estre appellé : car trouvé fut 
par les Grecz estans au siège devant Troye, ainsi que 
dient aucuns. Celluy feu art, meismement en eaue, 
pierres, fer et toutes choses brouist, ne estre ne 
peut estaint fors par certaines mistions que on fait 
à l'estaindre, mais par eaue non. Aussi se font certaines 
poisons si fortes et tant mortelles que fer qui 
en fust touché et puis entrast ou corps de l'omme 
jusques au sang sans plus, seroit playe mortelle. 
Mais comme telle chose à faire et enseigner, pour 
les maulx qui s'en pourroyent ensuir, sont deffendues 
et excommuniées, n'est bon d'en mettre en 
livres ne plus plainement en reciter, pour ce que à 
chrestien n'est loisible de user de telles inhumanitez 
qui meismement sont contre tout droit de 
guerre. 
Item, ceulx qui se combatent doivent tousjours à 
leur povoir tendre à mettre leurs ennemiz vers terre 
et eulx tenir en la parfonde mer. Item au mast de 
la nef doit avoir fort attachié un tref, lequel soit 
ferré de l'une part et de l'autre, et là miz par tel 
engin que on le puisse haulcer et abaisser et en ferir 
grans coups, qui viennent hurter contre la nef des 
ennemiz ; et, par ce, peut estre despeciée ; si peult 
servir comme le mouton dessus dit. Item ayent 
foyson de sayettes à large fer, qui soient traictes ou 
voille et percie tellement qui le deschireront qu'il 
ne pourra vent retenir ; si ne pourront avant aller. 
Item leur est besoing d'ung fer courbé comme une 
faucille, bien long, trenchant, atachié en lieu convenable, 
dont ilz trencheront les cordes qui servent 
à la nef. Item, si on se voit le plus fort, on doibt 
atachier sa nef à celle de ses adversaires à bons 
crocz de fer, affin que fuir ne puissent ne eschapper. 
Item est bon avoir grans garnisons de pots plains 
de mol savon, lesquelz, gettez et brisez dedans la 
nef des ennemiz, ne les souffrent soustenir en piez, 
tant fort y glisse ; si chéent en l'eaue ceulx qui vers 
les bors sont. Et semblablement sont bons à y lancer 
pots plains de chaulx vive en pouldre, qui, au 
briser, leur emplist les yeulx et bouche si fort que à 
peine pevent veoir l'un l'autre. Item, avecques ce, 
doivent estre garniz de certains hommes duitz et 
apriz de plunger en l'eaue et à longue alaine eulx y 
tenir, lesquieulx, tandiz que dure la bataille, voisent 
soubz l'eaue à bonnes grosses tarières percer la nef, 
si que l'eaue y entre de toutes parts. Item grosses 
pierres à foison et fer trenchans y doivent estre 
lancez et toutes choses par quoy on puist desrompre 
la nef tout le plus que l'en peult. Aprez lesquelles 
choses puis user des propres motz dudit Vegece 
en la fin de son livre, ainsi disant : “ Je croy que 
desormaiz puis taire de la discipline des armées ; 
car, en ces choses, la coustume et usaige treuvent 
souvent plus d'art et de nouvelles choses que l'ancienne 
doctrine n'en a demonstré. ” 
Ici est faicte une narracion de soy contenir 
en bataille. 
Aprez la recitation des enseignements de Vegece, 
monseigneur de Chamblay dit au Jouvencel : « Le Roy 
nous a baillié ung petit memorial en quoy sont contenues 
en brief plusieurs batailles perdues et gaignées 
et les causes pourquoy en son entendement, 
et trois motz que dirent trois notables cappitaines 
pour tousjours avertir. S'il vous plaist, vous les orrez 
lire. » Le Jouvencel respondist : « Monseigneur de 
Chamblay, je remercie très humblement le Roy et 
vous prie que je oye tout pour apprendre. » Sur 
ce, monseigneur de Chamblay appela ung secretaire 
du Roy, nommé maistre Guiet, et lui dist : « Lisez ce 
memorial. » Ainsi commença maistre Guyet : « Il y 
eust ung notable chevalier, nommé messire Loys de 
Sancerre, connestable de France, qui disoit tousjours 
à ses gens, quant ilz alloient à la guerre : 
“ Enfans, gaignez bel et perdez bel ” ; c'est à dire 
que, en quelque estat que ung homme se treuve, il 
doit tousjours faire son honneur. - Ung autre bon 
cappitaine, nommé La Hire, disoit à ung de ses 
disciples : “ Se tu veulx te garder de n'avoir jamaiz 
paour, garde que tu soyes tousjours à frapper les 
premiers coups ” ; car on prinse moings les choses 
que on voit à l'ueil que celles qu'on ne voit point ; 
et, pour ce, tousjours ung chief doit mettre paine de 
veoir ses ennemiz ; car il en est trop plus saige et 
plus hardy. - Il y eust ung aultre bon chevallier 
du temps du roy Charles le quint, nommé messire 
Jehan de Bueil, qui combatoit ses ennemiz à la Mote 
de Bourbon, et aucun nombre des meilleurs gens 
qu'il eust partirent de sa bataille pour frapper sur le 
derrière de ses ennemiz, dont il ne savoit riens ; et 
s'en durent mettre ses gens en desarroy et en 
fuitte ; car ilz cuidoient qu'ilz s'enfuissent ; mais il 
dit soubdainement à ses compaignons : “ Ne bougez ; 
je scay bien où ilz vont ” ; et, par ceste parolle, 
sa bataille se rassura et combatirent de grant couraige 
leurs ennemiz et les desconfirent. Et, pour ce, 
ung bon mot ou ung bon coup fait souventeffoys 
gaigner une besongne perdue et doivent estre les 
remedes en telz cas prompts et soubdains. 
Il y eust une bataille en Angleterre à Cherausbry, 
qui fut du Roy contre ung chevalier, nommé messire 
Thomas de Percy ; et assemblerent à ceste 
bataille deux bien grandes puissances, et tellement 
que messire Thomas de Percy rompist la bataille 
du roy d'Angleterre et la myst en fuite et ses gens 
allerent tous à la chace, sauf environ cincq cens 
hommes qui demourerent avecques lui et avecques 
ses banières. Et, quant le roy d'Angleterre, qui 
n'estoit pas du tout rompu et lui estoit bien demouré 
encores deux mille hommes, vit messire Thomas 
de Percy si petitement acompaignié, il marcha droit 
à lui et le desconfist et mist à mort ; et, par ce, le 
roy d'Angleterre gaigna la bataille qu'il avoit perdue. 
Et, pour ce, quant vous vous trouverez en une 
besongne et vous aurez rompu gens, il vous est 
besoing de tenir tousjours un bon nombre de gens 
ensemble et que tous voz gens ne chassent pas ; car 
à plusieurs gens il en est pris mal. à Sainct - Riquier, 
Phelippe, duc de Bourgongne, filz du duc Jehan, en 
desconfit ses ennemiz. 
Une aultre bataille y eust en France, nommée 
Agincourt, que le roy Henry d'Engleterre gaigna parce 
qu'il garda l'alayne de ses gens et encores dit 
que la nuit il les fist rafreschir ; et les Françoys 
firent le contraire. Car, la nuyt, ilz coucherent en 
ung champ où ilz estoient en la boue jusques aux 
genoulx, et, le lendemain, marcherent à travers 
d'ung grant gueret à l'encontre de leurs ennemiz et 
les allerent requerir bien loing, tellement que, quant 
ce fust au combatre, ilz assemblerent si très peu de 
gens et les ungs après les aultres, et estoient hors 
d'alaine, qui furent desconfiz. Et, pour ce, une 
bataille à pié ne doit point marcher ; mais doit tousjours 
attendre ses ennemiz pié coy. Car, quant ilz 
marchent, ilz ne sont pas tous d'une force, ilz ne 
pevent pas tenir ordonnance. Il ne fault que ung 
buysson pour les despartir. Une puissance qui 
marche devant une autre puissance est desconfite, 
si Dieu ne lui fait grace. Et, pour ce, prengne place 
d'avantaige qui pourra et de bonne heure. 
Une aultre bataille fut, nommée Crevant, où ceulx 
du siège mirent la ville à leur dos. Et, quant leurs 
ennemiz vindrent combatre à eulx, ceulx de la ville, 
qui estoient grant puissance, saillirent et leur donnerent 
par derrière ; par quoy, la bataille fut perdue. 
Pour ce, jamaiz ne prenez champ devant ville 
que vous tenez assiégée, en lieu où ceulx de la ville 
puissent saillir sur vous ne vous batre de leur 
artillerie. 
à une autre bataille, nommée Verneul, pareillement 
marcherent et se desroyerent les Françoys à 
l'encontre de leurs ennemiz et mirent ung bon 
nombre de gens à cheval devant eulx, lesquels 
furent reboutez contre eulx, dont ilz furent desconfiz. 
Et, pour ce, jamaiz gens de pié ne doivent 
mettre devant eulx gens de cheval. Car, quant les 
gens de cheval sont rebouttez, ilz heurtent souventeffoys 
leurs gens de poictrine de cheval et les 
rompent et desconfisent ; mais on les doit mettre sur 
les asles et non pas devant. 
à une aultre bataille, à Baugé en Anjou, dont 
estoit chief le duc de Clarence, frere germain du 
roy d'Engleterre, il marcha à l'encontre des Françoys ; 
et furent les Anglois desconfitz, et y mourust 
le duc de Clarence et plusieurs aultres grans seigneurs 
et grant noblesse du royaume d'Engleterre. 
En ung autre lieu, nommé Patay, les Angloys 
marcherent devant les François en cuidant aller 
prendre leur champ et furent desconfiz. Et, pour ce, 
on doit prendre champ de bonne heure, qui veult 
combatre à pié. 
En ung aultre lieu, nommé Fremigny, les Angloys 
se mirent en bataille devant les Françoys et, quant 
ilz virent les Françoys en plus grant nombre qu'ilz 
ne cuidoient, ilz se adviserent d'aler prendre place 
avantaigeuse et en y allant se desroyerent et par ce 
furent desconfiz. Et, pour conclusion, jamaiz une 
puissance ne doit marcher devant une aultre ; et 
vauldroit mieulx combatre au lieu où l'en rencontre 
ses ennemiz, depuis qu'ilz viengnent si prez. 
à Castillon en Pierregort, les Angloys, beaucoup 
plus grande puissance que les Françoys, marcherent 
et allerent requerir les Françoys jusques en leur 
champ, où ilz les attendoient de pié coy ; et, par ce, 
les Angloys furent desconfiz. Et plusieurs foys est - il 
ainsi advenu entre les Françoys et les Angloys. 
Une aultre foys advint devant Basle que les 
Suysses se trouverent contre les Françoys ; et, parce 
qu'ilz marcherent, les Françoys les desconfirent. 
En Bretaigne, en une bataille au Roy entre Charles 
de Bloys, soy disant duc de Bretaigne, et le conte 
de Monfort, qui semblablement debatoit la querelle, 
et, parce que Charles de Bloys marcha et qu'il ne 
descouvrit point une petite embuche qui estoit en 
ung bouquet, qui lui donna par derrière tandis qu'il 
combatoit son adverse partie, il fut desconfit. Pour 
ce, jamaiz vous ne devez approuchier d'une puissance 
que tout le payz ne soit descouvert et que 
vous donnez bien garde que on ne vous puisse donner 
par derrière, ainsi que eust Charles de Bloys 
au Ray. 
Les exemples de ces batailles le Roy m'a chargé 
vous demonstrer et beaucoup d'autres, qui seroient 
longues à reciter, affin que vous ouyssez comment 
elles furent perdues et gaignées et que vous y soyez 
saige et bien advisé. » 

Comment le tiers homme des trois, nommé maistre 
Nycolle, luy fist une très noble collacion touchant sa 
personne et la vocacion où Dieu l'avoit appellé, en 
laquelle il povoit bien acquerir son sauvement et lui 
remonstra et allegua plusieurs belles choses et auctorités 
de la Saincte Escripture, servans à son cas 
et à pluseurs autres personnes. 
Les parolles de monseigneur de Chamblay finies, 
maistre Nicholle commença à parler au Jouvencel et 
dist ainsi : « Monseigneur, vous avez oy et entendu 
comment le Roy vous a fait advertir par monseigneur 
maistre Jehan Bienassiz comme vous devez 
faire et garder justice, tant à voz aliez, amys que 
ennemiz ; comme devez entretenir tous nobles, 
marchands et autres, en faisant bonne justice à 
chascun. Aussi monseigneur de Chamblay vous a dit 
et remonstré grans advertissemens touchant le fait 
de la guerre que le Roy luy avoit chargé vous dire. 
Aussi m'a il chargé de vous faire un propotz en 
manière de collacion en tant qu'il touche vostre 
personne et tous aultres demourans en ceste seigneurie. 
Pour laquelle chose faire et acomplir, je puis 
alleguer ce que dict monseigneur sainct Pol en son 
Epistolle qu'il escripvoit aux Rommains, au XIIe chappitre, 
là où il dit : “ Unum corpus sumus in Christo ”, 
c'est à dire que en l'Eglise militante, qui est dicte 
ung corps mistique, lequel est composé de divers 
membres, c'est assavoir, de plusieurs estas, et 
ensemble ne sont que ung corps, duquel Nostre - Seigneur 
Jhesus - Christ est le chief, dont toute l'influence 
procede et par lequel les membres dudit 
corps prennent substance et vie. Neantmoings, lesdis 
membres ont diverses actions et offices par la 
divine Providence si bien conduictes et ordonnées 
que l'ung membre ne peut bien exercer son office, 
sinon par tant que les autres membres luy soient en 
aide et familiers. Et, ainsi que voyons en ung corps 
humain trois parties principalles, c'est assavoir, le 
chief, les bras et les aultres parties inférieures, aussi 
en cestuy corps mistique a divers estatz et offices. 
Par le chef, lequel est suppreme, nous est donné 
entendre l'estat de l'Eglise, lequel doit estre semblable 
au Filz de l'omme en pureté et innocence, selon sa 
capacité, duquel nous avons escript en l'Apocalipse, 
ou premier chappitre, que les cheveulx de Jhesus - Christ 
estoient blancs comme layne et resplendissans 
comme noif, qui nous donne à entendre la 
pureté et innocence, laquelle doit estre en toutes 
gens d'eglise. Monseigneur, vous qui estes lieutenant 
du Roy nostre sire, à gens d'eglise devez honneur et 
reverence, et l'Eglise, qui est espouse de Jhesus - Christ, 
mere des chrestiens, devez amer, frequenter, 
visiter et deffendre à l'exemple de Constantin, 
duquel est escript, ou premier livre, en l'Istoire tripartye, 
que, aprez qu'il fut baptisé, tant ayma 
Dieu et l'Eglise qu'il faisoit porter, en tous lieux où il 
alloit, ung tabernacle fait en la fourme d'une eglise, 
et emprez avoit prestres et clercs qui Dieu servoient 
très devotement. 
Par les bras et mains, qui ont le plus noble office 
aprez le chief et sont ou millieu du corps pour deffendre 
et proteger le chief et les autres membres, 
nous est donné à entendre l'estat de chevalerie, 
lequel est ordonné en cestui corps mistique pour 
deffendre et conserver en paix et union encontre les 
ennemiz l'estat de l'Eglise, qui est ordonné à l'administracion 
spirituelle, et les aultres membres inferiores 
qui sont ordonnez pour l'administracion 
temporelle, comme sont bourgeois, marchans et 
laboureurs. 
Et, pour tant que nous avons parlé de l'estat de 
chevalerie et de noblesse, premierement vueil 
demonstrer comme noblesse et chevalerie commença ; 
secondement, comme le bon chevalier doit 
estre loyal à Dieu et à son prince ; tiercement, comment 
le bon chevalier ne se doit pas glorifier en sa 
noblesse ne en sa force. 
Pour le premier declairer, qui est quant noblesse 
commença, devez savoir, ainsi que lisons ou livre de 
Genesis : Dieu, voyant la terre pleine d'iniquité, 
entre les autres trouva Noé juste, pour quoy luy 
commanda qu'il fit l'arche, en laquelle il fut sauvé 
et ses trois enfans, nommez Sem, Cham et Japhet, et 
leurs femmes, et eurent de Dieu la benediction ; et 
de ses trois enfans est descendue sur terre toute la 
generacion humaine. L'ung de ces trois enfans, c'est 
assavoir Cham, offensa Dieu en tant qu'il fit de son 
pere derrision ; pour laquelle chose fut mauldit. 
Touteffoys disent aucuns docteurs que Cham ne fut 
point mauldit en sa personne, mais en ses enfans, 
et, pour ceste cause, dit le texte que, aprez que Noé 
eust congnoissance de la derrision que avoit fait son 
filz Cham, si dit : “ Canaan sera mauldit et sera 
serviteur des serviteurs de ses freres. ” Ainsi appert 
par ladicte istoire que Sem et Japhet eurent seigneurie 
sur les aultres et furent anobliz pour tant 
qu'ilz n'avoient fait derision de leur pere, comme 
Cham, lequel demoura en servitude et en rusticité. 
Et touteffoys ils estoient d'ung pere et de une mere. 
Et dit le texte, ou Xe chappitre de Genese, que ung 
nommé Chus eust ung filz, lequel avoit nom Nambroth, 
duquel est escript : “ Ipse cepit esse potens 
in terra ; et erat robustus venator coram Domino, ” 
c'est - à-dire que Nambroth, lequel est heureux et 
robuste veneur devant Dieu, commença à avoir seigneurrie 
et puissance en la terre sur les aultres 
hommes. Et dit l'istoire que le commencement de 
son regne fut Babilone. Ainsi appert que noblesse 
doit estre plus dicte à cause de bonnes moeurs et de 
bonnes oeuvres que de lignée. Et pourtant, dit le 
Philosophe, ou premier et ou second d'Ethiques, que 
les nobles sont ceulx qui sont vertueux, bien moriginez, 
magnifiques, plaisans, saiges, labourieux et 
bien endoctrinez. Aucuns dient que noblesse se peut 
entendre en deux manieres : l'une noblesse est dicte 
noblesse de generacion, de laquelle parle le Philosophe 
en icellui livre d'Ethiques et dit que les nobles 
sont ceulx qui sont issuz et descenduz des hommes 
virtueux, saiges et de grant prudence. Aucuneffoys 
est prise pour richesses de grant antiquité, et en 
ceste maniere on a acoustumé en bonnes polices ès 
citez que ceulx qui sont descenduz et nez de parens, 
lesquelz ont longtemps habondé en richesses, sont 
appellez nobles, et plusieurs en ont esté fais et fait - on 
de jour en jour chevalliers. Neantmoings, à proprement 
parler, nobles sont ceulx desquelx les euvres 
sont honnourables et virtueuses. 
Aussi devez savoir que tout noble, devant qu'il 
prengne l'ordre de chevalerie, doit estre adjuré par 
son serement de tenir foy et loyaulté, premierement 
à Dieu, qui est le prince, commencement et chief 
de chevalerie, qu'il deffendra la foy et l'Eglise. Et 
en signe de cecy anciennement, aprez que ung noble 
avoit priz l'ordre de chevalerie, il alloit au temple 
de Dieu et presentoit son espée en signe de loyaulté 
et de fidelité ; et, quant il estoit à la messe, à l'Evangile 
prenoit son espée en sa main en demonstrant 
qu'il estoit prest de combatre pour la foy chrestienne 
et la loy de Dieu deffendre et garder, laquelle loy est 
contenue en la saincte Euvangile. Aussi promet le 
bon chevalier foy et jure que bien et loyaulment 
servira son prince et deffendra et gardera le bien 
de la chose publique. Et tel chevalier doit estre 
honnorable, courrageux, loyal en ses faiz, bon aux 
armes, saige habondamment et prest de deffendre 
le droit de son prince, de son pays et de ceulx qu'il 
a en son gouvernement. Et ces condicions icy doivent 
avoir toutes gens de guerre, lesquelx sont compris 
soubz l'estat de chevalerie. Et principallement le bon 
chevalier se doit excerciter et usaiger ès faiz d'armes 
et de guerre et non pas estre oyseux en querant ses 
delices et plaisances ; car, ainsi qu'on dit, usaige 
rent maistre et fait l'omme prest et habille ; et doit 
tenir le bon chevalier ce qu'il promet. 
à ce propotz raconte Valere comme ung chevalier 
romain, nommé Fabius, promist à Hannibal certain 
argent pour la rençon de certains prisonniers Rommains 
qu'il tenoit, mais qu'il les voulsist delivrer ; 
et lors Hannibal lui octroya sa demande. Fabius s'en 
vint à Romme et racompta sa promesse aux Rommains, 
lesquieulx ne voullurent payer ce qu'il avoit 
promiz. Et, ce voyant, Fabius vendist son heritage 
et tint sa promesse à Hannibal. Ainsi doit faire tout 
noble chevalier ; il doit tenir sa promesse, tant à ses 
amys aliez que à ses ennemiz. 
Item, devez savoir que le bon chevalier ne se doit 
fier en sa force ne soy glorifier en sa noblesse, mais 
doit estre saige et subtil et doit croire et user de bon 
conseil. à ce propotz, dit Egezipus en son Ve livre 
et alegue Titus, qui disoit que à chevalerie est aussi 
neccessaire sens que force de corps. Oultre, le bon 
chevalier, en ses fais d'armes, ne doit être presumptueux 
ne sa partie trop despriser ; car, ainsi que dit 
Chaton, il advient souvent que le foible desconfit le 
fort et le petit le grant ; comme David, petit et 
humble, surmonta et desconfit Golyas, qui estoit 
grant, fort et presumptueux. 
Et doit savoir le bon chevalier que la victoire ne 
vient pas de l'omme, mais principallement de Dieu, 
comme il appert ou premier livre des Machabées. 
Aussi avons pareillement comme Moyse impetra victoire 
envers Dieu pour les enfans de Israel non mye 
par force, mais en priant Dieu et levant les yeulx et 
les mains au ciel, comme est escript ou livre d'Exode, 
ou XVIIe chappitre. Et, pour ceste cause, anciennement, 
quant bataille se faisoit, le prestre de la loy 
estoit tousjours devant la chevalerie en priant Dieu, 
comme il appert ou livre du Deuteronome, ou 
XXe chappitre. Et, pour tant, dit le prophete : 
“ L'omme ne se doit point fier en sa force ne en la 
force de sa chevalerie ne de ses chevaulx, mais en 
la grace de Dieu ; car les hommes font la bataille, 
mais Dieu donne la victoire. ” Et, pour tant, ung chevalier 
ou prince ne doit bataille entreprendre, se ce 
n'est à bon droit et à bonne cause. Et, pour tant, 
sainct Augustin, ou livre de la Cité de Dieu, en son 
cinquiesme livre, ou XXIIe chappitre, dit que bataille 
ne se doit faire, si ce n'est à grant cause et à grant 
neccessité. Et, pour ce, anciennement le peuple requeroit 
Dieu, quant bataille voulloit entreprendre, qu'il 
leur voulsist demonstrer s'ilz avoient droit ou non 
et s'ilz avoient riens fait contre Dieu, par quoy 
deussent perdre la bataille. Car il est à croire et est 
chose vraye que ceulx qui ayment Dieu et ont bonne 
cause et sont repentans et confès de leurs pechiez, 
finablement auront victoire de leurs ennemiz, 
comme il appert ou livre des Levites, ou XXVIe chappitre. 
Ce seroit bien fort qu'il peust venir bien à ung 
prince ou chevalier, qui va en bataille en desrobbant 
les povres et tyrannisant le peuple et meismes 
en leur propre payz. Tel homme ne doit pas estre 
prince ou chevalier, mais doit estre dit tirant. Le 
prince ou bon chevalier desire le bien commung et 
de ses subgectz ; le tirant demande et quiert son 
prouffit particulier et l'oppression du peuple. Les 
tirans font loix et coustumes iniques pour opprimer 
leur peuple. Desquieulx parle Ysaïe, en son premier 
chappitre, en disant qu'il est aucuns princes et chevaliers 
qui sont infideles et compagnons des larrons, 
prenans de tous costez et vivans sans foy et sans 
loy. Ce ne fut pas l'intencion de Dieu, quand il institua 
les nobles et l'estat de chevalerie et leur donna 
dominacion sur le peuple, qu'ilz le deussent tyranniser 
ne piller, mais pour les conserver en paix, pour 
faire à chascun justice, pour milliter et deffendre le 
peuple, et doivent vivre selon la loy à eux donnée 
par monseigneur sainct Jehan - Baptiste, laquelle est 
escript en sainct Luc, en son livre ou tiers chappitre, 
qu'ilz doivent estre contens de leurs gaiges et à nully 
ne doivent porter tort ne faire aucun dommage 
ou injure. 
Aussi devez savoir qu'il n'est riens plus necessaire 
à ung bon prince ou chevalier que estre piteulx et 
enclin à misericorde. à ce propos, raconte Valere, en 
son huitiesme livre, comme Marcelinus prist la cité 
de Cyracuse ; mais, quant il vit les prisonniers, 
femmes et enfants, lesquieulx pleuroient, se prist à 
plourer. En ce mesme livre, lisons que Julius Cesar, 
voyant la teste de Pompeyus, son ennemi mortel, fut 
moult courroucié et eust moult grant pitié. Seneque 
dit en son livre de Clemence, ou premier chappitre, 
que les bons chevaliers doivent estre piteux, doulx 
et debonnaires. Aussi dit l'Escripture saincte que 
tout noble et bon chevalier, qui veult Dieu ensuir, 
doit estre moult piteux et misericordieux, affin que 
Dieu luy soit misericordieux. 
Aussi devez savoir qu'il n'est riens en ce monde 
plus convenable en l'estat de chevalerie que liberalité, 
par laquelle on peult amyz avoir et conquerir, 
si comme dit le Saige en ses Proverbes, ou XIXe chappitre. 
Et ad ce propos racompte Policrates, en son 
tiers livre, ou XXIIIIe chappitre, comme Titus fut liberal 
et à cause de sa liberalité estoit moult amé, et de 
fait estoit courroucié la journée qu'il ne donnoit 
quelque chose, et disoit que le bon prince ou chevallier 
ne devoit riens refuser, quant c'estoit chose 
qu'il povoit raisonnablement faire et donner. Ad ce 
propos, dit Boece, De Consollation, en son premier 
livre, ou Ve chappitre, que largesse fait les princes et 
bons chevaliers ennoblir et nobles reclamer. Seneque 
aussi, en son premier livre des Benefices, racompte 
comme Alexandre donna une cité à ung povre homme 
qui lui demandoit l'aumosne, et disoit que ung grant 
seigneur, en donnant, devoit plus regarder sa grandeur 
que la petitesse du demandant. 
Et ja soit ce que liberalité soit moult à prisier, 
neantmoings devez savoir que le prince ou bon chevalier 
en donnant doit considerer quoy, à qui et 
pourquoy il donne, et, par especial, si le don est 
grant ; car autrement n'est mye liberalité, mais est 
prodigalité, qui vault autant à dire comme folle et 
oultraigeuse despense. Et, pour tant, dit Tules, en son 
premier livre des Offices, ou XVIIe chappitre, que largesse 
se doit faire ordonnéement et raisonnablement. 
Bien est vray que plusieurs princes et chevaliers 
faillent plus par convoittise qu'ilz ne font par folle 
largesse. Et touteffoys il n'est rien plus malseant à 
ung bon chevalier que convoitise, ne les aultres vices 
ne nuysent pas tant au peuple ne aux subgectz 
comme l'avarice du seigneur et du prince, lequel 
doit estre comme l'estomac, qui distribue à tous les 
membres ce qu'il reçoit et ne retient pour lui fors 
tant seullement sa nourriture, et, quant il fait aultrement, 
c'est assavoir quant il retient la viande oultre 
sa neccessité, adonc il devient malade par trop 
grande replettion et fait devenir l'homme ydropique, 
et lors l'estomac s'enfle et tous les aultres membres 
deviennent gresles et chetifz ; et tout ce mal advient 
pour ce que l'estomac ne distribue pas la viande 
qu'il reçoit aux aultres membres du corps. Semblablement 
est du prince et seigneur convoiteux, lequel 
fait son payz pouvre et ses subgectz aneantir. à ce 
propos, dit Job, en son XXXVe chappitre, que mauldiz 
sont les princes qui apouvrissent leurs subgectz 
et qui, par avarice et mauvaiz conquest, assemblent 
grans tresors ; viendra ung temps que Dieu exaulcera 
les pouvres, et les grans et mauvaiz riches auront 
assez affaire de mauldire l'eure que oncques eurent 
richesse et tresors mauvaisement acquiz. Ad ce propotz, 
nous racompte Pierre Damyen comment sainct 
Gregoire donna malediccion et affliction à ung chevalier 
qui avoit à une povre femme osté son argent 
et ung petit de biens qu'elle avoit. Si se peult ung 
chascun moult esbahir sur le fait des chrestiens, 
pourquoy l'ung destruict l'autre, veu que les bestes 
mues d'une condicion et espece ne mangent point 
l'une l'autre, comme dit Aristote, en son livre des 
Bestes, et, qui plus est, les bestes sont de l'omme 
piteuses. Ad ce propotz, nous lisons ès ystoires des 
Rommains comme deux loupves nourrirent ung 
enfant, nommé Romulus, lequel estoit donné aux 
bestes pour devourer ; mais, aprez, il fut roy et 
fonda et edyfia la cité de Romme. Par plus forte 
raison, ung noble chevalier doit estre piteux de 
son semblable et non pas ses subgectz desrobber 
ne piller, mais doit prendre exemple à Thiberius, 
duquel nous lisons ès croniques, comme ses conseilliers 
et ses officiers luy conseilloient qu'il ordonnast 
subsides et tribuz sur son peuple, lequel respondit 
que le bon chevalier ne doit pas robber ses 
subgectz ne apouvrir, mais les doit garder et nourrir. 
Et par ainsi appert que le noble estat de chevalerie 
se doit gouverner justement. 
Et, pour ce, le Roy vous fait advertir par moy que 
soyez songneux et diligent de servir et amer Dieu, 
de faire obéissance à l'Eglise, de entretenir et nourrir 
vostre peuple et subgectz en paix et en tranquillité, 
que soyez virille et courraigeux pour le peuple 
et l'Eglise deffendre, au peuple piteux et misericors, 
large et habandonné envers tous. Se ainsi le faictes, 
vous aurez l'amour de Dieu et ferez le plaisir du Roy 
et serez en sa grace, le peuple vivra en paix, en 
grant prosperité et tranquillité. Et ainsi le doit 
faire tout noble et bon chevalier et tous aultres suyvans 
la guerre soubz l'estat de chevalerie, lequel est 
ordonné en cestuy corps mistique pour deffendre la 
foy et la loy de Dieu et l'estat de l'Eglise, lequel nous 
est donné à entendre par le chief, ainsi que dit est. 
Aussi doivent deffendre, conserver, garder et entretenir 
en paix leurs subgectz, qui sont bourgeoys, 
marchans et laboureurs, ainsi que voyons par experience 
ou corps humain que les bras, qui sont ou 
millieu du corps, deffendent le chief, duquel ilz 
prennent influence et leur nourrissement ; aussi 
pareillement deffendent les autres membres inferiores. 
Et par ainsi appert que l'estat de noblesse et 
de chevalerie nous est donné à entendre par les bras. 
Et cecy suffit pour la seconde partie de nostre propos 
et collacion, laquelle partie fait mencion de l'estat 
de noblesse et de chevalerie. 
Pour donner fin à nostre collacion et propoz, 
declairées les deux premières parties de cestuy 
corps mistique, je viens à declairer la tierce partie, 
laquelle parle des parties inferiores, qui sont les 
cuisses, les jambes et les piedz ; par lesquelles parties 
je entens les bourgeoiz, marchans et laboureurs. 
Et, ainsi que lesdictes parties soustiennent les principaulx 
membres du corps et sont obéissans à porter 
le corps partout où la voullenté se adonne, ainsi 
les bourgeoys, marchans et laboureurs doivent soustenir 
l'estat de l'Eglise, lequel est ordonné pour 
l'administracion du bien spirituel, et l'estat de 
noblesse et de chevalerie, qui est ordonné pour conserver, 
garder et deffendre tant l'esperitualité que la 
temporalité. 
Et doivent lesdis bourgeoys, marchans et laboureurs 
estre obéissans à leurs seigneurs, tant spirituelz 
que temporelz. Et de ceste obéissance avons 
exemple comme monseigneur sainct Pol escripvoit 
aux Rommains en les exhortant qu'ilz feussent subgectz 
et obéissans. Et ne doivent les dessus diz 
detraire ne murmurer contre leurs seigneurs souverains 
et ne doivent voulloir entreprendre sur eux. 
Car, pour ceste cause, plusieurs des enfans de Israel 
furent occiz par l'ordonnance de Dieu, comme avons 
escript ou livre des Nombres, en XIe et XIIe chappitres. 
Et aussi lisons pareillement que la seur de 
Moyse, nommée Marie, pour ce qu'elle avoit murmuré 
contre son frere, lequel estoit prince et chevalier 
pour conduire et deffendre le peuple de Dieu, 
devint ladre et fut separée par l'ordonnance de Dieu 
d'avecques le peuple et ejectée et boutée hors des 
chasteaulx où habitoient les enfans d'Israel. 
Bourgeois, marchans et laboureurs doivent à Dieu 
et à l'Eglise et à leurs seigneurs vraye obéissance et 
honneur et se doivent entretenir envers leurs seigneurs 
en toute loyaulté, en leur bouche et en leur 
parolle et promesse doivent tenir verité, en tous leurs 
fais doivent avoir diligence et finablement en tous 
leurs affaires et neccessitez et adversitez doivent avoir 
pacience, par laquelle ilz pevent victoire acquerir et 
à la gloire de paradis parvenir. 
Prions à icellui Dieu, qui est vray juge, pere de 
misericorde et de consolacion, qu'il vueille cestuy 
corps mistique conseillier, nourrir, deffendre et diriger 
finablement à la vie eternelle, à laquelle nous 
vueille conduire le Pere, le Filz et le Saint Esperit. 
Amen. » 

Comment, après que le Jouvencel eut ouy les beaulx 
enseignemens des trois personnes dessus nomméez 
que le Roy luy avoit envoyéez, assembla ses cappitaines 
et compaignons de guerre et leur devisa des 
armes et de la noblesse qu'on y acquiert, et après les 
exhorta qu'ilz feissent une course ès païs que possedoient 
leurs ennemys, lesquelz en furent très contens ; 
et partirent grant nombre de gens bien en point et 
chevaucherent jusques à une grosse ville champestre, 
laquelle ilz prindrent par force et là où ilz gaignerent 
grant butin et de bons prisonnyers, dont se esmeurent 
grans debats. 
Aprez que maistre Nicolle, monseigneur de Chamblay 
et monseigneur maistre Jehan Bienassiz eurent 
fait leur embaxade, qui bien et notablement se estoient 
acquittez, ainsi que chargé leur estoit et qu'ilz le 
savoient bien faire, le Jouvencel se retira et envoya 
querir le cappitaine de Crathor et aultres de ses compaignons 
et, devisant avec eulx, leur dit : « Messeigneurs, 
nous avons ouy ce qu'il a pleu au Roy nous 
mander par ces trois notables hommes qui sont ici 
venuz, maistre Nycolle, monseigneur de Chamblay et 
monseigneur maistre Jehan Bienassiz, qui ont grandement 
parlé à tous les estaz du payz, premièrement 
à messeigneurs de l'Eglise, et à messeigneurs les 
nobles et au commung. Je croy que chascun estat 
se y acquictera. Et, pour ce, entre nous, pouvres 
souldoyers, qui sommes de l'estat des nobles et 
nobles de lignée la pluspart ; et ceulx qui ne sont 
nobles de lignée, le sont par exercice et mestier des 
armes, qu'ilz suyvent, qui est noble de soy - mesme. 
Et vous dy que le harnoys est de telle noblesse que, 
depuis que ung homme d'armes a le bacinet en la 
teste, il est noble et souffisant de combatre ung roy. 
Et, quant ung roy voit ung homme d'armes en ung 
champ, il ne s'enquiert point qui il est, mais lui 
suffist seullement que c'est ung homme d'armes ; 
car ung homme d'armes prent en ung champ le 
plus grant roy du monde et lui saulve la vie. Que 
vous iroy - je serchant ? Moy qui porte armes, à qui 
me dois - je combatre, sinon à ung homme d'armes ? 
Je voy ung homme d'armes devant moy, qui est mon 
ennemy ; me dois - je enquerir qui il est ? Certes, 
nennyl. Les armes ennoblissent l'omme quel qu'il soit. 
Et moy, qui suis homme d'armes et porte armes, je 
dois courrir sus à tous ceux qui portent armes, s'ilz 
sont mes ennemiz, soit en champ de bataille ou en 
lisse close. Puisque je voy armes devant moy, c'est 
ung homme d'armes ; je ne dois pas faindre ne 
me enquerir qui il est ; et ceulx qui le font, il leur 
vient de lascheté et je ne les en sauroye, ne pourroye, 
ne vouldroye excuser. Si ne voisent pas jusques là 
ne entreprengnent le gentil excercite des armes, s'ilz 
ne veullent ainsi faire. Encore dy - je plus que ung 
homme d'armes se doit combatre à gentilz et à villains 
et à bestes mues et à toutes choses qui contre 
lui vueillent combatre. Pour ce, Messeigneurs, je di 
que nous sommes yci la pluspart des nobles de ce 
pays et sommes tous nobles et, pour faire ce que 
nobles gens doivent faire, nous devons aller à la 
guerre. Je vous pri que nous advisons aucune bonne 
chose à faire pour le bien du Roy et de la chose 
publique du payz et pour nostre honneur et affin que 
on die que les nobles se acquictent. » Et puis dist 
au cappitaine de Crathor : « Distes quelque chose. » 
Sur ce parla le vieil cappitaine de Crathor et dit au 
Jouvencel : « Monseigneur, vous avez bien et notablement 
parlé à messeigneurs les nobles et les soubdoyers 
de quelque estat qu'ilz soient. Et ceulx 
qui ne sont nobles de lignée doivent bien garder 
l'honneur des armes, quant le harnoix les fait devenir 
nobles. Or regardez comme messeigneurs, qui 
sont nobles de pere en filz et en portent nom et 
armes, doivent bien garder leur honneur et l'estat 
de noblesse, quant ceulx qui ne le sont de lignée, 
le gardent si songneusement, comme tant de bons 
champions et vaillans hommes qui combatent jusques 
à la mort avec leur chief pour acquerir l'estat de 
noblesse ; et vrayement ilz sont bien à prisier et 
honorer. Et ceulx qui sont nobles de lignée et qui 
laschement laissent perdre leur honneur et font 
faulte à leur nom et à leurs armes et à leurs bons 
et vaillans predecesseurs, dont ilz sont descenduz, 
sont bien à pugnir et à hayr. Et quelque chose que 
on die, je ne croyray jamaiz que les nobles qui font 
faulte aux armes, soient descenduz des bons et vaillans 
peres dont ilz portent le nom ; et fault dire que 
leurs meres pensoient à quelques paillars, quant 
elles les engendrerent, ou l'ont fait de fait. Or regardez 
s'ilz se doivent bien hayr de deshonnourer ainsi 
pere et mere et eulx mesmes. Mais, se Dieu plaist, 
tous se gouverneront bien. 
Ad ce que j'entens, vous voullez entreprendre 
quelque chose. Et, pour venir ad ce que vous avez 
à faire pour ceste heure, il est de neccessité que 
vous chevauchez et que vous facez gaigner les compaignons ; 
il y a longtemps qu'ilz ne firent que 
despendre. On vous a assigné vostre payement sur 
le payz ; et le duc Baudoyn vous en occupe la pluspart, 
et c'est où est le debat. Car le Roy veult dire 
que le payz est sien ; aussi est - il ; et le duc Bauldoyn 
veult dire qu'il est à son roy. Nostre roy et le sien 
sont grans et puissans seigneurs que nul n'yroit par 
dessuz, fors Dieu, pour savoir qui a tort ou droit ; 
et sont tous les jours à combatre à qui il demourra ; 
et Dieu en disposera à son plaisir. 
Mais, de ce que nous povons avoir congnoissance 
que le Roy, nostre souverain seigneur, a bonne querelle, 
et, se je ne le creoye fermement, je n'y porteroye 
jamaiz armes, or fault - il doncques que nous mettons 
peine, nous qui sommes ses hommes et ses serviteurs, 
qu'il ait le tribut de son payz, qui lui appartient, 
sur quoy nous sommes assignez des gaiges à 
nous ordonnez. Et pour ce faut - il que vous chevauchez 
sur le payz et que vous monstrez par vives 
raisons que nostre Roy est plus puissant que n'est 
le roy du duc Baudouyn. Et ainsi le payz vous 
obéyra, et le mettrez tributaire au Roy, et le pourrez 
appatisser, et en aurez l'argent et les vivres que voz 
ennemiz en lieuvent. Pour ce, je disoye que vous 
rescripvissez à tous messeigneurs les nobles de ce 
payz, qui ne sont yci, et aux cappitaines, qu'ilz 
venissent par devers vous à certain jour que vous 
prendrez, chascun fourny du plus grant nombre de 
gens qu'ilz pourront finer et ou meilleur habillement 
que faire se pourra ; et mandez aux cappitaines de 
la frontière qu'ilz laissent leurs places souffisamment 
garnies. Et je croy, o la grace de Dieu, que vous vous 
trouverez puissant pour presenter la bataille au duc 
Baudouyn et mettrez le payz en subgection, quelque 
talent que ayent voz ennemiz. » 
Ainsi le Jouvencel demanda à tous les chevaliers et 
escuiers et gens de guerre, qui là estoient : « Que 
dictes vous, Messeigneurs, de ce que dit nostre 
cappitaine ? » Chascun respondist : « Monseigneur, 
il nous semble qu'il dit le mieulx du monde et que 
pour ceste heure vous ne povez autre chose faire. » 
- « Aussi fait - il à moy, » dit le Jouvencel. 
Sur ce, fut appellé ung secretaire auquel furent 
commandées lettres pour escripre partout où il avoit 
esté advisé, premièrement aux nobles, tant cappitaines 
que autres, en ceste forme : à chacun il disoit : 
« Frere, je me recommande à vous. Nous avons advisé, 
pour le bien du Roy et de son party et de nous tous, 
qu'il est besoing que chevauchons. Et, pour ce, vous 
pry que soyez à Crathor à tant de gens que vous 
pourrez finer au XVe jour de ce moys, ouquel lieu je 
vous communiqueray aucunes choses lesquelles, par 
la grace de Dieu et o vostre bon conseil, nous mettrons 
peine de executer. » Et manda aux cappitaines qu'ilz 
laissassent leurs places bien garnies, et ne manda 
point de creance, affin que, se les porteurs eussent 
esté rencontrez au chemin, cela eust esté cause de les 
faire gehyner et de leur en faire dire la verité. Et en 
effect la chose fut secrette, pour ce qu'il ne le dit point 
et reserva à le dire jusques à leur venue. 
Or fut le XVe jour du moys venu que tous les nobles, 
cappitaines et autres furent arrivez à Crathor ; le Jouvencel 
ala au devant d'eulx, les recueillist et fit logier 
au mieulx qu'il peust et, pour ce que ilz arriverent 
sur le tart, leur voullut donner à soupper. Mais le cappitaine 
de Crathor, le sire de Roqueton, le Mareschal 
de Crathor et aultres de la garnison en emmenerent 
chascun leur part. Que vous diroye - je ? Il y eust moult 
grant debat à qui les auroit et moult grant chière leur 
fut faicte. Et, aprez le soupper, tous se rendirent au 
logeiz du Jouvencel. Et le Jouvencel se retira en une 
chambre et appella tous ceulx qui furent à appeller, 
tant de ceulx qui estoient venuz que de ceulx qui 
estoient à la ville, et là conclut son entreprise ainsi 
que cy - aprez orrez. 
Premierement, il fut conclud qu'ilz yroient courre 
une grosse ville qui n'estoit point close, qui s'appelloit 
Francheville. Et l'appelloit - on Francheville pour 
ce qu'elle estoit si avant en païs et si puissante de garnisons 
de tous costez et y avoit si grant peuple que nul 
n'y fut osé aller, sinon à puissance. Toutteffoys le Jouvencel 
fist ceste entreprise et appointa de l'aler courir. 
Et, le lendemain, Dieu devant, aprez qu'ilz eurent 
ouy la messe et qu'ilz eurent desjeuné, partirent de 
Crathor et allerent coucher à cincq lieues de là. Et dist 
le Jouvencel, quand il se vit aux champs, puisqu'il 
plaisoit à Dieu lui avoir donné si belle compaignie, 
qu'il ne chevaucheroit point que le garde - bras ne lui 
reluisist sur l'espaule et, se le duc Baudouyn le vouloit 
trouver, qu'il le trouveroit et qu'il ne tiendroit que à 
luy s'il n'avoit la bataille. 
Ainsi chevaucha le Jouvencel, bien ordonné en sa 
bataille. Et, quand il regardoit devant, darrière et aux 
costez et y véoit tant de si belles gens et si bien arroyez, 
il lui sembloit bien que tout devoit estre sien. Tant 
chemina sur ses petiz pas qu'il arriva au logeiz et là 
conclud la maniere de son chevaucher et fit son butin 
et dist que chascun seroit à butin à son plaisir, par 
ainsi que de chascun butin il demourroit avecques les 
estandars le tiers des gens, et les deux pars iroient 
courre avecques aucuns chiefz de guerre qui furent 
ordonnez pour ce faire, c'est assavoir, le sire de Rocqueton, 
le Mareschal de Crathor, le cappitaine de Sardine 
et aultres chevaliers, escuiers et cappitaines. Ce 
soir, il ordonna ses escoutes et son guet et fit barrer son 
logeiz et appointa que, au plus matin, ceulx qui estoient 
nommez iroient devant et descouvriroient le payz 
jusques au second logeiz, auquel lieu se trouverent, au 
soir, tous ensemble. Et là pareillement fut ordonné 
comme devant de l'asseurement de la compaignie et 
du logeiz, du guet et des escoutes, des barrieres et de 
tout ce qui appartenoit au cas. Et, ce fait, le Jouvencel, 
acompaignié des chiefz et de ceulx qu'il voulut 
qu'ilz fussent à son conseil, manda querir en son logeiz 
le sire de Roqueton, le Mareschal de Crathor et le 
cappitaine de Sardine et leur demanda : « Or çà vous 
avez aujourd'uy chevauchié devant et avez envoyé 
voz gens sur le payz ; je sçay bien que avez sceu des 
nouvelles, dictes nous ce que vous savez. » Et ilz 
respondirent : « Nous avons chevauché et avons fait 
nostre diligence de savoir des nouvelles. Mais, ad ce 
que nous avons peu savoir, il n'y a riens sur le payz 
ne n'est point de bruit de vostre venue. Noz gens 
ont fait beaucoup de petites diligences qu'il n'est jà 
besoing de vous racompter ; car ce ne seroit que 
perte de temps, et on ne doit riens perdre à la guerre, 
qui peult. Et vault mieulx que vous exploictez le 
temps à ordonner que ferez demain, que de vous en 
compter : nous avons fait cela, nous avons dit cela ; 
à quoy gens se amusent. L'effect est ce que nous 
avons dit ; et, pour ce, advisez pour demain. » Sur ce, 
le Jouvencel dit : « Vous dictes bien. Il me semble que 
vous dictes qu'il n'y a riens sur le payz ne chose qui 
nous puisse nuyre. Pour ce, je desiroye, se voz 
oppinions se y accordent, que demain aprez la messe 
nous en allassions tout d'une traicte jusques à Francheville 
et, là, nous saurons toutes nouvelles et, selon 
les nouvelles que trouverons, nous besongnerons. 
Et disoye que vous autres, qui avez chevauchié 
devant, vous entrassiez les premiers ; car vous estes 
assez fors pour le faire ; vous n'y trouverez nulle 
deffence. Nous sommes tous à butin, et les premiers 
et les derreniers. Je disoye que, de chascun butin, il 
allast le tiers avec vous, pour gaigner et pour prendre 
le logeiz pour ceulx qui demeurent avecques moy. » 
Ainsi passerent ceste nuytée ; et, au plus matin, les 
cappitaines qui avoient la charge d'aller devant chevaucherent 
et allerent tant par leurs petiz pas qu'ilz 
arriverent à Francheville, qui estoit une grosse ville 
champestre, où il y avoit grosses eglises cathedrales et 
abbayes et estoient riches et puissans et y avoit ung 
groz peuple, qui riens n'avoit acoustumé à perdre. Et 
saillirent au devant des cappitaines, armez comme 
gens de ville pevent estre armez, et firent toute la 
resistance qu'ilz peurent. Touteffoys les cappitaines, 
qui estoient gens de guerre et savoient le mestier des 
armes mieulx que eulx, descendirent à pié et les 
combatirent et desconfirent et gaignerent le logeiz et 
partirent, ainsi que par le Jouvencel leur avoit esté 
ordonné, et attendirent la venue de leur chief, faisant 
bonne chière en se moquant les ungs des aultres, car 
il y en avoit qui avoient esté très bien frotez à l'entrée. 
Et, sur le tart, arriva le Jouvencel et toute sa bataille ; 
et allerent au devant le sire de Rocqueton, le Mareschal 
de Crathor et le cappitaine de Sardine, qui luy 
dirent et compterent les nouvelles de l'entrée de la 
ville et ce qu'ilz avoient eu à besongnier et comment 
les compaignons avoient beaucoup gaigné. Et, tant 
pour le butin que pour le logeiz, ilz conseilloient que le 
cappitaine de Crathor entrast le premier, affin qu'il n'y 
eust point de debat ; car il faisoit tout par luy et apaiseroit 
tout. Et dirent au Jouvencel : « Si vous y entrez, 
vous et vostre bataille, avant que tout feust bien 
appointé, vous ne veistes oncques tel bruit, et, s'il 
survenoit gens sur cela, je vous certifie que vous vous 
trouveriez bien empesché. » Le Jouvencel fut très 
joyeux de cest advertissement et pria au cappitaine de 
Crathor de ainsi le faire. Le cappitaine de Crathor ne 
voulut point excuser ; mais il leur dit bien : « Messeigneurs, 
vous me baillez prou à besongner et eussiez 
bien fait cecy sans moy, et feriez, s'il vous plaisoit. » 
Sur ce, le Jouvencel lui dist : « Mon cappitaine, allez - y 
et je vous en pry. » 
Ainsi partist le cappitaine de Crathor et entra en la 
ville et appoincta tellement que tout fut bien. Et puis 
entra le Jouvencel et toute sa compaignie. Et ce soir 
tindrent conseil et sceurent que encores n'y avoit riens 
sur le payz qui les peust grever, et conclurent d'aller 
le lendemain courre tout le payz et de mettre leurs 
estandars en ung petit villaige et, là, faire l'escalle 
jusques ad ce que leurs gens fussent retournez, et de 
chascun estandart demourroit le tiers o la compaignye 
et habandonnoient à tout le monde à courir, ainsi qu'ilz 
fussent retournez ce soir à leurs estandars, et, si n'y 
estoient le soir, on ne les attendroit plus. Ainsi fut fait, 
et, au soir, furent presque tous retournez ; quelque 
ung en demoura ; car oncques n'y eust si belles 
nopces qu'il n'y en eust de mal disnez. 
Au matin, retournerent à Francheville et là sejournerent 
tout le jour ; car il y avoit bon logeiz. Et, ce soir, 
sceurent que le duc Baudoyn estoit venu en une ville 
prez de là avecques ung nombre de gens oultre la 
garnison qui y estoit. Le Jouvencel renforça, celle 
nuyt, son guet ; ses escoutes firent grandes barrières 
et grans feux et coucherent aux barrieres tous armez, 
pensant que le duc Baudouyn leur deust courrir sus 
ceste nuyt. Ainsi passerent tant qu'ilz virent le jour, 
et, au point du jour, monterent à cheval et vindrent 
devant la ville où estoit le duc de Baudoyn se mettre 
en bataille. Et envoya le Jouvencel ung herault, nommé 
Crathor, devers le duc Baudouyn luy presenter la 
bataille. Et le duc Baudouyn manda au Jouvencel que, 
pour venir où il estoit, il savoit bien qu'il avoit requiz 
tous ses bons amyz pour l'acompaigner, et qu'il n'estoit 
que avec son ordinaire ; ainsi, il ne luy povoit pas 
acomplir pour ceste heure ce qu'il lui demandoit, dont 
bien luy desplaisoit ; et qu'il s'en allast, de par Dieu ! 
son chemin. Et luy envoya par son herault Estance vins 
et viandes. Mais il fit grans dilligences de toutes pars 
d'assembler gens pour trouver le Jouvencel par ses 
païs, avant qu'il fust à l'ostel. 
Ainsi s'en revint le Jouvencel par ses pas ; et, quant 
il fut au soir à son logeiz, le duc Baudouyn l'envoya 
rafreschir, celle nuyt, par aucung nombre de gens. Et 
frapperent sur son logeiz et le firent crier alarme et 
coucher en bataille toute la nuyt ; et luy eschappa bien 
le tiers de ses prisonniers. Et fut prins ung archier 
de la compaignie du duc Baudouin, en eulx retirant, à 
qui le Jouvencel dist : « Vrayement, le duc Baudouyn 
nous a bien eschauffé ceste nuyt le vin qu'il nous 
fit boire hyer matin. » Et l'archier lui respondist : 
« Encores ne vous reposerez - vous pas ; car il y 
a assez payz entre cy et l'ostel pour vous faire crier 
alarme. » Et ung des souldoyers du Jouvencel 
demanda à l'archier : « Penses - tu que le duc Baudouyn 
nous combate entre cy que nous soyons en noz garnisons ? » 
- « Je n'en sçay rien, dit l'archier ; et, se 
je le savoye, si ne le dyroie - je pas » - « Si ferez 
ce, dist le souldoyer, ou on le vous fera bien dire. » 
Et fust dit que on geisneroit l'archier pour luy en faire 
dire la verité. à quoy le Jouvencel respondit : « Non 
ferez ; ce ne seroit pas honnestement fait ; il sembleroit 
que vous eussiez trop grant paour. Il ne feroit 
pas comme loyal homme de dire ce qu'il sauroit de 
son party ; et on ne doit pas contraindre ung homme 
à faire ne dire ce qu'il sauroit de son party, ne 
contraindre de dire ou faire chose contre son honneur, 
sinon que ce feust ung crimineulx ou homme 
qui autreffoys eust fait quelque mauvaistié. Ce n'est 
pas l'usance de la guerre. Aussi ne vous doit - il pas 
asseurer ; car vous ne vous devez fier ne deffier en 
la parolle de vostre ennemy. Tenez vous tousjours 
sur vostre garde, ainsi que doivent faire gens de 
guerre ; car ilz se doivent tenir tousjours pour 
deffiez. » 
Ce matin, se partist le Jouvencel avecques ce qui luy 
estoit demouré de sa proye, et tant chevaucha qu'il 
vint en ung logeiz prez de Crathor, environ VII lieues ; 
et, là, fit grans gardes et gros guet. Et, le lendemain, 
quant il fut jour, ses trompettes sonnerent, et il fist 
monter à cheval cincquante lances que le Mareschal de 
Crathor mena quelque ung quart de lieue hors le 
logeiz, et envoya gens de toutes pars descouvrir le 
payz. Puis monta à cheval, luy et tous ses gens, et 
envoya le cappitaine de Crathor, o tout aultres cincquante 
lances, droit à Crathor et, devant, grant foyson 
de coustilleurs et gens desarmez pour descouvrir le 
payz, car il ne se doubtoit plus qu'il n'avoit fait tout le 
voyaige ; et, aprez le cappitaine de Crathor, tous ses 
prisonniers et son bagaige ; et puis quelque vingt - et - cincq 
lances que mena le cappitaine de Sardine ; et puis 
le sire de Roqueton avecques tous les archiers ; puis 
aprez le Jouvencel o toutes ses enseignes et une bonne 
grosse tourbe de gens le plus serré qu'il povoit ; car 
à l'arrivée de la place sont les grans perilz et dangiers. 
Et ainsi, comme le Jouvencel chevauchoit pour 
s'en aller, arriva le duc Baudouyn au logeiz où le Jouvencel 
avoit couchié la nuyt, et ne trouva riens, dont il 
fut bien courroucié, fors que aucuns de ses courreurs 
virent le Mareschal de Crathor, qui demouroit tousjours 
derriere o ses cinquante lances. Et des gens 
legiers du Mareschal, qui estoient demourez darrière, 
virent les courreurs du duc Baudouyn et vindrent à 
leur maistre et dirent : « Certes, nous avons veu gens. 
Seurement, le duc Baudouyn vous chevauche. » Et 
incontinent le Mareschal manda au Jouvencel qu'il fist 
serrer ses gens ; ce qu'il feist et les mist tous, celle nuyt, 
en la ville de Crathor et n'en demoura nul dehors. Et, 
se n'eust esté que les gens du Mareschal virent les 
gens du duc Baudoyn, les garnisons, qui estoient 
venuz au mandement du Jouvencel, eussent logé 
dehors, et eust peu faire le duc Baudouyn une grosse 
chose celle nuyt. Mais les courreurs du duc Baudouyn 
adviserent le Jouvencel tellement qu'il fut sur sa garde 
et ne peust le duc Baudouyn riens faire. Et, pour ce, 
on ne doibt envoyer nulles gens devant, quant on va 
sur ses ennemyz, qui ne les envoye en tappinaige ou 
en maniere qu'on ne les voye point. 
Le duc Baudouyn fut bien courroucié de avoir ainsi 
perdu sa peine et dist à ses gens : « Se vous me eussiez 
voulu croire, nous eussions frappé sur les 
enseignes du Jouvencel, quant il tenoit l'escalle ou 
petit villaige de la Francheville ; car il n'estoit 
demouré o luy ne o ses enseignes que bien petit de 
gens ; et on fait aucuneffoys plus à cincq cens 
hommes que on ne feroit à deux mille une autreffoys. 
Pour attendre noz gens advenir, nous l'avons 
perdu. Et nous eussions peu faire quelque chose ; car 
nous estions assez gens, se nous y feussions allez, 
tandis qu'il estoit à tenir ses enseignes en l'escalle, à 
attendre ses gens à venir de courre. Vous le eussiez 
destroussé, luy et ses enseignes, et puis ses gens, 
comme ilz retournoient de courre, chargez comme 
herissons, les ungs aprez les aultres ; vous en eussiez 
eu tel marché que eussiez voullu. Car il n'est tel, 
quant gens vont courre en pays, que de frapper sur 
les enseignes ; car tout va au gaing et ne demeurre 
que peu de gens à l'escalle. Mais je n'en ay peu estre 
creu ; et failloit attendre Gaultier et Guillaume à 
venir ; et, tandiz que le chien chye, le loup s'en va 
au boys. » 
Or s'en retourne le duc Baudoyn par ses petiz pas, 
travaillé et desplaisant. Et retournons au Jouvencel, 
lequel festoya tous les chevaliers, escuiers et cappitaines 
qui estoient venuz à son mandement, grandement 
et notablement. 
D'une question qui se meust pour ung butin d'ung 
prisonnier. 
Ainsi, comme ilz se raffraischissoient à la ville, 
vindrent plusieurs debatz de butins et d'autres choses 
par devant le Jouvencel. Et, entre aultres, vint le debat 
d'ung bon prisonnier, lequel estoit eschappé au retour, 
la nuyt que le Jouvencel coucha à Francheville. Ainsi 
qu'il s'en alloit, aucuns des gens de la compaignie du 
Jouvencel, qui venoient encores de leur adventure, le 
rencontrerent et le prindrent et disoient qu'il estoit 
leur acquiz. Ceulx qui l'avoient perdu disoient que non 
et qu'ilz ne le devoient point perdre. Beaucoup de raisons 
furent aleguées d'une part et d'autre ; et, en conclusion, 
il fut dit par le Jouvencel et autres, tant de gens 
de guerre que de gens de justice, qu'il estoit à ceulx 
qui l'avoient recouvré et qu'ilz avoient fait grant service 
à toute la compaignie de l'avoir repriz. Car, s'il 
s'en feust alé, il eust peu estre cause de les faire destrousser ; 
il eust adverty les ennemiz et dit toute la 
convine du Jouvencel. Pour ce, fut dit que, tant qu'on 
est sur les champs et en payz de guerre ou prez de ses 
ennemiz, que chascun garde son prisonnier ; car qui 
le pert de veue, depuis qu'il est hors des barrieres et 
des escoutes, il est gaigné et acquiz à cellui qui le 
treuve, pour les grans inconveniens qui en pevent 
advenir. Mais, en payz de paix, ung homme qui perdroit 
son prisonnier, il le peult poursuir par toute 
l'obéissance de son party et quelque temps qu'il y ait 
qu'il l'a perdu ; car c'est son meuble. Si ung homme de 
son party l'a trouvé et il l'ait prins et gardé, cellui à 
qui il est eschappé n'en doit payer que les despens ; 
car tous ceulx d'ung party sont tenuz à le faire les 
ungs pour les aultres. En payz de paix, il ne peult 
faire prejudice au pays ne au party, et, en pays de 
guerre, il en peult venir trop de maux, et ung bien particulier 
ne doit estre preferé au bien publique. Pourquoy 
est dit que tel prisonnier ainsi recouvré demourra 
à celluy qui l'a prins. 
D'aucuns debatz qui se meurent à cause d'aucuns 
prisonniers. 
Ung autre debat vint par devant le Jouvencel 
d'ung homme d'armes du party du duc Baudouyn, 
qui avoit esté pris en ceste course, et, ainsi qu'il arrivoit 
à Crathor, il dit tout bas à ung de la garnison 
qu'il congnoissoit : « Mon maistre n'a point pris ma 
foy. » Lors l'homme de Crathor dist à l'homme 
d'armes du duc Baudouyn : « Donne - moy ta foy. » 
Lequel la lui donna. Et, sur ce, l'homme d'armes de 
Crathor, qui fut le plus fort, le osta à ne sçay quelz 
compaignons qui le menoyent, et le emmena. Et en le 
emmenant il dist à l'homme d'armes de Crathor : « Il 
en y a encore ung qui vault mieulx que je ne fais, 
à qui on n'a point demandé sa foy. » Et lui bailla 
enseignes telles que l'homme d'armes de Crathor le 
sercha tant qu'il le trouva dedans la ville de Crathor 
et pareillement prist sa foy. Le debat en vint devant le 
Jouvencel, et fut la chose fort plaidoyée d'une part et 
d'autre ; et fut trouvé que les prisonniers n'avoient 
point donné leur foy. Ainsi furent adjugez ; l'ung à 
l'homme d'armes de Crathor, c'est assavoir celluy 
qu'il avoit osté à ceulx qui l'avoient priz, hors l'entrée 
de la ville et hors les barrières ; et celluy qu'il eust 
assermenté dedans la ville fut adjugé au cappitaine de 
Crathor. Et, pour ce, n'oublient pas les compaignons 
d'assermenter leurs prisonniers quant ilz vont aux 
champs ; si seront que saiges. 
D'une autre manière de debat. 
Ung autre debat vint devant luy d'ung homme 
d'armes de sa compaignie, qui estoit proprement de 
sa maison, lequel fut à butin de sept à huit de ses 
compaignons en ceste course. Ainsi que ilz courroient 
payz, ilz rencontrerent les ennemiz et escheut que cest 
homme d'armes print ung très bon prisonnier et 
avecques ce gaigna chevaulx et argent. Ainsi qu'il 
chevauchoit, rencontra une autre bande de l'armée du 
Jouvencel, où il s'abutina. Et, pour faire brief, ce jour 
il se abutina à IIII ou V bandes, et en chascune bande 
avoit VII ou VIII ou X hommes ; et toutes les bandes 
gaignerent peu, excepté luy. Mais tant plus eust gaigné 
et plus eust perdu ; car il convint qu'il fit bon à 
toutes les bandes où il s'estoit abutiné de son butin. 
Car la première bande voulut avoir part à tout ce 
qu'il avoit gaigné et voullurent que son gaing fust 
departy à six ou sept qu'ilz estoient, et disoient qu'il 
n'avoit pas puissance de abutiner les autres en leur 
part. Pareillement voulurent toutes les aultres bandes 
qu'il leur fist bon le butin qu'il avoit gaigné. Il ne le 
dit à nul qu'il eust aucun abutiné avecque lui ; mais 
s'abutinoit à tous, pensant qu'il deust avoir butin en 
tous les butins où il se boutoit, et pensoit pas qu'il 
deust faire à tous part de ce qu'il gaigneroit. Et, par 
ce, fut condempné à faire le butin bon à tous. Ce qu'il 
avoit gaigné se pouvoit monter à deux mille escuz ; et 
fallut qu'il les doublast cincq foys et qu'il aportast ces 
deux mille escuz à tous les butins, où il s'estoit abutiné. 
Ainsi se monta à la somme de X mille escus qu'il 
fut contraint de faire bonne. Mais, pour ce qu'il estoit 
homme de bien, chascun eust pitié de lui et fut quitte 
seullement pour ce qu'il avoit gaigné. Ainsi il ne gaigna 
riens par sa convoitise. Et icy est la fin de ce dix - neufiesme 
chappitre et après s'ensieut le vingtiesme. 

Comment, après la prinse de Francheville et des prisonniers, 
les cappitaines, chevaliers et escuiers 
prindrent congié du Jouvencel en le mercyant de ce 
qu'il les avoit fait gaigner. Comment il fist venir 
devant lui tous les prisonniers qui prins avoient esté 
à la course dessus dicte, et voult que les nobles et 
gens de guerre et ceulx des villes fermées payassent 
rançon et que tous les autres fussent delivrez, en leur 
remonstrant que doresenavant fussent bons et loyaulx 
au Roy et eulx porter comme vrays subgects doivent 
faire, et ainsi leur donna congié. 
Aprez ces jugemens fais, les cappitaines, chevaliers 
et escuiers prindrent congié du Jouvencel, du cappitaine 
de Crathor et autres gens de bien, qui estoient 
à la ville, et remercièrent le Jouvencel de ce qu'il les 
avoit fait gaigner, et lui dirent qu'ilz estoient tousjours 
à son commandement et, toutes les foys qu'il lui 
plairoit les mander, qu'ilz seroient tousjours prestz et 
appareilliez de venir. Et, au departir, parla à tous les 
cappitaines, chevaliers et escuiers qui estoient là, et 
appointa d'envoyer querir tout le peuple commung 
qui avoit esté prins en ceste course, et de le delivrer, 
excepté les nobles et toutes gens de guerre et ceulx 
des villes fermées qui faisoient guerre. Et leur dit les 
parolles qui s'ensuivent : « Mes amiz, obéissez au 
Roy, nostre souverain seigneur, à qui vous estes, 
et à ses commis ; et vous en allez chascun chieux 
soy. Et je ne vous demande aultre chose et me suffist 
de vous avoir monstré que le Roy, vostre souverain 
seigneur et le mien, a bien puissance de vous 
aller querir et de vous pugnir, se vous lui desobéissez, 
et que le duc Baudouyn ne son Roy n'ont point 
puissance de vous en garder. Et luy povez dire : 
“ Puisque vous n'avez puissance de nous garder et 
garantir, il fault que nous paions le tribut à cellui à 
qui nous le devons payer. Nous sommes gens tributaires 
et ne sommes pas gens de deffence. Et, puisque 
vous nous avez mis en vostre obéissance et subgection 
et que par force vous nous tenez et possidez, 
deffendez - nous ; car force nous est que nous payons 
le tribut à ceulx qui ont la puissance. ” Et vous ne 
vous greverez gueres à dire ces parolles ne à les 
faire de fait, pour ce que vous ne pourriez donner 
provision au contraire et aussi que de droit vous 
estes tenuz de ainsi le faire. Mais le Roy, vostre souverain 
seigneur et le mien, ne vous requiert pas de 
dire plus avant ad ce que voz ennemyz et les siens 
peussent trouver occasion de vous en faire mal, et 
ne vouldroit requerir aucun de son dommaige. Mais 
les parolles que je vous ay dictes sont bien pour 
vostre dommaige excuser, affin que puissez payer 
au Roy le tribut qu'il lui appartient. Il veult bien 
mettre Dieu et la raison devers luy et avoir l'amour 
de ses bons subgez et loyaulx amis. Pour ce, faictes 
pour luy ce que vous pourrez, et il employera son 
corps, sa vie et toute sa chevalerie et le surplus de 
tous ses biens pour vous mettre hors de la main de 
ses ennemyz et des vostres. » Ainsi donna congié ad 
ce peuple, qui s'en alla. 

Comment deux gentilshommes vindrent au Jouvencel et 
lui demanderent congié de combatre, l'un à pié et 
l'autre à cheval, contre deux des gens du duc Baudouin ; 
et comment, à grant requeste de gentilzhommes, 
leur donna, combien qu'il n'en estoit pas bien content 
pour les inconveniens qui en pourroient advenir, 
deduitz et remonstrés par le Jouvencel en ce present 
chappitre ; et d'aucuns stilles, subtillitez et enseignemens 
de combatre, tant à cheval comme à pié. 
Et aprez vindrent devers lui deux gentilzhommes 
qui lui demanderent congé de faire armes, l'ung à cheval 
et l'autre à pié ; lequel congié il refusa. Mais, par 
force de requeste de chevaliers, escuiers, dames et 
damoiselles, il fut contraint de leur donner, et dist 
que c'est une chose qui n'est point à faire, sinon sur 
soy deffendant ; et, se n'eust esté que ces deulx gentilzhommes 
estoient requiz de ce faire de leurs ennemyz, 
pour rien ne s'i fust accordé ; car on pourroit 
donner aucune folle oppinion à ung homme, quant il 
est requiz, s'il ne respondoit. Touteffoys le Jouvencel 
dit que jamaiz n'en donneroit congié à homme et que 
ce sont choses deffendues et qui ne se doivent point 
faire. Premierement, ceulx qui le font vueillent oster le 
bien d'autruy, c'est assavoir leur honneur, pour se 
attribuer une vaine gloire qui est de petite valleur ; et, 
en ce faisant, il ne fait service à nul, il despent son 
argent, il expose son corps pour tollir la vie ou l'onneur 
à cellui à qui il a à besongnier, qui lui vient à 
petit de profit ; tant qu'il est occupé ad ce faire, il laisse 
à exploicter la guerre, le service de son Roy et de la 
chose publique ; et nul ne doit exposer son corps, 
sinon en euvres meritoires. 
Aprez ces demonstrances, les deulx gentilzhommes 
le requirent de conseil et d'aide ; à quoy il respondist : 
« Je vous conseilleray et ayderay au mieulx que 
je pourray pour l'honneur du party et pour l'amour 
de vous, puisque ainsi est qu'il fault que le faciez. 
Il me semble à vous qui avez à besongner à cheval, 
vous devez estre armé d'ung harnoyx bon et 
seur ; car une lance est moult subtille et ne treuve 
si petite entrée que elle ne passe ; par où elle arrive, 
elle est sans merci. Les plus perilleuses armes du 
monde sont à cheval et de la lance ; car il n'y a point 
de holla. Vous povez bien avoir le bras dextre legièrement 
armé et le plus au delivré que vous pourrez, 
excepté au droit de la souriz, là où il vous fault 
avoir ung gaillardet puissant et souldé ; car toutes 
les fuittes de la lance viennent là ; et en y ont esté 
beaucoup de gens perduz. Oultre, vous devez avoir 
bonne veue ; car, sans cela, vous ne pourriez riens 
besongner ; et le surplus bien couvert. Vous devez 
courrir froidement et avoir cheval loyal et hardy, 
qui ait bonne puissance et aille doulces alleures. 
Vous ne devez ja souhaictier ne convoittier d'avoir 
grosse lance ; car, se vous avez grosse lance et vous 
actaingnez vostre adversaire sur le bas et il vous 
touche sur le hault, une moindre lance que la vostre 
vous renversera ; et communement vous ferez meilleur 
coup d'une lance moyenne que vous pourrez 
bien manier, que vous ne ferez d'une grosse lance 
pesante qui vous dessiège de vostre selle. Elle vous 
fait haulcier le bras et vous desarme ; pour quoy 
n'en povez pas donner si grant coup ; vostre cheval 
ne la chasse pas si bien comme il fait une lance 
moyenne ; vous n'en courrez pas si beau, si puissamment 
ne si afusellé comme de la moyenne, ne 
n'en assegnez pas si bien. Je vous advertiz que, moy 
estant jeune, je vy deux hommes d'armes faire rencontre 
de lance où l'ung osta à l'autre sept foys la 
visière de son armet de la pointe de sa lance ; et, se 
n'eust esté ung ancien homme d'armes, qui là 
estoit, et se advisa dès le second coup que celluy qui 
courroit contre son amy estoit un moult adextre 
homme et que son amy estoit en dangier de sa 
lance, je croy fermement qu'il eust esté tué. Et le 
conseil qu'il lui donna fut qu'il lui fist oster les vervelles, 
qui tenoient la visière de son armet, et la 
fit attachier à une esguillette et o de la cire, et lui 
souffisoit seullement qu'elle tenist pour le gallop du 
cheval. Et, toutes les foys que son adverse partie le 
rencontroit, il lui donnoit tousjours à la visiere de 
l'armet sans faillir, et, pour ce qu'elle ne tenoit 
guere, l'autre l'emportoit et sa lance ne prenoit 
point. Et l'ancien hommes d'armes demandoit tousjours, 
au tour, de la visière de son homme et puis la 
lui remettoit comme devant. Et ainsi cellui qui courroit 
contre luy vit bien qu'il perdoit sa peine et fallut 
qu'il advisast de donner autre part. Et, pour ce, 
se vous voyez que vostre adverse partie ait tousjours 
l'oeil de donner en aulcun lieu, rompez lui 
son propotz, se vous povez. Et, se c'est en la veue 
comme l'autre, vous y povez donner semblable provision. 
Et, se vous aviez vostre entendement de donner 
tousjours à vostre adversaire en ung lieu et vous 
veissiez qu'il y donnast provision, pareillement 
devez changer propos ; car j'ai veu beaucoup de 
gens, pour tousjours se amuser à faire une chose, 
estre deceupz et leur en advenir mal. 
Et, quant à vous qui voullez combatre à pié, je 
vous conseille estre armé le plus legier que vous 
pourrez, mais que vous soiez couvert. Vous n'avez 
à craindre que le giet de la lance ; vous avez vostre 
pavoix ; mais encore y a ung autre remedde : jettez 
vostre lance le premier, se vous povez, et la suivez 
de prez et, se vous trouvez vostre homme entibardé 
de sa lance et de son pavoix, ainsi vous eschevez le 
gect de sa lance ; et si sera bien empesché de se 
deffendre, quant il vous verra si prez de lui. Cela 
fait, se à l'arrivée vous y povez trouver aucun avantaige 
de faire ung bon coup, faictes le y. Au surplus, 
combatez froidement et gardez vostre alaine tant 
que pourrez sur toute chose, et, quelque chose que 
vous faciez, ne vous eschauffez point et pensez que 
vostre ennemy a plus grant paour que vous. Et, se 
vous sentez aucunement lassé ou affoibli d'alaine, 
pensez qu'il est encores plus las et plus malmené 
que vous ; et tousjours reputez vostre vertu plus 
grant que la sienne. Car je vous certifie que, en cela, 
le povoir des gens est tel comme ilz se donnent. 
Mes enfans, c'est ce que je vous sauroye pour 
ceste heure conseiller, sinon que je vous prie, si 
Dieu vous donne grace d'en saillir à vostre honneur, 
que vous ne vous y bouttez plus ; car c'est une 
chose qui ne plaist gueres à Dieu. Quant au monde, 
s'il vous en prent mal, on n'en pourroit dire nul 
bien ; et, s'il vous en prent bien, chascun aura envie 
sur vous. Car armes sont de telle nature que les 
ungs y sont envieulx sur les aultres en deux 
manières ; aucuns ont envie et desplaisance de la 
vaillance et prosperité des aultres, qui est bien 
contre raison et fort à blasmer ; les aultres ont envie 
de vaillamment exploicter leur corps pour garder 
amour, charité et justice et pour deffendre leur 
proesine ; et ceste envie de bien faire n'est pas à 
desprisier, mais à prisier, et doit mieulx estre 
appellée bonne jalousie que envie. Mais ces armes 
desplaisantes que voullez faire ne sont fondées sur 
aucune bonne querelle ne pour faire service à Dieu 
ne à homme, et l'envie que on y a ne vault riens ; 
car elle procede d'orgueil ou d'autre vice ; et l'autre 
envie procede de loyaulté et pour deffendre droicture. 
Et croy que ceulx qui se y exploictent loyaument 
en sont louez en ce monde et en l'autre. » 
Ces armes furent faictes et acomplies, la mercy 
Dieu, tellement que chascun en saillist à son honneur, 
tant amiz que ennemiz, par la bonne conduicte du 
Jouvencel. 
Et, aprez ces armes faictes, ung des gens du duc 
Baudouyn somma ung de ceulx du Jouvencel de lui 
tenir sa foy et disoit qu'il l'avoit assermenté en une 
besongne sur les champs où ilz se estoient trouvez. Et 
l'homme du Jouvencel dit que non. Sur ce, fut requis 
le Jouvencel d'envoyer un sauf - conduit à l'homme du 
duc Baudoyn ; ce qu'il fit. Et, l'homme du duc Baudouyn 
venu, il somma et requist l'homme du Jouvencel 
de sa foy et luy dist : « J'ay eu vostre foy et vous 
prinz le mardi gras, quant vous venistes courrir 
devant Escallon, et vous emportastes le lart. » Et 
l'homme du Jouvencel lui respondit : « Vous me 
pristes voirement et me rendiz de paour de mort ; 
mais oncques je ne vous donnay ma foy ne aussi 
vous ne la me demandastes pas. Et, ainsi que vous 
me teniez, vous ou deux ou trois aultres, noz gens 
se trouverent ensemble et tournerent sur vous et 
vous en allastes et je demouray et m'en vins quant 
et les gens de mon party, et aultre chose n'y eust 
entre vous et moy. » - « Voulez - vous dire, dit 
l'homme du duc Baudouyn, qu'il n'y eust aultre 
chose ? » - « Non, dist l'homme du Jouvencel. » 
- « Voullez - vous dire, dist l'homme du duc Baudouyn, 
que vous n'estes mon prisonnier et que vous ne me 
ayez donné vostre foy ? Que voulez - vous dire sur 
cecy ? » - « Je ne vueil rien dire, dit l'homme du 
Jouvencel. » - « Et je vueil dire, dist l'homme du 
duc Baudouyn. » - « Vous direz ce qu'il vous 
plaira, dist l'homme du Jouvencel. Je vous orray 
voulentiers. » - « Que allez - vous dissimulant ? dist 
l'homme du duc Baudouyn ; je vous ay prins et estes 
mon prisonnier et m'avez donné la foy. » Dist 
l'homme du Jouvencel : « Je ne donnay oncques foy 
ne promesse ; il est vray que vous me pristes et que 
vous me laissastes. » Puis l'homme du duc Baudouyn 
dist : « Se vous voullez dire que ne vous aye prins et 
que je n'aye eu vostre foy, véez - là mon gaige ; et 
vous requiers, Monseigneur, dit - il au Jouvencel, 
que vous m'en faciez justice. » Et l'omme du Jouvencel 
dist à son maistre : « Monseigneur, vous 
plaist - il que je lui responde ? » Et il dist : « Oil. » 
Et adoncques l'homme du Jouvencel leva le gaige. 
Sur ce, le Jouvencel tint conseil et fut jugié que le 
gaige y estoit pour ce qu'il n'y avoit point de preuve 
ne d'ung costé ne d'autre, sinon de leurs corps. Touteffoys, 
au conseil, il fut dit que l'homme du duc Baudoyn 
avoit dit aprez toutes parolles à son adverse 
partie : « Voulez - vous rien dire sur cecy ? » et sembloit 
par ceste parolle qu'il eust bien voulu que sa partie 
adverse eust dit quelque chose à quoy il se peust estre 
pris. Car, aprez toutes parolles, lui demandoit : « Voulez - vous 
riens dire sur cecy ? » - « Sans faulte, il avoit 
envie qu'il parlast ou fist une parolle d'abondance ; 
car ceste parolle donna coulleur à vostre homme de 
parler, dist ung des conseillers du Jouvencel. Et 
sembloit qu'il ne sceust pas bien qu'il deust respondre, 
se n'eust esté ceste parolle. Ainsi sembloit 
que l'homme du duc Bauldouyn l'eust dicte pour le 
faire parler. » - « Il est vray, dist chascun des 
aultres conseillers. Le moings que on peult parler 
est le meilleur ; car aucuneffoys une parolle superflue 
fait beaucoup de mal et donne à penser aux gens 
beaucoup de choses. » - « Or ça, dist le Jouvencel, 
nous ne saurions deviner les pensées des gens. 
Dictes ce que est à faire. » Sur ce, fut dit que on 
bailleroit jour de combatre et que on les fist appeller. 
Ainsi fut fait ; et fut dit que on leur assignoit jour 
à quarante jours de là ; et, sur ce, demanderent conseil 
les deux parties ; et fut debatu si on leur devoit bailler 
ou non. Il fut dit que oil, et leur fut baillié conseil 
d'une part et d'aultre. Et en y eust qui se voulurent 
excuser qu'ilz ne seroient point du conseil du duc Baudoyn, 
c'est à dire de son homme ; ausquels il fut fait 
commandement, de par le Jouvencel, de le conseillier 
bien et loyaulment et leur en fit faire le Jouvencel le serment 
en sa presence. Et ilz respondirent : « Monseigneur, 
puisqu'il vous plaist, nous le conseillerons 
loyalment ; mais nous eussions plus voulentiers conseillié 
nostre amy que nostre ennemy. » - « Or allez, 
dit le Jouvencel, et vous y gouvernez bien. » Et ilz 
respondirent : « Puisqu'il vous plaist, comme s'il 
estoit nostre frere, nous le conseillerons. » Puis 
après l'homme du Jouvencel vint devers son maistre 
et le requist qu'il le voulsist conseillier. Et il lui respondist : 
« Je ne vous conseilleray point ; car je suis 
juge. Mais je vous bailleray voullentiers du conseil. » 
Et chascun mist peine de soy aprester tellement que 
au jour fut prest chascun. 
Et, ce jour, en la presence du Jouvencel, les parties 
vindrent pour faire le serment sur le corps de Nostre - Seigneur. 
Et, quant le Jouvencel vit le corps Nostre - Seigneur, 
il luy prist une pitié, en disant : « Il fault 
que ung de ces deux chrestiens soit parjure en la 
presence de nostre Createur ; et n'y a point de faulte 
qu'il ne faille que l'ung des deux ne le soit. » Et dist 
à soy - meisme : « Je voy aller à dampnation et à 
deshonneur l'ung de ces deulx. Et, se je povoye 
mettre remede, je le feroye voulentiers. » Et sur ce 
dist : « Mes amyz, véez - cy nostre Createur sur quoy 
il fault que vous jurez ; vous devez avoir grant paour 
que pour la mauvaistié de l'ung ou de l'autre il est 
yci apporté ; et, pour ce, pour l'honneur de luy, depportez - vous 
de ce serement ; car celluy qui a meilleur 
droit doit avoir grand paour. Or regardez celluy 
qui a tort, en quel estat il peult estre, qui voit yci 
la perdicion de son ame et de son corps devant tout 
le monde. Et, pour ce, vous pourriez tous deux 
craindre la honte du monde. Vecy que je vous 
feray : je mettray cincq cens escus yci sur le champ 
en la main d'ung homme de bien ; et combatez à 
qui les aura, sans faire serement. Et c'est plus que 
la finance pour quoy vous combatez ne se monteroit. » 
Et ilz respondirent tous deux qu'ilz estoient 
prestz de faire ce qu'il luy plairoit leur commander, 
fors que l'homme du Jouvencel lui dist : « Monseigneur, 
je combatray tousjours comme deffendeur, s'il vous 
plaist. Je ne suis pas icy venu à ma requeste ; je y 
suis venu pour deffendre mon honneur et ma chevance. 
Je suis encores prest de gaigner cincq cens 
escuz et de deffendre mon honneur, se je puis. » Et 
l'aultre respondist : « Je veulx bien gaigner honneur 
et chevance, s'il plaist à Dieu le me octroyer. » 
Ainsi combatirent à tout oultrance et n'y eust riens 
reservé, fors le serement et que l'ung ne l'aultre ne 
payeroit que sinon les cincq cens escus que le Jouvencel 
donnoit. Puis fut crié aux quatre coings de la lice 
par trois foys : « Or ouyez. On vous fait assavoir que 
aujourd'uy est la journée qui vous a esté assignée. » 
Et furent appellez par leurs noms. Puis fut fait crier 
par le Jouvencel, lieutenant du Roy, que homme ne 
fut si hardy de parler ne de faire signe sur peine de la 
hart. Et ilz entrerent en leurs paveillons. Et ainsi qu'ilz 
entrerent, les mareschaulx et gardes du champ leur 
firent faire serement qu'ilz ne se aideroient riens de charroy 
ne de baston, qui ne fut de veue et de congneue, 
et qu'ilz n'auroient alesnes, pouldres ne choses mussées 
qui ne feussent à la congnoissance des mareschaulx 
et gardes du champ. Puis furent ordonnez 
quatre gentilzhommes d'armes armez de tous harnoix, 
chascun sa hache au poing, pour escouter quant l'ung 
ou l'autre diroit le mot et pour faire raison à chascun. 
Et, quant ilz furent devant leurs paveillons, le herault 
vint comme devant et cria par trois foys : « Laissez - les 
aler ; faictes voz devoirs. » 
Ainsi les deux hommes d'armes saillirent de leurs 
paveillons et getta l'homme du Jouvencel sa lance le 
premier, combien qu'il se tenist pour deffendeur. 
Mais il n'est pas dit que ung deffendeur ne puisse bien 
frapper le premier, s'il y voit son avantaige. Il suivit 
sa lance comme ung bon homme d'armes doit faire, 
ainsi qu'il avoit veu faire à l'homme d'armes que le 
Jouvencel avoit conseillé devant luy et luy en souvint 
pour ce qu'il en estoit bien pris à l'autre de l'avoir 
fait ; et suivit sa lance de si prez qu'il trouva son 
adversaire empeschié de sa lance, de son pavoix et de 
sa hache, tellement qu'il ne s'en peust oncques despescher, 
et lui donna de bons coups avant que l'autre 
peust mettre remede à son fait. Touteffoys l'autre 
estoit puissant homme de corps plus que n'estoit 
l'homme du Jouvencel. Mais nonobstant faillist - il qu'il 
perdist sa hache, pour se demesler de son pavoix et 
de sa lance qu'il n'avoit peu gecter. Et lui donna 
l'homme du Jouvencel sur les mains tellement que la 
hache jusques à terre chust. Si mist l'homme du duc 
Baudouyn la main à l'espée ; car c'estoit tout ce dont 
il se povoit aider. Et tousjours cuidoit approucher de 
son adversaire ; mais il ne povoit ; car tousjours l'autre 
besongnoit o la pointe de sa hache. Et tellement dissimula 
l'homme du Jouvencel, en deboutant tousjours 
son ennemy de luy et en gardant son aleine, que ung 
coup l'homme du duc Baudouyn mist le pié jusques 
bien prez hors de la lisse, et fut demandée justice par 
les amis de son adversaire ; et les quatre escoutes du 
champ prindrent les deux champions jusques à tant 
que le jugement en fut fait. Et fut trouvé que le pié 
n'estoit que sur le bort et ne passoit point oultre. Et, 
s'il eust esté trouvé qu'il fut passé oultre, il eust eu le 
pié coupé ou se fut rendu. Puis furent remis en l'estat 
en quoy ilz estoient et leur laissa l'en faire. Et 
chascun fit son effort, comme par avant. Touteffoys 
l'homme du Jouvencel dissimula tousjours et alla et 
vint tant parmy la lisse en combatant son homme, 
que le soleil fut couché. Et, sur ce, ses amyz demanderent 
justice en disant qu'il avoit vaincu son homme 
et qu'il avoit protesté en entrant au champ qu'il 
combatroit comme deffendeur. Et combatoient à toute 
oultrance, sauf que le Jouvencel ne voulust point 
qu'ilz feissent le serment et voullut payer la finance à 
qui la gaigneroit. Et disoit qu'il avoit gaigné pour ce 
qu'il estoit deffendeur et que l'autre le devoit conquerir 
dedans soleil couchié, ou autrement il le tenoit pour 
vaincu. Et disoit par ces raisons qu'il auroit l'honneur 
et l'argent. 
Sur ce, la chose fut mise en conseil et fut debatu 
d'une part et d'autre. Et fut dit, puisque l'homme du 
Jouvencel avoit combatu comme deffendeur et l'autre 
ne l'avoit desconfit dedans le soleil couchant, que 
l'honneur et l'argent luy demouroit. 
Nonobstant le Jouvencel fit grant honneur à l'homme 
du duc Baudouyn pour ce qu'il estoit venu combatre 
devant luy et le mena soupper avec luy et luy donna 
ung très bon cheval ; car il avoit combatu bien et 
vaillament. Mais nonobstant il ne fut pas content et se 
plaingnist au duc Baudouyn, lequel lui dist qu'il avoit 
tort et que, puisque son adverse partie estoit deffendeur, 
il le devoit oultrer dedans le soleil couchié, ou 
aultrement il perdoit sa cause. 

Comment le duc Baudouyn envoya toute sa puissance, 
cependant que les armes se faisoient devant le Jouvencel, 
et entra ou païs de ses ennemis à grosse 
compaignie de gens d'armes et exilla et destroussa 
gens de guerre en logis et autrement ; et comme il 
vint mettre le siège devant une ville nommée Aslonne 
et la prinst d'assault ; et le premier homme qui y 
entra fut ung varlet de chevaulx, dont vint grant 
question pour sçavoir si on le devoit anoblir ou non. 
Aprez ceste bataille faicte, il sembla au duc Baudouyn 
que le Jouvencel estoit amusé à veoir faire 
armes et à faire du seigneur et qu'il ne lui souvenoit 
plus de la guerre. Et entreprit de chevauchier et 
manda toute sa compaignie et puissance ; et de longue 
main avoit envoyé querir gens devers son roy pour 
luy faire quelque bon service. Et, quant il eust son 
armée bonne et grosse, il entra ou payz de ses ennemyz 
et exilla payz et destroussa gens d'armes en logeiz 
et aultrement, qui ne s'en doubtoient point. Et tant 
chemina par ses journées qu'il vint mettre le siège 
devant une ville qui avoit nom Aslonne. La ville 
n'estoit pas des plus fortes et ne doubtoit point ; et la 
trouva despourveue de gens et promptement la batist 
et desempara les avant - murs. Et, si peu de gens qu'ilz 
estoient dedans, firent une saillie dont ilz furent 
reboutez bien lourdement. Et pour l'esmeute de ceste 
saillie les gens du duc Baudouyn se gecterent dedans 
les fossez et donnerent l'assault tellement qu'ilz 
entrerent dedans ; car il y avoit si peu de gens qu'ilz 
ne la povoient deffendre. Et entra ung varlet de chevaulx 
le premier dedans la ville, dont il fut fait grant 
feste et fut dit de prime face que le duc Baudouyn le 
devoit ennoblir et faire chevalier et lui donner grans 
rentes. 
Et, sur ce, le duc Baudoyn assembla son conseil et 
fut la chose bien debatue d'une part et d'aultre ; et 
pour conclusion il fut dit que le duc le devoit bien 
avoir pour recommandé et lui faire des biens et 
encores le devoit ennoblir pour le povoir que son roy 
lui avoit donné, mais que chevalerie est trop grant chose 
et doit estre donnée en bataille ou au Sainct Sepulcre 
pour l'honneur de Nostre - Sauveur Jhesus - Crist, et que 
en assault chevalerie ne se doit pas donner, sinon à 
ceulx qui en sont extraictz d'ancienneté et que leurs 
predecesseurs l'ayent desservie et soyent nobles d'antiquité, 
combien que en assault et en toutes choses de 
guerre ung vaillant homme se doit exercer et partout 
peut bien faire vaillamment et dont il doit avoir honneur 
et louenge et estre remuneré. Mais la droicte 
vaillance de l'homme est de combatre en champ là où 
il n'y a haye, ne buisson, ne fossé, ne fortification nulle 
entre deux et que on marche les ungs contre les 
aultres ; et congnoist l'on bien que nul ne s'en peut 
repentir ; car tourner le doz n'y vault riens ne la 
retraicte. Quant on joingt à son ennemy, on le voit 
face à face, qui est grant hardement de l'attendre. 
Quant on est joinct avec lui, il faut vaincre ou mourir. 
Pour ce, peust l'on bien dire qu'il est vaillant qui va 
jusques là et a le cuer de y tenir pié ferme. Et ceulx - là 
gaignent bien chevalerie de quelque estat qu'ilz soient, 
mais qu'ilz soient gens sans reproche et qu'ilz n'aient 
fait nul villain cas. Encore di - je que un homme non 
noble ne peult estre fait chevalier, sinon de la main 
du Roy, laquelle le ennoblist en ce faisant. Mais 
ung homme qui est noble de lignée ou ennobly du 
Roy pour sa vaillance, peut estre fait chevalier 
de la main d'ung simple chevalier. Et, si ung homme 
non noble se faisoit faire chevalier d'autre main que 
de celle du Roy son seigneur naturel, le peut et doit 
faire prendre de son auctorité et le faire amener sur 
ung fumier, ses esperons dorez chaussez, et les lui faire 
coupper et degrader de sa chevalerie ; car chevalerie 
requiert et presuppose noblesse premièrement. Ceulx 
qui vont à l'assault se retirent quant il leur plaist et 
quant les coups leur ennuyent, et en ont bien la congnoissance. 
Ilz ne voient que la muraille, ilz ne voient 
point leur ennemy et scaivent bien que leur ennemy 
ne joindra point avecques eulx, s'il ne leur plaist. Et 
je vous dy que la plus fierre chose de ce monde est 
de veoir ung bon homme d'armes viz à viz de soy et 
quant il n'y a riens qui le destourne de venir devers 
soy, fors les coups que on lui donne. Et, pour ce, je di 
que c'est le principal chief de l'honneur et de la grant 
vaillance que la bataille et là où ceulx qui ne sont point 
nobles pevent acquerir l'estat de noblesse. Mais les 
roys ont des preeminences que aultres cappitaines 
et chiefs de guerre n'ont pas, et pevent faire des chevaliers 
à leurs plaisances, pour porter le doré en leurs 
salles ou en leurs chambres, de gens enrichiz ; et ceulx 
là sont chevaliers de chambre, desquieulx je ne parle 
point ; car le roy les peult faire à telle heure qu'il luy 
plaist. 
Ainsi fut conclud que le compaignon qui avoit esté 
à l'assault auroit de l'argent, mais qu'il ne seroit 
point chevalier. 

Comment le duc Baudoin print une autre ville, de 
laquelle le chasteau se tint adfin d'avoir secours du 
Jouvencel, lequel vint avec toute sa puissance pour 
les secourir ; et, pour ce qu'il ne vint pas à heure ne 
en ordonnance, le duc Baudouin le combatit comme 
il se retiroit, et furent mors et prins plusieurs de ses 
gens ; - comment ceulx de dedens ledit chasteau 
ouyrent la nouvelle de la destruction et desconfiture 
du Jouvencel, rendirent le chasteau et l'artillerie au 
duc Baudouin, leurs vies et leurs biens saulfz ; - 
comment le Jouvencel rallia ses gens et print une 
petite ville qui avoit le nom Cotre, de laquelle le 
chasteau se tint ; - comment il print une grosse 
ville nommée Escallon, où estoient deux de ses cappitaines 
prisonniers. 
Aprez que ceste ville fut prise, le duc Baudouyn fit 
une entreprise et par certains moyens print une ville 
dont le chasteau se tenoit. Et le Jouvencel, qui promptement 
lui voullust donner secours, manda à tous les 
seigneurs du payz qu'ilz feissent diligence de venir au 
secours de ceste place ; lesquieulx vindrent. Et, quant 
ilz furent venuz, il marcha, luy et toute sa compaignie, 
jusques à quatre lieues de là, et se arresta pour 
attendre aucuns seigneurs qui venoient aprez luy, lesquieulx 
lui manderent qu'il les attendist ; et, de paour 
de leur faire desplaisir et qu'ilz pensassent qu'il voulloit 
attribuer tout l'honneur à lui, il dissimula ce jour 
et fit grant folye. Car, s'il eust marché, le duc Baudouyn 
estoit deliberé de ne l'attendre point ; car il n'avoit 
point ses gens ensemble et en estoit demouré en 
l'autre ville, qu'il avoit prinse d'assault, une partie, 
et avoit une très grosse division entre ses gens. Touteffoys, 
ce jour et celle nuyt, il les ralia ensemble et au 
second jour il saillist aux champs sur une montaigne 
qui estoit à deux lieues de là. Et tenoit la montaigne en 
subjection un passaige par où il falloit que le Jouvencel 
passast et qu'il gaignast la montaigne, ou il ne 
feust point passé. Et, quant les seigneurs du party 
du Jouvencel furent venuz, ilz dirent : « Allons ! » et 
voulurent monstrer leur magnificence, leurs grandes 
banières et leurs belles paintures qu'ilz avoient apportées, 
et dirent qu'ilz passeroient ; à quoy le Jouvencel 
ne peust remedier ; et fut le bruit par tout l'ost que le 
Jouvencel n'estoit pas ce qu'on disoit et qu'il faisoit 
trop de doubtes et que ses gens de frontière faisoient 
leurs choses sur leur advantaige. Ainsi le Jouvencel 
se esmeust comme fol et dit : « Allons ! je yray comme 
les aultres. » Ainsi marcherent pour devoir gaigner 
la montaigne. Le duc Baudouyn, le conte d'Orte, messire 
Guillaume Bocqueton et tous ses bons amis qu'il 
avoit avec luy, bonnes gens de guerre et bien experimentez, 
congneurent bien la folie de leurs ennemyz et 
les attendirent de pié quoy. Et, quant ilz furent prez 
d'eulx, congneurent bien leur point et veirent qu'ilz 
venoient les ungs aprez les aultres, et, avant qu'ilz 
eussent loysir de eulx joindre ne mettre ensemble, 
leur courrurent sus et les mirent en desconfiture et en 
chace. Ilz avoient osté au Jouvencel l'avant - garde en 
disant qu'il n'auroit pas tousjours l'honneur, dont bien 
lui print. Il estoit sur ung très bon coursier et, ce jour, 
il sauva beaucoup de gens. Mais, en la fin, il lui fallust 
guerpir le champ et s'en aler avecques la pluspart 
des seigneurs qui estoient venuz en son service ; et se 
retirerent ensemble. Touteffoys il en y demoura les 
aucuns pris et mors. Et s'en retourna le duc Baudouyn 
par devant le chastel et monstra beaucoup de gens de 
bien qui estoient pris, par quoy ceulx du chastel 
congneurent que le duc Baudouyn avoit gaigné la 
besongne et que leurs gens estoient desconfiz. Et, sur 
ce, prindrent conseil et conclurent d'eux rendre. Et 
fut leur composicion qu'ilz s'en alerent, chevaulx, harnoix, 
or et argent ; mais ilz baillerent le chastel et 
toute l'artillerie qui estoient dedans et tous les prisonniers 
qui estoient en la place. Ainsi advint que, pour 
sejourner ung jour, le Jouvencel faillist à secourrir sa 
place et ses gens ; et, s'il fut allé tout droit avecques 
ce qu'il avoit sans sejourner, il eust rescoux la place ; 
car la guerre requiert dilligence. On fait aucuneffoys 
plus o cincq cens hommes que on ne feroit ung aultreffoys 
atout deux mille. Et, en tel cas, on ne doit pas 
attendre homme et ne doit l'on pas attendre à demain 
ce qu'on peult faire aujourd'huy. 
Or retournons au Jouvencel, qui est à Crathor et se 
mocque de ses compaignons et dit qu'il l'a eschappée 
belle et qu'il fault penser de soy revenger et faire 
bonne chière ; car la guerre aussi veult que on face 
bonne chière de la petite perte et commune aussi bien 
comme de la gaigne, et ne se fault pas attendre qu'il 
n'y ait des hasars. Ung bon homme de guerre et ung 
vaillant homme doit estre deliberé de prendre en gré 
tout ce qui lui advient. Et y vit l'on aussi joyeusement 
povre comme riche. Et en effect tous les faits de ce 
monde sont telz qui bien les scet entendre ; car aussitost 
est au bout de l'an le povre comme le riche. 
Ce monde n'est que ung passaige et ne peult challoir 
mais qu'on vive honnestement et que on ne face 
riens contre sa conscience. Ceulx à qui Dieu donne 
des felicitez, des prosperitez, des biens et des honneurs, 
ilz doivent mercier Dieu des biens que il leur 
donne en ce monde et en l'autre ; car il est bien possible 
que ung homme, qui a des biens en ce monde, 
en aura aussi en l'autre, et aussi ceulx qui y ont des 
adversitez pareillement. 
Le Jouvencel, qui estoit homme de guerre, ne pensa 
que à faire bonne chière et entreprendre sur ses ennemiz, 
et tant fist qu'il prist une ville qui avoit nom 
Cotre ; mais le chastel se tenoit, et estoit le chastel 
petit et n'y povoit pas grans gens. Le Jouvencel les 
cuida prendre par force et se y advisa et y perdist 
presque tout le jour. Et, quant la nuit vint, il mist 
ung guet devant la porte, ung peu plus fort que ceulx 
qui estoient dedans le fort. Il n'y mist pas grant 
gens ; car ou chastel n'y en avoit gueres. Et, ainsi 
comme vint au point du jour, les nouvelles vindrent 
au Jouvencel que le conte d'Orte et messire Guillaume 
Bocqueton venoient pour secourrir le chastel. Tantost 
saillist aux champs lui et tous ses gens, fors le guet. 
Et, ainsi qu'il sailloit hors de la ville pour les aller 
combatre, le conte d'Ortes et messire Guillaume Boucqueton 
entrerent ou chastel et taillerent en pièces le 
guet du Jouvencel et vindrent tout du long des rues, 
tuant et prenant gens, jusques aux portes de la ville. 
Et, quant ilz furent aux portes, ilz les fermerent, de 
paour que le Jouvencel ne rentrast dedans la ville ; car 
il estoit plus puissant qu'eulx pour les combatre aux 
champs ou en la ville, Et ce cas advint, pour ce qu'il 
n'y avoit pas aux champs guet souffisant pour les 
arrester, et aussi pour faulte d'avoir fait une trenchée 
devant la porte du chastel. Car, se, incontinent que le 
Jouvencel fust entré en la ville, il eust fait celle trenchée, 
jamaiz le conte d'Orte ne fut sailly sur son guet, 
ou qu'il eust eu si bon guet et si fort aux champs 
qu'il eust eu loysir de saillir pour les combatre. Ce fut 
ung cas qui ne adviendroit mye entre cent mille ; et 
fut estrange chose que, ainsi que le Jouvencel sailloit 
hors de la ville et que tout le monde crioit : « Aux 
champs ! Allons combatre nos ennemyz ! », ses ennemyz 
entrerent par la porte du chastel et vindrent à 
son doz lui fermer les portes. Il fault dire que l'eure 
estoit bien composée ; car, si fussent entrez demye 
heure plus tost ou demye heure plus tart, ilz estoient 
en dangier d'estre destroussez et perduz. En guerre 
a de grans hasars et en toutes choses ; car, où Dieu 
veult, il pleut. 
Et ainsi fut trompé le Jouvencel. Mais neantmoings 
il fut plus entalenté d'entreprendre sur ses ennemyz 
que devant. Et s'en retourna à Crathor en reconfortant 
ses gens en leur disant que ung cop viendroit qui tout 
payeroit. Et, quant il fut à Crathor, il songea qu'il 
pourroit faire au duc Baudouyn, qui ainsi le pourmenoit, 
et chevaucha et entreprint sur le duc Baudouyn 
deux ou trois foys ; mais rien n'y fist. 
Et, une foys, le conte d'Orte et messire Guillaume 
Bouqueton vindrent faire une traisnée de gens, tant 
que le Jouvencel en ouyst des nouvelles et saillist aux 
champs comme homme qui estoit en si grant ardeur de 
trouver ses ennemyz que plus ne povoit, pour ce 
qu'ilz avoient du sien bien largement. Ilz avoient myz 
une très grosse embusche ; et, pour ce que le Jouvencel 
avoit envoyé le Mareschal de Crathor et Gervaise 
Nardereau avecques aucun nombre de gens pour rencontrer 
les gens du conte d'Orte, touteffoys le conte 
d'Orte et messire Guillaume Boucqueton estoient venuz 
par trois chemins et avoient mis leurs gens en troys 
parties et puis se trouverent tous ensemble à ung certain 
lieu ; et le Jouvencel n'avoit envoyé que ung certain 
nombre de gens pour combatre la tierce partie, et 
luy sembloit que ce pou qu'il y envoyoit les trouveroit 
plus tost qu'il n'eust fait o toute sa puissance, et qu'ilz 
estoient assez selon le rapport que on luy avoit fait. 
Et, pour ce, demoura, lui et sa puissance, entre la place 
du conte d'Orte et ses gens, pensant que le conte 
d'Orte fut encore en sa garnison ; mais il fut deçeu ; 
car il estoit desja au lieu où il trouva le Mareschal et 
Gervaise et les destroussa. Et furent prins ; et s'en 
retourna le conte d'Orte par ung aultre chemin que 
cellui par où il estoit venu, et ne se retira pas à la 
place dont il estoit party. Ainsi le Jouvencel fut cabusé 
et faillut qu'il pillast pacience ; et, quant il sçeut la 
nouvelle, il s'en retourna à Crathor ; car aultre chose 
n'y peust faire. 
Le conte d'Orte et messire Guillaume Boucqueton 
s'en alerent à Aslonne et là trouverent le duc Baudouyn, 
qui moult grant chière leur fist. Puis demanda à veoir 
le Mareschal et Gervaise ; et tantost les firent venir. Le 
duc Baudouyn leur fit grant chière et puis les rendist 
à leurs maistres, qui les renvoyèrent à Escallon incontinent, 
où ilz furent ung peu de temps, puis se mirent 
à finance. Et le Mareschal plegea Gervaise et l'envoya 
à Crathor devers le Jouvencel pour faire leur finance 
qui estoit bien griefve ; car le conte d'Orte et Guillaume 
Bocqueton les prisoient beaucoup. Et quant Gervaise 
fut arrivé devers le Jouvencel, le Jouvencel fut moult 
joyeux et dist : « Gervaise, vous soyez le très bien 
venu. Comment le fait le Mareschal ? » - « Monseigneur, 
dit - il, il le fait très bien et se recommande 
à vous. » - « Puisqu'il est en bon point, dist le Jouvencel, 
et vous aussi, je ne plains point toute la perte 
que j'ay faicte. » Ainsi firent grant chière en la ville à 
Gervaise tous et toutes, et chascun lui offrist du sien. 
Après Gervaise tira à part le Jouvencel et luy dist : 
« Monseigneur, le duc Baudouyn et le conte d'Orte 
sont en si grant orgueil qu'ilz ne prisent ne Dieu ne 
homme et ont abandonné tout le payz de darrière 
et tous leurs gens ont tiré ès places qu'ilz ont prises, 
pour faire la guerre et pour gaigner. Et, tandiz que 
le duc Baudouyn et son armée sont en ces villes et 
en ces places qu'ilz ont prises et qu'ilz sont amusez 
à courre et à pillier tout le monde, si vous povyez 
prendre Escallon, ne leur leveriez - vous pas bien la 
mouche ? » - « Pleust à Dieu ! » dist le Jouvencel. 
- « Or vous taisez, dit Gervaise ; car je croy que 
Dieu vous aidera. » - « Comment ? » dist le Jouvencel. 
- « Dea ! dist Gervaise ; vous estes trop 
chault. » - « Ha ! mon amy, dit le Jouvencel, je t'en 
prie ne me fais plus languir ; je voy bien qu'il y a 
quelque chose de bon. » Et Gervaise luy respondist : 
« Je ne vous feray plus languir. Il est vray 
que le Mareschal et moy avons appointté avec ung 
homme de la ville d'Escallon de lui faire faire une 
faulce clef, dont je vous apporte l'emprainte en cire ; 
et il se fait fort sur sa vie de vous ouvrir une des 
portes de la ville. Et, se Dieu nous donnoit la grace 
de prendre Escallon, leur fait yroit mal ; car vous 
savez bien que le payz nous ayme mieulx que eulx. » 
- « Et le chastel ? » dist le Jouvencel. - « Le Mareschal 
y est et y a beaucoup de prisonniers ; et luy 
semble bien et à moy aussi que se nous avions prins 
la ville, que nous aurions bientost le chastel ; car 
nous les garderions bien de nous faire comme ilz 
nous firent à Cotre. » - « Ha ! dist le Jouvencel, 
pour Dieu ! besongnons en ceste matière le plus tost 
que on pourra. » - « Il fault, dist Gervaise, que 
vous me bailliez ung serrurier le meilleur que pourrez 
trouver. » - « Le meilleur de ceste ville, c'est 
Tonnerre ; mais ce n'est que ung yvrongne et ne 
sauroit celer nostre besongne. » - « Vous dictes 
vray, » dit Gervaise. Ainsi se pourveurent d'ung 
aultre serrurier et firent faire leurs clefz et les envoyèrent 
au bourgeoys d'Escallon par divers et subtilz 
moyens. Gervaise pourchaça la finance du Mareschal 
de Crathor et la sienne et alla et vint plusieurs foys à 
Escallon pour celle finance payer. Il y mena le Jouvencel 
et toute sa compaignie et les paya tout à ung 
coup, ainsi que vous orrez. 
Le Jouvencel et Gervaise, suivans tousjours leur 
entreprinse, sur le soir, quant les portes furent fermées, 
firent saillir par une poterne leurs gens à pié 
si coyement que nul ne les vit ne ouyt. Et, quant ilz 
furent aux champs, le Jouvencel saillist aprez eulx et 
leur dist en la presence de Gervaise : « Mes enfans, je 
ne vous ay point voullu dire l'entreprise et aussi 
ne la devez desirer savoir jusques au faire pour 
vostre seureté meisme ; mais vecy monseigneur de 
Rocqueton, pour qui je vous prie que faciez tous 
pour luy comme pour moy. » Et ilz respondirent 
tous que si feroient - ilz et qu'il ne leur estoit besoing 
de plus en savoir. Ainsi le Jouvencel tira à part le sire 
de Rocqueton et luy demanda : « Monseigneur de Rocqueton, 
n'avez vous pas voz guides, ainsi que je vous 
avoye dit ? » Et le sire de Rocqueton luy respondist : 
« Oil, Monseigneur, j'en suis saisi, et sont bonnes gens 
et surs, combien que je ne leur ay pas dit la verité 
de nostre entreprinse ; mais leur ay donné à entendre 
que nous allons mettre une embusche à pié devant 
Escallon, ainsi que le m'aviez chargé. Pour ce, baillez 
charge à qui il vous plaira et conclurons yci ce 
que aurons affaire. » 
Le Jouvencel appella quatre hommes de bien entre 
les autres ; car tous ne devoient pas savoir l'entreprise ; 
et, avecques ce, deux guides, qui y estoient, en qui il se 
fioit bien ; et leur fit faire serment, puis leur declaira 
l'entreprise et leur dist : « Vous vous en irez le plus 
secretement que vous pourrez, et gardez que vous 
eschevez tous les grans chemins et tous les carrefours. 
Et, quant vous serez en une vallée que je ne 
sauroye nommer... Monseigneur de Rocqueton, nommez 
la. » - « C'est la Bafferrière, » dist le sire de 
Rocqueton. Dist le Jouvencel : « Vous dictes vray ; c'est 
cela. Quant vous y serez, vous envoyerez quarante 
hommes par dixaines descendre ou fossé ; et, par le 
costé de devers la ville, vous entrerez ou boullevart ; 
car il n'y est point cloz ; et prendrez le guet sans 
sonner mot. Vecy quatre crocz de fer, qui sont 
enveloppez affin qu'on ne les voye, que Huchon, qui 
est yci, vous baillera et à quatre bons compaignons 
avecques lui qui les portent ; et n'aura aultre chose 
à faire. Aussitost que vous aurez pris le guet du bollevart, 
o ces quatre crocz, vous prendrez le bout du 
pont - leveys et tirerez à vous et l'abatrez sans point 
de faulte ; car vous le trouverez ouvert. Et incontinent 
courrez à la porte et ne aurez aultre chose à 
faire que à bouter : car pareillement vous la trouverez 
ouverte. Monseigneur de Rocqueton, vous vous 
approucherez le plus prez que pourrez, vous et toute 
la compaignie, en ung beau lieu secret, attendant 
que Dieu vous envoye quelque bonne nouvelle de 
noz gens ; et envoyrez encore cent hommes plus prez 
que vous, si vous le pouvez faire sans qu'ilz soient 
ouyz. Et, se Dieu vous donne que vous entrez dedans 
la ville, mettez - vous au plus beau carrefour qui y 
soit, atout trois cens hommes, pour ralier voz gens, 
s'ilz estoient reboutez. Et gardez que de là ne bougez 
jusques ad ce que soye à vous ; et dictes à tous 
ceulx que vous eslirez pour demourer avec vous qu'ilz 
ne vous habandonnent point sur peine de mort. Et 
vous, Gervaise, vous en irez tout droit devant la porte 
du chastel atout deux cens hommes pour garder que 
nul ne se retire dedans, se vous povez, et aussi 
que ceulx qui sont ou chastel ne saillent sur vous. 
Et advertissez bien ceulx qui sont ordonnez pour 
aller gaigner les tours et les murailles qu'ilz ne 
s'amusent point au pillaige ; car nous gaignerons 
assez, se Dieu plaist ; et leur dictes bien que nous 
sommes tous à butin ; et ceulx qui doivent aller par 
la ville faire l'execution ne se esquartent le moings 
qu'ilz pourront et ne se mettent point dedans les 
maisons tant que toutes les murailles et les tours 
soient nostres. Car assez de gens, comme vous 
savés, ont été miz hors de villes et chasteaulx par 
deffault de gouvernement ; et, pour se amuser à 
cuider gaigner, ilz perdoient tout. Or vous en allez ; 
et je pry à Dieu qu'il vous vueille conduire. Et, affin 
que nul ne se amuse au pillaige, nous serons tous à 
butin. Je m'en voys à la ville ; car je sçay bien que 
je trouveray tout prest à monter à cheval et mes 
gens aussi ; car le cappitaine de Crathor les alloit 
tous faire habiller, quant je suis sailly icy avec vous. 
Nous nous rendrons entre nous à cheval, au petit 
bois qui est au dessus de la Bafferrière, et aurons 
bonnes escoutes ; et, aussitost que nous orrons voz 
enseignes, nous picquerons bien et serons tost à 
vous ; et ne vous en soulciez. Les enseignes sont, ce 
me semble, que vous devez faire corner d'ung cor 
de chasse trois foys aussitost que noz gens auront 
gaignée la porte. Monseigneur de Rocqueton, vous 
estes bon et saige et entendez bien tout et congnoissez 
la place et le saurez mieulx faire que je ne sauroye 
deviser ; je m'en rapporte à Dieu et à vous. 
Faictes vostre diligence ; je m'en voys faire la 
mienne. » 
Sur ce point, le Jouvencel s'en retourna à la ville ; 
et, quant il fut à la ville, il dist au cappitaine de Crathor : 
« Cappitaine, j'ay myz les gens de pié aux 
champs si celéement que je croy que nul ne les a 
veuz ne ouyz. Monseigneur de Rocqueton et Gervaise 
les mainent, qui sont bons et saiges, comme 
vous savez. Se Dieu plaist, nostre besongne ira bien. » 
Adonc respondist le viel cappitaine de Crathor : « Dieu 
en soyt loué ! vous y avez bien pourveu ; et j'ay très 
bien tout appointté en ceste ville ; car j'ay myz aux 
portes bonnes gens et seurs que nul ne saille, s'il 
n'est congneu, et qu'on laisse entrer tous ceulx qui 
viennent de dehors, mais qu'ilz ne retournent point. 
Tous voz gens sont prestz ; chascun va soupper ; dilligentez - vous 
d'y aller et me laissez faire ; car je garderay 
bien, ce me semble, qu'il ne saille, sinon ceulx 
que vous me direz. Dès que vous partirez de la 
porte, faictes que vostre fait soit si appointé que 
vous n'arrestez point en chemin ; et mettez gens 
devant bien seurs et darrière aussi et quelques gens 
legiers sur les costez, affin que nulz ne s'esquartent. » 
Le Jouvencel dist : « Vous dictes le mieulx du monde. 
Je m'en vois faire ma diligence. Je m'atens bien à 
vous de tout ; je sçay bien qu'il n'y aura point de 
faulte où vous mettrez la main. » Le viel cappitaine 
demanda au Jouvencel : « Ne vous plaist - il pas bien 
que je y voise avecque vous, mais que je donne 
bonne provision à la ville ? » Le Jouvencel respondist : 
« Il me plaist tout quanque il vous plaist. Je 
sçay que vous pourvoirrez bien à tout. Vous estes 
bienseant avecques nous ; aussi seriez - vous à demourer. 
Touteffoys, se Dieu plaist, la place demourra 
en bonne seureté, et vous povez beaucoup à ceste 
entreprise. » Le cappitaine de Crathor respondist : 
« Quant vous serez sailly aux champs et vous aurez 
ordonné voz gens devant, je demourray derrière ; 
et ne vous y fault mettre aultre que moy. Et, quant 
vous serez à vostre embusche, nous assemblerons 
tous ensemble et adviserez ce que aurez affaire. » 
Apprez soupper, le cappitaine de Crathor s'en ala à 
la porte et là se tint tant que le Jouvencel fust aux 
champs, lui et tous ses gens d'armes, et garda bien 
qu'il ne saillist ame, ne à pié ne à cheval, qu'il ne congneust. 
Et puis dist à ceulx qui demouroient : « Tirez 
la porte et gardez qu'il ne saille plus rien de la ville. » 
Et monta sur son cheval et se rendist au Jouvencel en 
ung champ où il faisoit ses ordonnances ; et là le Jouvencel 
ordonna qu'il demourroit derrière, ainsi qu'il 
avoit dit. Et puis ordonna dix ou douze hommes desarmez 
devant pour escouter ; et aprez mist vingt lances 
assez longuet devant, pour et affin que s'ilz trouvoient 
aucuns estradeurs, qu'ilz ne peussent avoir congnoissance 
de la puissance qui venoit derrière. Puis ordonna 
aucunes gens pour chevaucher sur les costez, qui 
congnoissoient bien le pays, affin que nul ne se escartast 
et que nul n'approuchast de lui. 
Ainsi chevaucha jusques à son embusche, et là 
commanda que chascun tenist la bride de son cheval 
et que on gardast bien que nul cheval ne hennist ne 
criast. Puis mist ses escoutes entre lui et ses gens à 
pié et dist au cappitaine : « Mon cappitaine et mon bon 
amy, je vous pry que, si Dieu donne que nous oyons 
le cor et que nostre fait se porte bien, que vous vous 
tiengez à cheval avec ce que vous avez de gens darrière, 
affin quant nous descendrons à pié que 
quelques gens ne nous viennent embler noz chevaux ; 
et donnez bruit en aucuns endroits de la ville, affin 
qu'ilz ne saichent de quel costé tourner. » - « Comment ! 
dist le cappitaine de Crathor. Me metrez - vous 
maintenant à garder les chevaulx ? » - « Ha ! 
mon pere, dist le Jouvencel, vous povez faire trop 
de service en cecy. Pour Dieu ! demourez. » Et le 
cappitaine lui respondist : « Vous estes mon chief 
maintenant et, pour ce, je obéyray à tout ce que me 
commanderez ; car ung homme a autant d'honneur 
à garder les chevaulx ou moins faire, quant son 
chief lui commande, comme d'estre ou front de la 
bataille. » Et, pour ce, le Jouvencel dist : « Nous 
serons tous à butin, aussi bien ceulx de dehors 
comme ceulx de dedans, affin que nul ne se amuse 
au fourraige. Et ainsi je l'ay dit à monseigneur de 
Rocqueton. » 
Et, tandiz que le Jouvencel faisoit son ordonnance 
en son embusche, le sire de Rocqueton faisoit ses 
approuches et besongna si bien que ses XL hommes 
entrerent ou boullevart. Et, quant ilz furent dedans, 
ilz trouverent Huchon et ses compaignons prestz à leur 
commandement, qui les fournirent de crocqs. Et incontinent 
crocherent le pont et le abatirent et vindrent 
heurter à la porte, qui estoit ouverte. Leurs cent 
hommes qu'ilz avoient couchiez ou fossé saillirent tantost 
sur le pont, et le sire de Rocqueton, qui ouyt le 
bruit en son embusche ; et lui vint messaige propre, 
qu'il avoit ordonné pour ce faire, criant : « Sus ! sus ! 
noz gens sont dedans. » Et l'homme qui estoit chargé 
de corner, corna tantost. 
Quant le Jouvencel ouyst le cor, il eust si grant joye 
de ceste nouvelle qu'il ne savoit où il estoit, et picqua 
de l'esperon sans cesser jusques ad ce qu'il fut au bollevart, 
pour la paour qu'il avoit que ses gens n'eussent 
à besongner et pour l'ardeur qu'il avoit de les secourir. 
Et, quant il arriva au boullevart, il descendist à 
pié et chascun des siens à qui mieulx mieulx, et entra 
dedans la ville, où il trouva le sire de Rocqueton et ses 
gens qui combatoient bien durement et avoient bien 
à besongner ; car dedans Escallon avoit beaucoup de 
vaillans gens ; et fut bien besoing qu'il arrivast à ceste 
heure - là atout son armée. 
à son arrivée, ses gens, qui estoient devant, 
prindrent couraige ; ses ennemyz se esbahirent. Aussi 
amenoit - il la force avec luy et la force luy demoura. Et, 
quant ilz furent dedans la ville, ilz crièrent plusieurs 
cris. Les ungs crioient : « Parvanchières ! " Les autres : 
« Le Jouvencel ! Crathor ! » et chascun faisoit le mieulx 
qu'il povoit ; et en sa charge chascun se acquicta. Et le 
cappitaine de Crathor, qui estoit demouré aux champs 
et estoit rusé, chevaucha entour la ville et prins plus 
de prisonniers, qui s'enfuyoient par dessus les murs, à 
peu prez que ne le firent ceulx qui entrerent dedans. 
Et s'en alla à la porte du chastel qui sailloit aux champs, 
et en envoya tous les chevaulx à leurs maistres à la 
ville et manda au Jouvencel qu'il luy envoyast des 
gens pour le renforcer et qu'il tiendroit les champs 
tellement que nul n'entreroit en la ville, s'il ne passoit 
par dessuz son ventre. Incontinent le Jouvencel luy 
envoya des meilleurs gens qu'il eust ; car pour riens 
ne l'eust laissé en dangier. 
Le cappitaine de Crathor estoit ung homme qui avoit 
beaucoup de vieilles acointances ; et peu de choses se 
faisoient ou païs qu'il ne le sceust. Il ne voulut pas 
estre surpriz où il estoit, et fit de si grandes dilligences 
qu'il sceut la venue de cincq cens hommes du 
duc Baudouyn, qui venoient pour secourir le chastel. 
Et manda au Jouvencel qu'il allast au devant d'eulx, 
lequel y alla et les rencontra et destroussa ; et y fut priz 
ung chevalier de l'ostel du duc Baudouyn, nommé 
messire Hemon de Rivières, lequel le Jouvencel fist 
amener devant le chastel avecques plusieurs aultres, 
et leur donna à entendre que partie de l'armée du duc 
Baudouyn estoit destroussée, dont ilz furent moult 
esbahiz. Et, par les belles parolles du Mareschal de 
Crathor, qui estoit dedans le chastel, aussi pour la 
paour qu'ilz avoient, ilz rendirent le chastel au Jouvencel, 
dont le duc Baudouyn fut bien desplaisant. 
Car, ainsi comme ses gens eurent baillé le chastel, il 
arriva o toute sa puissance et rencontra ceulx du 
chastel à bien un quart de lieue de là, et je ne scay 
quel cadet du Jouvencel, qui les conduysoit pour 
gaigner une hacquené et n'avoit seureté que la leur. 
Quant le duc Baudouyn les vit, il les fit tous prendre 
et lier les jambes soubz le ventre des chevaulx et dist 
qu'il les feroit à tous trencher les testes. Aussi fit 
prendre le cadet cosnart du Jouvencel, qui les conduisoit, 
et le fist mettre à finance de tout quant qu'il 
avoit vaillant ; dont le Jouvencel ne fist que rire et dist 
qu'il avoit grant envie de chevaucher hacquenée et 
que onques convoitise ne fut bonne. Le Jouvencel 
estoit si joyeux de son adventure qu'il ne se sceust 
estre courroucié de la prise du cadet cosnart ne 
d'aultre chose du monde pour celle heure - là. Puis le 
duc Baudouyn s'en retourna et mist grosses garnisons 
à l'encontre d'Escallon. Dieu recompensa bien le Jouvencel 
de toutes ses pertes. Pour ce fait - il bon 
prendre en gré tout ce que advient, pour honneur et 
amour de luy. 
Aprez ces choses advenues, il se tira à part avecques 
ceulx de son conseil et demanda qu'il estoit affaire. 
Chascun dit qu'il failloit envoyer devers le Roy et luy 
faire savoir ces nouvelles, et aussi escripre au conte 
de Parvenchières ; et, sur ce, furent faictes lettres dont 
la teneur s'ensuivent : « Mon souverain seigneur, je 
me recommande à vostre bonne grace tant et si très 
humblement comme je puis. Et vous plaise savoir 
que, la mercy Nostre - Seigneur ! ce jeudi au point du 
jour, XVe jour de ce moys, par le moyen d'ung de voz 
bons bourgeois d'Escallon, nommé Michel Dort, nous 
sommes entrez en vostre ville d'Escallon et, grace 
Nostre - Seigneur ! nous l'avons mise en vostre obéissance, 
ainsi que pourrez savoir plus au long par vostre 
herault Crathor, lequel a veu tout et a esté à la 
prise. Et aultre chose, mon souverain seigneur, pour 
ceste heure, ne vous sauroye que rescripre, fors que 
je pry à Dieu qu'il vous doint bonne vie et longue et 
tout ce que vostre noble cuer desire. Escript en vostre 
ville d'Escallon, le XVIe jour de decembre. Vostre très 
humble et très obéissant subject et serviteur, le 
Jouvencel. » 
Et au conte de Parvanchières ce qu'il s'ensuit : « Mon 
très redoubté seigneur, je me recommande à vostre 
bonne grace tant et si très humblement comme je puis. 
Et vous plaise savoir que, grace à Nostre - Seigneur ! 
nous avons prins Escallon, ainsi que pourrez veoir 
par ce que j'en rescrips au Roy et que par Crathor le 
herault en pourrez savoir. Et aultre chose, mon très 
redoubté seigneur, ne vous rescrips, fors que je pry à 
Dieu qu'il vous doint bonne vie et longue. Escript à 
Escallon, le XVIe jour de decembre. Vostre très humble 
serviteur, le Jouvencel. » 
Quant les lettres furent escriptes et le messaige 
expedié, vint Estance, le herault du duc Baudouyn, 
pour sommer le Jouvencel d'ung prisonnier qui estoit 
eschappé sur sa foy pour ce qu'il disoit que son maistre 
lui avoit miz une cheisne aux piez. Et tantost le prisonnier 
fut envoyé querre par le Jouvencel qui lui 
demanda pourquoy il s'en estoit venu. Et le prisonnier 
lui respondist que c'estoit pour ce qu'il estoit enferré. 
Et, sur ce, le Jouvencel tint conseil et trouva que, 
depuis que ung prisonnier est pris en une besongne, 
qu'il a donné sa foy à son maistre, qui lui a sauvé la 
vie, qu'il est tant tenu à luy qu'il ne doit point partir 
d'avecques lui sans premièrement l'avoir contenté et 
avoir congié de luy et quictance de sa foy, sauf en 
deux points : le premier qu'il ait cause bien congneue 
pour quoy il soit en doubte de sa vie ; le second que 
son maistre lui tienne si mauvaise prison qu'il en perdist 
aucun de ses membres ; et que le tout soit bien 
prouvé. Et, après ce, encore fault - il qu'il envoye 
devers son maistre offrir son vaillant en meuble et 
qu'il soit certifié par son cappitaine ; ou aultrement 
il n'est point quicte de sa foy. Ainsi le Jouvencel 
envoya querre le prisonnier et le delivra à Estance le 
herault pour le ramener à son maistre. Et Estance, qui 
fut bon et honnorable, vit la bonne justice du Jouvencel 
et luy dist : « Monseigneur, que je ne remaine point 
ce povre homme ; car il a honte et paour de retourner 
devers son maistre pour la faulte qu'il a faicte. 
Et, s'il vous plaist, vous appointerez de sa finance 
et je luy feray quitter sa foy. » Ainsi appointerent 
le Jouvencel et Estance de la finance du prisonnier, et 
le Jouvencel respondist à Estance de la somme. Ainsi 
demoura le prisonnier, et Estance s'en retourna bien 
content. 
Aprez qu'on eust despesché Estance le herault, vous 
fault parler de l'arrivée du herault Crathor, lequel a 
tant chevauchié par ses journées qu'il est arrivé devers 
le Roy et lui a presentées les lettres du Jouvencel, ainsi 
qu'il s'ensuit : c'est assavoir, ainsi que le Roy retournoit 
de la messe, Crathor arriva en la salle, où moult 
de ses gens estoient, qui congnoissoient bien que Crathor 
apportoit nouvelles ; et chascun se tiroit prez pour 
en savoir. Et, quant le Roy entra en la salle et vit 
Crathor le herault et tant de gens environ luy, il dist 
à ung sien chambellain : « Certes Crathor apporte 
quelque nouvelle ; véez comment ces gens sont 
assemblez environ lui. Nous sommes si aisiez à 
esmouvoir de peu de chose ; quant il nous vient 
bonnes nouvelles, nous faisons si grant chière ; quant 
elles sont mauvaises, nous sommes si esbahiz. » Et 
son chambellain lui respondist : « Vous ne povez pas 
faire les hommes aultres que Dieu les a fais. Nous 
sommes fraelles ; nostre nature se esmeut legièrement 
pour le bien et pour le mal aussi ; et ceulx 
qui pevent avoir la vertu de constance et n'ont trop 
grande joye du bien ne trop grand dueil du mal et 
ne prisent riens les choses de ce monde, sont bien 
heureux ; mais il n'en est gueres. » - « Vous dictes 
vray, » dit le Roy. Et de vray ce Roy avoit celle constance. 
Et, en ce disant, passa oultre et print les lettres 
de Crathor. Et, quant il fut en sa chambre, il envoya 
querir le conte de Parvanchières et lui monstra ses 
lettres et dist : « Il faut appeller Crathor. » Et, en 
huchant le herault, on trouva qu'il queroit le conte de 
Parvanchières pour lui presenter ses lettres qu'il lui 
avoit apportées. Touteffoys tant fut appellé qu'il vint 
en la presence du Roy et bailla au conte de Parvanchières 
ses lettres. Puis le Roy lui demanda de la prise 
d'Escallon. Mais une foys vous l'avez oye, et, pour 
ce, je la laisse à tant. Mais je vous veulx bien dire 
que Crathor dist au Roy qu'il estoit temps qu'il se preparast 
pour la saison nouvelle et qu'il avoit plus beau 
faire qu'il n'eust oncques et qu'il n'auroit jamais par 
aventure, se plus se y attendoit. Le Roy lui respondist 
qu'il estoit vray et lui dist qu'il s'en allast disner et 
qu'il se rendist vers lui à deux heures après midi, et 
là il parleroit à lui et n'y auroit que son beau cousin 
de Parvanchières et lui. Et le herault lui respondist : 
« Sire, très voullentiers ; mais j'avoye oublié à vous 
dire comment le Jouvencel vous doit envoyer icy le 
Mareschal de Crathor et Gervaise pour vous compter 
le fait du payz plus au long ; car, depuis mon 
partement, ilz auront beaucoup aprins de nouvelles, 
pour ce que je partyz incontinent que la place fut 
prise. » - « Et bien, dist le Roy, si ne laisserons 
nous pas à debatre beaucoup de choses. » Ainsi 
Crathor s'en alla ; on cria aux queux ; et le Roy se 
retira à son retraict pour soy en aler disner ; et tous 
se retirerent pareillement. 
Après disner que le Roy saillist de table, se retira 
en sa chambre. La Royne y vint accompaignée de plusieurs 
belles dames et damoiselles, qui moult furent 
joieuses des nouvelles ; et firent moult grant chière et 
beaucoup de beaulx esbatemens, ainsi qu'il estoit de 
coustume. Et, entre les aultres, une moult belle dame 
parla et dist au Roy : « Sire, j'ay oy dire que vous 
avez ouy bonnes nouvelles, Dieu mercy ! Menez nous 
en la guerre ; vous en serez plus vaillant et toute 
vostre compaignie. Nostre heur vous vauldra tant 
que vous ne sauriez penser. » Et le Roy respondist : 
« Se tout n'estoit gaigné, ce seroit bien fait de vous y 
mener ; car je scay bien que, par vous et les aultres 
belles dames qui estes icy, tout se conquerroit. Mais 
le Jouvencel a tout conquiz et gaigné ; nous n'y 
aurions jamais honneur. » Et la dame lui respondist : 
« Ne vous soussiez de riens. Pensez - vous estre ung roi 
sans affaire ? Nennil ; il n'en fut oncques point. Les 
grans roys ont les grans affaires. Vous trouverez 
encores assez où exploicter vostre corps et les vertuz 
des belles dames, quant vous vouldrez. » Et, sur ce, 
le Roy dist au conte de Parvanchières : « Beau cousin, 
alons parler à nostre homme et vuydons les rencs ; 
car nous trouverons bien yci à qui parler, se nous 
voullons. » 
Le Roy se despartist le plus doulcement qu'il peust 
de la compaignie et s'en ala en son retraict. Et là fist 
venir Crathor ; et debatirent, luy et le conte de Parvanchières, 
de beaucoup de choses ; mais, pour ce 
que le herault lui avoit dit qu'il devoit venir aultre 
ambaxade, ne conclut riens et ne lui dist seulement, 
sinon : « Alez - vous en et nous saluez le Jouvencel et 
tous les chevaliers, escuiers et compaignons de par 
delà. Et dictes au Jouvencel qu'il face dilligence 
d'envoyer ceulx qui doivent venir, le plus tost qu'il 
pourra. » 
Et, sur ce, le Roy fist baillier au herault lettres de 
creance pour porter au Jouvencel, et le conte de Parvanchières 
autres lettres. Adoncques le conte de Parvanchières 
parla et dist au Roy : « Sire, le Jouvencel 
et voz aultres serviteurs de par delà vous servent 
bien. » Et le Roy respondist : « Ilz m'ont bien servi 
et serviront encores mieulx, se Dieu plaist. » Sur ce, 
Crathor print congié ; le Roy lui donna une robe de 
veloux, qu'il avoit vestue, fourrée de martres sebelines, 
et deux cens escuz pour les bonnes nouvelles 
qu'il lui avoit apportées. 
Ainsi s'en retourna Crathor bien joyeulx devers le 
Jouvencel et les aultres gens de bien qui estoient à 
Escalon et leur dist : « Messeigneurs, le Roy vous salue 
et vous certifie qu'il a esté bien joyeulx de l'exploict 
que vous avez fait, et a grant desir de vous veoir 
tous. » Il tira le Jouvencel à part et lui dist : « Le 
Roy ne vous escript point, sinon une lettre de 
creance et monseigneur de Parvanchières une autre, 
tant avoient haste de me renvoyer. Mais vous 
mandent que, à tout diligence, vous envoyez devers 
eulx ceulx qui y doivent aler. Et ne vous soussiez ; 
car le Roy a plus grant haste de besongner que vous 
n'avez. » 

Comment, après la prinse d'Escallon, le Roy manda 
au Jouvencel et aux autres cappitaines qu'il voulloit 
aller sur les champs et assembler toute sa puissance 
adfin de conquester le surplus de son royaume occupé 
par ses ennemys ; et comment il assiégea le duc 
Baudouin et la pluspart de ses gens dedens une ville 
appellée Cap, et se rendit le duc Baudouin à la merci 
du Roy, qui fut doux et begnin et l'envoya, lui, ses 
gens et leurs biens, et les fist conduire 
honnourablement. 
Aprez ces parolles dictes par Crathor, le Jouvencel 
se retira et envoya querir le viel cappitaine de Crathor, 
le Mareschal, Gervaise, le sire de Rocqueton, 
Foulliers, Piètres, Jehan Hamon, le cappitaine de Sardine, 
Connin et Gallebrun, qui estoient les vielz souldaiers 
o lesquieulx il avoit prins son commencement 
et ceulx qui estoient pour l'eure avecques 
lui, et leur dist : « Messeigneurs, j'ay eu tout le bien 
et l'honneur que Dieu m'a donné en ce monde 
avecques vous et par vostre moyen ; et, pour ce, je 
vueil conduire tousjours tout ce que j'auray affaire 
par vostre bon conseil ; car j'ay esperance que, ès 
biens et ès maulx que j'auray jamaiz, vous aurez 
tousjours la vostre part jusques à la mort. Et, pour 
ce, je vous pry que vous me conseillez loyaument, 
comme tousjours vous avez fait. 
Véez - cy le cas, qui est grant. Le Roy me demande 
conseil de sa venue et, se je le lui conseille, il viendra. 
C'est grant chose à moy de conseiller le Roy, 
qui ne fuz oncques de son conseil jusques à maintenant ; 
et aussi les choses sont avantureuses. Et voit - on 
aucuneffoys le temps cler, qui après se obscursist. 
Vous voyez grant entrée sur noz ennemyz ; le 
Roy a grant voulloir d'y entreprendre, se nous lui 
conseillons ; et, pour ce, je pry à tous que dictes vos 
oppinions et que je doy dire en ceste matière. » 
Tous à une voix dirent : « Toutes les choses de ce 
monde sont soubz la main de Dieu, et des choses 
à venir vous ne sauriez conseillier le Roy ne vous - meisme ; 
et fault prendre ce que on voit. Nous 
voyons que le Roy n'eust oncques si grant entrée 
sur ses ennemyz qu'il a de present ; et, pour ce, nous 
sommes tous d'oppinion et avons esté et en avons 
plusieurs foys parlé ensemble que le Roy doit venir. 
Car on doit chassier sa bonne fortune, quant elle 
vient, et ne doit - on pas laisser passer le bonheur par 
devant sa porte sans le recueillir ; et, quant on le 
laisse aler, il n'y retourne jamaiz voullentiers. Et, 
pour ce, faictes diligence d'envoyer devers le Roy 
ceulx qui y doivent aler. » Et il leur demanda : 
« Que vous semble - il qui y doit aler ? » L'ung d'eulx 
parla et dist : « Nous avons esté tous d'oppinion que 
nostre vieil cappitaine y doit aller et avecques lui 
le Mareschal, Gervaise et Michel Dort, qui ont esté 
cause de la prinse de ceste ville. » Le bon homme 
cappitaine respondist et dist : « Messeigneurs, je 
feroye ce que je pourroye ; mais je ne suis pas homme 
de court et vauldroit plus chier qu'il y allast homme 
qui sceut mieulx parler et remonstrer au Roy les 
choses que je ne feroye. » Tous respondirent : 
« Vous les remonstrerez mieulx que homme de la compaignie ; 
n'en parlez plus ; vous yrez. » Puis le Jouvencel 
lui dist devant tous : « Mon cappitaine, je vous 
pry, allez - y ; car vous le ferez mieulx que nul autre. 
Je scay bien que le Roy adjoustera grant foy ad ce 
que vous lui direz. » Le cappitaine de Crathor se 
accorda et dist : « Puisqu'il vous plaist, j'en suis 
content. » 
Ainsi furent despeschez les ambaxadeurs et chevaucherent 
devers le Roy tant qu'ilz furent devant luy. 
Et, quant ilz y furent, le cappitaine de Crathor lui fist 
la reverence et lui dist : « Sire, le Jouvencel et tous 
voz bons subjectz et serviteurs qui sont à Escalon, 
tant gens de guerre que gens de la ville, se recommandent 
très humblement à vous et à vostre bonne 
grace. Et véez - cy une lettre que le Jouvencel vous 
envoye et une autre des gens de la ville. » Puis 
les baisa et les bailla au Roy, et le Roy les print voullentiers. 
Après, le cappitaine de Crathor print Michel 
Dort, bourgeois d'Escallon, par la main et dist au Roy : 
« Sire, véez - cy vostre bon bourgeoys d'Escalon, Michel 
Dort, qui a miz sa vie et son vaillant pour vous faire 
recouvrer vostre ville. Et véez - cy vostre Mareschal 
de Crathor et Gervaise, qui grandement vous y ont 
servi. » Adonc le Roy respondist et dist : « Il s'est grandement 
acquitté et c'est raison que nous le recongnoissons. 
Je congnois bien le Mareschal. Je ne viz 
oncques mais Gervaise ; mais j'ay bien ouy parler de 
lui. Je suis bien joyeulx de congnoistre mes bons et 
loyaulx serviteurs, adfin de leur recongnoistre le bon 
service qu'ilz nous ont fait. Or ça, cappitaine de 
Crathor, vous vous en yrez en la ville et vous logerez ; 
et puis vous en yrez devers mon beau cousin 
de Parvanchières, qui est par delà ; et demain, au 
saillir de ma messe, vous viendrez quant et lui 
devers moy et me direz vostre creance. » 
Ainsi se despartirent du Roy le cappitaine de Crathor 
et ses compaignons et s'en allerent en la ville au 
logeiz du conte de Parvanchières, avant que eulx loger 
ne autre chose faire ; et lui presenterent les lettres 
qu'ilz avoient du Jouvencel et de la ville d'Escalon, 
pareillement qu'ilz avoient fait au Roy. Et le conte de 
Parvanchières les print par la main et leur dist qu'ilz 
fussent les très bien venuz et leur feist moult grant 
chière et moult grant recueil et commanda que on les 
allast logier incontinent et leur dist qu'ilz vensissent 
soupper avecques luy. Et ilz respondirent qu'ilz le 
feroient très voullentiers ; et ainsi le firent. Et au soupper 
devisa le conte avec eulx de la guerre, de la prise 
d'Escalon et de plusieurs aultres choses et fist seoir 
Michel Dort au bout de sa table et lui dist que tous les 
bons serviteurs du Roy estoient tenuz à lui faire honneur. 
Et, après soupper, parlerent moult longuement 
le conte et le cappitaine de Crathor ; qu'ilz dirent, je 
ne scay. 
Mais, le lendemain au matin, s'en alla le conte devers 
le Roy et avec luy le cappitaine et ses compaignons ; 
et trouverent le Roy au saillir de la messe, qui se tira 
à part et appella le conte et parla ung peu à lui ; et 
puis firent appeller le cappitaine de Crathor et ses 
compaignons et là ouyst leur creance. La creance fut 
que le Jouvencel et tous les cappitaines et tout le payz 
en general desiroient la venue du Roy. Et croy bien 
que le cappitaine de Crathor avoit ouvert au conte de 
Parvanchières aucunes entreprinses secrettes, lesquelles 
le conte dist au Roy. Et, sur ce, fut appellé le cappitaine 
de Crathor ; et luy demanda le Roy : « Povons - nous 
parler de toutes choses devant voz compaignons ? » 
Le cappitaine de Crathor luy respondist : 
« Oil, sire ; ce sont eulx qui sont moyens de tout. » 
Et, quant ilz eurent compté toutes leurs entreprises, 
le Roy dist : « Ung roy puissant comme moy ne doit 
point aller par moyens ; car il y a beaucoup de dangiers. 
Il ne fauldroit que ung traistre pour me faire 
perdre beaucoup de gens de bien et rompre mon 
armée. Je vous pri, allons les bannières desployées 
et que chascun nous voye venir ; en ce point nous 
ne povons estre deceupz. Car je suis deliberé d'y 
aller en personne et de n'y querir autre moyen que 
de Dieu. » Et, sur ce, le cappitaine de Crathor et 
ses compaignons respondirent : « Sire, se vous avez 
ce voulloir et Dieu vous doint bonne vie et longue, 
c'est le plus seur chemin et le meilleur, puisque estes 
ainsi deliberé de le faire. » Et parla le conte de Parvanchières 
et dist : « Il ne fault, sinon adviser comment, 
et le temps que vous pourrez estre prest. » Et le Roy 
lui dist : « Beau cousin, faictes mander le maistre de 
l'artillerie pour dresser son fait et concluons le 
temps de nostre partement. » - « Dea ! dist le 
conte, il faut que vous ayez conseil avecques messeigneurs 
de vostre grant conseil ; vous ne prendrez 
yci la conclusion avecques nous ; nous vous en garderons 
bien. » - « Il le fault faire, dist le Roy, pour 
garder l'ordre du conseil, mais voz opinions y 
auront grant lieu. » 
Le Roy appointta certain nombre de gens pour 
venir au lendemain devers lui et tous les fist jurer, et 
prist son temps de partir et de s'en aller faire sa conqueste ; 
et despescha le cappitaine de Crathor et ses 
compaignons, et à tous fist dons. Et, oultre les dons, 
aida au Mareschal et Gervaise à paier leur finance. Il 
ordonna au bourgeois d'Escalon offices et le retint de 
son hostel. Il retint le cappitaine de Crathor de son 
conseil et fist le Mareschal son escuier d'escuerie et 
Gervaise pannetier. Ainsi les envoya bien contents et 
leur promist qu'il seroit à la my - juing à Escalon, luy 
et toute sa compaignie et puissance ; et fut la conclusion 
du conseil. Ils s'en retournerent à Escalon devers 
le Jouvencel et firent le rapport tel que vous avez ouy 
et lui dirent qu'ilz tensissent la chose secrette, dont le 
Jouvencel fut moult joyeulx. 
Or retournons au Roy, qui veult besongner et faire 
ses dilligences pour son partement ; et laissons le Jouvencel 
et ses compaignons qui ne somment pas. Le Roy 
commanda que, le lendemain, au retour de la messe, 
tous ceulx de son conseil fussent devers lui ; et là commanda 
lettres escripre à tous les seigneurs de son 
sang royal qu'ilz fussent devers lui à certain jour aprez. 
Auquel jour, le Roy leur remonstra ses affaires et 
l'entrée qu'il avoit, graces à Nostre - Seigneur, sur ses 
ennemyz et comment il lui sembloit que, Dieu devant, 
en aiant leur bon conseil et aide, il povoit à ceste 
heure mieulx entreprendre sur ses ennemiz que jamais. 
Et, sur ce, demanda leurs oppinions. Et tous furent 
d'oppinion qu'il y devoit aller ; dont il fut moult joyeulx 
pour le voulloir qu'il y avoit ; et desja en avoit - il donné 
oppinion à ses gens. Il fist dresser son artillerie en 
peu de temps ; car il en estoit bien garny avant la main, 
aussi d'argent et de tout ce qu'il lui failloit ; et estoit 
ung homme qui tousjours estoit sur sa garde ; et, pour 
affaire qu'il eust, jamaiz il ne mettoit point plus grant 
subside sur son peuple. Il avoit tousjours ung ordinaire 
qu'il prenoit tous les ans sur ses subjects, et mettoit 
cela en bonne garde tellement qu'il s'en aidoit au 
besoing sans aultre chose leur demander. Il estoit bien 
paié de ce qu'il devoit avoir et nul n'y osoit faire fraulde 
ne faulte de payement. Aussi il leur tenoit grant justice 
ne n'eust nul osé rompre ses statuz et ordonnances ne 
faire tort les ungs aux autres. 
Ce roy fust en peu d'eure sur les champs ; car nul 
ne luy eust osé ne voullu faillir ; il estoit craint et amé 
de tous ses subjectz et de tous ses serviteurs et officiers 
tellement que chascun en sa charge fut prest au temps 
qu'il avoit ordonné. Que vous diray - je ? Il fust au 
XVe jour de juing à Escalon, ainsi qu'il avoit mandé à 
ses gens. Pour compter et racompter ce qu'il fist et dist 
jusques à Escalon, ce ne seroit que temps perdu ; car 
il ne fit que logier et desloger jusques ad ce qu'il 
fut là. 
Et, quant il fut à Escalon o tout son ost et toutes ses 
finances, il eust les nouvelles de ses ennemiz et là 
conclud sa guerre, ainsi que vous orrez. Et ne le fist pas 
plus tost pour doubte qu'il n'y eust aucun en sa compagnie 
par quoy ses ennemiz feussent avertiz. Aussi 
on ne peut jugier les choses de loing ; et, quant on est 
sur les lieux, ce que l'on voit à l'ueil fait les gens saiges. 
Et, aussitost qu'il eust conclud ce qu'il devoit faire, 
il le executa incontinent ; et tousjours le faisoit le plus 
saigement qu'il povoit. Ainsi ses ennemiz ne furent 
advertiz de riens, et les surprint bien malement ; car il 
eust assiégé le duc Baudouyn, avant qu'il eust loisir de 
se pourveoir de riens. Il ne sejourna à Escalon que 
deux jours et bailla son avant - garde au conte de Parvanchières. 
Et le conte de Parvanchières ordonna le 
Jouvencel et toutes les frontières du pays pour chevaucher 
encores devant luy. Et telle dilligence fit le conte 
qu'il surprint le duc Baudouin dedans la ville où il 
estoit, qui estoit la maistresse ville du payz et se appelloit 
Cap. Et, quant le duc Baudouin le vit venir, il 
saillist au - devant jusques aux faubourgs dehors, lui et 
toute sa puissance. Le Jouvencel, qui venoit le premier 
avecques toutes les frontières, descendist à pié devant 
le duc Baudouyn et manda au conte de Parvanchières 
qu'il s'avançast ; ce qu'il fist. Et, à l'arrivée, le conte 
de Parvanchières vit le Jouvencel et sa compaignie à 
pié devant le duc Baudouyn et vit que le duc Baudouin 
estoit entre barrières et fossez, pourquoy lui sembla 
bien qu'il estoit fort à remettre dedans sa place. Et, 
pour ce, descendist à pié o toute diligence pour renforcer 
ses gens, et conclud d'envoyer aucun nombre 
de gens à cheval par derrière pour donner et faire 
aucun bruit au duc Baudouin. Et, quant il fut à pié, il 
se vint joindre avec le Jouvencel et marcherent droit 
à la première barrière, où il y eust des coups donnez. 
Mais, pour ce que le duc Baudouyn veoit qu'on povoit 
venir par les costez donner à ses gens sur le derrière, 
il les fist retraire et habandonna bien la moittié des faubourgs 
de Cap. Et le conte de Parvanchières marcha 
pas pour pas aprez et ne souffrist de partir nulz de 
ses gens ; car il veoit avec le duc Baudouin grosses 
gens ; pourquoy il se tint ensemble, lui et tous les siens, 
jusques à la venue du Roy. Il fut midi ou plus avant 
que le Roy arrivast ; et, quant il fust arrivé, il sceut 
et vit que le duc Baudouin n'estoit point encores 
rebouté dedans sa place, il en eust grande joye, pensant 
y veoir quelque hutin, et commanda que chascun 
saillist à pié et que le duc fut remiz, quoyqu'il coustast. 
Ainsi chascun saillist à pié de tous costez, et marcherent 
droit au conte de Parvanchières. Les ungs et 
les autres venoient sur le costé à qui mieulx mieulx. 
Et, quant le duc Baudouin vit le Roy et sa puissance 
et que estandars, enseignes et batailles venoient de 
tous costez, il dist à ses gens : « Enfans, je voy bien 
qu'il fault aller en la ville ; nous ne povons plus tenir 
les champs. » 
Ainsi se retira le duc Baudouin si bien et si vaillamment 
que nul ne peust joindre sur lui et ne perdist 
riens. Tantost aprez, il fust assiégé et eust une grosse 
puissance devant lui par la dilligence et sens du Roy, 
avant qu'il y peust resister. Bien savoit venir l'armée 
du Roy ; mais il se attendoit qu'il deust assiéger autres 
places lointaines de lui, nonobstant qu'il avoit perdu 
toutes les places grandes et petites d'environ Cap, 
comme Escallon et aultres ; mais il se sentoit puissant 
dedans Cap et ne cuidoit point que le Roy le peust ne 
osast assiéger ; et non eust - il, s'il eust eu ses gens 
ensemble, lesquieulx il avoit miz espars en plusieurs 
lieux si loing de lui qu'ilz ne le povoient aider ne 
secourrir. Or, fut assiégé, sa personne et ses gens 
despartiz ; et n'y eust plus homme qui les peust assembler ; 
par quoy il n'eust point de secours. Et, pour ce, 
je dy que, quant gens sont en ung payz estrange, qu'ilz 
doivent venir tousjours à la bataille ; car en peu d'heures 
tous le payz est contre eulx, quant ilz se retirent ès 
places. Et ainsi en print - il au duc de Sombresset en 
Normendie, qui estoit lieutenant pour le roy d'Angleterre. 
Car, quant le roy de France vint pour entrer 
ou payz, aprez les treves rompues entre les roys de 
France et d'Angleterre par la prinse de Fougières, il 
se tint dedans Rouen pour garder la ville et ne tira 
point aux champs. Et là le roy de France le print par 
le moyen des cytadins de la bonne ville qui estoient 
françoys. Vray fut qu'il eust composition par le moyen 
du chastel et du pont de Rouen, qui estoient bien 
fors, avecques certaines autres places et se retira en 
la Basse - Normandie, en la ville de Caen. Puis le roy de 
France assiégea Harefleur, Honnefleur, Bayeux et toutes 
les menues places d'environ ; et le assiégea dedans 
Caen et le mist en telle neccessité qu'il fallust qu'il rendist 
la ville et qu'il s'en allast hors du royaume. Et 
aprez le Roy acheva de conquerir toute la duchié de 
Normandie legièrement ; car il n'y eust plus riens qui 
y peust resister. Et, s'il fust sailly aux champs dès le 
commencement au devant du roy de France, il avoit 
bien puissance de lui donner la bataille ; et, s'il eust 
peu resister contre lui, le payz n'eust osé dire mot. 
Ainsi il eust sauvé et gardé son payz. Et, s'il eust esté 
desconfit en bataille, au moings l'eust - il perdu plus 
honnestement qu'il ne fist et n'eust pas eu pire qu'il 
eust. Encore je vous dy que, si une nacion estrange 
possede ung payz, ilz ne se doibvent point laissier 
mengier les ungs aprez les aultres. 
Or retournons au duc Baudouin et à son affaire, 
lequel fist maintes belles et grandes saillies ; et y eust 
durant le siège plusieurs grandes escarmouches et 
belles armes faictes d'ung costé et d'autre. Mais le duc 
Baudouin n'avoit amy dehors ne homme qui grevast 
ne guerroyast ses ennemiz ; aussi se doubtoit de ceulx 
de la ville de Cap, qu'ilz ne lui feussent pas bien seurs ; 
et je croy qu'il n'avoit pas tort. Il eust devant luy trois 
sièges et chascun siège estoit fossayé tellement qu'on 
povoit aller de l'ung à l'autre par fossez, sans que 
ceulx de la place en veissent ne sceussent riens ; devant 
chascun siège avoit ung groz guet moult bien fortifié 
contre la ville, tellement que ceulx de la ville ne le 
povoient grever. Entre les trois sièges, avoit ung 
champ moult bel et grant, là où toute la puissance 
des trois sièges se venoit mettre, quant il leur venoit 
effroy ou qu'on crioit à l'arme. Et si estoit ce champ si 
bien prins qu'il estoit en lieu où ceux de la ville ne le 
povoient batre de leur artillerie, et là où ilz povoient 
secourrir leurs guetz, se ceulx de la ville feussent sailliz 
sur eulx ; aussi leur artillerie demouroit à la seureté 
de ce champ. Ainsi ce champ fut bien esleu et bien 
choisi ; mais on ne peult pas partout trouver place qui 
soit si à propotz. Et, en ce cas, quant les lieux se y 
adonnent, il fault retirer o soy en son champ son guet 
et son artillerie et là attendre tout ce qui peut venir, 
tant ceulx de dedans la ville que le secours de dehors ; 
et, pour ce, le doit - on choisir le plus avantaigeux qu'on 
peut et le fortifier au mieulx qu'on peut. 
Or vous ay - je dit la manière comment le duc Baudouin 
fut assiégé. La manière comment il fut guerroyé, 
fut qu'il fut batu par trois lieux bien merveilleusement 
et lui furent ordonnez trois assaulx. En la 
ville de Cap avoit ung moult bon chastel et fort et 
grant. Et, quant vint que l'assault deust venir, ses 
gens se voulloient tousjours retirer au chastel, tant 
qu'il eust voullu que son chastel eust esté de plume ; 
car il veoit que par son chastel il estoit perdu. Or ne 
povoit - il habandonner la ville ; car, s'il l'eust habandonnée, 
il n'eust pas logié tout son peuple dedans le chastel 
ne n'y eust sceu ne peu vivre, et eust fallu qu'il 
feust cheu de tous poins en la subjection de ses ennemyz. 
Ainsi trouva en son conseil qu'il lui vailloit mieulx 
rendre la ville et le chastel tout ensemble. Et fist 
traictié et composicion et s'en alla hors du payz, 
comme fist le duc de Sombresset. Et, en peu de temps 
aprez, le payz fut tout conquiz et n'y eust plus de resistence. 
Le Roy luy fist bailler son sauf conduit, et puis 
le fist venir devers luy ; et il lui fist la reverance. Et le 
Roy le reçeust moult honnourablement et lui dist : 
« Beau cousin, vous vous estes bien deffendu et n'a 
pas tenu à vous que je n'aye mal fait mes besongnes. » 
Et le duc lui respondist : « Monseigneur, j'estoye tenu 
de vous y donner encore plus d'empeschement, se 
j'eusse peu ; mais la force vous est demourée ; et aussi 
ung duc ne pourroit contre ung roy. » - « Dea ! 
beau cousin, dist le Roy, vous aviez ung roy à vostre 
ayde. » - « Il est vray, Monseigneur, dist le duc ; 
mais Dieu a voullu qu'il en soit allé ainsi. » 
- « Vrayement, dist le Roy, à dire la verité, vous avez 
esté mal secouru. Or ça, beau cousin, advisez que 
avez à besongner ; car je vous vueil bien faire plaisir. » 
- « Grant mercy, Monseigneur, dit le duc. 
S'il vous plaist, vous nous en envoyrez et nous baillerez 
gens pour nous conduire seurement ; car nous 
ne vous faisons que ennuy et charge ; et aussi nous 
avons grant desir d'estre devers nostre maistre pour 
savoir quel recueil il nous fera. » 
Ainsi le Roy ordonna ung bien notable chevalier 
chief pour leur conduicte et beaucoup d'autres gens de 
bien en sa compaignie, lequel les conduisist et mena 
seurement jusques ad ce que le duc lui donnast congié. 
Au despartir, le Roy voulut faire presens au duc et 
lui donner dons ; mais le duc s'excusa et fist dire au 
Roy que, quant il les prendroit, ce seroit à sa charge ; 
et suplia moult humblement au Roy qu'il n'en feust 
point mal content ; et, quant il auroit à besongner 
autre part que à l'encontre de son Roy, qu'il le serviroit 
plus voullentiers que prince du monde pour la 
debonnaireté qu'il avoit trouvée en lui. Et, sur ce, print 
congié du Roy et s'en ala, et le chevalier que le Roy 
lui avoit baillé, en sa compaignie. Et, quant le chevalier 
s'en voulut venir, le duc lui voulut faire dons ; 
mais le chevalier s'excusa et dist qu'il lui avoit fait 
trop peu de service pour prendre guerredon de lui. 
Puis le duc lui fist envoyer par la duchesse ung très 
bel dyamant, et le chevalier le prist pour l'amour de 
la dame. Et prist congié du duc et de la duchesse et 
moult la mercya de son dyamant ; et le duc et la 
duchesse le remercièrent moult des peines qu'il avoit 
prises pour eulx, et pareillement tous les gentilzhommes 
qui estoient venuz en sa compaignie ; et lui 
pria le duc qu'il le recommandast bien au Roy, et 
pareillement fist la duchesse. 
Ainsi s'en partist le chevalier, lui et sa compaignie, 
et chevaucherent tant qu'ilz vindrent devers le Roy 
leur maistre et firent les recommandations du duc et 
de la duchesse, et remercya le Roy du dyamant que la 
duchesse lui avoit envoyé. Et le Roy lui demanda de 
leur estat. Et le chevalier lui en fist très bon rapport 
et loua fort le duc en disant qu'il estoit ung saige seigneur 
et très notable. Et le Roy luy respondist que 
tel l'avoit - il trouvé. Puis le Roy lui dist : « Que ferons - nous 
de noz gens d'armes ? » Le chevalier respondist : 
« Sire, il les fault envoyer en quelque estrange 
payz serchier aucune bonne querelle et en bailler la 
conduicte au Jouvencel ; et il y a beaucoup des cappitaines 
du duc Baudouin qui iront voullentiers 
avecque lui ; car ilz m'en ont parlé. » Et le Roy dist : 
« C'est bien dit. Il fault tenir conseil sur ce et le plus 
tost qu'on pourra. Et vrayement je mettray demain 
la chose en termes, se Dieu plaist. » Ainsi passa le 
Roy ceste serée en devisant avecques le chevalier et 
plusieurs aultres du duc Baudouin et de son armée en 
plusieurs plaisans parolles. Il avoit gaigné sa question ; 
ainsi il en parloit plus plaisamment. 

Comment le Roy guerdonna ses cappitaines et gens 
d'armes et principallement au Jouvencel, lequel il 
maria à la fille du roy Amydas, son cousin ; puis 
l'envoya, lui et toute son armée, au royaume d'Amydoine 
pour le conquester et mettre en l'obéissance de 
son dit cousin le roy Amydas. 
Le lendemain au matin, aprez la messe, le Roy tint 
conseil, là où fut la pluspart des seigneurs de son sang 
et ceulx de son grant conseil ; et presida le conte de 
Parvanchières par le commandement du Roy, pour ce 
que c'estoit matière de guerre, et demanda par ordre 
à tous et premièrement au Chancelier pour ce qu'il 
estoit très notable homme et savoit bien ouvrir une 
matière, et lui dist : « Monseigneur le Chancelier, 
puisque vous me demandez et que le plaisir du Roy 
est que je preside en ceste matière, je vous demande ; 
car je scay bien que vous nous ouvrerez noz esperiz. 
Et, pour ce que le plaisir du Roy est que je 
preside et je dye la matière, combien que vous l'entendez 
mieulx que moy, je la diray, et puis vous 
direz vostre oppinion. 
La matière si est que le Roy, nostre souverain 
seigneur qui est icy, veult mettre sa seigneurie et 
son royaulme en paix et que tous puissent vivre en 
justice sans violence soubz lui ; car le royaume a 
assez souffert et eu peines. Et les causes pourquoy 
il a exposé son corps, sa vie et la vie de tous ses 
bons et loyaulx subjectz, ce a esté principallement 
pour la chose publique du royaume, plus que pour 
ses revenues ne pour son cas particulier. Il veult à 
son povoir rendre guerdon à tous ceulx à qui il est 
tenu. Véez - cy tant de vaillans gens qui ont tant 
traveillié pour la chose publique de ce royaulme et 
y ont tant de foys exposé leur vie, dont beaucoup 
sont demourez en la poursuite ; et ceulx qui n'y 
sont demourez, si ont - ilz abregiez leurs jours et ont 
mis leur corps en doulleurs, comme de gouttes ou 
autres maulx, qu'ilz sentent tous les jours et sentiront 
toute leur vie ; encore plus, la pluspart n'ont 
que mengier. Pourquoy le Roy et le royaulme sont 
tenuz et obligez de vraye et loyale debte de les pourveoir. 
Et, pour ce, le Roy, nostre souverain seigneur, 
veult savoir l'oppinion de tous messeigneurs qui sont 
icy, comment il les pourverra. Et, s'il vous plaist, 
Monseigneur le Chancellier, vous en direz le premier ; 
car vous avez veu et congneu tous les faiz du Roy et 
du royaume et entendez bien ce que le Roy et le 
royaulme y peut faire. 
Monseigneur, dist le Chancellier, il n'y a icy cellui 
de tous messeigneurs qui ne soit plus entendu 
en toutes choses que moy et qui ne sceust et peust 
mieulx parler de ceste matière et de toutes aultres 
que je ne feroye. Mais, puisque vous commandez 
que je parle, je parleray ; car à moy ne à aultre ne 
s'appartient de soy excuser ou conseil du Roy, quant 
on lui en demande ; et fault que chascun die ce qu'il 
scet. Monseigneur, pour vous dire ce que je puis 
congnoistre en ceste matière, le Roy, nostre souverain 
seigneur, desire faire son devoir à la chose publique 
du royaume et à messeigneurs de la guerre, qui si 
grandement et notablement l'ont servi, comme chascun 
scet, et à qui il est tant tenu. Et, pour pourveoir 
à la chose publique de son royaulme, c'est de bien 
pourveoir ses gens d'armes ; car, en les pourveant 
bien, il pourvoit à toute la chose publique. Premièrement, 
il monstre qu'il n'est point ingrat ; pourquoy 
chascun aura tousjours meilleur cuer et bon voulloir 
de le servir ; et en les pourveant il fera son devoir. 
La manière de bien les pourveoir, c'est de leur donner 
excercice, par quoy ilz n'oublient point les armes, 
et qu'ilz puissent avoir leur vie honnestement et 
honnorablement. Il leur fault tousjours querir excercice 
et guerre pour leur vie honneste et honorable ; 
il fault faire de mesme terre le fossé, et que à la guerre 
ilz vivent. Ainsi, Monseigneur, je dy que pour bien 
pourveoir ces vaillans gens, qui si grandement ont 
servi, il leur fault baillier bon chief et leur querir 
aucune bonne et juste querelle pour remettre aucun 
bon et notable seigneur en sa seigneurie, si aucun la 
luy occuppe ; dont je sçay que vous trouverés bien. 
Car il appartient aux roys de soustenir droicture et 
justice et de remettre les aultres roys et princes en 
leurs vrayes et justes possessions, quant on leur en 
tient à tort. Et, s'ilz voient faire tort ou injustice à 
quelque personne que ce soit, soit grande ou petite, 
ilz sont obligez de les soustenir et perseverer leur 
droit à leur povoir et, s'il y a aucun subject qui soit 
desobéissant à son roy ou à son seigneur, de le lui 
faire obéir. Et, pour ce, je dy que le Roy ne peult 
mieux pourveoir ses bons souldoyers, qui loyaument 
l'ont servi, que de monseigneur le gouverneur de 
ce payz, que on appelle le Jouvencel ; car par ce nom 
il est mieux cogneu que par autre ; et, pour ce, ainsi 
l'ay voulu nommer. Des biens qui sont en lui, je 
n'en parleray plus, pour ce qu'il est present. Des 
partiz, on vous en ouvrera de bons et de justes ; 
mais ilz ne sont pas à dire pour ceste heure pour les 
inconveniens qui en pourroient advenir. En les pourveant 
de chief du Jouvencel, vous les pourvoyez 
très bien. En leur baillant une bonne grosse guerre 
bien fondée et à bon tiltre, ilz seront bien et honnourablement 
pourveuz de leur vie et feront tousjours 
leur excercice ; car à gens d'armes est deffendu 
le repoz. Par ce moyen le Roy pourvoit bien à tout 
ce royaulme et donnera peine, se Dieu plaist, assez 
à ses gens d'armes ; car ilz sont faiz pour tourmenter 
le monde et aussi pour estre tourmentez. Il les 
recouvrera, se Dieu plaist, quant il en aura à besongner, 
par le moyen du bon chief qu'il leur baille et 
de l'amour et bonne voulenté qu'ilz ont tousjours à 
lui, et ne oublieront point l'exploit de la guerre. Ainsi, 
Monseigneur, je suis d'oppinion qu'ilz voyagent, 
tant pour le prouffit du Roy et de la chose publique 
que pour le leur ; car, se le Roy leur avoit donné 
son royaume pour bien les recompenser des bons 
et grans services qu'ilz lui ont fais et de leurs corps 
qu'ilz ont tant exposé de foys à la mort, il ne les 
recompenseroit pas bien, s'il ne leur donnoit peine 
et tourment ; et ilz en auront assez par le moyen que 
je dy. Et, s'il les laissoit à sejour dans ce royaume, 
ilz deviendroient gras, ilz cherroient en oysiveté, et, 
en accomplissant les VII pechiez mortelz, ilz mourroient 
avant leurs jours sans tirer penitence des 
maulx qu'ilz ont faiz. Ainsi vous pourvoirez au corps 
et à l'ame ; ilz vivront le surplus de leur vie plus 
joyeusement ensemble et mourront mieulx ensemble 
qu'ilz ne feroient chascun à part soy. Monseigneur, 
c'est mon oppinion que le Roy pourvoira bien au 
royaulme et aux gens d'armes par ce moyen. » 
Les oppinions de tous ceulx qui estoient au conseil 
du Roy se rapportoient à celle de monseigneur le 
Chancelier, qui a parlé cy - devant ; et, pour ce, je n'en 
reciteray plus nulle, fors de monseigneur le conte de 
Parvanchières, qui reprist les parolles et dist : « Monseigneur 
le Chancellier a grandement et notablement 
parlé en ceste matière ; et me semble, par ce que je 
puis entendre, que tous messeigneurs, qui ont parlé, 
reviennent à son oppinion et que ce que je diroye 
seroit temps perdu ; car je suis de l'oppinion commune. » 
Et, pour ce, dist au Roy : « Sire, concluez, 
s'il vous plaist. » 
Le Roy parla et demonstra les grans et bons services 
que ses gens d'armes lui avoient fais, et que 
pour rien ne les vouldroit habandonner, et que vrayement 
lui et tout son royaulme estoient tenuz et obligez 
à les pourvoir ; et, quant ilz fauldroyent à trouver 
bon party et juste, là où ilz peussent faire service à 
Dieu et à justice, c'est assavoir remettre aucun bon 
prince en sa seigneurie ou pugnir aucun tyrant qui 
vouldroit faire injustice en quoy que ce soit, se on ne 
les peust employer en bonnes euvres et charitables, 
qu'il ne vouldroit pas que aucunement ilz y allassent 
et qu'ilz perdissent ne corps ne ame. Ains vouldroit 
que lui et le royaulme les soustenissent, comme tenu 
y estoit. Et, pour ce, qu'il vouldroit bien savoir les 
querelles et partiz que on mettoit en avant et, s'il y 
en avoit aucune qui fust bonne, il s'i emploiroit voulentiers 
et les souldoieroit pour y aller et leur bailleroit le 
Jouvencel à chief ; car il congnoissoit bien que meilleur 
chief ne leur povoit - il bailler ; et que, si la querelle 
que on voulloit mettre en avant estoit loyalle, il estoit 
de l'oppinion commune. 
Sur ce, se leverent le conte de Parvanchières et le 
Chancelier et allerent à luy à sa chayère et lui dirent : 
« Sire, il est venu nouvelles que le roy Amydas est 
debouté de sa seigneurie par ses subgectz et aultres 
seigneurs qui n'y ont point de tiltre, et qu'il a une 
très belle fille, laquelle il veult baillier à aucun 
homme de bien qui le vouldra servir pour le 
remettre à sa seigneurie. Ainsi, Sire, on meneroit 
bien ce traictié que le Jouvencel auroit ceste fille et 
serviroit ce povre roy icy. Et, se vous le povyez 
remettre en sa seigneurie, vous feriez les euvres de 
misericorde et justice et auriez bien pourveu vostre 
serviteur le Jouvencel et beaucoup de gens de bien 
qui vous ont loyaument servi, et recouvreriez tousjours 
voz souldoyers et auriez le roy Amidas à amy 
et tous les Amidoyens, le Jouvencel et toute leur 
puissance tousjours à votre service. » 
Quant le Roy eust oy parler le conte et le Chancellier, 
il entendist très voullentiers ad ce qu'ilz lui 
dirent ; car il savoit bien que le roy Amydas estoit 
ung bon preudomme et que on lui tenoit son royaume 
à grant tort. Et, sur ce, conclud l'alée du Jouvencel, 
comme vous orrez cy - aprez. Le Roy envoia querir le 
Jouvencel et lui fist ouvrir la matière par le conte de 
Parvanchières et par son Chancellier. 
Le Jouvencel remercia le Roy grandement et honnourablement 
et lui dist : « Sire, vous m'avez fait tel 
que je suis ; vous povez deliberer de moy sans moy 
à vostre bon plaisir. » Sur quoy, le Roy lui respondist : 
« Nous savons bien vostre bon vouloir ; mais il 
fault vous donner à entendre les matières en quoy 
on vous veult embesongner et pourquoy vous avons 
envoyé querir, non pas pour doubte que ne faciez 
voulentiers ce que vous pourrés de ce que nous vous 
commanderons. Pour ce, ouyez beau cousin de 
Parvanchières et le Chancellier de ce qu'ilz vous 
diront de par nous ; et puis pensez - y et dictes 
vostre oppinion sur ce ; car le cas vous touche. Vous 
exposerez vostre corps, vostre vie et vostre honneur, 
c'est bien raison que vostre oppinion soit 
ouye. Et croyez seurement que ceulx qui exposent 
leur corps, leur vie et leur honneur en une besongne 
en parlent plus sainement que les autres ; car ilz y 
pensent plus. » Aussi parla monseigneur le conte de 
Parvanchières et dist : « Jouvencel, vous devez premièrement 
mercier Dieu des honneurs et biens qu'il 
vous envoye en ce monde ; aussi devez vous mercier 
le Roy, nostre souverain seigneur, de la grant 
amour et confiance qu'il a en vous et l'honneur et 
le bien qu'il vous veult de plus en plus. Il a ceste 
confiance en vous qu'il vous veult baillier la conduicte 
et charge de toute la puissance de ses gens 
d'armes. Il vous veult traictier vostre avancement 
si grant et si honnorable qu'il ne pourroit plus faire 
à ung de ses enfants. Et, pour vous donner à 
entendre le cas, il est vray que le roy Amidas est 
très mal mené et a des affaires si grans qu'il a perdu 
sa seigneurie, se, par la grace Nostre - Seigneur, il ne 
la recouvre, et par le bon secours et aide du Roy, 
nostre souverain seigneur, qui cy est. Sa querelle 
est belle et bonne, comme chascun scet. Et, pour ce, 
le Roy, nostre souverain seigneur, a fiance en Dieu 
qu'il le remettra en sa seigneurie. Et, pour ce que 
Dieu veult que les choses de ce monde se facent par 
les hommes et non pas par miracles (car nous ne 
sommes pas dignes de les recepvoir ), en tant que est 
aux hommes, le Roy, nostre souverain seigneur, 
veult secourir et ayder au roy Amydas, pensant 
faire chose plaisant à Dieu et soustenir droicture et 
justice. Le roy Amydas lui a myz le mariage de sa 
fille en sa main pour la marier là où son plaisir sera. 
Et, pour ce que le Roy, nostre souverain seigneur, 
congnoist les biens et honneurs qui sont en vostre 
personne et aussi pour vous remunerer des grans et 
bons services que lui avez fais, il vous veult bailler 
ceste fille pour femme, et aussi qu'il congnoist bien 
que vous estes homme pour servir le roy Amidas et 
bon pour la conduicte de ceste armée, et aussi que, 
en ce faisant, vous faictes grant service au Roy, 
nostre souverain seigneur, et à tout ce royaume 
dont vous estes. Et saichez, Jouvencel, que le Roy 
congnoist bien que vous l'avez bien servi ; mais 
encore lui semble - il que le service que luy povez 
faire maintenant est plus grant que point que lui 
feissiez oncques, c'est assavoir, de lui entretenir ses 
gens d'armes et de lui descharger son royaulme. 
Et, pour ce, dit - on voullentiers en ung proverbe 
ancien : Qui bon service fait, bon guerdon en 
attend. Vous faictes bon service au Roy et, se Dieu 
plaist, vous en serez bien guerredonné. » 
Le Jouvencel, qui eust ouy l'honneur et le bien que 
le Roy, son souverain seigneur, lui vouloit et le grant 
honneur que Dieu lui envoyoit, fut si esprins de bon 
voulloir qu'il ne sceut ne ne peust mot dire au Roy et 
se gecta à genoux et dist au conte de Parvanchières : 
« Monseigneur, je vous suppli, mercyez le Roy pour 
moy ; car ma bouche n'est pas digne de le remercier, 
veu les grans biens, la grant bonté que je trouve en 
lui. Pour si peu de service que je lui ay fait, il me 
veult donner tant d'honneurs et tant de biens. Il 
n'est pas ingrat à moy ne à aultre. Nul ne l'a servi 
qu'il n'ayt bien récompensé, et moy entre les autres 
le suis trop et ay grant paour de faillir et que je ne 
puisse congnoistre l'honneur et le bien que Dieu me 
fait, et faire service au Roy, de quoy il soit content 
de moy ; mais je y employray ma vie et plus n'y 
puis - je faire ; et me donne tant de grace que je 
puisse faire chose louable, de quoy le Roy soit content 
de moy. » Et dist au conte : « Monseigneur, 
s'il vous plaist, vous me donnerez congié jusques à 
demain de pratiquer avec vous et monseigneur le 
Chancelier ces matières ; car je suis si espriz d'amour 
au Roy et à vous, qui estes cause de mon bien, que 
meshuy je ne vous sauroye que respondre, tant que 
mon sang soit rapaisié. " Et le conte lui respondist : 
« Très voullentiers. » 
Ainsi le Jouvencel print congié d'eulx et s'en ala à 
son logeiz. Et le conte de Parvanchières et le Chancellier 
dirent au Roy les parolles du Jouvencel, que le 
Roy tint à bonnes et naturelles, et dist qu'il savoit bien 
qu'il estoit bon homme. Monseigneur le conte de Parvanchières 
et monseigneur le Chancellier tesmoingnerent 
qu'il estoit ainsi. 
Et, le lendemain, le Jouvencel retourna et vint devers 
le conte et le Chancellier et leur dist : « Monseigneur, 
et vous, Monseigneur, j'ay parlé avec aucun mon 
bon amy et pensé en la matière dont vous me parlastes 
hier de par le Roy ; il me semble qu'il y a 
deux chemins, l'ung par terre et l'autre par mer. 
Celuy de la terre est bien long et le trouveroit - on 
plus brief par la mer ; mais nous n'y pourrions passer 
tous nos chevaulx ; aussi ne les menerions pas 
tous par la terre que nous n'en perdissions la plus 
part. Et, pour ce, tout bien debatu, je croy qu'il 
vauldra mieulx passer par mer ; ce sera plus tost 
fait et à moings de despence ; car le temps que nous 
mettrions à aller par la terre cousteroit autant comme 
le passaige, tant en perte de chevaulx comme aultrement. 
Pour vous dire de la forme de nostre passaige, 
il fault que le Roy envoye querir tous ceulx 
à qui sont les nefz de son obéissance, et leur fasse 
faire commandement qu'ilz soient tous prestz aux 
hables à ung certain temps. Et, quant Dieu donnera 
que le vent nous sera proffitable, nous monterons 
sur la mer. Et c'est la principale chose que le Roy 
ait affaire pour le present. Quant ceulx à qui sont 
les nefz seront venuz, le Roy fera appointer avec 
eulx pour le passaige et pour les vitailles qui nous 
seront neccessaires. Et que le Roy y commette preudommes ; 
car il se y fait des plus grans mengeries 
du monde. Oultre, s'il plaisoit au Roy nous donner 
de son artillerie et en envoyer au roy Amydas, je 
croy qu'il feroit ung grant bien, puisqu'il lui veult 
donner secours ; car je croy qu'il est très mal garny. 
Encores me semble - il que le Roy doit envoyer querir 
tous les cappitaines des gens de guerre et parler 
à eulx et leur dire sa voulenté et faire qu'ilz soyent 
prestz à ung certain temps ; et, puisqu'il luy plaist 
me faire tant de honneur de me faire chief, de leur 
dire, et que, en sa presence, ilz facent tous le serment 
de obéir ad ce que je leur diray de par le Roy ; et je 
me conduiray par leur conseil meismes. » 
Quant le conte de Parvanchières et le Chancelier 
eurent ouy parler le Jouvencel, ilz dirent qu'il avoit 
ouvert très bien la matière. Sur ce, retournerent au 
Roy et lui donnerent le cas à entendre, ainsi que le 
Jouvencel leur avoit remonstré. Sur quoy, le Roy dist 
qu'il avoit ouvert tout ce qu'il povoit ouvrir, et qu'il 
falloit pratiquer la chose ; et demanda au conte de 
Parvanchières et au Chancellier tout sur bout : « Qu'en 
dictes - vous ? » Et ilz respondirent : « Sire, il nous 
semble que vous n'avez que à escripre à ceulx qui ont 
les navires qu'ilz viengnent dilligemment devers 
vous, et aux cappitaines des gens d'armes pareillement, 
ainsi que a dit le Jouvencel ; et prenez jour. » 
Le Roy leur demanda de rechief : « Quel jour vous 
semble - il que je doyve prendre ? » - « Sire, vous 
estes maintenant à la fin de l'iver ; vous n'avez plus 
que tarder. Aussi ces gens d'armes ne font que 
endommaiger vostre royaume ; le plus tost s'en 
delivrer est le meilleur. » - « Il est vray, dist le 
Chancellier, car ilz engressent trop ; s'ilz sejournent 
plus, ilz ne pourront plus entrer en leur harnoix ; 
et fauldroit que vous leur en donnassez de tous 
neufz. » Et le Roy respondist : « Ilz ne vous coustent 
gueres, Chancelier. » Et chascun se prist à rire. 
Et le Roy dist : « Or ça, abregeons. Et faictes venir 
ung secretaire ; si commenderay les lettres. » Sur 
ce, le Chancellier appella ung secretaire, et le Roy les 
commanda à venir tous devers lui au premier de fevrier, 
quelque part qu'ilz fussent. Et commanda le Roy 
au secretaire qu'il meist ès lettres qu'il escripvoit à 
ceulx de la mer, qu'ilz feissent tenir tous les navires 
ès hables et qu'ilz ne marchassent plus. Et furent 
despeschiez chevaucheurs, tant pour ceulx de la mer 
que pour ceulx de la terre, pour aller de tous costez. 
Le premier jour de feuvrier, tous les cappitaines 
des gens d'armes furent devers le Roy, aussi tous 
ceulx à qui estoient les navires, et les cappitaines et 
gouverneurs de nefz. Et, quant ilz furent devers le 
Roy, il les fist venir en son conseil, premièrement 
les cappitaines des gens d'armes de la terre. Et commanda 
à ung chascun amener deulx ou trois hommes 
de bien avecques lui. Et leur dist : « Mes amiz, je congnoys 
les bons et grans services que vous avez fais 
à ceste seigneurie et à toute la chose publique de ce 
royaume ; et n'y en a nul, de quelque estat ou condicion 
qu'il soit, qui ne soit tenu à vous, et de ma 
personne je m'y repute plus obligé et tenu que le 
plus petit ; car tant plus estoie grant, tant plus avoie 
à perdre et plus y suis tenu. Je croy que vous amez 
le royaume, et bien l'avez monstré ; car, se vous n'y 
eussez eu amour naturelle, vous n'y eussez peu faire 
les grans fais que vous y avez faiz. Et, pour perseverer 
en l'amour que vous y avez, il fault faire 
chose qui soit au bien du royaulme et y pourveoir. 
Vous y avez tous voz peres et vos meres et voz bons 
parens et le lieu de vostre nativité ; vous y estes 
apatriez naturellement. Et, se voz peres ou meres 
ou parens sont mors ou partie d'iceulx, si y avez 
vous voz domicilles et demourances, chascun au 
sien ou avecq son amy ou en aucun service ou à 
labourer la terre, chascun selon son estat. Et, pour 
ce qu'il y a des estrangiers, qui bien et loyalment 
ont servy, ceulx qui sont mariez ou heritez ou 
veullent faire leur demourance en ce royaulme, je 
les y tiens pour apatriez et demourans ou royaume. 
Les aultres qui s'en vouldroient aller à leur nacion, 
je escripray voullentiers à leurs princes l'honneur 
et la vaillance d'eux et le bon service qu'ilz m'ont 
fait, et les recommenderay et leur departiray de 
mes biens. Et, à vous qui pensez retourner ou 
royaulme, s'il tournoit à destruction, vous perdriez 
voz bons services, car les bons maistres n'auroient 
que mengier ; voz bons parens n'auroient de quoy 
vous recueillir ; voz domiciles et voz maisons seroient 
inhabitées et, de quelque estat que vous soyez, vous 
seriez en neccessité et le lieu de vostre nourriture 
seroit desolé et perdu et tous voz amiz en neccessité 
comme vous. Et, pour ce, je prie que vous passez 
ung peu de temps, tant que Dieu vous a donné vertu 
et force d'exploicter voz corps en bonnes euvres, 
à remettre ung bon prince en sa seigneurie, qui 
à tort et sans cause en est debouté. Et, en ce faisant, 
vous deschargez le royaume ; vous faictes 
les euvres de misericorde ; vous faictes justice et 
droicture, qui sont les choses qui plaisent à Dieu. 
Ainsi vous servez Dieu. Et aprez, quant vous retournerez, 
vous trouverez la terre où vous avez esté 
nez, puissante de vous nourrir ; voz amyz charnelz, 
qui seront en vie, vous recueildront doulcement et 
à grant honneur ; moy, qui suis vostre roy, vous 
honnoureray et priseray encores plus, et le bien 
que vous m'avez fait ne sera pas perdu ; car encores 
de plus en plus recongnoistray voz bontez, et Dieu 
le recongnoistra à voz âmes. Je entens à ceulx qui 
sentent leurs corps en puissance de ce faire ; les 
aultres, qui sentent en leur conscience ne povoir 
accomplir le voyaige et sont vieulx et en estat de 
ne povoir servir, viennent à moy et se facent tous 
mettre en escript et soit bien certifié et tesmoingné 
des bons services qu'ilz ont fais, affin que aucuns 
trompeurs soubz umbre des bons ne se presentent. 
Et, quant je les congnoistray, je les recueilleray et 
pourverray comme mes bons et especiaux amys et 
serviteurs. Et, s'il y a aucunes gens jeunes en ce 
royaulme, qui aient voulenté de bien faire et ne 
pevent pas estre venuz ou temps que chascun povoit 
monstrer son bon voulloir, ilz le pevent maintenant 
bien faire en ce notable voyaige, qui est bon et 
loyal, et pour ce que, la mercy Dieu ! nous avons 
paix en ce royaume. Et, au retour, je les recueildray 
en bien, s'ilz se gouvernent ou nombre des 
bons. » 
Et, quant chascun eust ouy parler le Roy si bien, 
si loyaulment, si cordialement et de si bonne amour, 
chascun dist : « Je yray », tant qu'il eust grant peine 
à retenir ceulx qu'il voullut retenir ; car vieulx et 
jeunes y vouloient aller. Et fist cercher par toutes les 
compaignies les vielles gens et ceulx qu'il pensoit 
qu'ilz ne peussent soustenir la peine, pour les retenir 
à sa requeste ; car ilz estoient de si noble courraige 
que n'en voulloit pas demourer ung, pour viellesse 
ou neccessité qu'ilz eussent, si n'eust esté par le commandement 
du Roy exprez. Ainsi ne ala gens en ce 
voyaige, sinon ceulx qui y alloient de grant couraige 
et de grant voullenté et qui le povoient bien faire ; et 
plusieurs jeunes gens y allerent, qui n'avoient jamaiz 
esté en guerre pour estre miz ou nombre des bons. 
Le Jouvencel requist au Roy aucuns anciens pour son 
conseil ; à quoy le Roy se accorda, excepté au viel 
cappitaine de Crathor, au Mareschal, au sire de Rocqueton 
et à Gervaise. Car nul ne peult savoir les 
choses s'il n'est experimenté ; pour ce, desiroit le Jouvencel 
avoir en sa compagnie de ceulx qui avoient veu. 
Aprez parla à ceulx de la mer et leur dist : « Je 
vueil envoyer au secours de mon cousin le roy Amydas 
toute mon armée et le Jouvencel pour le chief. 
Et, pour ce, je vous ay mandé à tous que vous 
retensissez toutes voz nefz et qu'elles ne marchassent 
point, pour m'en aider à mon besoing. 
Le secours de mon cousin le roy Amydas sert au 
bien de ce royaulme ; car, par ce moyen, vous trouvez 
à exploicter voz gens d'armes. Aussi grant honneur 
est à tout le royaume et à moy de secourir ung 
roy ou ung prince en sa neccessité et qu'il soit dit 
que par moy et les miens ung tel prince comme le 
roy Amydas soit remiz en sa juste et vraye possession, 
dont il est debouté, ainsi que chascun scet. Et, 
pour ce, j'ay deliberé de le secourir et faire passer 
mon armée par la mer. Je vueil que me diez tous le 
temps que vous pourrez estre prestz, aussi voz neccessitez 
et ce que je doy faire en ceste matière ; car 
vous congnoissez celle pratique et y avez tous despendu 
du vostre. Et, pour ce, vous m'y povez tous 
donner conseil et m'y conseiller loyaulment, je vous 
pri. » à quoy tous respondirent : « Sire, nous vous 
conseillerons loyaulment à nostre povoir sans vous 
y aller querir petites pratiques ne telles choses ; 
car vous nous povez plus faire de bien en une heure 
que ne nous vauldroient toutes les pratiques que 
nous y pourrions trouver. Vous nous direz, s'il vous 
plaist, le nombre des gens que vous voullez faire 
passer, affin que nous voyons se nostre navire est 
souffisant pour faire vostre passaige. » Sur ce, le 
Roy leur dist : « Je feray passer quelque dix mille 
combatans ; mais ilz passeront le plus petit nombre 
de chevaulx qu'ilz pourront, et, quoy que ce soit, 
je n'ay pas esperance que la pluspart des gens de 
traict passent avecq chevaulx, car je scay bien qu'il 
fauldroit trop de navires ; et les hommes d'armes le 
moings qu'ilz pourront. » 
Sur ce, partirent les cappitaines des nefz et dirent 
qu'ilz avoient presque assez nefs et qu'ils bailleroient 
par escript quantes nefs ilz avoient et de quel port. 
Sur ce, le Roy trouva que, en soy aidant d'aucuns 
estrangiers qui estoient meismes aux havres, il avoit 
assez navires. Il fit à chascun cappitaine de nef une 
somme d'argent delivrer, tant pour vitailles que pour 
le voyaige ; de quoy ilz furent contens. Et s'en partirent 
pour preparer leurs navires au temps que le 
Roy leur avoit dit, qui estoit à la my - may ou au commencement 
de juing ; et puis prindrent congié de lui. 
Le Roy remanda tous ses cappitaines de gens de 
guerre et leur dist : « Vous ouystes ce que je vous 
dy l'autre jour et il me semble que je vous trouvay 
tous de bonne voullenté de bien faire. Et, pour 
ce, je vouldroye bien que vous me deissiez se vous 
estes encores en ceste oppinion. » Et ilz respondirent 
tous : « Ouy, sire. » Le Roy reprist la parolle 
et dist : « Je suis bien joyeulx de voz bonnes voulentez. 
Et, puisque ainsi est, je vous vueil dire ce que 
j'ai pensé et advisé touchant le faict de vostre conduicte 
et de tout vostre affaire. Premièrement, je 
vous vueil envoyer au secours de mon cousin le roy 
Amidas et vous vueil bailler pour chief le Jouvencel, 
que vous congnoissez tous. Si vous pry et commande 
que vous faciez pour lui comme pour ma 
propre personne ; car vous savez qu'il vous fault 
chief à qui vous obéissez, ou aultrement vostre fait 
seroit nul. Je ne vous en baille ne deux ne trois, 
mais lui seul ; car une armée, s'il n'y a ung chief 
sur tous, ne se peult bien porter. » Et, sur ce, tous 
respondirent : « Sire, nous sommes tous prestz d'aller 
là ou ailleurs où il vous plaira. Et, quant au chief, 
nous en sommes très joyeux, et savez bien que 
meilleur ne le nous pourriez bailler, et n'y a si grant 
de nous qui ne luy obéisse comme à vostre personne, 
puisqu'il vous plaist. » 
Ainsi le Roy fist venir le Jouvencel devant tous et 
lui dist : « Jouvencel, véez - cy tous ces cappitaines et 
gens de bien qui sont yci prestz d'aller secourir mon 
cousin le roy Amidas et vous veullent pour chief 
et sont contens de vous obéir comme à ma propre 
personne ; et ainsi je leur ay prié et commandé. » 
Et, quant le Jouvencel entendist ceste parolle, il se 
gecta à genoulx et dist au Roy : « Sire, je vous remercie 
très humblement de l'honneur qu'il vous plaist 
me faire, et à messeigneurs de quoy ilz s'en contentent. 
Il en y a en la compaignie de meilleurs que 
moy et qui mieulx que moy le sauroyent faire ; mais 
puisqu'il vous plaist et à eulx aussi, je y feray le 
mieulx que je pourray et y serviray vous et eux à 
mon povoir. » - « J'entens, dist le Roy, que vous 
soyez mon lieutenant general en ceste armée. Et 
aussi vous tous lui obéirez comme à mon lieutenant 
general et comme à ma propre personne, ainsi que 
j'ay dit. Or advisons icy le temps que vous pourrez 
estre prestz. Qu'en dictes - vous, beau cousin de 
Parvanchières ? Il y a grant pièce que vous ne distes 
mot. » - « Sire, il me semble, dist le conte de 
Parvanchières, que vous avez si bien parlé et si 
bien besongné que moy ny aultre n'y eussions sceu 
que dire. Et, pour ce, c'estoit bien raison que je me 
teusse. » - « Et vous, Chancellier, et vous tous 
aultres, dist le Roy, voyez - vous que debatre en 
ceste matière ? » - « Nennil, sire, respondist chascun ; 
vous ne pourriez mieulx prendre que vous 
prenez. » 
Le Roy fit debatre ces matières devant lui à tous 
messeigneurs de son conseil et au Jouvencel principallement, 
pour ce qu'il entendoit le fait des gens 
d'armes. Bien assailli, bien deffendu, ilz cheurent tous 
en ceste oppinion, tant ceulx du conseil comme les cappitaines, 
que les gens d'armes fussent prestz au premier 
jour de juyng sur le rivaige pour monter sur la mer. 
Car ilz mettroient plus de XV jours ou trois sepmaines 
avant qu'ilz fussent embargez en leurs nefs et navires. 
Ainsi fut conclu et appointié. Et chascun print congié 
du Roy. Et le Roy donna audience à qui la voullut 
avoir, bonne et grande, affin que chascun lui peust 
parler de ses affaires ; et fut plus de XV jours ou trois 
sepmaines qu'il ne voullut entendre à autre chose que 
à les ouyr en leurs fais et affaires. Ainsi partirent bien 
contens du Roy et de tout son conseil. Le Roy appella 
le Jouvencel aprez tous les aultres en la presence de 
monseigneur le conte de Parvanchières et lui dist : 
« Jouvencel, chascun a parlé de ses besongnes ; il 
fault que vous parlez des vostres. » à quoy le Jouvencel 
respondist : « Sire, vous en avez si bien 
pensé et les avez tant pour recommandées, la 
grace de Dieu et vous ! qu'il ne fault ja que je vous 
en advertisse. » - « Dea ! dist le Roy ; aucune 
requeste avez vous à faire ? » Et le Jouvencel lui 
respondist : « Sire, j'en ay une et non plus. C'est 
qu'il vous plaise de vostre grace pourveoir mon 
cappitaine, le bon homme cappitaine de Crathor, le 
sire de Rocqueton, le Mareschal et Gervaise. Ilz sont 
vielz et anciens ; ilz vous ont bien servi avant que 
je portasse oncques armes. Si je scay nul bien et 
je vaulx riens, ilz en sont cause. Je vous pri et 
supplie qu'il vous plaise leur donner estat de quoy 
ilz vivent honnourablement le surplus de leurs 
jours ; car je ne vouldroye pas avoir tous les biens 
de ce monde, par ainsi que aprez moi ilz demourassent 
en neccessité. Se je ne les veoye bien pourveuz, 
tout le bien que m'avez fait ne me proffiteroit 
point. » Et, quant le Roy eust ouy le Jouvencel ainsi 
naturellement et bien parler pour ses amyz, il lui dist : 
« Jouvencel, vous m'avez fait beaucoup de grans et 
bons services ; mais je vous scay meilleur gré de la 
bonne amour et bonne nature que je voy que vous 
avez à voz compaignons et amyz que de tous les 
services que me feistes oncques. Et sachiez certainement 
que je les pourverray pour l'amour de vous 
et pour les grans et bons services qu'ilz m'ont faiz 
et aussi qu'ilz le vallent, tellement que vous et eux 
en serez bien contens. » Adoncq le conte de Parvanchières 
parla et dist : « Sire, vous employrez bien le 
bien que vous leur ferez ; car ilz vallent ce que 
quatre hommes pevent valloir. » Et dit plus oultre : 
« Sire, se c'estoit vostre plaisir que on les appellast 
en vostre presence et que vous leur deissiez le bon 
vouloir que vous avez à eulx, le Jouvencel en seroit 
bien joyeux et eulx bien fort contens. » Et le Roy 
respondist : « Très voullentiers. Faictes les venir. » 
Et le conte de Parvanchières fist saillir ung huissier 
qui les appella ; et tantost ilz vindrent et se getterent 
tous quatre à genoulx devant le Roy. Le Roy leur 
dist : « Vecy vostre bon amy le Jouvencel qui s'en va ; 
et à son partement m'a requiz pour toute chose 
que je vous ayme et face des biens, tellement que 
vous viviez honnorablement le surplus de voz jours ; 
ce que je feray très voullentiers. Et vous tenez seurs 
que je vous pourverray ; car vous le valez de voz 
personnes et m'avez si bien secouru et servi que 
je seroye roy descongneu, se je ne vous congnoissoye ; 
et aussi c'est raison que la requeste de vostre 
amy vous vaille. » Et les quatre compaignons respondirent 
au Roy : « Sire, nous vous remercions très 
humblement de la bonne souvenance que vous avez 
de nous. Nous n'eusmes oncques paour que vous 
nous obliissez et que vous ne nous feissiez des biens 
plus que nous ne valons. Et, la merci Dieu et vous ! 
de ceste heure avons - nous bien de quoy vivre honnourablement 
en vostre service. Et, pour tous les 
biens de ce monde, nous ne vous voudrions requerir 
que une chose, c'est que nous ne departissions 
point d'avec nostre bon et loyal amy le Jouvencel 
et que nous aillons en sa compaignie vivre et mourir 
et prendre tel bien ou tel mal que Dieu lui 
envoyra. » Et le Roy leur respondist : « J'ay 
ordonné vostre demeure, pour ce que je ne vueil 
pas desgarnyr mon royaume de gens de guerre et 
aussi que vous estes aagez et avez assez esprouvé 
vos personnes, et scet - on bien que vous vallez. 
Pourquoy il ne fault ja que vous aillez maintenant 
esprouver. Je vueil que vous demourez et le vous 
commande. » Adoncques les quatre compaignons 
se prindrent si fort à plourer qu'ilz ne peurent mot 
dire au Roy ; et le Jouvencel, pareillement sans mot 
dire, s'en partist de la chambre. Puis les quatre compaignons 
reprindrent leur parolle et dirent au Roy : 
« Sire, nous sommes voz povres subgectz et serviteurs, 
prestz d'obéir à vostre commandement ; mais 
le departement du Jouvencel et de nous nous est si 
dur que nous ne le povons porter. Et, pour Dieu ! 
pardonnez nous. » Adoncques le conte de Parvanchières 
print la parolle et dist au Roy : « Sire, donnez 
leur congié pour meshui et demain, je parleray 
à eulx de par vous et les reconforteray au mieulx 
que je pourray. » Et leur dist le conte de Parvanchières : 
« Allez - vous en et faictes venir le Jouvencel 
au Roy. » Et ilz respondirent au conte : « Monseigneur, 
nous ne le pourrions appeler. S'il vous plaist, 
faictes le y appeller par ung aultre. » Ainsi le conte 
le fit appeller par ung huissier et ilz s'en allerent par 
ung aultre costé. Et tantost le Jouvencel entra. Et, 
quant il fust entré, le Roy congneust bien qu'il avoit 
le cuer si serré que plus ne povoit, et lui dist : « Il 
fault parler de vostre despeschement et oublier le 
regret de voz amyz. » Et il respondist : « Je ne 
l'obliray jamaiz. Mais besongnons en ce qu'il vous 
plaira. » Le Roy dist au conte : « Beau cousin, 
dictes ce que avons affaire pour le present et parlez 
pour le Jouvencel ; car je voy bien qu'il ne peult 
dire mot du regret qu'il a à ses compaignons. » 
Le conte parla et dist : « Sire, vous avez à faire 
vostre dilligence que les gens d'armes soient tous 
prestz au jour que vous avez dit, et que le Jouvencel 
s'en aille le plus tost qu'il pourra pour faire sa 
dilligence. » Et le Roy dist : « Il n'a pas haste de 
partir d'ici à plus d'ung moys ; et ce pendant nous 
ferons ung peu de bonne chière, affin qu'il s'en aille 
joyeusement. » 
Le Roy s'esbatit toute ceste serrée et fist bonne 
chière au Jouvencel qui l'acompaigna tout ce moys 
entier. Et puis le Roy envoya devers le roy Amidas 
une ambaxade, c'est assavoir : ung chevalier, ung sien 
maistre des requestes et ung sien secretaire ; et lui 
manda comment il envoyoit le Jouvencel et toute son 
armée pour le secourir. Aussi lui prioit qu'il voulsist 
acomplir le mariage de sa fille et du Jouvencel, ainsi 
qu'il lui avoit mandé, et qu'il lui envoyast les seurtez 
de ce faire par ses ambaxadeurs, lesquieulx il attendoit 
qu'ilz fussent retournez avant que le Jouvencel 
montast sur mer. 
Les ambassadeurs partiz, le Jouvencel se partist et 
print congié du Roy, du conte de Parvanchières et de 
tout le conseil et s'en alla jusques au port où il devoit 
monter sur la mer, et là attendist toute son armée 
et aussi l'ambaxade qui estoit allée devers le roy 
Amidas. 
Et, quant vint comme environ la my - may, l'ambaxade 
vint devers le Roy et apporterent toutes les 
seurtez que le Roy demandoit touchant le fait du 
mariage du Jouvencel ; lesquelles seurtez le Jouvencel 
envoya au Roy. Et davantaige apporterent lettres 
de par le roy Amidas au Jouvencel, belles et honnestes, 
lesquelles il envoya pareillement au Roy. Et le 
Roy renvoya devers lui hastivement et lui manda que 
les seurtez estoient bonnes et qu'il allast de par Dieu 
son voyage et, aussitost qu'il auroit passé la mer, qu'il 
luy fist savoir de ses nouvelles. Et incontinent le Jouvencel 
envoya devers le roy Amidas ung balinier 
equippé de gens de guerre ce qu'il en peust porter, 
pour plus seurement aller, par lequel il manda sa 
venue ; et puis prepara son fait pour partir au jour 
qu'il avoit entrepriz. Et, le soir devant qu'il montast, 
arriva le Mareschal de Crathor devers lui, que le Roy 
lui envoya pour advertir d'aucunes besongnes touchant 
son voyage et, avec ce, pour faire le voyage avec 
lui et pour le conseillier en ses affaires ; dont il fut 
joyeux. Et, au matin, monta sur sa nef ; et tous ses 
gens commencerent à se embarger ; et ilz mirent plus 
de XV jours ; et couchoit le Jouvencel toutes les nuyz 
en sa nef pour apprendre la mer, sinon que quelquefoys 
venoit à la terre pour haster ses gens. 

Comment, le XVe jour de juing, le Jouvencel se mist 
en mer au congié du Roy, son souverain seigneur, 
pour venir en Amydoine ; comment le roy Amydas 
le reçeut très honnourablement et lui donna sa 
fille à mariage, comme promis l'avoit ; et comment 
le roy Amydas le fist regent et gouverneur de son 
royaume. 
Le quinziesme jour de juing, le Jouvencel mist la 
voille au vent et tous ses gens prindrent la rote aprez 
lui ; et singla tant qu'il arriva, le huitiesme jour de 
juillet, devers le roy Amydas qui l'attendoit de jour 
en jour. Et, quant le Jouvencel eust prins port, le 
roy Amydas vint au devant de lui et le acolla et print 
entre ses bras et lui dist : « Mon filz, mon amy, vous 
soyez le très bien venu ; je vous offre ma fille, je 
vous offre mon royaume, qui est petite offre, car 
je n'y ay plus riens, sinon que Dieu et vous m'y 
remettez. » Le Jouvencel lui dist : « Le Roy, mon 
souverain seigneur, m'envoye pour vous servir et 
faire ce que me commanderez. Quant aux offres que 
vous me faictes, je vous remercye très humblement. 
Nonobstant que je ne soye homme de l'estat 
de recepvoir si grant honneur et si grant guerdon, 
si prendray - je l'offre, puisque Dieu me l'envoye, et 
mettray peine de la desservir et envers Dieu et 
envers vous. » De ces parolles fut moult joyeulx le 
roy Amydas et fist monter le Jouvencel sur une mulle 
et plus de cent ou six - vins de ses gens sur mulles et 
chevaulx qu'il avoit fait amener au port quant et lui. 
Le Jouvencel se voulloit excuser en disant qu'il failloit 
qu'il demourast pour faire loger ses gens ainsi 
qu'ilz descendroient. Sur quoy, le roy Amydas lui 
respondist qu'il ne s'en soulciast point et qu'il avoit 
ordonné gens pour les recueillir et faire loger en groz 
villaiges, qui estoient sur le costé de la mer, là où 
ilz seroient bien aises, et lui prioit qu'il vensist le soir 
à la ville veoir sa dame, et puis il retourneroit veoir 
ses compaignons et comment chascun seroit logé. Le 
Jouvencel le remercia encore et lui dist qu'il le feroit 
voullentiers, puisqu'il lui plaisoit. 
Ainsi s'en alla le roy Amydas droit à la ville et print 
le Jouvencel par la main ; et allerent devisant tant 
qu'ilz virent Callibor, une très belle ville et chastel. 
Et le Jouvencel demanda au roy Amydas : « Sire, avez - vous 
encores tant vaillant comme je voy ? Voila 
une très belle cité. » Le Roy lui respondist : « Ce 
n'est pas cité ; mais c'est ung beau port de mer et 
une des meilleures villes qui soit en toute Amydoine ; 
et encores en ay - je deux aultres belles et 
bonnes ; mais c'est tout. » - « C'est assez, dist le 
Jouvencel, sire, se Dieu plaist, pour recouvrer le 
surplus. » Ainsi allerent jusques à la porte de la 
ville ; puis allerent au long des rues jusques au chastel ; 
et là descendirent à pied. Et vint la Royne au 
devant du Roy, son seigneur, et avecques elle sa belle 
fille qu'il faisoit moult beau veoir. Et, quant le Jouvencel 
vit la belle dame, il fut si espris de joye qu'il ne 
savoit qu'il devoit dire. Le Roy le print par la main 
et lui dist : « Mon filz, vecy la royne d'Amydoyne, 
vostre belle - mere. » Et le Jouvencel s'agenoilla à 
terre ; et la Royne le embrassa et le baisa et lui dist : 
« Mon beau filz, vous soyez le très bien venu. » Aprez le 
Roy le mena à sa fille et lui dist : « Vecy vostre dame 
et vostre femme. Or aperra comme vous ferez bien 
la besongne pour l'amour d'elle. » Et le Jouvencel 
lui respondist : « Sire, qui n'auroit point de cuer au 
ventre, vecy assez pour y en faire venir. Dieu ne 
m'a pas fait tant de grace de venir jusques à la 
veue de ceste belle dame, qu'il ne m'ait donné 
voullenté de la servir tellement que vous et ses 
autres amis serez bien contens de moy ; et Dieu me 
doint povoir de ce faire ou la mort bientost. » 
Ainsi le Roy appella la Royne et lui dist : « Laissons 
parler nostre filz et nostre fille ensemble et 
allons devant. » Ainsi entrerent ou chastel. Et, 
quant ilz furent entrez, il vint ung chevalier qui vint 
au Jouvencel et lui dist : « Monseigneur, venez vous 
refreschir à vostre logeiz et puis vous retournerez 
devers le Roy et devers les dames. » - « Quel 
refreschir ? dist le Jouvencel. Je suis tant refreschi 
de veoir ma dame qu'il n'est riens qui me sceust 
lasser et ne me sauriez mener en lieu où je sceusse 
avoir tant de joye et de plaisir. » Adoncques la 
Royne se retourna et dist : « Beau filz, il fault que 
vous me la laissiez pour ceste heure, et puis je 
vous la rendray tantost. » Le Jouvencel respondist : 
« Je feray vostre commandement et le sien. 
Mais, pour Dieu, que je ne soye gueres sans 
retourner ! » 
Ainsi se despartirent ; le Roy s'en alla en sa 
chambre et la Royne et sa fille, et le Jouvencel à son 
logeiz ; Dieu scet comment il fut recueilly et bien 
logié. Tantost le soupper fust appareillé et les tables 
mises ; et puis le Roy envoya querir le Jouvencel à 
son logeiz et le fist venir au mengier et le fist asseoir 
viz à viz de sa dame ; et croy qu'il souppa très mal ; 
car il ne fist oncques que la regarder tout au long du 
soupper. Aprez le soupper, le Roy fist venir tous ses 
barons en sa salle et dist, oyans tous : « Vecy le 
Jouvencel qui est venu de par le Roy, son souverain 
seigneur, à mon secours et à mon aide ; et je 
lui ay promis qu'il espousera ma fille. Et, pour 
acquicter ma promesse, véez - la cy preste de la fiancer 
et demain au plus matin l'espouser, s'il plaist 
à Dieu. » Le Jouvencel s'agenoilla et moult humblement 
mercya le Roy et la Royne et leur fille. Puis 
saillist ung evesque qu'on appelloit l'evesque du Don, 
qui les print par les mains et les fyança. Et, sur ce, 
fut fait grant chière et grant feste en la ville et ou 
chasteau de Calibort. 
Et, au matin, le Roy et la Royne furent levez et 
chascun fust prest de sa part ; et, entre les aultres, le 
Jouvencel ne fut pas endormy et fut confessé bien 
matin, priant à Dieu qu'il lui voulsist aider. Le Roy 
et la Royne amenerent leur fille, et le Jouvencel vint 
d'aultre part avecques ses compaignons trés mal 
parez ; car encores se sentoient - ilz de la mer. Et, à la 
porte du moustier, l'evesque du Don les print par les 
mains et les espousa comment il les avoit fianciez. Ilz 
firent grant chière tout ce jour. Et, combien que le 
Jouvencel ne fust pas de l'estat de la dame, si en 
furent le roy Amydas et la Royne très joyeulx et 
furent si contens de la personne du Jouvencel que 
merveilles, et leur sembla bien que par lui ilz recouvreroient 
leur seigneurie et que Dieu le leur avoit 
envoyé. 
Celle nuit coucha le Jouvencel avec sa dame ; et, au 
matin, que le mariage fut consummé, le Roy appella 
le Jouvencel, presens la Royne et tous ses barons et 
presens les compaignons du Jouvencel, et voulut qu'il 
y eust privez et estranges, affin que chascun ouyst ce 
qu'il voulloit dire ; et dist : « Vecy mon filz le Jouvencel, 
à qui j'avoye promiz baillier ma fille à femme 
ou cas qu'il vendroit à mon secours o puissance de 
moy secourir et aider ; ce qu'il a fait, la mercy 
Dieu ! o très grant et belle puissance. Et, pour 
ce qu'il m'a loyaument tenu ce que le Roy son 
maistre et lui m'avoient promiz, aussi de ma part 
j'ay acompli ma promesse. Car, la mercy Dieu ! le 
mariage de luy et de ma fille est consommé et 
acomply. » Et dist : « Jouvencel, le Roy, vostre 
maistre, m'a bien tenu convenant et j'ay esperance 
que aussi ferez - vous. Les roys doibvent tenir leurs 
promesses devant tous aultres hommes ; comme ilz 
sont plus grans que les aultres, leurs promesses 
sont plus grandes et de plus grant consequence. 
Et ne faisoient anciennement les roys serement, 
sinon en parolle de prince ; et cela estoit la plus grant 
promesse et la plus grant seurté qu'ilz peussent 
donner. Je repute ung roy sans foy ung roy sans 
couronne. Car, ainsi qu'il cuide tromper Dieu et les 
gens, Dieu et tout le monde lui fault au besoing ; et 
les trompeurs ne sont jamais sans besoing. Jamaiz 
ne fut veu que homme de mauvaise foy se ressourdist 
de affaire qu'il eust ; car jamais on ne se fie 
plus en lui. Et la chose de ce monde par quoy j'ay 
plus de fiance en Dieu que mon cas se portera bien, 
c'est que je n'ay trompé nullui, et beaucoup de gens 
m'ont trompé. Et je vous certifie, mon filz, que je 
ne vous tromperay point. Aussi j'ay fiance que non 
ferez - vous moy ; car aux aultres hommes, de degré 
en degré chascun en son estat, il appartient foy 
comme aux roys. Je vous baille toute la puissance, 
toute l'auctorité et tout le droit que je puis avoir 
ou royaulme d'Amydoine ; pourchassez - le pour 
vous et pour vostre femme comme pour vous - meismes. 
Et n'y vueil auctorité ne povoir, sinon 
celluy que vous m'y donnerez, quant Dieu nous 
donnera la grace que nous soyons au - dessuz de 
noz ennemyz ; ce que nous ferons, se Dieu plaist ; 
car j'ay bon droit et le prens sur ma conscience. » 
Et adoncques tous, tant gens d'eglise que chevaliers 
et escuiers et gens de tous estats qui furent là de la 
part du roy Amydas, s'agenoillerent et leverent les 
mains et les mistrent sur leur piz, en regardant droit 
au ciel, et prindrent sur leurs consciences que ainsi 
estoit. 
Quant ces parolles furent dictes par le roy Amydas 
et les siens, le Jouvencel s'agenoilla et dit au Roy : 
« Monseigneur, j'ay ouy les belles et notables parolles 
qu'il vous a pleu me dire, dont, tant et si humblement 
comme je puis, vous remercye. Premièrement 
de la seureté, j'ay parfaicte fiance en vous pour la 
bonne et grande renommée qui est de vostre preudommye 
par tout le monde, et aussi que Dieu m'a 
fait tant d'onneur que j'ay espousée ma dame 
vostre belle fille. Quant à la querelle, je croye ce 
que vous et les vostres en avez juré. Et, sur le 
serement que vous en avez fait, je veulx vivre et 
mourir en ceste querelle juste. » Et de rechief 
s'agenoilla et dist au Roy son père : « Monseigneur, 
je vous supplie très humblement qu'il vous plaise, 
en la presence de toute l'armée que j'ay amenée, 
faire le serement touchant vostre querelle tel que 
vous avez fait devant moy. Ilz en seront meilleurs 
et combattront de meilleur cuer ; car tout bon 
homme aime son ame comme ung roy. Et, en tant 
qu'il me touche, croiez, Monseigneur, que, tant que 
je vivray, je vous seray aussi loyal comme je vouldroye 
estre au Roy, mon souverain seigneur, et 
comme se vous m'aviez engendré en madame la 
Royne, qui est yci presente, et que je feusse vostre 
propre filz à vous deulx. Je suis ung filz acquiz ; 
mais je vous seray ung filz naturel, comme se j'estoye 
de vostre propre sang. Et croyez, Monseigneur, 
que je congnoys bien le grant honneur que 
Dieu a voulu que me ayez fait. Et, quant à l'armée 
que j'ay amenée, je suis seurs qu'ilz seront aussi 
bons et loyaulx envers vous comme il vouldroyent 
estre envers leur souverain seigneur et le mien ; et 
ainsi leur a il commandé et à moy aussi. » 
Quant le Roy et la Royne eurent oy ainsi parler le 
Jouvencel, ilz le vindrent accoller et baisier et se 
prindrent à plourer ; et tous ceulx qui estoient là 
plourerent. Et puis baiserent leur fille, lui disant : 
« Benoiste soit l'eure que nous t'engendrasmes, que 
par toy nous ayons recouvré ung tel filz ! » Le Roy 
reprint la parolle et print son filz par la main et 
dist : « Allons disner ; faictes crier aux queux. » 
Ainsi chascun s'en alla aprez le Roy et la Royne, 
parlant et devisant des parolles du Roy et de son filz. 
Et, quant le Roy fut retraict en sa chambre, il fist 
appeller tous les principaulx de son conseil, presente 
la Royne, et dist : « Il me semble qu'il seroit bon 
maintenant de commander le povoir de mon filz ; 
car je sçay bien que, aprez disner, il s'en veult aller 
devers ses gens, et doresnavant il faut qu'il ait 
auctorité d'ordonner par tout ce royaume tout ce 
qu'il verra estre bon à faire ; et tel povoir lui 
vueil - je donner. » Ainsi ceulx de son conseil lui 
demanderent : « Estes vous deliberé de ainsi le 
faire ? » Il respondist : « Oil, et plus grant, s'il 
se peut faire ; car je n'ay povoir que de luy. Et, 
pour ce, vueil - je mettre mon povoir avec le sien et 
que le sien et le mien soient une meisme chose. » 
Ainsi ung secretaire fut appellé et le Roy lui commanda : 
« Faictes unes lettres comment je fais mon 
filz le Jouvencel regent du royaume d'Amydoine et 
vueil que tout ce qu'il ordonnera soit fait comme 
se de ma propre personne je le faisoye. » Et dist 
à son chancellier : « Chancellier, je vous commande 
que vous en seelez les lettres et oultre vueil que 
vous le faciez crier regent par ceste ville ; et vous, 
evesque du Don, mandez qu'il soit fait crier au Don 
et à Virance ; et, quant nous serons sur les champs, 
il sera crié en l'ost. » 
Quant vint aprez disner, le Jouvencel vint devers le 
Roy et la Royne pour prendre congié d'eulx et pour 
s'en aller à ses compaignons, qui estoient tous logez 
sur le rivaige de la mer à une petite lieue françoise ou 
environ de Calibort. Et, quant le Roy vit qu'il s'en 
voulloit aller, il saillist en la salle et fist appeller tous 
ceulx qu'il peust recouvrer pour l'eure, et, voyans tous, 
lui bailla la lettre de son povoir seellée et lui dist : 
« Mon filz, vecy mon povoir que je vous baille. Je 
vous metz ma femme, ma fille et tous mes biens et 
mon corps entre voz mains. Et allez à voz gens et 
ordonnez ce que vous vouldrez, et il sera fait. » 
Et en cecy est terminée la seconde partie et second 
livre de ce present traittié, qui a parlé du gouvernement 
iconomique du Jouvencel, qui represente l'estat 
moyen, ouquel il a eu gouvernement de famille, c'est 
assavoir, de certain nombre de souldoyers et de gens 
d'armes. Ouquel estat moyen il s'est si saigement 
et honnorablement gouverné, comme il a paru en ce 
second traictié, que, avecques l'aide de Dieu, maintenant 
il est parvenu au tiers et plus hault estat, qui est 
nommé politique, qui sera la matière de la tierce et 
derrenière partie de ce present livre. 

S'ensuit le prologue de la tierce et derrenière partie de 
ce present livre, qui traicte de politique avec ung 
traicté de combatre pour querelle. 
La seconde partie de ce present livre terminée et 
expediée, en laquelle est touché le gouvernement du 
Jouvencel en l'estat moyen, nommé iconomique, reste 
la tierce et derrenière partie, en laquelle sera traictée 
le gouvernement du Jouvencel ou plus hault estat 
nommé politique, auquel il aura le regime et administracion 
de tout le royaume d'Amydoine. Et n'est pas 
de merveille se le dit Jouvencel est parvenu à icellui 
hault estat de politique, veu qu'il a eu si bon commencement 
et si bon moyen, comme il appert ès 
deulx premiers livres qui touchent sa conduitte ès 
deux premiers estas, c'est assavoir, monostique et 
yconomique. Car, selon le dit du phillosophe, cellui 
qui a bon commencement d'aucune chose, a desja 
plus de la moittié d'icelle, et, en quelque chose que 
ce soit, la meilleure et principalle partie est bon 
commencement. Par plus forte raison, cellui qui a 
bon commencement et bon moyen peut legièrement 
parvenir à la fin et perfection de la chose où il tent. 
Aussi, selon icelluy philozophe, les hommes de haulx 
et eslevez entendemens et vertueux sont naturellement 
inclinez et disposez à avoir povoir et seigneurie 
sur les autres. Or a esté le Jouvencel virtueux et de 
hault entendement ; car tousjours virtueusement se est 
conduit et gouverné en tous ses affaires, comme il a 
esté veu par cy - devant. Cy s'ensieut la tierce et derrenière 
partie de ce livre intitulé le Jouvencel. 

Comment le Jouvencel print congié de sa dame et s'en 
vint à ses compaignons, qui eurent grant joye de sa 
venue ; comment trois capitaines du duc Baudouin 
arriverent ce soir là, lesquelz grandement il festoya 
et en remercia le duc Baudouin ; comment le roy 
Amydas fist crier son filz le Jouvencel regent de son 
royaume par ung sien herault ; comment le roy Amydas 
fut averty par ung secret messaige des noms de 
ceulx qui lui devoient courir sus ; comment ilz lui 
presenterent la bataille, qu'ilz perdirent, et y furent 
mors et prins grand nombre de gens. 
Aprez que le roy d'Amydoine eust baillé au Jouvencel, 
son filz, les lettres de son povoir, dont il le 
remercya très humblement, le Jouvencel print congié 
du Roy, de la Royne et de sa dame et s'en alla 
devers ses compaignons, qui eurent grant joye de sa 
venue. Il leur monstra le povoir qu'il avoit apporté et 
leur conta le recueil que le Roy et la Royne lui avoient 
fait, et leur parla de sa dame et de tout se loua à son 
povoir. Il trouva trois cappitaines du duc Baudouin, 
qui estoient arrivez ce soir, c'est assavoir : messire 
Guillaume Boucqueton, ung nommé Herlaud et Guillaume 
Benard, qui avoit esté pris à Crathor, lequel 
estoit ung bon baveur. Le Jouvencel leur fist moult 
grant chière pour la peine qu'ilz avoient prinse de 
venir aprez lui. Aussi remercia fort le duc Baudouin 
pour ce qu'il y avoit largement mys du sien à les y 
envoyer ; et n'y avoit riens miz le Jouvencel, fors 
seullement une lettre qu'il avoit escripte au duc Baudouin 
et une à messire Guillaume Boucqueton. 
Le Jouvencel assembla ce soir tous les cappitaines 
et demanda qu'il estoit affaire, et leur dist que le roy 
Amydas s'attendoit à lui de toute sa seigneurie et de 
tout son fait. Il leur remonstra que le roy Amydas 
n'avoit que trois places : Calibort qu'ilz veoient tous 
les jours, là où estoit sa personne, la Royne et sa fille, 
et une cité qui avoit nom le Don, dont l'evesque estoit 
en sa compaignie, et une autre petite ville qui avoit 
non Virance, qui seoit entre Calibort et le Don. Le Don 
estoit une puissante ville et ne l'avoient peu conquerir 
les ennemyz, et tenoit tous les jours frontière. Chascun 
escouta, et dirent au Jouvencel : « Demandez - en à 
quel que soit. » Sur ce, le Jouvencel demanda à monseigneur 
de Chamblay, qui estoit ung de ceulx que le 
Roy son souverain seigneur lui avoit baillez, et lui 
dist : « Vous avez esté à Calibort comme moy et avez 
ouy parler le Roy et tous les siens ; je vous pri, 
dictes - en vostre oppinion. » - « Monseigneur, 
dist le sire de Chamblay, je ne voy point que le 
roy Amydas ait lieu où il vous puisse recueillir, 
que en la ville du Don. Icy vous mengez ses vivres, 
de quoy le povre seigneur, la Royne et madame 
vostre femme doivent vivre. Pour ce, je suis d'oppinion 
que, vous et toute vostre compaignie de 
puissance, vous en aillez jusques à Don. Et là vous 
serez près des ennemiz et orrez des nouvelles et, 
sur ce que vous trouverez, vous conclurez ce que 
vous aurez à faire. » Aprez demanda au Mareschal de 
Crathor, à messire Guillaume Boucqueton et generalement 
à tous les cappitaines et à ceulx qui estoient 
au conseil et furent tous de ceste oppinion. 
Ung escuier de l'ostel du roy Amydas, nommé Pirus, 
que le Jouvencel avoit amené pour luy nommer les 
chemins, fut là. Le Jouvencel le fist appeller et lui fist 
demander par son truchement combien il y avoit de 
Calibort jusques au Don ; et il lui respondist qu'il y 
avoit ung grant nombre de milles, qui revenoient à 
la raison de quelque seize lieues françoyses. Oultre 
plus lui demanda quel payz il y avoit en chemin et 
s'ilz y trouveroient que mengier. Il lui respondist 
qu'il y avoit beau payz et bon jusques au Don. 
« Et 
là vous serez prez des ennemyz et trouverez assez 
vivres partout jusque là. » Mais, dela le Don, ilz 
trouveroient ung peu le payz destruict pour la guerre, 
qui y avoit longuement esté. Et, pour aller au Don, 
ilz passeroient par Virance, une très bonne petite 
ville, où ilz seroient bien aises pour se rafreschir et où 
ilz trouveroient ce qu'ils demanderoient. Et, quant le 
Jouvencel et ses cappitaines eurent ouy parler Pyrus, 
ilz furent d'oppinion d'eulx en aller au Don et delibererent 
de partir dedans huit jours aprez. Et sejournerent 
ces huit jours pour despeschier leurs navires 
et les renvoyer en leur payz, et aussi allerent querir 
à Calibort aucunes choses qui leur estoient neccessaires 
et se refreschierent de l'estourdissement de la mer. 
Le Jouvencel s'en retourna l'endemain au matin 
devers le Roy son pere et lui compta comment il 
avoit envoyé son navire et avoit escript au Roy son 
souverain seigneur et ce qu'il avoit trouvé avecq ses 
cappitaines ; et lui monstra comment ilz estoient venuz 
deliberez de combatre et ne queroient que la bataille, 
et, pour Dieu ! qu'il les voulsist mener là où il penseroit 
qu'ilz auroient à besongner le plus tost que faire 
se pourroit. Oultre plus dist au Roy : « Monseigneur, 
ces cappitaines sont deliberez de vous venir tous 
veoir les ungs aprez les aultres toute ceste sepmaine, 
aussi de venir à la ville. Faictes commander, 
s'il vous plaist, que on les laisse entrer partout 
et qu'ilz ayent ce qu'il leur fault pour leur argent. » 
à quoy le Roy respondist : « Mon filz, je le feray très 
voulentiers. » Sur piez commanda aux cappitaines 
de son chastel et de sa ville et aux portiers qu'ilz laissassent 
entrer tous ceulx qui voudroient venir des 
gens de son filz, et oultre qu'on leur appareillast et 
delivrast vivres et que tout ce qui y seroit leur fust miz 
en avant et que on ne leur espargnast riens. Toute 
ceste semaine vindrent les cappitaines et compaignons 
à grans flottes de cent et de six - vings veoir le roy 
Amydas, la Royne et la belle dame que le Jouvencel 
avoit espousée. Et plusieurs vindrent devers la dame 
du Jouvencel s'offrir à elle en disant qu'elle estoit 
leur maistresse. Et Dieu scet comment elle recueilloit 
doulcement et quelle chière ilz eurent du Roy et de la 
Royne et de leur fille toute celle sepmaine durant. 
Au bout de la sepmaine, le Roy conclud avec le 
Jouvencel et tous ses cappitaines de partir et s'en 
aller à Virance et de Virance au Don et laisser la 
Royne et sa fille à Calibort. Ce soir, s'en ala le Jouvencel 
et print congié de la Royne et de sa dame. Et, 
quant il fut avecques ses gens, il conclud de deslogier 
au plus matin et de tirer aux champs. Et, quant il 
eust toutes ses batailles assemblées, il fist avant - garde, 
bataille et arrière - garde et deux esles sur les 
deux costez, il mist descouvreurs de payz devant, et 
aprez eulx il mist fors courreurs ; et puis, aprez les 
courreurs, il ordonna ses logeurs. Il mist tout son 
traict en une bataille à part et le fist demourer derrière, 
entre l'arrière - garde et la bataille, et avoit tousjours 
ceste façon de faire, quant il alloit droit à ses 
ennemiz à cheval, qu'il mettoit le traict derrière, et, 
quant il s'en retournoit, il les mettoit devant. Quant 
les batailles furent ordonnées, il les faisoit moult beau 
veoir. Et tantost le Roy saillist de la ville et chastel 
de Calibort avecques ce qu'il avoit de gens et vit les 
batailles du Jouvencel qu'il prisa moult et regarda son 
ordonnance ; et Dieu scet se le cuer lui haulça bien, 
quant il vit si belle armée. Et, tantost aprez, la Royne 
et sa fille saillirent de la ville pour veoir la compaignie, 
qui moult leur plust ; et, si elles prioient bien 
Dieu pour eux, il ne le fault ja demander ; et croy 
que leurs prières valurent beaucoup. 
Quant le Roy fut joinct au Jouvencel, il lui dist : 
« Mon filz, vecy une moult belle compaignie et bonne, 
comme je croy. J'ay fyance en Dieu que noz 
besongnes yront bien. » Et, à ceste heure, le roy 
Amydas fist crier le Jouvencel, son filz, regent, par 
ung de ses heraulx en ceste manière : « Ouez, ouez, 
ouez. De par le roy Amydas, nostre sire et souverain 
seigneur. Deuement informé et veritablement 
acertené des sens, loyauté et preudomye et très 
excellente vaillance de mon très redoubté seigneur 
monseigneur le Jouvencel et aussi ayant congnoissance 
des grans peines et travaulx, mises et despenses 
qu'il a fais pour venir à son secours, et de 
la grant et notable armée qu'il lui a amenée, esperant 
o la grace de Dieu que par lui le royaume et 
seigneurie d'Amydoine seront recouvers et en seront 
deboutez ses ennemiz, et pour ce service luy avoit 
promis faire et acomplir le mariage de lui et de 
madame sa fille, ce qu'il a fait, et aussi l'a estably, 
commis et ordonné regent et gouvernant son 
royaulme, comme plus à plain peut apparoir par 
ses lettres patentes sur ce faictes. Si veult le Roy 
et vous commande generaulment à tous que, dès 
à présent et pour le temps advenir, ung chascun 
de vous, tant en general que en particulier, entende 
et obéisse dilligemment aux mandemens et commandemens 
que vous fera mon dit seigneur, comme 
à la propre personne du Roy ; car tel est son plaisir 
et veult que ainsi soit fait et acomply. » 
Aprez le cry fait par le herault du roy Amydas, 
icelluy herault fist les criz de par le Jouvencel devant 
ses batailles, ainsi qu'il s'ensuit : « Ouez, ouez, ouez. 
On vous fait assavoir de par monseigneur le Regent 
que aucun homme d'armes ne chevauche que soubz 
l'estandart de son cappitaine et que tous les archiers 
chevauchent soubz l'estandart de messire Guillaume 
Boucqueton jusques au logeiz et luy obéissent comme 
à la personne de monseigneur le Regent ; et, au soir, 
que chascun se retire soubz l'estandart de son cappitaine 
et que nul ne soit si hardi d'aller avec le 
mareschal du logeiz, sinon ceulx qui y sont ordonnez, 
et que nulz ne soient si osez de prendre question 
ne debat ne de user de voye de fait ; maiz ceulx 
qui auront question les ungs aux autres viengnent 
demander justice, et on la leur fera ; et sont commis 
pour ce faire messeigneurs les mareschaulx ou 
leurs prevostz, sachans que ceulx qui seront invaseurs 
seront pugniz, tellement que tous les aultres y prendront 
exemple. » Et, sur ce, le Jouvencel dist au Roy : 
« Monseigneur, mettez - vous devant ceste bataille et 
marchons en l'honneur de Dieu, car le jour s'en 
va. » Le roy Amydas demoura en celle bataille ; et 
tous lui obéirent comme ilz eussent fait à leur souverain 
seigneur ; et le Jouvencel chevaucha à 
l'avant - garde. 
Ainsi chevaucherent tout le jour, tant que, au soir, 
ilz arriverent entour la ville de Virance, où leurs 
logeiz estoient despartiz. Et le Roy entra en la ville ; 
et Dieu scet quelz presens il envoya à tous les cappitaines, 
de vins, viandes et tous vivres. Le Jouvencel 
demoura aux champs avecques les gens d'armes. Et 
conclud le Roy, au despartir, avecques le Jouvencel et 
les cappitaines que au matin il se rendroit à eulx ; ce 
qu'il fist. Et chevaucherent en l'ordonnance qu'ilz 
avoient faicte le jour de devant jusques au Don ; et là 
furent encores mieulx recueilliz qu'ilz n'avoient point 
esté ; car la ville valloit mieulx. Et, pour ce que en 
ceste ville avoit certaines rues de Sarrasins et de 
Juifz, les Sarrasins vindrent les premiers au devant. 
Le Roy passa oultre et en fist peu de compte. Les Juifz 
vindrent aprez et apporterent le roole Moyse. Le 
Roy mist la main en son chappeau et enclina sa teste 
contre le roole Moyse. Aprez vint l'evesque du Don 
avecques la croix, l'enseigne, l'eaue benoiste et les 
Chrestiens. Et, incontinent que le Roy apperçeust le 
signe de la croix, il descendist à pié et vint au devant 
à genoulx la adourer ; puis monta sur son cheval et 
entra en la ville. Et le Jouvencel et toute l'armée 
demoura aux champs. 
Et, le lendemain, le Jouvencel et tous les cappitaines 
vindrent devers le Roy pour savoir qu'il estoit de 
faire. Le Roy trouva en son conseil que ses gens 
fussent logez en deux ou en troys groz logeis jusques 
à huit jours, pour ce qu'ilz seroient plus seurement en 
trois parties que en une seule ; car, tandiz qu'ilz combatroient 
l'une des parties, les autres leur viendroient 
au secours mieulx que s'ilz estoient tous ensemble. 
Et, quant une grosse compaignie est logée tout 
ensemble et elle est surprise et il se y mest ung derroy, 
elle est aussitost desconfite comme une moindre. 
Et mainteffoys ay veu en mon temps, quant on chevauchoit 
en payz d'ennemyz et que on estoit grosse 
compaignie, que on se logeoit de propoz deliberé en 
deux logeiz pour plus grant seurté, combien que on 
eust bien trouvé logeiz pour se logier tous ensemble. 
Il y a beaucoup de raisons pourquoy on est mieulx 
en deux parties que en une, mais que on soit si prez 
l'ung de l'autre que on s'entrepuisse secourir. L'une 
des principalles raisons si est que on ne peult pas si 
tost combatre ne desconfire ung logeiz que les aultres 
n'ayent loisir d'eulx mettre ensemble et en ordonnance 
pour combatre ; et ceulx qui combatent et 
assaillent sont bien esbahyz, quant ilz voient gens 
fraiz sur eulx ; et aux deffendeurs le cuer leur croist 
de la moittié. 
« Et, pour ce, je suis d'oppinion que 
ces gens soient logiez en deux ou trois logeiz pour 
leur seurté. Et ce pendant ilz orront nouvelles des 
ennemiz et aussi d'aucuns amyz que vous avez ou 
payz ; puis delibererez ce que vous avez à faire. » 
Ce jour se passa à logier et à despartir le logeiz. 
Et, au lendemain, vint ung petit messaige secretement, 
qui apporta ung petit brief au roy Amydas, 
ouquel brief estoient les noms de ceulx qui s'assembloient 
pour lui venir courrir sus, c'est assavoir : le 
duc d'Ath, le prince de la Cormye, le sire de Hisles, 
le dispost de Callafye, le marquis de Calyma, messire 
Morcellet, messire Eneas de Malico, messire Lancelot 
de Pompon, messire Achiles de Frezo et messire 
Helpy, frere bastard du marquiz de Calyma, lesquieulx 
se trouvoient ung grant nombre de gens. 
Sur ce, le roy Amydas envoya querir son filz le 
Regent et tous les seigneurs et cappitaines qui estoient 
en sa compaignie, tant de lui que du Regent, et leur 
compta les nouvelles qu'il avoit sceues et, sur ce, tint 
conseil avecques eulx. Le conseil fut qu'il renvoyast 
son messaige pour savoir leur convine et ce qu'ilz 
avoient entencion de faire. Sur quoy, le messaige 
retourna et fist grant dilligence et parla secretement 
à plusieurs gens ou payz, qui estoient amyz et serviteurs 
du roy Amydas, par lesquieulx il sceust l'entreprise 
de ses ennemyz et leur conseil et comment ilz 
estoient deliberez de eulx mettre devant, tous les premiers ; 
car il leur sembloit que qui est sur les champs 
le premier, a l'avantaige. Aussi est - il vray ; mais que 
on n'entreprengne riens qui ne soit conduisable. Touteffoys 
tout est soubz la main de Dieu ; car là où Dieu 
veult, il pleut. 
Mais le cas advint que ceulx que vous avez ouy 
nommer entreprindrent de venir presenter la bataille 
au roy Amydas pour gaigner le bruit du payz, et 
vindrent devant la ville du Don, comme vous orrez. 
Le roy Amydas fut adverty de leur venue et tint conseil 
sur ce et fut conseillé par son filz le Regent et 
par tous ses cappitaines de les attendre. Le roy Amydas 
et son filz saillirent hors de la ville et firent six 
batailles à cheval. Premièrement, il envoya ses courreurs 
et escarmoucheurs devant, et puis mist aprez 
une avant - garde bonne et grosse selon la puissance 
qu'il avoit ; et ilz estoient presque esgaulx en puissance, 
les ennemyz et lui ; et en ceste avant - garde 
estoit le Regent. Après vint le Roy en la bataille : sur 
la main dextre, avoit une esle bien garnie de bons 
chiefz ; sur la main gauche, estoit tout son traict à pié, 
et au bout du traict avoit une esle de gens à cheval, 
affin que son traict ne fut foullé par derrière ; et darrière 
eulx n'avoit riens fors la ville du Don, qui estoit 
à son doz, et les gens de la ville. Le duc d'Ath vint et 
tous ceulx que vous avez ouy nommer, au jour qu'ilz 
avoient entrepriz, et trouva le roy Amydas en son 
ordonnance assez prez de la ville et tant qu'on ne se 
povoit mettre entre la ville et lui. Et, quant les 
batailles s'entrevirent, ilz s'entrecraingnirent ; et ne 
fut pas de merveille ; car ilz estoient belle compaignie 
d'une part et d'aultre. Chascun tenoit bien son ordonnance ; 
car c'est ce qui fait tenir ordonnance que la 
paour que chascun a de son ennemy, et tous les cappitaines 
n'y feroyent pas tant que celle doubte. Or est 
ainsi que le duc d'Ath et les siens se arresterent, 
quant il vit le roy Amydas et ses batailles. Et, entre 
les deux batailles, eust de grans escarmouches d'une 
part et d'aultre, de grans coups de lances donnez et 
de grans coups d'espée. 
Le Regent, qui estoit homme de guerre, regarda 
la convine de ses ennemyz et leur contenance et 
vit bien qu'ilz n'avoient point voulloir d'assembler 
avecques le roi Amydas ne avecques lui, pour ce 
qu'ilz ne véoient point leur avantaige et leur souffisoit 
de se monstrer puissans pour acquerir la voix du 
peuple. Et, sur ce, le Regent vint devers le roy Amydas 
son pere et lui dist : « Monseigneur, je congnois 
que ces gens ne vous veullent point combatre yci ; 
car il leur semble que vous estes en lieu trop avantaigeux ; 
et, pour ce, se vous voullez avoir à besongner 
avecques eulx, il leur fault courrir sus. » 
- « Comment, dea ? dist le Roy ; vous deffendez tousjours 
qu'on ne marche point contre ses ennemyz. » 
- « Voire à pié, dist le Regent ; mais à cheval tout 
le contraire, quant on peult passer tout oultre et 
qu'il n'y a point de fortificacion derrière eulx. Or 
sont ces gens au large des champs, et me semble que 
nous y povons bien aller par la manière que je vous 
diray. » - « Or dictes, beau filz, dist le roy Amydas. » 
- « La manière, dist le Regent, si est que 
nous ferons marcher nos archiers et tout nostre 
traict le petit pas, tellement qu'ilz garderont tousjours 
leur alaine, et les menerons si prez de leur 
bataille que le traict tumbera dedans eulx. Et, à 
l'heure que le traict tumbera dedans, leurs chevaulx 
se tourneront devant derrière et ne souffreront 
point le traict ; et, à l'heure qu'ilz seront brouillez, 
nous donnerons dedans eulx. Et, pour aller jusques 
à eulx seurement, noz escarmoucheurs rebouteront 
les leurs au plus qu'ilz pourront, affin qu'ilz n'apperçoivent 
point ce que nous ferons, ou au moings 
le moings que faire se pourra. Et moy, Jouvencel, 
qui mene l'avant - garde, les sieuvray de prez affin 
qu'on ne les reboute ; et, se voz ennemiz se avancent 
pour les combatre, vostre bataille viendra le pas des 
gens de pié ; vostre asle, qui est sur la main dextre, 
pareillement et celle aussi, qui est sur la main 
gauche ; et, se les ennemyz chargent sur moy, qui 
fais l'avant - garde, vostre esle, qui est sur la main 
dextre, leur donnera sur ce costé, et l'autre, qui est 
sur la main gauche, leur donnera sur l'autre ; et 
vostre traict les batra en venant à moy et en 
mettront beaucoup en essoyne ; et vous o vostre 
bataille me soustiendrez. Ainsi ilz seront bastuz par 
les costez et par le front, quant ilz besongneront 
contre moy, qui ay l'avant - garde ; et vous viendrez 
à mon secours o vostre bataille ; et o la grace de 
Dieu j'ay esperance que vous en aurez bon marché ; 
car noz asles combatront bien les leurs et les 
garderont bien, se Dieu plaist, qu'ilz ne nous donneront 
point d'empeschement sur les costez. Et 
puis vous avez le traict davantaige ; car je voy le 
leur à cheval et se fient en ne sçay quelles archegaies 
et genetoires qui peu leur serviront. C'est se 
ilz marchent à vous. Mais, se ilz ne marchent, je suis 
d'oppinion que vous marchez. Et, s'ilz attendent 
que le traict chée dedans eulx et qu'il faille qu'ilz 
se remuent devant moy, à ceste heure je donneray 
dedans. Suivez - moy de prez et que toutes noz esles 
chargent bien et asprement de tous les costez et, o 
la grace de Dieu, nous les romprons. Je suis aussi 
d'oppinion que vous mettez une petite bataille de 
gens à pié aprez vostre grant bataille, quant les 
batailles seront meslées, pour rallier tout le monde 
et secourir chascun où ilz verront que besoing sera. » 
Le roy Amydas et tous les chiefz et cappitaines 
tindrent l'oppinion du Regent à grande et bonne. Le 
Regent leur dist encore plus : « Je suis d'oppinion 
que vous mettez vostre asle de la main dextre plus 
forte que l'autre ; item, moy qui ay l'avant - garde, 
que je me tire sur le costé droit affin que je ne 
destourbe point le traict de voz archiers, qui sont 
sur le costé gauche ; et aussi le soleil vient de ce 
costé ; et, quant nous mettons la lance en arrest, 
nous avons la main plus à commandement de celle 
part ; aussi le vent en vient qui souffle la pouldre 
droit à eulx. Et, s'ilz vouloient marchier droit à vostre 
traict, vous avez le costé plus à vostre commandement 
que vous ne auriez de l'autre. Et, puisque 
on peult choisir et que le payz est si large que on 
le peult faire, on doit serchier tous les avantages 
qu'on peult. Mais souvent on est en lieu si soubdainement 
pris que en l'estat en quoy on se treuve, 
aucuneffoys il se fault deffendre. Mais qui a loysir et 
assault, il doit choisir à son avantaige, s'il peult. Se 
vous chargez sur le costé gauche, vostre corps ne 
vostre lance ne s'i adonne pas si bien. Or, puisque 
Dieu nous a donné payz si large et loysir et que 
nous les aillions assaillir, je suis d'oppinion que nous 
les aillions ainsi assaillir que j'ay dit. Touteffoys, 
Monseigneur, se je faulx en aucune manière, admendez - le, 
s'il vous plaist, et messeigneurs qui sont en 
vostre compaignie, qui sont plus saiges et meilleurs 
que moy. » 
Le roy Amydas dist : « Mon filz, on ne pourroit 
mieulx dire. Et, pour ce, je vous pri entre vous 
aultres, beaulx seigneurs, dictes si vous y voyez 
que amender. » Chascun dist que la chose ne povoit 
estre mieulx ordonnée. Et, sur ce, conclurent de marcher 
sur leurs ennemiz. 
Et marcherent pas pour pas, tant qu'ilz remisdrent 
tous les escarmoucheurs et courreurs des ennemyz, 
et meismement leur avant - garde, jusques encontre la 
bataille, pour ce que l'avant - garde n'estoit pas si 
puissante que elle peust attendre ne tenir contre 
l'avant - garde et bataille du roy Amydas, qui marcha 
tout ensemble et tellement que le traict du roy Amydas 
vint cheoir sur la bataille du duc d'Ath. Et, quant 
les chevaulx sentirent la poincture du traict, ilz 
commencerent à tourner les testes où ilz avoient les 
crouppes, les lances se commencerent à colloigner 
l'une parmy l'autre et se entremesler. Et, quant le 
Regent vit cela, il sceut bien congnoistre l'heure et 
chargea parmy eulx au desesperé ; et le roy Amydas, 
qui estoit bon chevalier, le suivit bien et vertueusement ; 
les esles des costez chargerent à l'heure qu'ilz 
le devoient faire et ne faingnirent point ; la petite 
bataille, qui estoit derrière, tint ferme ; et alloient 
tousjours où ilz véoient que le besoing estoit. 
Le duc d'Ath, qui n'avoit riens deliberé, fors seullement 
de se monstrer à ses ennemiz, fut esbahy ; car 
son avant - garde ne ses esles ne toutes ses batailles 
n'estoient point adverties de ce qu'ilz devoient faire, 
sinon seullement d'eulx monstrer devant la ville et 
de presenter la bataille au roy Amydas. Et ne pensoit 
pas estre assailli de ses ennemiz si vivement ; mais il 
cuidoit bien qu'ilz y allassent plus à loisir. Et, pour 
ce, je vous dy tousjours que les gens à cheval doivent 
assaillir et les gens de pié doivent attendre. Il est vray 
que les gens de pié furent cause de ceste besongne ; 
mais ilz marcherent soubz la sureté des gens de cheval 
et frappoient de loing ; et leurs ennemyz estoient 
à cheval, qui attendoient et laissoient venir la fureur 
de leurs ennemyz sur eulx. Ainsi fut le duc d'Ath 
rompu ; mais il se retira si saigement et si vaillaument 
qu'il saulva lui et la pluspart de ses gens jusques en 
son paiz. Il eust grant perte, et fut beaucoup pris et 
mort de ceulx de sa compaignie. 
Le roy Amydas et le Regent couchièrent celle nuit 
sur le champ en signe de victoire. Et, quant l'evesque 
du Don et ceulx de la ville sceurent la nouvelle, ilz 
allerent à l'eglise remercier Dieu et faire sonner les 
cloches et faire les feulx de joye ; et puis vindrent 
devers le roy Amydas et le Regent les visiter et 
remonstrer qu'ilz merciassent Dieu de la grace qu'il 
leur avoit faicte et lui offrir leurs prières, ausquelles 
le roy Amydas et le Regent se recommanderent ; puis 
s'en retournerent en la ville et leur envoyerent pastez, 
bouteilles et vivres. Et aprez la bataille, comme 
vous savez qu'il est de coutume que on en parle et 
devise et dist l'en les biens et les maulx et ce qui y 
a esté fait et ce qui n'y fut oncques fait, et, pour ce 
que plusieurs avoient escrié le roy Amydas et le 
Regent son fils, en disant : « Roy Amydas, marche ; 
et toy, Regent, que ne donnes tu dedans ? Il semble 
que tu dissimules et que tu ayes paour. » Et beaucoup 
d'aultres grans et oultrageuses parolles, qui 
estoient bien pour faire perdre le sens et l'entendement 
au roy Amydas et au Regent son filz ; mais 
neantmoings oncques ne se desmeurent de leurs bons 
propotz, eulx confians en Dieu, et ne voulurent 
rompre leur ordonnance pour parolle qui leur en fut 
dicte ; et leur remonstra le Regent comment ilz avoient 
pressé le Roy son pere et lui à la bataille, et leur voulut 
bien dire, devant le roy Amydas et devant toute 
sa seigneurie ou chevalerie et ses cappitaines, les 
parolles qui s'ensuivent : c'est assavoir que ung chief 
ne se doit desmouvoir de la raison, tant en justice 
que en ordonnance de bataille, quant une foys il a 
bien delibéré par son bon conseil ce qui se doit faire 
et qu'il est lui - mesme de ceste oppinion. Car maintes 
gens ont des oppinions et des voulentez par faveur 
qu'ilz ont à aucunes gens et à aucunes choses faire et 
aussi par amour, par hayne, par attayne, par un argu 
en quoy les gens se mettent et veullent qu'il soit 
ainsi sans y considerer raison ne debattre en leur 
teste se les choses sont à faire ou à laisser. Et, pour 
ce, quant le chief a ouy les oppinions de ung chascun 
et que son oppinion est saine et qu'il n'a ne hayne 
ne amour qui le contraigne à faire ne l'ung ne 
l'aultre, mais veult la chose de la raison et le bien de 
la chose publique et n'a point d'esgart à son fait particullier, 
sinon ad ce qu'il pense qu'il plaist à Dieu et 
à l'execucion de son entreprise pour le meilleur de 
son party où il tient avoir bonne et juste querelle, il 
ne se doit desmouvoir de son entencion et doit avoir 
grant vertu de tenir ferme à l'encontre de ceulx qui 
l'abbayent, tendans à leurs fins. Et a bien Dieu à amy 
qui en eschappe ; et doit bien le chief qui a à combatre 
ceste matière, se seigner de la bonne main ; car 
bien peu en sont, à qui on ne facent rompre leur 
propotz, dont le plus souvent mal en advient. Touttesfoys 
les choses sont adventureuses, et aucuneffoys 
les hommes n'ont pas la congnoissance proprement 
de ce qu'il se doit faire, et Dieu leur oste l'entendement ; 
par quoy ilz font tout le contraire de la raison. 
Mais, là où Dieu veult, sens de homme n'a mestier ; 
pour ce, fault tout mettre en la main d'icellui et faire 
selon ung proverbe qui dit : Fais ce que tu dois et 
adviengne ce qu'il pourra. Ainsi fine ce premier 
chappitre. 

Comment le roy Amydas tint conseil et trouva en son 
conseil qu'il ne retourneroit plus en la ville et qu'il 
poursieuvroit sa bonne fortune, et s'en vint pour 
mettre le siège devant une ville nommée Bort ; comment 
elle se rendit par composition et se mirent en 
son obéissance et tout le pays d'environ ; comment une 
ville et chasteau nommé le Sap se tenoit contre le 
roy Amydas ; comment le Roy voulloit qu'on l'assiégeast ; 
mais il fut trouvé qu'il n'avoit point d'artillerie 
assès souffisant pour ce faire ; par quoy lui convint 
sejourner pour en faire d'autre, qui leur porta 
grant dommaige ; et d'une rencontre qui fut ce pendant, 
où leurs ennemis perdirent grant nombre de 
leurs gens. 
Le jour ensuivant, le roy Amydas tint conseil et fut 
conseillé de ne retourner plus à la ville et de poursuir 
sa bonne fortune ; ce qu'il fit. Et chevaucha 
tant qu'il vint à une ville, qui avoit nom Le Bort, 
laquelle se rendist tantost à lui, moyennant qu'ilz 
voulurent avoir seureté pour ung peu de gens de 
guerre qui estoient dedans ; lesquieulx eurent sauf - conduit 
du roy Amydas et puis s'en allerent en leur 
party. Il se mist en l'obéissance du roy Amydas entour 
ceste ville du Bort, bien vingt lieues de payz et n'y 
eust point de resistence jusques à ung chastel, qui 
s'appelloit le Sap, où il y avoit une petite ville dessoubz 
le chastel ; et y demoura bien dedans de cincq 
à six cens hommes de guerre ou plus. Le chastel et 
la ville estoient moult fors ; les gens qui demouroient 
dedans estoient gens de couraige ; car aultres gens n'y 
fussent pas demourez. Ung nommé messire Eneas de 
Malico en demoura cappitaine. 
Quant le roy Amydas fut dedans Le Bort et il sceust 
que messire Eneas de Malico estoit demouré cappitaine 
du Sap, et ceulx qui estoient dedans, il pensa 
bien qu'ilz lui feroient guerre ; car il savoit bien que 
messire Eneas estoit ung vaillant chevalier. Il assembla 
tout son conseil et demanda qu'il avoit à faire. 
Son conseil fut tout d'oppinion qu'il ne povoit marcher 
plus avant tant qu'il eust conquis le Sap. Or 
estoit le Sap, comme dit est, une forte place et bien 
garnye de gens d'armes bons et vaillans et bien artilliée. 
Et sans grande ordonnance il ne se povoit prendre 
et ne povoit estre assiégé sans estre garny de ce qui 
estoit neccessaire. Or avoit perdu le roi Amydas la 
pluspart de son artillerie, et celle que le Regent avoit 
amenée estoit toute menue ; par quoy n'estoit possible 
d'assiéger celle place sans mieulx estre garniz et 
pourveuz. Ainsi fut force au roy Amydas et au 
Regent son filz de sejourner à Bort, qui leur fut 
moult grant dommaige, car, quant gens ont le bruit 
et ont eu victoire sur leurs ennemyz, ilz ne doivent 
jamaiz sejourner ; car les ennemyz se ralient, ilz 
prennent cuer, ilz pourveoient aux faultes. On en fait 
plus à mil hommes en la chaude que on ne fait à 
quatre mil quant la chose est refroidie. En tel cas, on 
ne doit pas sejourner qui peult ; mais les choses qui 
ne se pevent faire, il est force de les laisser. 
Pour ce, arresterent le roy Amydas et le Regent son 
filz à Bort malgré eux. Et, quant le roy Amydas vit 
qu'il n'y avoit point de remede, il fist appeler le 
Regent son filz et tous les cappitaines et conseilliers 
pour savoir qu'il avoit à faire ; lesquelz lui conseillerent 
qu'il fist ses dilligences de faire forgier artillerie 
à puissance, d'envoyer requerir ses amiz, tant 
d'argent que de tout ce qu'il lui seroit necessaire. 
Vray est qu'ilz avoient de l'artillerie que le roy Amydas 
avoit de piéça et de celle que le Regent avoit 
amenée quant et lui ; mais elle n'estoit pas souffisante 
pour mettre en subgection la ville du Sap. 
Ainsi le roy Amydas fist ce qui lui fut conseillé et 
ses diligences de toutes pars. Et, quant ilz eurent 
ordonné ce qui estoit affaire, le Regent dist au roy 
Amydas : « Monseigneur, il seroit bon de faire venir 
ces seigneurs et gens de bien qui ont esté prinz, 
pour les ouir parler et aussi savoir leurs noms ; car 
on y peult apprendre beaucoup de choses et trouver 
des traictiez et des practiques. » à quoy le Roy respondist : 
« Vous dictes bien. S'il y a aucuns qui saiche 
leurs noms, nommez - les moy et je les congnoistray 
bien tous. » - « En bonne foy, dist le Regent, il 
me seroit bien fort de les nommer ; car ce sont noms 
bien estranges selon le payz d'où je suis venu. » 
Tantost saillist un clerc du Regent et dist : « Monseigneur, 
je les ay icy par escript en ung memorial. » 
- « Or les lisez, dist le Regent. » 
- « Mémoire des seigneurs et cappitaines qui ont esté 
pris et mors en la bataille. Premièrement, le sire de 
Hilles, le dispost de Callaphye et messire Morcellet, 
prins ; le marquis de Calyma et messire Lancelot de 
Pompon, mors. » - « Il est vray, dist le Regent ; 
je les ay fait enterrer. » Adoncq le Roy respondist : 
« C'est grant dommaige du marquis de Calyma ; car 
c'estoit ung vaillant chevalier et n'estoit pas des plus 
mauvaiz ; et messire Lancelot de Pompon estoit ung 
homme qui parloit bien et ung vaillant chevallier. 
Si sont les aultres aussi, s'ilz ne fussent traistres. 
Quant à messire Morcellet, c'est le plus traistre du 
monde et a esté cause de mettre tous les aultres 
contre moy ; et je l'avoye tousjours porté et soustenu 
et fait le mieulx que j'avoye peu et dit beaucoup 
de bien de lui. Je vous pri, mon filz, mon amy, 
que je l'aye en mes mains pour en faire ce qu'il 
appartient de ung traistre. » Le Regent respondit : 
« Monseigneur, vous le povez prendre et tout ce 
qui y est ; car on vous obéira en tout ce que commanderez. 
Mais il est venue une damoiselle, qu'on 
appelle la damoiselle de Grantfort, qui le demande 
sur toutes choses de ce monde et en veult payer ung 
grant argent, qui feroit grant bien à ses maistres. » 
Le Roy respondist : « Mon filz, je contenteray bien ses 
maistres. Et, quant à la damoiselle dont vous parlez, 
c'est la plus forte enchanteresse et la plus mauvaise 
femme du monde. Se elle demande messire 
Morcellet, je ne m'en esbahyz pas ; car eulx deux 
ont fait toutes ces menées. Comment est - elle 
venue, mon filz ? » - « Monseigneur, dist le 
Regent, elle a seurté de moy. » - « Elle est bien 
seure, dist le Roy ; mais, quant elle seroit prise sans 
seurté, vous ne veistes oncques les choses que nous 
saurions par elle. Elle tient une dame en ce pays, 
qu'on appelle la dame de Blanc - Chastel, et beaucoup 
d'aultres gens de bien, et tout le Blanc - Chastel 
entre ses mains, que elle a pris sur celle dame, 
et lui a mys en sus qu'elle me voulloit bailler le 
Blanc - Chastel, qui est l'une des plus belles et des 
plus fortes places du royaume d'Amydoine ; et a 
encore davantaige le chastel de Grantfort, qui est 
à elle de son heritaige, qui est l'une des plus fortes 
places du monde, là où elle tient encores plus de 
dix chevalliers et plus de vingt jouvenceaulx en son 
servaige. Si vous pri, mon filz, que vous parlez à 
elle le moings que faire se pourra et que vous la renvoyez 
le plus tost que vous pourrez ; car j'ay grant 
paour qu'elle vous enchante ou face quelque mal. » 
Le Regent respondist au Roy : « Monseigneur, laissez - la 
chanter et enchanter ; car je ne la crains riens 
et n'ay point paour que telles enchanteries me facent 
ou sceussent faire mal ne desplaisir ; car j'ay bonne 
creance en Dieu. » - « Aussi, dit le Roy, tout ce 
qu'elle a fait, c'est par la force de son chastel et de 
son beau langaige et de la subtilité et mauvaistié 
dont elle est pleine. Je n'entens point que par son 
enchanterie elle sceust rien faire ; mais elle seduiroit 
tout le monde par son engin. Et, pour ce, renvoyez - la ; 
car je vous certifie qu'elle a des amyz entour 
de moy. Et envoyez messire Morsellet au Don et 
qu'il soit baillié au prevost de la ville et aux gens 
de mon conseil, qui le questionneront et par lui sauront 
beaucoup de la convine de noz ennemyz ; car 
il scet tout. Et puis ferons de lui ce que justice en 
ordonnera. » Le Regent respondist : « Monseigneur, 
il sera fait tout ainsi qu'il vous a pleu de le commander. 
Quant au sire de Hisles et au dispost de 
Calaphye, ce sont gens de bien et de qui on peut 
avoir grant argent. Et, pour ce, je vous pry, laissez - nous 
en faire nostre proffit. » - « C'est bien raison, 
dist le Roy. Et vous pry, mon filz, que vous 
sachiez aux compaignons combien je payeray pour 
la rançon de messire Morcellet ; car je les feray 
payer comptant. » 
L'appoinctement de messire Morcellet fut fait et 
payé, ainsi que le Roy avoit dit. Le sire de Hisles et 
le dispost de Calaphye furent miz en une très grant 
finance. Messire Morcellet fut mené à la ville du Don 
pour en devoir faire justice. Et, quant il fut au Don, 
il se eschappa et se mist en franchise en la grant 
eglise du Don, que on appelloit Saint - Memer. Et il se 
fit clerc ; et, à la verité, il le estoit et avoit couronne. 
Et fallut que l'evesque le soustensist et tous ceux de 
l'eglise pour garder leurs previllièges. Mais aucuns 
dient que ung homme qui a commiz le crime de lese - magesté 
ne doit point avoir de franchise. Et, pour ce, 
fust mise la chose en conseil. Toutesvoyes le Roy 
mist grans guet et grans gardes environ l'eglise, affin 
qu'il ne eschappast, et dist : « Je savoye bien que ce 
traistre feroit encores ung tour de son mestier ; 
mais je le garderay, si je puis, qu'il ne s'en aille. » 
Cependant que le Roy sejournoit pour besongner 
en ses affaires, et ses gens d'armes sejournoient à 
Bort et à l'environ, courrut messire Helpy, bastard 
de Calyma, et ses gens, et frapperent sur ung logeiz 
des gens du roy Amydas et du Regent et les destrousserent. 
Et, ainsi qu'ilz s'en alloyent et emmenoyent 
leur proye, messire Guillaume Boucqueton et 
le vieil Mareschal de Crathor les vindrent rencontrer 
auprez de leur retraict et destrousserent la pluspart 
et rescouirent tous les prisonniers. Le bastard de 
Calyma se saulva ; mais la pluspart de ses gens 
demourerent priz et mors. Et, quant messire Guillaume 
Boucqueton et le Mareschal furent retournez à 
Bort, le roy Amydas et le Regent, son filz et leur 
maistre, leur firent grant chière et furent bien joyeulx 
de ceste adventure. 

Comment plusieurs questions se meurent à cause d'aucuns 
prisonnyers prins et rescoux et d'aucunes autres 
questions touchant le fait de la guerre ; comment le 
Mareschal print le Sap, et comment le roy Amydas 
faisoit forger nouvelle artillerie pour poursieuvyr sa 
bonne fortune ; et d'aucuns traictiés fais entre le roy 
Amydas et le duc d'Ath ; et d'une rencontre que fist 
le Jouvencel sur ses ennemis qu'il mist en desconfiture. 
Et, dedens cestuy tiers chappitre de la derrenière 
partie de ceste oeuvre, nommé pollitique, sont 
enclavées et deduittes les ordonnances et cerimonies 
qui se appartiennent à gaige de bataille fait par 
querelle, selon les constitutions faictes par le bon 
roy Phelippe de France. 
Aprez ceste destrousse faicte, saillirent plusieurs 
debatz et questions, comme tousjours advient, quant 
ung butin a esté fait. Et, entre les aultres, il y eut une 
question de aucuns qui avoient pris leurs maistres 
qui les avoient priz, et d'autres qui n'estoient point 
leurs maistres, qui s'estoient renduz aux prisonniers 
de paour de mort. Neantmoings les gens de messire 
Guillaume Boucqueton et du Mareschal de Crathor les 
prindrent et assermenterent de nouvel et disoient que 
ceulx qui les avoient assermentez n'avoient point de 
puissance ; car, puisque ung homme a donné sa foy, 
il ne peult plus prendre la foy d'ung aultre. Encore 
dist - on plus que, selon les drois anciens des armes, il 
ne se doit ne se peut combatre ne armer jusqu'à ce 
qu'il soit quicte de sa foy. Ceste question vint devant 
le roy Amydas et devant le Regent son filz, et fut la 
chose debatue, d'une part et d'aultre, le mieulx que 
faire se peust. Mais il fut trouvé par tous les cappitaines 
et gens de guerre que, se la chose estoit de 
ancienneté, encore estoit - elle telle, ne jamaiz n'avoient 
veu faire le contraire. Quant aucun prent ung prisonnier, 
il lui fait ceste grace de le recepvoir à la foy ; il 
lui donne sa vie ; il ne lui peult pas plus beau don 
faire ne plus obligier à lui. Et, pour ce, ne peult le 
prisonnier assermenter homme ne porter armes, tant 
que son maistre l'ait quicté de sa foy. Depuis qu'il a 
donné sa foy à son maistre, il est son esclave et son 
serf, pour faire de lui à son plaisir. Et, pour ce, le prisonnier 
achatte sa foy et sa franchise par argent ou 
aultrement et fait tant que son maistre le quitte de sa 
foy. Et, quant sa foy lui est quictée, il peult faire 
toutes choses comme devant et non aultrement. Et, 
par ce, fut jugé que ceulx qui estoient prisonniers n'y 
auroient riens, et que ceulx qui les avoient rescoux 
les auroient. 
Une autre question fut des chevaux, du harnoys, 
de tous les aultres biens qui se peurent trouver en 
essence et par vraye congnoissance. Et fut dit qu'ilz 
seroient renduz à ceulx qui les avoient perduz, puisqu'ilz 
avoient esté rescoux avant que entrer en chastel, 
ne en ville, ne en lieu fort du party contraire ; et, 
tant qu'ilz estoient sur les champs, qu'ilz n'estoient 
point acquiz aux ennemiz qui ne les avoient point 
en possession en leurs barrières ne forteresses. Et 
bien y parust ; car ilz furent rescoux aux champs, 
comme vous avez oy. Mais, s'ilz eussent entré seullement 
en une barrière et feussent ressailliz aux champs, 
ilz leur eussent esté acquiz. 
Oultre plus, saillist une question d'aucuns qui mirent 
leurs prisonniers à finance sans le congié de leur cappitaine. 
Et fut dit par sentence que le cappitaine les 
povoit prendre pour la finance à quoy ilz estoient 
myz. Mais, s'ilz eussent congié du cappitaine de les 
mettre à finance, le cappitaine n'y avoit plus que 
veoir. Les raisons pour quoy ung souldoier ne peult 
mettre à finance son prisonnier sans le congié de son 
cappitaine sont que ung soubdoyer doit rendre obéissance 
à son cappitaine ; aprez il lui peult celer et 
embler ses drois. D'autre part, le prisonnier peult estre 
tel que le cappitaine, ne le prince, pour qui la guerre 
est menée, ne la chose publique, pour qui on se 
combat, ne se acorderoient jamaiz qu'il fut delivré ; 
car ce peult estre quelque mauvais traitre qui a 
aultreffoys fait quelque traison et encore pourroit 
faire, ou pourroit estre une guide ou ung homme 
par qui entreprise peult estre descouverte, par quoy 
on peult savoir beaucoup de nouvelles, qui peult avoir 
porté messaiges ou trafiqué entre mains, ou ung 
homme artificieulx qui peult savoir subtillitez, qui 
seroient moult prejudiciables au prince, à la chose 
publique et à tout le party. Et, pour ce que tousjours 
et en toutes choses la chose publique est à preferer à 
ung bien particulier, il est dit que ung souldoyer ne 
peult ne ne doit mettre à finance son prisonnier sans 
le congié de son cappitaine ; car le cappitaine par raison 
a la congnoissance de beaucoup de choses que le 
souldoyer ne peult ne ne doit avoir. 
En ce jour, y eust de bons prisonniers pris ; et ceulx 
qui les avoient pris vouloient dire qu'ilz ne seroient 
point à butin, sinon par les butins particulliers que 
chascun avoit fait à par soy. Et la pluspart des compaignons 
vouloient dire qu'ilz estoient tous à butin ; 
et pareillement faisoient les cappitaines. Ceste question 
vint devant le Regent, qui donna audience aux 
parties. Et, les choses debatues et plaidoyées d'une 
part et d'aultre, fut dit que les cappitaines les avoient 
tous miz à butin. Aucuns debatoient qu'ilz n'en 
savoient riens et les aultres disoient qu'ilz le savoient 
bien et qu'ilz l'avoient bien ouy et estoient presens 
quant les cappitaines firent le butin. Ilz estoient peu 
de gens à l'ouir, mais cela fut bien prouvé. Et, pour 
ce, fut dit qu'il souffist que le chief ou cappitaine die 
seullement : à butin, à bonne usance, au priz d'une 
esguillette, lequel qu'il lui plaira ; car il peult faire 
tel butin que bon lui semblera et souffist seullement 
que le mot soit ouy d'aucuns. Car la chose peult estre 
si soubdaine que le cappitaine ne peult pas parler à 
chascun ; et ce qu'il en fait il le fait pour le bien 
publique de la compaignie ; et, se n'estoit le butin 
que le cappitaine y met, les gens se desroyeroient 
pour aller au pillaige ; et mainte besongne en a esté 
perdue. Et, pour ce que c'est le bien general de la 
compaignie, le cappitaine a ce povoir de mettre la 
compaignie à butin toutes et quantes foys qu'il voudra 
et à tel butin qu'il lui plaira. 
Aprez ces questions, fut parlé de mettre le siège au 
Sap et y eust beaucoup d'oppinions debatues de costé 
et d'aultre. Et, entre les aultres choses, y eust une 
question d'ung passaige, qui estoit à y aller ; et ne 
povoit l'en passer, sinon par icelluy passaige. Encore 
y avoit pis : car, quant on l'avoit passé, on ne povoit 
retourner, sinon par la merci des ennemiz. Pour ce, 
fut conclud et deliberé de gaigner le pas avant que 
faire autre chose, et, le pas gaigné, le fortifier et y 
faire une très grosse bastille et forte et y laisser bon 
nombre de gens bien artillez, ou aultrement ne passer 
point oultre le passaige. Car c'est une trop grant folie 
que une armée entre en ung pays pour faire guerre, 
et qu'il demeure derrière passaige, place ne aultre 
chose en la main des ennemyz, de quoy ilz puissent 
faire guerre. Pas seullement une place ne devés assiéger 
qu'il n'y ait au derrière riens qui vous guerroye 
ne qui vous puisse garder d'avoir vivres, secours et 
nouvelles de voz amyz et que vous leur puissez faire 
sçavoir tousjours des vostres. D'aultre part, on dit qu'il 
n'y a que mengier et qu'il est comme impossible que 
vous y puissiez recouvrer vivres ; et on ne doit jamaiz 
assiéger place que, premièrement, on ne soit seur de 
vivres et de soulde, posé ores que l'on soit puissant 
de gens d'armes. Car trop grant honte est à ung ost ou 
à une puissance, especialment quant il y a roy ou lieutenant 
de roy, de se assiéger devant une place et puis 
s'en lever. Pour quoy dist - on assiéger ; c'est ung mot 
qui porte en substance que, quant on assiège bien une 
chose, elle y doit demourer jusques en fin de cause. 
Il est bien de petiz compaignons qui font des logeiz 
devant places pour les emporter, s'ilz pevent ; et sont 
exploicts de guerre et ne sont pas diz sièges. Legières 
gens le font devant legières places. Ainsi, comme ilz 
sont legiers, ilz se pevent legerement remuer sans 
grant bruit. Mais le siège de quoy nous parlons est 
pesant, car le fait du Roy est pesant et son armée, la 
mercy Dieu ! est pesante et puissante ; et la place de 
quoy nous parlons poise beaucoup pour son party et 
est forte. Ainsi ce ne seroit pas legière chose de se 
remuer sans grant noise, sans bruit, sans grans dommaiges 
et sans grant honte. Pour ce fault - il bien 
debatre toutes les difficultez avant l'entreprendre. Je 
vous dy que en guerre les entreprises se doivent bien 
debatre à l'ostel froidement et à loisir et promptement 
executer aux champs. Les doubtes doivent toutes 
demourer à l'ostel et y en doit l'en faire, avant partir, 
qu'il n'en demeure pas une quant on monte à cheval. 
Durant le temps que le debat estoit de mettre le 
siège au Sap ou de ne l'y mettre point, le Mareschal 
de Crathor, qui estoit ung très subtil homme de 
guerre, pratiqua avec aucuns prisonniers, qu'il avoit 
pris à la bataille du Don, de prendre le Sap et fist tant 
qu'ilz lui promirent de lui bailler et livrer. Sur quoy, 
le Mareschal parla au Regent son maistre secretement ; 
et le Regent parla au Roy son pere de ceste entreprise. 
Et le roy Amydas respondist : « Mon filz, ce 
n'est pas honneste chose à ung roy ne ne le doit 
pas faire, depuis que Dieu lui a fait ceste grace qu'il 
a puissance de tenir les champs et d'esployer sa 
bannière et peult attendre ses ennemyz en bataille, 
de consentir une trayson, et desplaist à Dieu et à 
tout le monde. Oultre, il en peult rompre et perdre 
son armée : il ne fault que ung double traistre 
pour vous faire perdre ung bon nombre de voz 
gens. Vrayement ung bon roy et noble ne doit 
point faire ses entreprises de nuit ne par muchette. 
Il doit desirer que le soleil luyse sur son garde - bras, 
affin que tout le monde le voye de loin. » Le 
Regent dist : « Monseigneur, c'est noblement parlé ; 
aussi estes - vous ung noble roy. Et me pardonnez ; 
car de telles choses je ne vous parleray plus. Mais, 
s'il y a aucuns petitz compaignons qui veullent faire 
des entreprises et serchier leur avantaige et aller à 
leurs avantures, comme avantureurs font, par toutes 
les voies qu'ilz pourront grever leurs ennemyz, à 
leurs perilz et fortunes, vous leur en laisserez faire ; 
car il fault que la guerre se demaine en maintes 
manières. Mais je scay bien que ne vouldriez consentir 
que choses honnorables. » Le Roy respondist : 
« Mon filz, vous estes bon et saige ; et scay bien 
que vous y saurez bien conduire de telles choses ; 
je m'en rapporte à vous. » Sur ce, le Regent s'en 
ala à son logeis et ouyt parler le Mareschal de Crathor 
bien et à loysir de ceste entreprise et les moyens ; et 
lui sembla l'entreprise bien conduisable. Le Mareschal 
de Crathor lui dist : « Monseigneur, je vous pri, laissez - moy 
conduire ceste euvre et me laissez prendre 
l'aventure avecques ung nombre de pouvres compaignons, 
qui n'ont que perdre. Je seray l'omme de 
la compaignie de plus grant pois. Se je suis mort, 
je suis meshouan viel ; ce ne sera pas grant perte. 
Se je suis priz, vous avez bien, la grace Dieu ! de 
quoy me rachetter. Quant à tous les autres que je 
y pense mener, ceux qui seront mors, seront quictes, 
et ceux qui seront pris, vous les aurez pour pou de 
choses. En cecy ne peut pas avoir grant perte pour 
le Roy ne pour vous, posé ores qu'il en allast mal. 
Si ay - je esperance, o la grace de Dieu, de conduire si 
bien et si subtillement mon euvre que, s'il y a perte, 
elle ne sera pas grant. » Le Regent respondist : 
« Mareschal, je scay bien que, s'il y a homme en 
ceste armée qui bien conduise une chose, que vous 
la conduirez. Le plaisir du Roy n'est pas d'en savoir 
riens ; et, pour ce que je suis son filz et Regent et 
represente sa personne, pareillement ne vouldroit - il 
pas que je m'en empeschasse, pour ce qu'il y a trahyson ; 
et n'a pas tort ; et à moi - mesme me desplaist 
d'avoir ouy parler ces traistres. Mais vous estes 
bon et saige ; je ne vous en conseille ne commande 
riens et m'en rapporte à vous. Mais soyez seur que, 
se vous avez à faire de moy, vous me trouverez bon 
amy tousjours et ne vous fauldray point. " Le Mareschal 
respondist : « Monseigneur, je le scay bien ; n'en 
parlons plus. » 
Sur ce point, le Mareschal partit d'avec son maistre 
et se disposa de faire son entreprise et se pourpensa de 
moult grandes subtillitez, comme il savoit bien faire, 
pour se garder de la contretraison et de passer et 
repasser le pas. Et finablement entreprist de prendre 
le Sap par le moyen qu'il y avoit, c'est assavoir : 
aucuns, qui estoient de la place, et des souldoyers de 
leans lui ouvrirent une posterne et le misdrent dedans 
le plus fort. Je ne vous deviseray la conduitte de l'entreprise. 
Si fut - elle bien subtillement faicte et hardiment 
entreprise par le Mareschal. Mais, pour ce qu'elle 
fut prise par trahyson et que trahyson n'est digne de 
memoire ne de estre escripte, je ne l'escripray point, 
et me pardonnez, s'il vous plaist. Le Mareschal fist 
bien vaillaument et lealment ; car il servoit bien son 
party et ceulx à qui il estoit. La trahyson fut bonne 
pour le roy Amydas et le Regent et pour le Mareschal, 
qui l'executa ; mais les traistres qui la firent ne 
valoient riens. 
Les nouvelles vindrent au Regent de la prise du 
Sap et comment le bastard de Calyma estoit priz et 
très fort bleissé, par le moyen de ses gens qui 
l'avoient trompé. Le Regent eust grant joye de ceste 
nouvelle. Touteffoys eust - il pensement comment il le 
diroit au Roy. Si advantura de lui dire : « Monseigneur, 
le Mareschal de Crathor a pris le Sap et le 
bastard de Calyma, qui est très fort bleissé ; et ce 
a il fait sans vostre commandement et sans le mien. 
Il vous en crie mercy et vous prie que vous lui pardonnez 
de ce qu'il l'a fait sans congié. Mais il se 
excuse et dit que vous ne vous fussiez point acordé 
à son entreprinse ; et scet bien que nul ne doit rien 
faire ne entreprendre sans le congié de son chief. 
Et, pour ce, Monseigneur, vous lui pardonnerez, 
s'il vous plaist. C'est ung des hommes du monde à 
qui je suis le plus tenu et que j'ayme plus. » 
- « Mon filz, je l'ayme bien pour l'amour de vous ; 
mais l'offense est à vous et non pas à moy ; car 
le congié vient de vous. Vostre personne represente 
la mienne et la vostre, qui estes chief et cappitaine 
de ceste armée. Il est vostre serviteur et est 
venu quant et vous ; et, pour ce, je remetz le pardon 
à vous ; et en faittes à vostre plaisir. Je ne vueil 
pas mettre la guerre entre vous et le Mareschal : 
car je scay bien que l'amour y est grant. Je me 
doubte, mon filz, que vous lui en avez laissé faire à 
sa guise. » Et, ad ce mot, le Regent ne dit riens ; 
et assez accorde qui mot ne sonne. Mais le Roy dist : 
« S'il y fut allé sans savoir de vostre entencion, il y 
chéoit pugnicion. » Nonobstant tout ce, chascun 
fut moult joyeux de ces nouvelles ; car la prise de 
ceste place estoit la porte par où il failloit entrer pour 
recouvrer le royaulme d'Amydoine. 
Aprez ceste entreprise faicte, plusieurs ambaxades 
furent envoyées de par le duc d'Ath, le prince de 
la Cormye, le sire de Hisles, le dispost de Calaphye, 
le marquiz de Calyma et plusieurs autres pour trouver 
traictiez et appointtemens avec le roy Amydas, 
et aultres grans princes voysins, mediateurs de ces 
traictiez et appointemens. Et, durant le temps que 
ces traictiez se demenoient, le roy Amydas faisoit forger 
artillerie et assembloit argent où il povoit finer ; 
car il voulloit poursuir sa bonne fortune ; et dient 
les maistres qu'il fait bon batre le fer quant il est 
chault. Et est à penser que le duc d'Ath et ses aliez le 
voulloient amuser tant qu'ilz eussent reprins leurs 
alaines et leurs forces, tant d'alliances que d'argent, 
pour venir à leurs fins. Le roy Amydas faisoit forger 
artillerie, comme dit est, et les ouit parler ; mais, 
comme bien conseillé, ne devoit pas laisser à poursuir 
sa bonne fortune. Et, cependant que ces parlemens 
duroient, il escoutoit jusques ad ce qu'il fut 
prest. Et, durant ce temps, le roy de France lui 
envoya et au Regent son filz ung advertissement touchant 
les gaiges des batailles, pensant qu'il n'eust 
autre chose à faire que à ouir des gaiges de bataille, 
pour ce que, aprez telles entreprises faictes, ilz 
adviennent communement. Car chascun dist, pour 
faire sa paix, le pire qu'il peult de son compaignon et 
encusent l'ung l'autre, l'ung à droit, l'autre à tort. 
Et, pour ce que par fortune de guerre toute justice 
et ordre de droit est corrumpue, le roy Amydas voulut 
redrecer la raison à ung chascun à son povoir et 
ouyr le debat de ses gaiges de batailles et mettre ordre 
à son fait. Mais il n'eust pas loysir de les ouyr ne 
aussi de faire forger son artillerie qu'il ne ouyst de 
bien grans nouvelles de ses ennemis, comme, aprez 
la lecture de ces gaiges de bataille qui luy ont esté 
envoyées, pourrez ouyr. 
Cy aprez s'ensuivent les cerimonies et ordonnances qui 
se appartiennent à gaige de bataille fait par querelle, 
selon les constitucions faictes par le bon roy 
Phelippe de France.
... 
D'aucunes nouvelles qui vindrent au roy Amydas de 
ses adversaires. 
Tantost le roy Amydas, après ces lettres ouyes de 
gaige, eut nouvelle de ses ennemiz, comme vous avez 
ouy par cy - devant. Il voullut tirer aux champs et les 
aller combatre chaudement à son très grant desavantaige ; 
car ilz estoient en lieu très avantaigeux pour 
eulx et ne povoit aller jusques à eulx qu'il n'eust myz 
son fait en très grant exart. Et, s'il estoit chault en 
ceste entreprinse, aussi le estoit son filz le Regent, 
pour ce que il leur estoit tousjours bien priz de leurs 
entreprises et qu'ilz estoient ardans et desirans de 
recouvrer la seigneurie qui estoit pour eulx, et que 
le cas leur touchoit. Et, pour ce, dit - on que jamaiz 
homme n'est saige en sa cause ; et, pour ceste cause, 
est - il en justice ordonné qu'on ne plaidoye point pour 
soy - meismes et fault faire dire son fait par office 
d'avocat. Et, sur ce, saillist en avant le viel Mareschal 
de Crathor, qui congneust bien qu'il n'y avoit point 
de remedde de desmouvoir le Roy et monseigneur le 
Regent son filz pour l'afection qu'ilz avoient à leur cas 
meisme, et que, pour chose qu'il leur peust remonstrer, 
il vit bien qu'il n'y faisoit rien. Et, pour ce, 
voulut aleguer des faiz de Octovien Cesar, comme vous 
orrez ; et puis aprez vous seront declairez les fais et 
entreprise du roy Amydas et de son filz le Regent et 
gouverneur du royaume. 

« Moult fit Octovien Cesar de loix et d'autres 
ordonnances de grant renom, qui moult seroient 
longues à racompter ; mais, vers la fin, au LXXVIIe an 
de son aage et au LVIe an six moys et IX jours de 
son empire, il mourust en la cité de Nolle en Champaigne 
et fut ensepvelly à Romme en Champ - Marc, 
moult plaint de tous les Romains ; car il leur avoit 
aquises moult de seigneuries et de biens et estoit 
moult preudomme, droicturier, debonnaire et de 
franc couraige. Eutrope dit que nul ne fut plus 
envieux en bataille, ne plus actrempé en paix. 
Oncques ne fut l'empire de Romme tant en ses 
fleurs, comme elle fut en son temps. Les nacions 
qui avoient discort ramenoit en son service et tenoit 
moult roidement la discipline de chevalerie. S'il 
avenoit que aucune cohorte guerpist son ost en 
bataille, il les faisoit jeuner en pain d'orge ; et, se 
c'estoit centurions ou manipulaires, ilz perdoient 
le chief. Pour aultres meffaiz, il faisoit diverses 
amendes, comme d'estre tout le jour devant le 
prestor deschaulx et desceintz. Aux chevaliers, 
qui meffaiz s'estoient en bataille aucuneffoiz, 
faisoit porter pierres à leurs colz ou blocz. Il 
disoit que nulle chose n'avenoit si mal à conduiseur 
de gens d'armes que haste et fol hardement ; 
et disoit que assez tost estoit fait quanque bien 
estoit. Et, pour ce, Sire, et vous, Monseigneur, 
je dy que vous ne vous devez pas haster et que 
vous devez prendre vostre fait plus froidement ; et 
fault dire comme l'empereur Octovien que nulle 
chose n'avient si mal à conduiseur de gens d'armes 
que haste et fol hardement, et qu'assez tost est fait 
quanque bien est. Et je l'ay voulu dire deux foys, 
pour ce que je l'ay trouvé bon. Et, s'il vous plaist, 
vous debatrez bien et à loysir vostre entreprise et 
l'executerez bien et dilligemment. Et vous - meisme, 
monseigneur le Regent, dictes que chaleur n'est pas 
requise en guerre, mais bonne dilligence. Or 
debatons bien et froidement et executons 
dilligemment. » 
Quant le roy Amydas et le Regent son filz eurent 
bien oy les raisons de chascun et meismement les faiz 
d'Octovien Cesar que le Mareschal avoit allegués et ses 
raisons, ilz les entendirent très bien et crurent conseil 
comme saiges qu'ilz estoient ; car princes et toutes 
gens ne pevent mieulx faire que de user par conseil. 
Et, sur ce, delibererent le roy Amydas et le Regent 
son filz de prendre jour et heure d'avoir des plus 
notables gens qu'ilz pourroient finer pour debatre 
bien leur matière, pour oster tous les doubtes qui leur 
pourroient venir aux champs, et pour donner tous les 
bons remeddes de bataille de quoi ilz se pourroient 
aider. Car il advint une foys ès Ytales une grant 
bataille, où plusieurs saiges et bons cappitaines 
estoient, tant d'ung costé que d'autre, que depuis le 
point du jour jusques à la nuit, ilz ne se peurent 
desconfire pour les bons remeddes de bataille qu'ilz 
donnoient les ungs contre les autres. Et, en France, de 
ces derrenières guerres, il est advenu, c'est assavoir, 
à la bataille de Senlis, à L'Ommeau - Lescameau et à 
Cillé - le - Guillaume, devant Avranches, qui dura par 
trois jours sans ce que les ungs ne les autres peussent 
gaigner ung petit ruisseau qui y estoit. Et, en autres 
lieux, il est advenu que les plus foebles combateurs, 
pour longuement durer et endurer et saigement eux 
conduire, ont vaincu leurs ennemiz, comme nagueres 
devant Basle les Françoys desconfirent les Suisses, et 
dura la bataille depuis le soleil levé jusques au soleil 
couchié. 
Or est venu le jour et l'eure que le roy Amydas et 
son filz le Regent ont assemblé leurs amyz, conseillers 
et serviteurs, ainsi que vous orrez, en la ville du Don. 
Et declarerent ce qu'ilz ont ouy de leurs ennemyz, 
c'est assavoir qu'ilz faisoient une très grosse armée, 
tant d'eulx que de leurs aliez, et qu'il estoit en voulenté 
de les aller combatre là où ilz estoient. Et, sur 
ce, leur demanda leurs oppinions. En brief, les oppinions 
furent qu'ilz ne se povoient longuement entretenir 
en leur payz que ce ne fust la destruction d'eulx 
et de leurs subjectz, et, pour ce, il estoit force qu'ilz 
entrassent de brief ou payz du Roy, et qu'il valloit 
mieulx leur laisser faire que d'aller à eulx, et que 
force leur estoit de marcher ou d'eulx rompre. Sur 
quoy, le roy Amydas respondist et dist : « Messeigneurs, 
je suppose qu'ilz ne marcheront point et 
qu'ilz se despartiront pour soulaiger leur payz et 
que, pour ceste heure, ilz ne voient pas leur avantaige 
d'entreprendre riens sur moi ne sur mon 
payz. Doy - je pourtant laissier ce venin endormir 
sur mon estomac, qui un jour me tuera ? Et le prendront 
à leur avantaige et quant je seray despourveu. 
Je ne puis bonnement souffrir ceste melencollye 
en mon cuer, et vault mieulx que je les voise 
querir ou à perte ou à gaing, jusques où ilz sont, 
que je demeure tousjours en ceste doubte. Et seurement 
que je ne souffreray ceste doubte et peine 
que je ne saiche à qui demourra le champ. » Et, 
sur ce, ses bons amyz, conseilliers et serviteurs, aprez 
plusieurs debatz faiz par entre eulx - meismes, respondirent 
tous : « Sire, nous avons fort debatu ceste 
matière en vostre presence et absence ; et voyons 
bien le hault et bon couraige que vous avez ; et 
nous semble bien voz raisons en aucunes choses 
avoir lieu et en aucunes que vous le prenez un 
peu chauldement. Et, pour ce que en toutes choses 
le moyen estat est le meilleur, nous conseillons que 
vous ayez ung peu de pascience et attrempez vostre 
courraige. Car brief ces gens - yci marcheront ou ilz 
se despartiront, comme vous avez dit ; s'ilz marchent, 
vous les aurez plus à vostre avantaige ; s'ilz se 
departent, vous povez entrer en leur payz plus à 
vostre aise ; car ilz ne se pevent pas assembler si 
tost. Et, pour ce, nous vous conseillons que vous 
tenez ung pou de temps pour veoir qu'ilz feront. 
Et cependant hastez vostre artillerie et tenez vostre 
armée preste sans riens despendre, c'est assavoir 
que chascun soit sur son lieu tout prest, sans fouler 
vostre peuple et que n'ayez cause de faire soulde. 
En se tenant sur sa garde, on peult bien guerroyer 
son ennemy sans coup ferir ; et dit - on voullentiers : 
Qui dure, vaincq. Et, pour ce, voyez la conclusion 
de voz ennemyz et soyez tout prest à les recepvoir, 
se le cas y advient. » 
Le roy Amydas entendit bien son conseil, ses amyz, 
conseillers et serviteurs et ne voullut pas aller à l'encontre ; 
car il estoit homme qui vouloit user tousjours 
par conseil ; et, posé ores que son oppinion eust esté 
la meilleure, si voulloit - il prendre celle de son conseil, 
affin qu'ilz lui aidassent de meilleur cuer à soustenir 
ses affaires contre ses ennemyz ; et tint l'oppinion telle 
qu'elle avoit esté. Mais il y eust aucuns ambaxadeurs 
particulliers qui le desmeurent de sa bonne voulenté, 
comme vous orrez. Et, sur l'oppinion de son conseil, 
delibera d'attendre ce que ses ennemyz feroient. Mais 
tellement attendit que leur ennuya pour la charge 
qu'ilz donnoient à leur payz et pour la doubte qu'ilz 
avoient que le roy Amydas y entrast. Aussi doubterent 
d'entrer au sien ; maiz vindrent prez de lui et 
sur ses limittes. Et trouverent en leur conseil que, se 
ilz rompoient leur armée, ilz ne la pourroient pas 
tousjours trouver telle et que, avant que ilz se fussent 
rassemblez, le roy Amydas pourroit rentrer sur eulx. 
Et, pour ces causes, delibererent de venir faire un 
champ à quatre lieues de lui. Et leur pensement estoit 
que là il les vendroit combatre desordonnéement ou 
qu'ilz feroient appointement avecques lui à leur 
avantaige. 
La pluspart du conseil du roy Amydas fut d'oppinion 
de combatre pour les raisons qui s'ensuivent : 
c'est assavoir, qu'il fut dit par plusieurs de ses cappitaines 
qu'il devoit aller logier à deux lieues prez 
d'eulx et en telle fortification qu'ilz ne l'eussent peu 
surprendre, bien garny de son artillerie plus loingtaine 
et meilleure que la leur ; et aussi avoit pourveu à ses 
vivres, qui venoient aprez lui sans ce qu'on lui eust 
peu donner aucun empeschement ; par quoy il semble 
qu'il eust eu du meilleur. Et, pour resister à leur 
artillerie, il avoit deliberé de semer parmy les champs 
son artillerie en petis buyssons, en bruyeres, en blez, 
en petis fossez et en lieu où on ne les pourroit bonnement 
veoir et estre si loing comme la portée de 
leurs bastons. Car dix, XII, XV mille hommes sont 
plus aisiez à congnoistre que ne sont deux ou trois, 
c'est assavoir ung canonnier et ses aides. Or est - il 
aussi que le roy Amydas avoit gens à cheval plus que 
ses ennemiz, par quoy ilz ne povoient avoir nulz 
vivres et, lui, il povoit garder les siens et ses marchans 
par ce moyen ; et ne l'eussent peu ne ousé rencontrer 
ses ennemiz à cheval. Ainsi, par ces raisons, les ennemyz 
du roy Amydas ne le povoient grever. Et, quant 
les ennemyz du Roy eussent marché pour venir gaigner 
et conquerir son artillerie, ilz se fussent myz 
hors d'alaine ; et n'y povoient venir en ordonnance de 
combatre, mais failloit qu'ilz baillassent le costé à 
leurs ennemyz sans fortification ou deffense nulle. Les 
gens du roy Amydas estoient gens de cheval et 
eussent eu leurs esles et leurs batailles à cheval bien 
ordonnées ; par ce moyen, les gens du duc d'Ath 
n'eussent peu resister ne marcher jusques à l'artillerie, 
sans estre desconfiz. Et, si vous voullez dire que les gens 
du duc d'Ath eussent eu des chevaucheurs avecques 
eulx, c'estoit leur perdicion ; car, puisque les gens du 
roy Amydas estoient plus puissans et plus adextres à 
cheval que ceulx du duc d'Ath, ilz eussent tousjours 
remiz les gens de cheval parmy les gens de pié et 
eussent eulx - meismes rompu leurs gens. Posé ores 
que pour ung jour ilz l'eussent peu endurer, si ne 
l'eussent - ilz pas fait le second. Et povoit le Roy retirer 
au soir son artillerie en sa fortification et le lendemain 
estre de plus belle sur les champs ; car chascun 
scet que gens de pié ne pevent pas endurer la 
puissance des chevaux ne soustenir le faiz sans grande 
fortification. 
Le duc d'Ath, ses amyz et serviteurs congneurent 
bien que le parti estoit moult dangereux pour eulx 
et ne voulurent pas prendre le parti de combatre ne 
de eulx en aller ; car, s'ilz eussent tourné le doz, ilz 
estoient perduz et desconfiz. Mais tant firent par 
ambaxadeurs que appointement se y trouva et furent 
les choses appaisiées pour celle heure. Mais l'oppinion, 
et d'amyz et d'ennemyz, estoit que, quant le 
Roy eust joingt, ainsi qu'il estoit conseillié, qu'il 
eust deffait le duc d'Ath et sa puissance et que son 
oppinion première estoit bonne et qu'il ne devoit point 
laisser ce venin sur son estomac. Pour ce, ung prince 
ne doibt jamaiz rompre la grande oppinion pour 
aucuns particuliers tendans à leurs fins. Et aussi est - il 
à penser que plusieurs testes congnoissent plus que 
une ou que deux, comme fist le roy Amydas, lequel 
estoit ung notable et vaillant chevallier qui laissa ceste 
belle et grant entreprinse par aucuns conseilliers à 
part. Et ung prince ne doit jamaiz riens conclurre à 
part, mais en plain conseil ses grans faiz deliberer et 
conseiller comme chose qui porte si grant consequence, 
comme fait de bataille. Je ne dy pas qu'il ne 
soit des entreprises et des matières qu'il fault conduire 
secretement. Mais la bataille ne se peult celer ; car 
les deux puissances ne se pevent assembler qu'il ne 
soit sceu. Et aussi ung prince courraigeux et puissant 
doit estre content que tout le monde sache sa 
venue ; car, par ceste raison, il va par si grant ordre, 
par si grant sens et par si grant couraige qu'il ne 
doubte riens fors Dieu. 
Et, pour aucunement entendre la matière dont nous 
avons parlé touchant le champ du duc d'Ath et le conseil 
que le roy Amydas avoit eu de le combatre, je 
bailleray le roy de France pour exemple estant 
dedans Paris, les princes et seigneurs qui estoient 
devant, en grant discord desordonné par yceulx. 
Touteffoys, graces à Dieu ! paix et bonne concorde se 
y trouva. Mais, se le Roy eust voulu tenir la rigueur 
du droit, ce qu'il ne fist mye pour ce qu'il voulloit le 
bien de paix du royaume et ne vouloit pas la destruction 
des seigneurs de son sang, ses parents, subjectz 
et serviteurs, les seigneurs fussent partiz de devant 
Paris à grant peine et à grant danger. Car le Roy estoit 
seurement dedans sa ville, bien fourny de vivres et de 
tout ce qu'il lui failloit et eust attendu le despartement 
des seigneurs tant qu'il lui eust pleu. L'yver approuchoit ; 
les vivres se mengeoient sur les champs ; on ne 
trouvoit plus gueres comme riens et force estoit qu'ilz 
despartissent. Et, se ainsi eust esté qu'ilz se fussent 
partiz de devant le Roy et sa puissance, il failloit qu'ilz 
tournassent le doz au Roy pour eulx en aller. Ilz 
avoient le bec au vent pour tirer à leur payz ; ilz 
savoient les chemins ; chascun desiroit estre chiez soy 
et avoir le repos pour les grans travaulx qu'ilz avoient 
euz ; il failloit qu'ilz chevauchassent les ungs aprez 
les aultres, l'avant - garde bien loing de la bataille et, 
entre deux, grant charroy, par quoy à grant peine 
eussent - ilz peu tourner pour aider à ceulx de darrière ; 
pareillement ceulx de la bataille à ceulx de l'arrière - garde. 
Je suppose que les seigneurs eussent miz en 
l'arrière - garde la meilleure partie de leurs gens ; touteffoys 
n'estoit - ce que une partie ; car aultrement ilz 
n'eussent pas cheminé. Ainsi le Roy n'eust eu à besongner 
que à celle part ; et, ceste part rompue, tout le 
surplus estoit rompu, qui aisée chose estoit à rompre ; 
car il failloit qu'ilz tournassent le doz ou ilz n'eussent 
point marché ; ce qu'ilz estoient contrains de faire. 
Et, quant gens tournent le doz à leurs ennemyz, 
toutes gens de guerre entendent bien qu'ilz sont deffaiz. 
Pour ce, je dy que, quant deux puissances 
approuchent l'une de l'autre, ilz se doivent loger en 
lieu le plus fort et le plus avantaigeux qu'ilz pevent 
et le mieulx garniz de vivres qu'il leur est possible ; 
car, en ce cas, qui dure vaincq. Et ceulx qui deslogent 
les premiers encourent la fortune ; et, se Dieu ne les 
secourt, ilz sont perduz par la raison de la guerre. 
Pour ce, je dy que le roy Amydas fut mal adverty et 
mal conseillé qu'il ne print son premier conseil. Je 
laisse atant l'assemblée, le champ et le parlement de 
ces seigneurs et retourne aux faiz du Jouvencel, 
regent du royaume d'Amydoyne, pour qui ce livre 
fut commencié. 
Le Jouvencel chevauchoit en la compaignie du roy 
Amydas, qui passoit par devant une grosse ville, où 
estoit le lieutenant general du duc d'Ath et de toute 
sa legue, nommé messire Jehan Helphy, notable chevalier 
et saige et riche d'argent comptant. Ainsi que le 
roy Amydas passoit par devant celle ville, messire Jehan 
Helphy saillist à l'escarmouche avecques grosses gens 
qu'il avoit en la ville. Et furent les escarmouches grosses 
d'une part et d'autre, tellement qu'il y eust plusieurs 
charges, recharges et gens portez par terre d'une 
part et d'autre, de prins et de mors. Et, en ceste 
escarmouche, messire Jehan Helphy dit à ung escuier 
qui estoit prez de luy : « Je verroye voullentiers le 
Jouvencel, de quoy il est tant de nouvelles et qui 
en son jeune aaige a tant fait de belles choses ; et 
croy que à ceste cause fut - il nommé Jouvencel. » 
Et l'escuier respondist qu'il estoit vray. Et adoncq 
messire Jean Helphy lui dit : « Vous estes son prisonnier 
et le congnoissez ; je vous pry, parlez à luy et 
faictes que je le voye, s'il se peult faire. » Adoncques 
l'escuier respondist : « Je le feray très voullentiers. 
Et suis sur qu'il parlera à vous, quant il vous plaira ; 
car il est franc et viendra franchement à vous, 
quant vous l'asseurerez. » Sur ce, partist l'escuier 
le plus erraument qu'il peust, qui encores avoit le 
sauf - conduit du Jouvencel comme son prisonnier, et 
passe parmy les escarmouches, ung papillon de papier 
sur sa teste signifiant qu'il avoit sauf - conduit et qu'il 
estoit prisonnier ; et estoit l'enseigne que les prisonniers 
et gens à sauf - conduit portoient pour le temps. 
Et, pour ce, nul ne lui demanda riens. Et tant erra 
qu'il vint jusques au Jouvencel et le salua. Adoncques 
le Jouvencel lui rendist son salut bien et doulcement 
et luy fist grant chière et grant recueil et lui demanda 
qui l'avoit amené. Et l'escuier lui respondist : « Monseigneur, 
l'envie que j'avoye de vous veoir. Et aussi 
monseigneur le gouverneur de ceste ville me mande 
vers vous pour vous prier qu'il vous voye et qu'il 
parle à vous. Et, se vostre plaisir est de ce faire et 
il vous plaist de vous fier en ma personne et en ma 
parolle, il vous asseure par ma bouche que vous 
vous approuchez de lui et il s'approuchera de vous, 
et homme des siens ne vous demandera riens. » 
Adoncques le Jouvencel demanda à l'escuyer, qui 
avoit nom Guillaume, et lui dit ainsi : « Guillaume, 
vous estes un escuier d'honneur ; et scay bien que 
vous ne daigneriez dire une chose si elle n'estoit 
vraye. Je me fie en vostre parolle. Dictes à monseigneur 
le gouverneur que je m'en vois devers luy sur 
sa seureté et sur les parolles que vous me dictes. Et 
vous prie que vous me les dictes encore une foys. » 
Et adoncques Guillaume respondist et dist en ceste 
manière : « Monseigneur, monseigneur le gouverneur 
de ceste ville, nommé messire Jehan Helphy, vous 
asseure par ma bouche que vous povez venir parler 
à lui et vous en retourner, quant il vous plaira. » 
Adonc le Jouvencel qui avoit la lance au poing, 
marcha aprez ledit Guillaume, sans paige, sans varlet 
et sans personne qui vive que lui - meisme et ne povoit 
avoir secours ne aide de persone, sinon de Dieu, de 
ses armes et de son cheval. Ainsi qu'il alloit aprez 
ledit Guillaume, ledit Guillaume lui monstra ledit messire 
Jehan Helphy et lui dist : « Vela monseigneur le 
gouverneur de ceste ville, messire Jehan Helphy, 
mon maistre. » Et, sur ce, le Jouvencel donne des 
esperons à son cheval et approuche dudit messire 
Jehan Helphy comme de la longueur de quatre lances. 
Et, sur ce, les gens du roy Amydas et du Jouvencel 
meisme font une charge à l'autre bout des champs, et 
y eut si grant hu et si grant cry, tellement qu'ilz se 
retirerent droit à la ville. Et, sur ce, le Jouvencel 
donne des esperons à son coursier et vint joindre à 
messire Jehan Helphy. Et, sur ce, messire Jehan Helphy 
lui dist : « Je me fie en vostre visaige et m'est 
adviz que je le puis bien faire. Je suis venu icy avant 
pour vous voir et pour parler à vous. » Le Jouvencel 
avoit mys une petite bataille de gens ensemble 
pour l'attendre et le recueillir, des plus beaulx et des 
plus honnestes qu'il avoit peu finer en toute sa 
compaignie. Et, sur ce, messire Jehan Helphy lui 
demanda : « Ceste petite bataille que je voy là est - elle 
à vous ? » Et le Jouvencel lui respondist que 
oy. Et, sur ce, messire Jehan Helphi lui demande : 
« M'asseurez - vous que je les puisse aller veoir ? » Et 
le Jouvencel se print à soubrire et lui dit : « Monseigneur 
le gouverneur, je sçay et apercoy bien que 
vous avez paour et me demandez seureté pour aller 
veoir mes gens et sur ceste coulleur vous voullez 
trouver seurté. Je vous dy que vous n'avez point de 
seurté de moy et estes en ma main et puis faire 
de vous ce qu'il me plaist ; car voz gens vous ont 
habandonné. » Et messire Jehan Helphi lui respond : 
« Vous savez bien que vous ne fussiez pas 
venu jusques à moy, se je ne vous eusse asseuré ; 
et, puisque je vous asseuroye, n'est - ce pas à dire 
que je doy estre asseuré de vous ? » - « Touteffoys, 
dist le Jouvencel, se j'ay seurté de vous, vous 
n'en avez point de moy. Vous cuidiez bien y estre 
le plus fort et que voz gens ne vous habandonnassent 
point ne ne bougeassent d'avec vous. Se fortune 
a donné que voz gens se soient retraictz et 
vous ont yci habandonné et que vous soyez cheu en 
ma main sans nulle promesse que je vous aye 
faicte, n'estes - vous pas mien ? » Messire Jehan Helphy 
respondist : « Se je ne me feusse fié en vous, 
vous ne me eussiez pas trouvé icy ; et, puisque je 
vous asseuroye, c'estoit à dire que je n'avoye point 
de deffiance de vous et que j'en estoie asseuré. Et 
vrayement, quant je vous ay veu, il m'estoit adviz 
que je le povoie bien faire. » Et, sur ces parolles, le 
Jouvencel lui respond et lui dist : « Monseigneur, 
toutes choses vont à equité et à bonne foy. Il peut 
estre que vous ne fussiez pas venu si avant ; mais 
touteffoys vous n'avez de moy ne promesse ne 
sceurté nulle et, par quelque moyen que ce soit, 
j'ay possession de vostre corps, ne ne me sauriez 
reprocher ne parolle ne promesse nulle que je vous 
aye faicte. Prenez que vous y soyez venu par 
enchantement. » Et à tant messire Jehan Helphy lui 
respondist : « Bonne equité, bonne foy et vostre 
bonne renommée m'ont icy arresté. J'eusse miz 
peine de me retraire avec mes gens, se n'eust esté 
la fiance que j'ay en vous et peut - estre que je me 
feusse bien retraict sans vostre dangier. Touteffoys 
j'ay mieulx amé demorer avecques vous que faire 
autrement. Et, sur ce, jugez ; car vous povez faire 
de moy ce qu'il vous plaira. » Et adoncq le Jouvencel 
respondist : « Equité et bonne foy est tout et est 
la chose de ce monde, comme je croy, qui est la plus 
agreable à Dieu ; car sans foy et sans equité nul ne peut 
aller en paradiz. Et, pour ce que vous estes demouré 
sur foy et sur equité, je vous asseure ; et allez veoir 
mes gens tout à vostre aise et vostre bon plaisir ; car 
tous ceulx que voyez là sont à moy, mes parens et 
serviteurs. Et, en attendant que vous soyez retourné, 
je voys veoir voz gens et là j'attendray vostre 
retour. » Et, sur ce, partist le Jouvencel et s'en va 
parmy les gens de messire Jehan Helphy et entre 
dedans la ville tout armé sa lance au poing. Messire 
Jehan Helphy alla parmy les gens du Jouvencel et 
les amena à la ville et fist abatre ponts, planches ; 
et entrerent les gens du Jouvencel dedans tous armez, 
ainsi qu'il leur pleust. Et là beurent et repeurent à 
leur beau plaisir et aise. Puis s'en retourna le Jouvencel 
et les siens aprez devers le roy Amydas et ses 
batailles. Et, quant il fut devers lui, qui le attendoit 
en grant doubte de sa venue, il fut très fort blasmé 
qu'il n'avoit amené messire Jehan Helphy. Et disoient 
les plusieurs qu'il estoit sien sans reproche nulle ; 
les autres disoient qu'il avoit fait comme ung gentil 
chevalier de ce qu'il en avoit fait, et qu'il n'estoit riens 
en ce monde qui vaulsist bonne foy et equité. Ainsi 
se acquitterent ces deux chevaliers l'ung à l'autre honnestement ; 
et monstra le Jouvencel grant franchise et 
qu'il avoit grant honneur à lui ; car le butin estoit 
grant. Et disoient beaucoup de gens que messire Jehan 
Helphy ne lui eust peu riens reproucher. Et pour 
bonne foy et equité il se departist du butin, et sembla 
advis à beaucoup de gens qu'il fist son honneur et 
son devoir. 
Après s'en retourna le Jouvencel devers le roy 
Amydas, là où plusieurs gens disoient, les ungs : Il a 
bien fait ; et les aultres : Il a mal fait qu'il n'a amené 
le prisonnier. Touteffoys le roy Amydas loua son 
euvre et dist qu'il avoit fait honnorablement et luy 
dist : « Or ça, mon filz, me sont venues nouvelles 
qu'il est venu au duc d'Ath ung secours d'ung cappitaine 
estrange, qui luy a amené ung nombre de 
lances ; de quelle quantité, je ne sçay ; mais ce sont 
gens à cheval. Et, pour ce qu'il lui sembloit à lui 
et à ses gens que j'avoie plus de gens à cheval que 
eulx, ilz l'ont envoyé querir. Et est ja celluy cappitaine 
entré en mon payz et fait grant menace ; et 
m'a l'on dit qu'il est logié en ung groz villaige aux 
champs et qu'il ne se daigneroit mettre en ville 
close. C'est ou payz où avons entencion d'aller, 
ainsi que vous savez. Et pour ce fault - il adviser que 
est à faire. » - « Monseigneur, s'il vous plaist, 
dit le Jouvencel, vous demanderez icy tout à cheval 
par oppinions à messeigneurs les cappitaines 
que est de faire. » 
Ainsi le Roy demanda tout à cheval qu'il estoit 
expedient. Les ungs furent d'oppinion qu'on y allast 
tout d'une traicte, pour le surprendre où il estoit 
logié. Et, pour ce que la traicte estoit longue, les 
autres debatirent à l'encontre et disoient que à peine 
povoient - ilz aller jusque là sans estre descouverts, 
principallement pour ce que la traicte estoit longue 
et que c'est ung des plus grans dangiers qui soyt en 
la guerre que de aller surprendre gens loing et de 
faire ces traictes ; car on peult estre descouvert en 
chemin par plusieurs façons. Il ne fault que ung 
homme, qui traverse payz, qui die : « J'ai veu gens 
d'armes », soit marchant, soit homme de guerre. Et 
meismement, quant on approche du logeiz, fourraigeurs, 
qui vont aux champs, pevent venir crier 
alarme de si loing que ceulx du logeiz ont tout loysir 
de eulx ordonner. Car fourraigeurs vont à deux, à 
trois, à cincq, à six lieues fourragier, et aucuneffoys 
à plus de sept loing, querir et pourchasser à menger, 
sans les guettes, escoutes, chevaucheurs et guides de 
toutes pars que une compaignie doit avoir quant elle 
n'est logée en lieu fort. Et, se ainsi estoit que par 
quelque cause il avenoit que ceulx du logeis ne feussent 
advertiz ou sceussent de la venue des ennemyz, qui 
est chose comme impossible qu'ilz ne le soient aucunement, 
s'ilz sont gens d'ordonnance, ilz seront à 
leur guet bien ordonnez, bien advertiz, bien arroyez 
de ce qu'ilz doivent faire pour recepvoir leurs ennemyz. 
Les aultres, qui viennent pour les surprendre, 
sont las et travailliez et fault qu'ilz viennent à la file, 
ou aultrement ilz ne feroient point de dilligence pour 
la surprise ; et puis, quant ilz sont prez du logeiz, il 
fault qu'ilz s'arrestent pour aucunement ordonner leur 
fait. Ilz sont las, ilz sont traveillés, eulx et leurs chevaulx. 
Ceulx qui saillent du logeiz sont fraiz, et leurs 
chevaulx reposez, bien ordonnez ; car leur bagaige 
demeure au logeiz et ne sault aux champs que les 
combatans. S'ilz les veullent attendre dedans leur 
logeiz à pié, ilz le congnoissent ; ilz scevent les rues 
et les advenues par où ilz pevent venir, par où ilz les 
pevent assaillir par devant, par derrière, sur les costez. 
Et certes ceulx qui attendent leurs ennemiz de 
pié coy ont moult grant avantaige et en toutes façons. 
Et semble que c'est une des plus dangereuses choses 
qui soit à la guerre, que d'aller d'une traicte longue 
sercher ses ennemyz. Je ne diz pas qu'il n'en soit 
aucunement bien venu ; mais c'est avanture. Et l'oppinion 
de beaucoup est qu'il vauldroit mieulx aller 
tous deliberez de combatre ses ennemyz et estre certains 
qu'ilz sceussent bien la venue, et y aller ordonnez 
ainsi qu'on doit, pas pour pas, deliberé de combatre, 
ses batailles faictes selon la puissance qu'on 
est, et chevaucher en ordonnance, et ne surprendre 
riens et se garder d'estre surpriz, que de mettre la 
chose en ce hasart. Ainsi que dient messeigneurs, 
qui ont parlé cy devant, et que les anciens hommes 
d'armes et gens de guerre que j'ay ouy parler, les 
deux plus doubtables choses qui soient à la guerre et 
où il court plus grant dangier, c'est de aller cuider 
surprendre gens au logeiz. Car on les cuide prendre 
à despourveu et, s'ilz sont aucunement advertiz, ilz 
vous y surprendront et vous ne les y surprendrez pas 
pour les raisons que j'ay dictes. L'autre raison est que 
beaucoup de gens cuident avoir ung grant adventaige 
à prendre gens en ung passaige. Il est vray que, se 
vous y prenez gens lasches et qu'ilz ne sachent riens 
de la guerre, vous y trouverez avantaige ; car les premiers 
n'aideront pas aux derreniers. Mais à gens de 
guerre et vaillans gens, c'est ung des lieux du monde 
où il fait le plus perilleux les rencontrer et assaillir, 
comme aucunement en est touché icy devant en ce 
livre. Mais encores, pour plus amplement vous dire 
les raisons, je les vous vueil bien declairer, ainsi que 
j'ay tousjours ouy dire aux anciens guerroyeurs. Premièrement, 
se gens de guerre viennent en ung passaige, 
ilz doivent eslire gens à passer les premiers, 
bons et seurs en qui toute la compaignie se fie ; et, 
quant ilz orront le bruit sur les derreniers, qu'ilz 
soient bien deliberez de tourner et de les secourir. 
Et, s'il n'y a que trois bons hommes en la compaignie, 
il en doit avoir ung avecques les premiers pour 
les faire tenir ferme et pour secourrir les derreniers ; 
car c'est ce qui leur donne le cuer et la force. Le 
second bon homme doit estre ou millieu ; et entens 
que cestui - là, aprez que les premiers seront passez, 
soit au millieu du pas avant que les derreniers y 
entrent, et bien deliberé de les secourrir, se bruit 
leur survenoit, comme estoit le premier. Le tiers 
bon homme doit estre avecques les derreniers et 
entrer ou pas quant ceulx du meilleu en sauldront 
les segondz. Ung pas est mauvais et estroit tousjours ; 
et n'en peult - on pas bien saillir à son aise, quant les 
ennemyz viennent charger dedans ce pas. Se ceulx 
qui passent le pas sont bons et asseurez et bien ordonnez, 
ainsi que j'ay dit, les ennemyz craingnent entrer 
en ce pas, pour ce qu'il est mauvaix et estroit et n'en 
pevent pas saillir quant ilz veullent. Et ceulx qui sont 
desja dedans, fault qu'ilz y demeurent et que là ilz 
attendent leurs ennemiz, puisqu'ilz y sont entrez. Ilz 
sont tous enfournez dedans le pas et tous ensemble 
et ne s'en pevent pas despartir à leur aise et fault 
qu'ilz y combatent. Ilz y sont desja tous portez et les 
aultres craingnent à y entrer. Et, quant une foys une 
faulce pointe se y fait (ce que y fait voullentiers, car 
l'entrée est dangereuse ), meshuy homme n'y entrera. 
Et vous di que j'ay tousjours ouy dire aux anciens 
gens de guerre, qui ont essayé beaucoup de choses, 
que ce sont les deux plus perilleuses besongnes et qui 
sont en plus grant hasard à la guerre, qui y peussent 
gueres estre. Et touteffoys beaucoup de gens desirent 
ainsi ; et en peut bien venir, mais c'est à l'avanture. 
La chose ou monde qui vault mieulx à ceulx qui sont 
ou passaige, si est qu'ilz sont ensemble et serrez. 
Et croyez que une des meilleures choses que gens 
d'armes puissent faire, c'est de soy tenir serrez 
ensemble. Je entens les eschielles et les batailles ainsi 
qu'elles sont ordonnées ; car j'entens qu'en une puissance 
doit avoir plusieurs batailles, comme plus 
amplement est ordonné et declairé en ce livre. Mais, 
quant les batailles ou eschielles, ou escadres, comme 
on dit en Ytalie, ou ainsi que appeller les vouldrez, 
sont disparées, si dis - je que chascune bataille, eschelle 
ou escadre doit estre serrée ensemble, voire le plus 
que faire se peut. Et en ay veu, quant gens venoient 
pour assembler avecques leurs ennemyz, que on 
disoit qu'il les faisoit beau veoir ; on les eust couvers 
tous d'ung drap, se c'estoit une petite brigade ; et se 
c'estoient grosses gens, on disoit des esles que on les 
eust chascune par soy couverte toute d'ung drap ; 
pareillement de l'avant - garde et de la bataille : il ne fust 
pas cheu une pomme que sur les lances ; et de toutes 
les batailles, petites ou grandes, pareillement. Les 
bons cappitaines, quant se vient à joindre et assembler, 
dient tousjours : « Serrez, serrez - vous. » Et si 
vous dy que la guerre eust ung bon docteur en ceste 
science en Lahyre, dont il est bien nouvelles en toutes 
les guerres qui ont esté en France, et disoit tousjours 
à l'assembler : « Serrez. » 
Aprez les oppinions bien debatues et les doubtes 
faictes en ces deux poins, le Jouvencel dit au roy 
Amydas : « Monseigneur, vous avez oy de belles 
choses debatre en ce conseil ; et, selon mon oppinion, 
elles sont vrayes. Mais, s'il vous plaist, me baillerez 
aucun nombre de gens ; je yray devant et mettray 
peine de trouver ce cappitaine à mon avantaige 
au mieulx que pourray. » Et, sur ce, fut conseillé 
au roy Amydas de baillier au Jouvencel ce qu'il 
demandoit ; car il estoit bon et saige, et ne mettoit - on 
point de doubte qu'il ne conduisit bien son fait en ce 
que possible seroit : car il estoit bien experimenté. 
Le Jouvencel s'en part et print congié du roy Amydas 
son pere et de toute la compaignie, avecques ung 
nombre de gens pour chevaucher devant, ainsi que 
requiz avoit, par une manière d'avant - garde, et le 
roy Amydas aprez. Et tant chevaucha par ses petitz 
pas qu'il arriva à une ville tenant le party du roy 
Amydas, assez prez de là où estoit ce cappitaine. 
Ainsi qu'il fut arrivé en la ville, ne se voullut point 
donner de sejour, affin que ce cappitaine ne peust 
estre advisé de sa puissance. Il arriva de nuit en la 
ville, par quoy les ennemyz ne peurent avoir congnoissance 
du nombre qu'il povoit avoir. Et, au matin, 
dès que le jour apparust, il ouyt messe et saillist aux 
champs. Et, pour ce que le cappitaine estoit estranger, 
il envoya ung poursuivant de le sommer et 
requerir de vuyder le pays du roy Amydas et qu'il 
lui feroit bailler passaige pour s'en aller en son payz. 
Et il respondit qu'il n'estoit pas venu pour cela faire 
et que, dedans XV jours, il assembleroit son conseil 
et qu'il en parleroit ; et fut sa reponse, qui estoit par 
une manière de mocquerie. Le Jouvencel, qui marchoit 
tousjours aprez le poursuivant sur les champs, 
oyt la response dudit poursuivant, telle comme avez 
ouye ; sur quoy le Jouvencel conclud et delibera de 
le aller combatre. Et, ainsi qu'il arriva au logeis du 
cappitaine, il le vit avecques ses gens d'armes en une 
rue du logeiz et tous ses gens armés, à cheval, la 
lance sur la cuisse, et devant eulx une grant barrière 
bien espesse faicte de charrettes liées les unes aux 
aultres. Et le Jouvencel se tourne et dist à ses gens : 
« Seigneurs, véez - vous bien ces gens - là ? Il me semble 
que nous n'avons garde d'eulx ; car ceste barrière 
est entre eulx et nous. Or sus ! tost à pied ! » Le 
Jouvencel n'avoit pas si grant nombre de gens que ce 
cappitaine estrangier avoit ; mais il avoit meilleur 
traict ; et, pour ce, voulut bien estre à pié. Il marcha, 
lui et tous ses gens, droit à celle barrière, et, en marchant, 
il disoit toujours : « Ilz sont nostres ; ilz ne voleront 
pas par dessus la barrière pour venir à nous. » 
Ainsi marcha le Jouvencel à pié, lui et tous ses gens, 
fors ung petit tropelet de gens à cheval qu'il mist à 
part pour leur donner par derrière aucune affaire ou 
par costé. Et, quant il fut à celle barrière, il la gaigna 
et vint charger de traict et de poux de lance parmy 
ces gens qui estoient en celle rue. Ung estant à cheval 
avoit d'une flesche par la teste et son cheval une 
par le flanc et ruoit et faisoit perdre la lance à son 
maistre. Les hommes d'armes à cheval ne povoient 
donner dedans les archiers, pour ce qu'ilz ne povoient 
passer oultre pour celle barrière, et, se gens de cheval 
donnent dedans gens de pié et ilz n'ont point d'issue, 
ilz font leur dommaige. Et, pour ce, est - ce forte 
chose que gens de cheval se puissent bien aider en rue 
ne en chemin estroit et doibvent querir le large à leur 
povoir. J'ay ouy dire que à Jannes, à la desconfiture 
que fit monseigneur de Calabre sur messire Perrin, 
les gens de pié servirent bien pour les rues estroictes 
qui y estoient. Et, pour vous dire la conclusion de 
ceste besongne, le Jouvencel desconfist ce cappitaine 
acompaigné de six cens lances et le Jouvencel n'en 
avoit que cent et huit et trois cens archiers. La desconfiture 
de ce cappitaine fut en partie pour la barrière 
qu'il avoit faicte devant luy ; car gens de cheval 
ne doivent mettre ne barrière, ne fossez, ne nulle 
fortification devant eulx, pour ce que la fureur des 
chevaulx romp les gens et se font faire place ; et, pour 
ce, ne doibvent querir que le large. Aussi on dit que 
le roy de France, en une besongne qu'il eust à Montleheri, 
partie de ses gens, aprez que les plusieurs 
l'avoient habandonné, se trouverent darrière ung 
fossé, dont ne se doubtoient, qui les garda de descharger 
sur leurs ennemyz, sinon par petitz passaiges 
où il failloit qu'ilz passassent à la fille, et par cela les 
gens du duc de Bourgogne venoient seurement à pié 
jusques au bort du fossé pour les batre de traict ; et 
les gens du Roy estoient à cheval et n'avoient point 
de traict avec eulx ; ainsi falloit qu'ilz endurassent les 
coups et n'en pouvoient nulz donner. 
Je retourne au roy Amydas et au Jouvencel, regent 
d'Amydoine, son filz, lesquelz chevaucherent, aprez la 
destrousse faicte de ce cappitaine, ou payz de leurs 
ennemyz, auquel lieu ne trouverent plus de resistence, 
pour ce que leur force estoit ce cappitaine 
estranger que le duc d'Ath avoit envoyé querir pour 
son secours. Puis, le duc d'Ath se retira en fors chasteaulx 
et fortes places et quist alliances de princes 
voisins ad ce qu'il peust. Mais le Jouvencel trouva 
manière d'entrer en ung fort chasteau où estoient 
tous ses gouverneurs ; de quoy le duc d'Ath fut bien 
esbahy, et ne sceust plus de remede en son fait, sinon 
qu'il quist et sercha tous les traictiez qu'il peust 
avecque le roy Amydas. Et envoya devers le Jouvencel 
pour estre son moyen ; et lui escripvit une lettre 
comment il florissoit en armes et que Dieu lui avoit 
donné tant de victoires et tant d'honneur sur lui qu'il 
devoit souffire sans voulloir poursuir plus avant à sa 
destruction, qui lui seroit reputé cruaulté, veu qu'il 
n'avoit plus de puissance et qu'il avoit voullenté de 
soy mettre à son devoir ; et, s'il tenoit aucun tort au 
roy Amydas, qu'il estoit prest de l'amender, son 
corps et son heritaige sauf. Sur quoy, le Jouvencel 
parla au roy Amydas son pere et lui dist : « Monseigneur, 
il me semble que vous ne devez plus querir 
riens en cest homme que ce qui y est. La destruction 
du corps et de l'heritaige est de tout poins la 
vengeance que vous en pourriez avoir. Vous ne 
feriez point de pardon, et Dieu ne vous en sauroit 
nul gré ; car pour l'amour de lui vous ne feriez 
riens. Et, se pour l'amour de lui vous ne faictes 
riens, il est assez puissant pour relever le duc d'Ath 
et pour vous confondre. Aucunes gens pourroient 
dire : le duc d'Ath demourra en sa seigneurie et 
une foys vous pourra pourchasser quelque mal. 
Craingnez - vous plus ung homme que ne faictes 
Dieu ? Je vous dy que le duc d'Ath, en tant que 
touche les hommes, ne vous sauroit nuyre jamaiz, 
sinon que Dieu le fist excecuteur de vostre mal. Or 
est - il plus apparant que Dieu vous vouldroit plustost 
pugnir par lui, quant vous le lui vouldriez pardonner 
et le prendre à merci et que ne feriez riens pour 
l'amour de lui, que se vous lui pardonnez ? Et, pour 
ce, Monseigneur, je suys d'oppinion, pour l'amour 
de lui et esperant de faire chose qui lui plaise, que 
vous lui pardonnez et ne poursuivez plus à sa destruction. 
Et, s'il retourne plus, le tort vendra de 
lui ; sa puissance sera petite contre vous, quant 
Dieu ne luy donnera secours. » à ces parolles le 
roy Amydas se accorda et pour l'amour de Dieu lui 
pardonna. Et croyez seurement que cruaulté ne valut 
oncques riens et en la fin il en vient tousjours mal ; 
car, ung homme sans pitié, Dieu n'aura jamais pitié de 
lui. L'appoinctement du roy Amydas et du duc d'Ath 
fut fait en telle façon que toutes les fortes places 
furent mises ès mains du Jouvencel pour seurté, et se 
y fia le duc d'Ath. 
Ainsi demoura en paix le roy Amydas et son filz le 
Jouvencel, regent le royaume d'Amidoine, en grant 
aises, faisant grant chière. Et traveilla le roy Amydas 
et son filz le Jouvencel grandement à mettre le 
royaulme en justice, et eurent fort à besongner à 
recompenser ceulx qui les avoient honnourablement 
servis, tant ceulx du royaume que estrangiers. Touteffoys 
le firent - ilz au mieulx qu'ilz peurent. Les ungs 
retournerent en leurs payz devers leurs princes, à qui 
le roy Amydas donna de grans dons, et moult remercia 
les roys, princes et seigneurs des païz dont ilz 
estoient venuz des bons et grans services qu'ilz lui 
avoient faiz. Puis demourerent le roy Amydas et son 
filz le Regent en grans aises, en grans plaisirs et en 
grans delices, le royaume bien uny et en grant justice. 
Et, pour ce que aise ne se peult souffrir, il y eust 
quelque filz de bonne mere qui dist au Jouvencel, 
pensant mettre quelque grant brouilliz et quelque 
grant debat entre le roy Amydas et lui, et lui remonstra 
comment il estoit trompé et que le roy Amydas 
avoit ung petit filz, lequel avoit donné à entendre 
qu'il estoit mort et l'avoit fait cachier et nourrir en 
loingtain payz, affin qu'il n'en fut nouvelle, pour 
mieulx marier sa fille et trouver homme qui le secourust 
à son besoing et remist en sa seigneurie ; « ce 
que vous avez fait. Et, qui en fait une, il en fait 
bien deulx. Et, pour ce qu'il vous a trompé en ceste 
matière, je vous avertiz que vous gardez vostre 
personne et qu'il ne vous trompe de la vie ; car 
vous savez qu'il se doubtera bien que vous le sachiez 
par quelque moyen. Vous avez toute la puissance 
des gens d'armes ; toutes les fortes places et villes 
que vous avez conquises entre voz mains tenez. 
Pour ce, je doubte que, pour la doubte qu'il aura de 
vous et aussi pour parvenir à ses fins de remettre 
son filz en la seigneurie, qu'il vous face une 
très mauvaise compaignie. Et vous diroye voullentiers 
aucunes choses pour vostre bien ; mais que 
vous me promettez de ne m'encuser point. » - « Je 
vous le prometz, » dist le Jouvencel. Et, sur ce, 
l'homme qui parloit luy dist, aprez la promesse prise : 
« Vous savez le grant service que vous avez fait au 
duc d'Ath et comment vous lui avez sauvé le corps 
et les biens ; et croyez qu'il se tient plus tenu à vous 
que à tous les hommes du monde. Et, pour ce, se 
vous le raliez avecques vous, vous tiendrez le roy 
Amydas toute vostre vie et la sienne en subjection, 
et ne pourroit parvenir à ses fins. » - « Dea ! dist 
le Jouvencel, comment savez - vous que le roy Amydas 
voulsist jamaiz mal à ma personne ? » Et l'autre 
lui respondist : « Par les raisons que je vous ay dit. » 
Le Jouvencel dist : « Les raisons me sont nulles ; car 
je tiens le roy Amydas pour bon homme. Et, se ainsi 
est qu'il ait ung filz et qu'il l'ait cachié, affin que moy 
ou ung autre venist à son secours plus volentiers, 
il a fait que saige. Et moy, qui suis un pouvre gentilhomme, 
à qui Dieu a donné la grace de espouser 
madame sa fille, si belle dame et bonne, tant saige 
et honneste, ne suis - je mye doncques bien recompensé ? 
Et n'eussè - je jamais autre chose, par ma foy ! 
si suis et m'en tiens pour payé, agreé, assigné et 
bien content. Et, pour ce que pour l'amour de Dieu 
il a pardonné au duc d'Ath, Dieu a voulu que je 
soye adverti de ceste chose. Et vrayement c'est le 
plus grant bien qui lui advint oncques ; car brief je 
lui en feray son cuer cler et l'en mettray hors de 
melencolie, par quoy il sera seur de moy et moy 
de lui et congnoistra ma voulenté ; et, ma voulenté 
congneue, il me aymera plus que devant. » Et à 
cellui qui parloit à lui dit ainsi le Jouvencel : « Ces 
choses viennent - elles du duc d'Ath ? » - « Nennil, 
sans faulte, commença à dire l'avant parleur. Je le 
dy pour l'amour de vous seul ; car je ne suis tenu ne 
au roy Amidas ne au duc d'Ath. Et, pour ce, je vous 
en prie et requiers, ne me mettez point en avant. » 
- « Non feray - je, dist le Jouvencel ; ne vous en souciez. » 
Sur ces parolles, s'enquist le Jouvencel et 
trouva qu'il estoit vray que le roy Amydas avoit 
encores ung filz avec sa fille. Et adoncq parla le Jouvencel 
à sa femme et lui dist en ceste manière : 
« Madame, je scay pour certain que le Roy vostre 
pere a ung très beau filz, qui est vostre frere 
et doit heriter au royaume d'Amydoine premier 
que vous, par raison. Se le Roy vostre pere l'a 
celé pour mieulx estre servi et pour mieulx faire 
ses besongnes, je ne lui en scay point de mauvaiz 
gré, ne à vous d'avoir obey à vostre pere. Et sçay 
bien les doubtes que aviez et povyez faire en ceste 
matière, qui ne sont pas sans cause. Mais tenez - vous 
seure que je n'auray nul desplaisir ne contre 
lui ne contre vous ; car le bon seigneur a fait ce 
qu'il a peu honnestement pour recouvrer sa seigneurie. 
Pour ce, je vous pry, madame ma mye, 
que vous lui dictes qu'il n'ait point de souspeçon 
contre moy et qu'il se fie en moy et qu'il me die 
franchement son cas. » Et adonc la dame lui respondist 
en disant : « Mon amy, qui vous a dit cecy ? » 
Dist le Jouvencel : « Je le sçay de vray. Je vous pri, 
ne le me celez plus ; car je vous en sauroye mauvais 
gré. » Et adonc la dame lui respondist : « Mon pere 
me faisoit tant de pitié, aussi la paour que j'avoye 
que ne venissez point et que je faillisse à vous 
avoir ; pour riens je n'eusse voulu que l'eussiez 
sceu ; et puis je vouloye savoir quel homme vous 
estiez ; et les sermens que j'avoye fais de n'en dire 
riens ; et, quant je le vous celay au commencement, 
j'euz paour que vous en fussiez mal content et 
depuis ay dissimullé tousjours à vous le dire. Si 
vous pri que le me pardonnez ; car il n'est riens 
que je vous cele ; la verité est telle. » Et se print à 
plorer en disant : « Mon amy, je vous pry qu'il n'en 
soit point de pire à monseigneur mon pere. » Et il 
respondist que non feroit - il. Puis la print entre ses 
bras en disant qu'il luy monstreroit tant de franchise 
et de bonté en ceste matière qu'il l'aymeroit plus que 
devant. Et, sur ce, lui dist : « Madame ma mye, je vous 
pri que vous aillez devers le Roy vostre pere et 
lui dictes qu'il se fye franchement en moy et qu'il 
face venir son filz ; car je vueil que, quelque promesse 
qu'il m'ait faicte, il soit seigneur ; car, quant 
à moy, je n'euz oncques intencion, ne viel ne jeune, 
de tenir tort à aultruy. Et, se le Roy vostre pere 
m'a fait aucunes promesses et il me les tenoit, ce 
seroit tollir à vostre frere son heritaige ; ce que je ne 
veul faire pour nulle chose de ce monde. Et, pour 
ce, on ne doit point avoir de doubte de moy. » Et 
sur ce point envoya son ambaxade. Ainsi se achemina 
la dame, bien seure de son mari, et parla à son pere 
si bien et si saigement que le pere adjousta foy à 
ce qu'elle dist. Puis retourna devers son mari et le 
amena devers le Roy, acompaigné de tous ses cappitaines, 
qui dist toutes les parolles qui s'ensuivent : 
« Monseigneur, n'ayez point de deffiance de moy pour 
le fait de monseigneur vostre filz ; car j'ay bien la 
congnoissance qu'il failloit que vous en usissiez ainsi 
que vous en avez usé. Je vous ay trouvé homme de 
bonne foy et tous les vostres pareillement. Aussi 
vous n'avez point trouvé en moy de tromperie, 
Dieu mercy ! Et pour ces causes je vous veul monstrer 
que je m'y fie plus que jamaiz. Véez - cy tous 
les cappitaines, tant de gens d'armes que des 
places, que je vous ay amenez, èsquelz je quicte 
tous les sermens et promesses qu'ilz ont en moy, et 
vueil qu'il les vous facent et l'obéissance, tant de 
gens d'armes que de places. » Et, quant le roy 
Amydas vit la grant fiance que son filz le Jouvencel 
avoit à luy, les lermes lui vindrent aux yeulx en 
disant : « Mon filz, je vueil que tout vous demeure et 
plus que devant. » Adonc le Jouvencel respondist : 
« Monseigneur, tousjours y auroit - il rapporteurs et 
gens qui vous mettroient en doubtes. Et, quant 
vous aurez les gens d'armes et les places, vous 
aurez la puissance. Ainsi serez hors de toutes 
doubtes. Et ne vous peult - on riens rapporter de 
moy, sur quoy vous ayez souspeçon. » Et le Roy 
respondist : « Il n'est riens en ce monde ne en l'autre 
qui vaille foy ; car sans foy nul n'yroit en paradiz ; 
sans foy jamaiz homme n'auroit seurté l'ung à 
l'aultre. Et je vous dy que ma foy et ma fiance est 
en vous si grande que je n'en aurois jamais doubté. 
Et vous mettez hors de ces ymaginacions, je vous 
en pri. » Ainsi fut le Jouvencel hors de toutes 
doubtes et pourveut à son fait pour la foy et seureté 
qu'il print du roy Amydas, dont bien lui print. Et, 
toutes choses faictes à bonne equité, il en vient communement 
bien ; et, quoy que ce soit, on fait selon 
Dieu et met - on la raison devers soy, combien que je 
ne vueil pas dire que en gens de mauvaise foy on se 
doye fyer ; et ne fault point sercher les choses où 
elles ne sont point. Car se vous serchez foy à ung 
mauvaiz homme, vous ne la trouverez point ; car il 
n'en y a point. Le Jouvencel voulut vivre le surplus 
de sa vie en seurté et, pour ce, remist de tous poins 
son fait à Dieu et à Dieu soit - il. La principalle cause 
des guerres et questions qui sont entre les princes et 
roix est pour la deffiance qu'ilz ont les ungs entre les 
aultres. Les ungs l'ont pour paour d'estre deceupz ; 
les aultres l'ont pour ce qu'ilz veullent decepvoir ; et, 
pour ce, ne pevent - ilz prendre foy ensemble, ne eulx 
entre amer. Et pour faulte de foy et de bonne amour 
sont les guerres et questions qui tousjours durent ; et 
ceulx qui ont bonne foy la treuvent voullentiers, et 
Dieu leur aide, quant ilz ne tendent à riens avoir de 
l'autruy. Ceux qui y pensent mal engin, leur mal 
engin leur vient et les deçoit. Ainsi qu'ilz ne veullent 
donner paix ne pardon aux aultres, ne l'auront - ilz 
jamaiz. Et, pour ce, n'est - il tel que de requerir à 
Dieu paix et pardon et de la donner aux autres, tout 
ainsi qu'ilz la requièrent à Dieu. 
Le Jouvencel ne fut oncques vindicatif et pardonna 
voulentiers à tous ceulx qui lui avoient meffait. Il fut 
de bonne foy et à son povoir ne fit oncques guerre que 
à bonne et juste querelle et pour garder justice, et estoit 
bien content d'avoir paix toutes les foys que on la luy 
offroit, en gardant sa conscience, son honneur et 
justice. Il donna aucuns advertissemens à ses amyz 
et successeurs, et, entre autres, dist que on ne doit 
point revocquer en doubte que l'art de bataille ne soit 
la meilleure chose de toutes les autres choses, par 
laquelle liberté est retenue, richesse est acreue, les 
cités sont gardées et l'empire ou royaulme est augmenté. 
Et, selon toutes les hystoires ou orateurs, 
l'art de bataille oste de oysiveté le pueple. Et sont 
trois choses à considerer en guerre : la première que 
la chose pour quoy on meut guerre soit en l'honneur 
de Dieu et de la foy procurée et menée par force 
d'homme ; la seconde si est affin que, par ce moyen, 
les choses de son adversaire soient refrenées et 
moderées ; la tierce si est affin que, par ce moyen, paix 
et repoz soit donné au peuple ; et ne pensons point 
avoir paix par force d'argent. 
Scipion dit que, quant on veult aucune chose entreprendre 
en guerre, qu'il n'est riens de si vergongneux, 
aprez les choses mal advenues, que de dire : « Je ne le 
cuidoye pas. » Car ung cappitaine ou chief de guerre 
doit prevenir avant la main ad ce qui lui peut advenir. 
Et dist le Jouvencel qu'on doit tousjours faire 
les choses par messaiges seurs et qu'onques messaige 
qu'on trouvast d'avantaige ne fit riens qui vaulsist, 
especialment quant ce sont choses qui portent effect. 
Puis, racompta qu'il avoit trouvé ung chevalier en son 
chemin, que ung prince avoit mandé querre pour la 
grant renommée de son sens et de sa vaillance, et n'y 
fut gueres. Et puis le trouva sur son retour et lui 
demanda pourquoy il n'y estoit demouré, veu que, 
où payz de là d'où il venoit, n'avoit pas gens qui 
eussent gueres veu, ne gens de grant fait, et que il y 
devoit fleurir et y povoit acquerir grant honneur et 
grant bien. Et il respondit que le sens et la vaillance 
du plus saige homme et vaillant du monde, entre tant 
de gens incorrigibles et envieux, est aussi bien perdue 
que seroit une bouteille de vin qu'on espandroit en 
une grant rivière ; et aussi peu de sustance peut - il avoir 
ou sens et en la vaillance d'ung homme, quant elle 
est respandue entre ung grant nombre de gens plains 
de leur voulenté sans avoir aucune raison. Et par ce 
congneust bien qu'il ne plaisoit pas à la compaignie 
dont il venoit, aussi n'y vouloit - il pas demourer. Et 
dist qu'on ne doit jamaiz servir maistre oultre son gré 
et pareillement que les maistres ne doivent retenir 
les serviteurs, quant ilz demandent congé, qu'ilz ne 
leur donnent liberalement. Aucuns en son temps voulurent 
partir de luy, les ungs o congié, les autres sans 
congié. Touteffoys il estoit homme humain et naturel 
et les retenoit pour l'amour qu'il avoit à eulx, dont 
beaucoup de mal lui en advint ; car tousjours lui pourchasserent 
mal. L'Ytalien dit qu'offende non pardonne 
moy. Le Jouvencel est d'oppinion qu'on ne les doit 
point retenir pour l'experience qui lui en est advenue. 
Il dit que ung serviteur est lasche de servir son 
maistre oultre son gré, et fault dire, quant il ne le 
sert par amour, qu'il le sert par haine et pour lui faire 
mal. Aussi, quant le serviteur voit que le maistre ne 
se veult servir de lui, il peult bien penser que le guerredon 
qu'il en aura sera petit. 
Le Jouvencel mercie Dieu des biens et honneurs 
qu'il lui a faiz. Aussi se loue de beaucoup de bonnes 
gens qu'il a trouvez, et especialment ceulx à qui il 
estoit tenu, qui ont esté commenceurs de son bien. 
Car Dieu dist que, aprez pere et mere, on est tenu aux 
commenceurs. Touteffoys il en a trouvé beaucoup 
d'autres dont il a esté le commenceur, en quoy il n'a 
pas trouvé bonne foy. Et, pour ce, dit - il qu'on se 
doit fier de tous poins en Dieu, non pas ès filz des 
hommes, où il n'a point de salut. 
Ceulx qui ont escript les faiz du Jouvencel et les 
aultres exemples de guerre prient et requièrent, s'il 
y a aucunes choses en quoy il y ait faulte d'entendement 
et choses ennuyeuses aux lisans, qu'il leur 
plaise pardonner, en suppleant aux faultes, et prier 
Dieu pour l'ame de eulx. 
Explicit le livre monseigneur du Bueil, nommé LE 
JOUVENCEL. 
Cy fine le livre du Jouvencel compilé par ung discret 
et honnourable chevallier pour introduire et donner 
couraige et hardement à tous jeunes hommes qui ont 
desir et voullenté de sieuvyr le noble stille et exercite 
des armes, èsquelles on puet bien faire et acquerir son 
sauvement, qui s'i scet bien conduire et gouverner en 
droit et bonne justice. 
